
			הערת המתרגמת 

			אפשר לומר שספר זה תורגם פעמיים; תחילה תרגום מהדיבור אל הכתב, וכעת מצרפתית לעברית. הספר נוצר מראשיתו בדיבור, כשיעורים שנתן הקרדינל לוסטיגר לנזירות, או כהרצאות בפני קהל יהודי. המילים שנאמרו לוו בגמישות של השפה המדוברת, מתוך ידיעה שהשומעים יבינו מעבר לתוכן המילים עצמן. כספר, נמסר תוכן זה לקורא כפי שהוא, בלי הדגשים שבקול, בלי אווירת התפילה או האחווה שבה הוא נאמר לראשונה.  

			התרגום הנוכחי מצרפתית לעברית אינו רק תרגום, אלא מעבר בין עולמות. הדבר נכון במיוחד לגבי החלק הראשון והגדול של הספר, המכיל דרשות לנזירות במסגרת שבוע של התבוננות ותפילה. המילים והמשפטים שייכים לעולם האמונה הנוצרית, לכן הם כוללים ביטויים רבים שאינם קיימים בעברית, או שכוונתם שונה מאד משימושם בעברית. קושי זה ניכר פחות בחלק השני של הספר, שבו ההרצאות ניתנו במסגרת מפגש עם בני שיח יהודים; השפה פונה יותר לשומע היהודי, ולכן קלה יותר לתרגום לעברית.  

			ההיכרות עם הנצרות של חלק גדול מהציבור דובר העברית בארץ, מקורה הוא בכתובים, באמצעי התקשורת, במוזיקה או באומנות. מי שלומד על הנצרות או נפגש עם נוצרים, לרוב שומע על האמונה הנוצרית בדרך המתאימה את עצמה לשומע. הספר הנוכחי נותן מעין מבט פנימי ייחודי על חוויית המאמין נוצרי, על שאלותיו, על הקשר בין יהדות לנצרות ועל יחס הכנסייה לעם היהודי לאורך ההיסטוריה. אהרן ז'אן־מארי לוסטיגר מתמודד עם סוגיות אלה בכנות גדולה ובקריאה לחשבון נפש של הנוצרים, לצד הבעת תקווה להמשך שיפור ההבנה והיחסים בין יהודים לנוצרים.  

			קריאת הספר דורשת מהקורא להתרגל לסגנונו המיוחד: דרשות הקרדינל לנזירות כוללות חזרות והתפתחויות של הרעיונות המרכזיים, כדי לאפשר התעמקות הדרגתית בתוכן. מבחינת השפה, בחרנו לשמור חלק גדול מהביטויים המקוריים, ואף "להמציא שפה" בעברית שתבטא את כוונת המחבר. כדי להקל על הקורא, צורף מילון מונחים בסוף הספר, המבארים את מרכיבי האמונה והטקסים הנוצרים המוזכרים הספר, וגם מספר ביטויים המופיעים בספר בשימוש שונה משימושם הרגיל בעברית, כגון "כתקווה", "במשיח", "ייעוד/קריאה". הביטויים המופיעים במילון המונחים מסומנים בכוכבית (*) בהופעתם הראשונה, וסדר הערכים במילון המונחים הוא בהתאם לסדר הופעתם בגוף הספר.  

			לעיתים דרשה מלאכת התרגום בחירה בין ביטוי מדויק למקור הצרפתי לבין התאמת התוכן לשפה העברית מבחינת בהירות וסגנון. הקרדינל לוסטיגר, שהיה שותף לראשית עבודת התרגום, נפטר לפני שהיה בידינו לברר מולו את משמעותם של קטעים מורכבים במיוחד, או להתאים להם ניסוחים חלופיים. ייתכן שבשל כך, ומתוך רצון לבטא נאמנה את כוונת המחבר, ניכרת לעתים היצמדות יתר למקור, ואולי במעט מקרים ייתכן שהחמצנו משהו מכוונתו המקורית של המחבר. 

			הציטוטים מן הכתובים הובאו בניקוד, כפי שהוא מופיע בתנ"ך או בברית החדשה (לפי תרגום "החברה לכתבי הקודש"), עם מראה מקום. הקרדינל לוסטיגר נהג לצטט את הכתובים מן הזיכרון, לעיתים בשינוי קל בניסוח, פעמים אחרות בחר במכוון בפרפראזה שתדגיש ממד מסוים של הפסוק. במקרה זה תרגמנו את הפרפראזה ללא ניקוד, ובתוספת "ראו" לפני מראה המקום. 

			הערות השוליים בספר הצרפתי נכתבו כדי לסייע לקורא הצרפתי בהבנת תוכן הספר, בהנחה שיזדקק יותר להסברים בכל הקשור ליהדות. כדי להקל על הקורא הישראלי, נתן הקרדינל את הסכמתו להתאמת ההערות, או להוספת הערות הסבר, בגרסה העברית. 

			תקוותנו היא שמלאכת התרגום תאפשר לשמוע משהו מקולו של מי ששאף לבנות גשר בין יהודים לנוצרים ולתרום להבנה הדדית ולהתמודדות עם פצעי העבר, כך שיהיה "מפגש היהודים והנוצרים בשירות האנושות מקור השראה לשלום וברכה עבור כולם". 

			 

			 

			 

		

	
		
			פתח דבר 

			בשנת 1979, מלאו עשר שנים לתפקידי ככהן האחראי בפרוכיה1 סנט ז'אן דה שנטל (Sainte-Jeanne de Chantal) שבפריז. הקרדינל מרטי2 הפקיד משרה זו בידיי עד שנת 1981. חלומי היה כי בסיום תפקידי זה אוכל להתפלל, להגות במחשבות ולחיות בארץ הקודש לזמן מה, אם ההגמון שלי יאשר זאת. את החלום הזה מגשים היום הקרדינל מרטיני, הגמונה בדימוס של מילאנו3.  

			היום, לאחר 24 שנים שבהן יוחנן פאולוס השני מכהן כאפיפיור, קשה לנו לדמיין את הלך רוחם של הקתולים — כוהנים, מאמינים והציבור הרחב. העשור שלאחר 1968 היה באמת תקופה מוזרה. בנוסף לכך, באמצע שנות ה־70 נשברה סוף־סוף השתיקה בצרפת בנוגע למה שנקרא תחילה "the Holocaust", ובהמשך "השואה". 

			בשנת 1975 או 1976, שהיתי במנזר הבק־הלואין (le Bec-Hellouin)4 לימי תפילה אחדים. פגשתי אז בשמחה פנימית גדולה את דום גרמונט (Dom Grammont) אב המנזר. הוא בישר לי על כוונתו לשלוח כמה מהנזירים לחדש את חיי הנזירות במנזר אבו גוש בישראל. בין אחים אלה היה ז'אן בטיסט הצעיר, שיהיה לימים אב המנזר החדש. הכוונה הייתה לחיי נזירות שישתלבו במציאות העכשווית של הארץ.  

			אחרי מלחמת העולם השנייה, כמה מסדרי נזירים עשו ניסיון דומה של חיים בארץ. מאמצי גבורה שנתקלו עד מהרה בקשיים. התוכנית של מנזר הבק־הלואין הרשימה אותי, כי היא התבססה על תפילתם של נזירים אחדים, בענווה ובשלום. את תחושותיי חלקתי עם דום גרמונט, שהערכתי את יוזמותיו החכמות והאמיצות למען אחדות הנוצרים ולמען הקשר עם העם היהודי.  

			 

			* 

			 

			הקשר הזה לארץ ולעם ישראל הוא ללא ספק מה שהביא את הנזירות של מנזר סנט־פרנסואיז־רומן (Sainte-Françoise-Romaine)5 לבקש ממני להדריך אותן בשבוע התבודדות6, לשם עזר בתפילתן ובהתבוננות ברז ישראל*. בקשה זו הפתיעה והממה אותי. לראשונה בחיי, הוזמנתי להתייחס לנושא זה במסגרת תפילתה של קהילה קונטמפלטיבית7. בשיחתי איתן, לא אצטרך להישמר מפני סקרנות חסרת הבנה או חודרנית, ולא אצטרך לסבול את החשדות, הדעות הקדומות או הפגיעות ששיחה פומבית גוררת אחריה. אמונה משותפת לגמרי תאפשר אמון הדדי. אחדות אמיתית זאת תיתן לי חופש של הרוח ושל הלב. ידעתי כי הדברים שאומר נועדו להזין את תפילתן. בדבריי, יהיה עלי ראשית כול לחלוק להן מהאוצרות שקיבלתי מחסד האלוהים. קיבלתי בקשה זו בהכרת תודה, כי היא הייתה בעיני כהזמנה מאת האלוהים, חסד שהוענק לי. בתקופה שקדמה לבקשה, השתתפתי בלימוד סובלני וממושך של הבשורה ע"פ מתי. לכן ניגשתי לשיחות על בסיסו של ספר בשורה זה.  

			 

			* 

			 

			בשיחה חופשית, נתתי להיגיון פנימי שמקורו בטקסט הבשורה להוביל אותי. ייתכן שהאיפוק הדרוש בשיחה פומבית גרם לדבריי ללבוש לעיתים צורה תאורטית מדי. אומנם לרוב חלקתי את מחשבותיי עם הנזירות בחופשיות, כי הייתי בטוח שדברי יישמעו בידידות וברצון טוב, ושהם יופקדו בדומיית תפילתן, כך שיוכלו לשאת פרי, בסתר האלוהים, עבור הכנסייה.  

			לא שמרתי רישומים משיחות אלו או זיכרון מדויק של מסלולן. הנזירות הקליטו את דבריי בהסכמתי. כמובן, בהמשך הן העבירו אותם אל הכתוב. ביקשתי מהן לשמור את הטקסט — שלא הוכן כלל כטקסט כתוב — לשימושן האישי בלבד. אני מכיר היטב את הקיצורים, הסתירות, אי הדיוקים של שיחה מאולתרת בנושאים שהם לרוב קשים, במיוחד כאשר הדברים נקרעים מעומקי הלב והנשמה, לעיתים תוך כדי חיפוש מילים. הנזירות נתנו לי את הבטחתן ואני חושב ששמרו אותה. זמן רב לא שמעתי דבר על טקסט זה. לבסוף נאלצתי להסכים שהוא יועבר — תמיד עם אותן מגבלות — לקהילות נוספות של נזירות או נזירים, במיוחד לאלה שבארץ הקודש.  

			 

			* 

			 

			לפני שנתיים או שלוש, צצו שוב דפים אלה, לאחר שהגיעו רחוק יותר ממה שדמיינתי! מספר חברים, בהם מוציא לאור, הפצירו בי לפרסמם. הם טענו כל טענה אפשרית כדי לגבור על התנגדותי. לאחר היסוס ממושך, הסכמתי.  

			הכרחתי את עצמי לעבור על הטקסט ולנקות את העקבות הבולטים ביותר של הסגנון הדיבורי ושל מחשבה שעדיין מחפשת את עצמה. אומנם, למרות שלא לגמרי השתכנעתי, נכנעתי לבקשה שאזרז את ההוצאה והשארתי את הספר במצב של "גימור חלקי". לא מחקתי את הכפילויות של המדבר הרוצה שיבינו אותו, של זה המדייק את דבריו בחזרתו עליהם.  

			אני מוסר לאנשים שאינני מכיר מילים שנאמרו לקהילת נזירות שקיבלה אותן בידידות ובתפילה. אני מודה לבית הספר הקתדרלי (École Cathédrale)8 על הכנת הערות השוליים9 שיסייעו לקורא לעקוב אחרי הלך המחשבה העולה מדפים אלה.  

			 

			* 

			 

			בקריאת התעתיק של שיחות אלה, הופתעתי מהדברים שאמרתי אז — או ליתר דיוק ממה שקהל הנזירות הזה אפשר לי לומר באמונו ובפתיחותו. הופתעתי לגלות לאחר יותר מעשרים שנה כי המחשבות שהבעתי אז כאילו בלחש, לעיתים בהתרגשות, לעיתים בהיסוס, נראו לי חוזים משהו מהפירות שיניבו הגיון האמונה וחיי הכנסייה בהמשך, הודות ליוזמתו של יוחנן פאולוס השני. לכן החלטתי להציע אותן לקורא, ולצרף כחלק שני את תוכן דבריי אשר נאמרו בשנת 1995 בעקבות הזמנה של אוניברסיטת תל אביב, ואלה שנאמרו לקונגרס היהודי העולמי בפריז בשנת 2002, לקונגרס היהודי העולמי בבריסל ולוועדה היהודית האמריקאית בוושינגטון.  

			קריאת הרצאות אלה לאור השיחות לנזירות בהתבודדות בשנת 1979 אפשרה לי להעריך את הדרך שעברנו. אומנם הנסיבות וטבע הטקסטים שונים מאוד. בשנת 1979 דיברתי, ככהן וכידיד עם קהילת נזירות קתוליות, באינטימיות של שיחה דתית והתבוננות משותפת. בשנים 1995 ו־2002, נעניתי להזמנתם של כמה מהארגונים היהודיים החשובים ביותר, שבעצמם הכירו במפעלו של יוחנן פאולוס השני וביקשו ממני להעיד על כך. ואף על פי כן היה נראה לי שהמחשבות האחרונות לא פסלו את הראשונות, אלא יוכלו לשפוך עליהן אור נוסף.  

			לאלה שהפער בין שנת 1979 לתחילת שנות האלפיים מדאיג אותם — זוהי תשובתי. ראשית, מה שנאמר כאן הוא רק חלק ממה שחוויתי וחשבתי, חיברתי וערכתי. מאידך, תמיד עשיתי זאת תחת צו הנסיבות, לעיתים בכתבי עת שאינם ידועים לציבור הרחב, ולא תמיד בצרפת. כמו כן התייחסתי במפורש לאותם נושאים חיוניים בפרספקטיבות ובהקשרים שונים אלו מאלו, בספר Osez croire (1985) ובספר Le Choix de Dieu (1987)10. נושאים אלה מוזכרים, כאילו בהכרח, בדפיהם של כעשרה ספרים שפורסמו באותן שנים.  

			אני מודע לסיכון שאני לוקח במסירת דברים אלה לקוראים שאולי יהיו פחות אדיבים מאלה שדיברתי אליהם בשנת 1979, ולאחר מכן בשנים 1995 ו־2002. קטעים מסוימים בחלק הראשון עלולים להיראות מוגזמים או לעיתים תמוהים לקוראים יהודים, וקטעים מסוימים בחלק השני יוכלו להראות תמוהים או לעיתים מוגזמים לקוראים קתולים.  

			יהי רצון שאלו ואלו ידונו אותי לכף זכות ויאמינו שפעלתי בכנות, בשירות דבר האלוהים אשר נמסר לבני האדם למען האושר והישועה של כולם.  

					8	L’École Cathédrale (בית הספר הקתדרלי) הוא מכון הכשרה בתחום לימודי הדת עבור הקהל הרחב, אשר ייסדה כנסיית פריז בשנת 1984. היום הוא חלק ממכון הברנרדין (College des Bernardins). הספר "ההבטחה" הופיע במסגרת סדרת ספרים שהוציא המכון בבית ההוצאה לאור Parole et Silence.

					10	Osez Croire (העזו להאמין) הוא אוסף ראיונות, דרשות והרצאות, בהם ראיון עם יוחנן בן פורת ודב יודלובסקי, שפורסם בידיעות אחרונות בינואר 1982. Le Choix de Dieu (בחירת האלוהים) הוא סדרת ראיונות הנוגעים לסיפור חייו של אהרן ז'אן־מארי לוסטיגר. 

				

			

		

	
		
			 

			"וְעַתָּה, אֲדֹנָי,  

			פְּטֹר נָא אֶת עַבְדְּךָ בְּשָׁלוֹם,  

			כַּאֲשֶׁר דִּבַּרְתָּ,  

			כִּי רָאוּ עֵינַי אֶת יְשׁוּעָתְךָ 

			אֲשֶׁר הֲכִינוֹתָ לְעֵינֵי כָּל הָעַמִּים: 

			אוֹר לְהָאִיר לַגּוֹיִם  

			וְתִפְאֶרֶת יִשְׂרָאֵל עַמֶּךָ" 

			 

			(לוקס ב: 29-32) 

			שיחות רוחניות 

			1 

			ישוע והתורה 

			בעקבות אירועי חג השבועות בירושלים11, מופיעה הכנסייה כ"קהל"12, ecclesia ביוונית. כלל לא עולה על הדעת שהיא תהווה תחליף לעם ישראל13. הכנסייה אינה ישראל אחר14, אלא היא מימושה של התוכנית האלוהית בקרב עם ישראל. כנסייה זו — שהיא כנסיית המשיח, ישוע — היא ראשית כול כנסיית ירושלים, כפי שהיא מתוארת במעשי השליחים15; היא תהיה כנסיית־הָאֵם. כנסייה זו חוֹוָה את מימוש* הבטחות ה' לעם ישראל, אשר הוענקו במשיח*. במשיח נפתח החסד אשר נעשה עִם ישראל גם לגויים. כפי שלוקס מנסח בתפילת שמעון הזקן (ראו לוקס ב: 32), "ילד זה הוא האור להאיר לגויים ותפארת ישראל עמו". כך, עם מימושה של תקווה זו, מצטרפות אומות העולם לישראל שאלוהים בחר בו, והן זוכות לקבל חלק בחסד הבחירה.  

			בשלב זה, הכנסייה מוצאת עצמה עומדת מול השאלה: עד כמה הגויים הכלולים בבחירה זו יחוייבו במצוות, שהן עולו, תפקידו וזכותו של עם ישראל? באיזו מידה יש או אין להם חלק בשליחותו הכוללת של ישראל? זו הייתה הבעיה העיקרית של הדור הראשון של הנוצרים, כפי שמעידים כתבי הברית החדשה.  

			הכנסייה ה"קתולית" 

			הכנסייה מופיעה כ"קתולית"16, מונח שייכנס לשימוש רק במרוצת הזמן, ופירושו "חובקת כול". חובקת כול — כי בכנסייה נכללים הן יהודים הן גויים. בכנסייה זו מתממשת ישועתם של כל הגויים, כי היא מאחדת את שתי הקטגוריות שלפיהן מתחלקת ההיסטוריה האנושית כולה: ישראל, שיש לו חלק בבחירה; ואלו שלא היה להם חלק בבחירה. לאלו ולאלו ניתנת הבחירה כחסד, כמתנת חינם.  

			כנסייה זו היא "חובקת כול" כי היא "קהל אלוהים" שנאסף מבין היהודים ומבין הגויים. היא אינה יכולה להתקיים ככנסייה, אלא בתוך רז החסד אשר נעשה עם ישראל. על הגויים לראות ברז זה מתנת חינם הניתנת להם. מצד שני, כאשר ישראל מגלה את החסד אשר נעשה עם הגויים, עליו להכיר בכך שמה שהוא עצמו קיבל ניתן לו כחסד ולא כזכות.  

			ברז הזה, ישראל ואומות העולם מעידים זה בפני זה על מהותו של חסד האלוהים: מי שרואה את החסד שנעשה לזולתו מגלה שמתנת האלוהים אינה אלא מתנת חינם. בה בעת, כל אחד מאפשר לזולתו להכיר בחטא הטמון בכל אחד מאיתנו, וכך לגלות שסליחת האלוהים ניתנת לכולם; כי החטא אינו מתגלה אלא לאור רחמי האלוהים. ברחמי האלוהים על עם ישראל, ניתנת לישראל אפשרות לגלות שאותו החסד נעשה גם עם הגויים. ואם הגויים מכירים כי בהשתתפותם במתנת האלוהים לעם ישראל ניתנת להם מתנת חינם, אזי מתגלה חסד האלוהים בכל הדרו.  

			בתוך כנסייה ראשונה זו החל להתגבש מעמדן של הכנסיות הנוצריות מתוך אומות העולם17. הן אינן פטורות משמירת התורה; אילו הגויים לא היו שומרים את התורה, לא היה להם חלק בבחירה או בחסד; אלא שמתנת רוח הקודש*, חסד המשיח, מאפשרת להם לשמור את התורה באופן אחר מאשר עם ישראל, אשר עבורו עול שמירת המצוות היה ונשאר "עול שעשועים"18.  

			כך, כנסיית ירושלים19 היא המשך וקיום ההבטחה לישראל בתוך הכנסייה הקתולית, ועדוּת לחסד אשר נעשה עם אומות העולם. כך שהכנסייה היא כנסייתם של היהודים ושל הגויים כאחד. כנסיית ירושלים זו התקיימה, לכל המאוחר, עד המאה השישית. עובדה זו היא אחת מתעלומות ההיסטוריה, וניתן לראות בה גם דרמה רוחנית הנמשכת עד היום. היעלמותה של כנסיית ירושלים, כמו גם הפילוג בין הכנסייה המזרחית לכנסייה המערבית20, נמנית עם הפצעים בגוף הכנסייה, עם החטאים שאנו נאלצים להודות בהם; עליהם אנחנו נשפטים, ועלינו לצפות מאלוהים שיפעל בהתאם להבטחתו.  

			כנסיית ירושלים זו נהרסה תחת הלחץ הביזנטי21. בעובדה זאת, ללא ספק, נעוצה אחת האבידות הגדולות לתודעה הנוצרית. כך למעשה הודחק זיכרון החסד; לא על ידי הכנסייה ככלת המשיח22, אלא על ידי הנוצרים. זהו מקור של פיתוי וניסיון רוחני לנוצרים, גורם לאי־נאמנות למשיח; זוהי אחת הבעיות העיקריות של הנצרות.  

			העלייה לירושלים 

			המחשבות על הקשר בין יהודים לנוצרים בכנסייה אינן זרות לקשר שבין ישוע לבין התורה. על מנת להבין קשר זה, נעיין בבשורה ע"פ מתי, הרגיש יותר לשאלה זו מבין מחברי הבשורה. נתחיל בסיפור "הבחור העשיר" שישוע פוגש בעלייתו לירושלים (מתי יט: 16).  

			מהרגע שבו ישוע יוצא לדרכו לירושלים, הוא נתקל בהתנגדויות. הראשון שבהם מתייחס לקשר שבין הגבר לאישה: "הַאִם מֻתָּר לְאִישׁ לְגָרֵשׁ אֶת אִשְׁתּוֹ?"23 ישוע עונה בהסתמכו על פסוק מספר בראשית: "מַה שֶּׁחִבֵּר הָאֱלֹהִים אַל יַפְרִיד הָאָדָם". כל התייחסות בתורה לנישואים מכוונת גם — ואולי בראש ובראשונה — לברית בין אלוהים לבין עם ישראל. כך טוען פאולוס (שאול השליח): הנישואים הם סקרמנט*, אות, המשקף את הברית בין האלוהים לעמו, ולא להיפך24. במילים אחרות, לא האהבה האנושית היא המאפשרת להבין את רז האלוהים, אלא רז האלוהים הוא המאפשר להבין משהו מהאהבה האנושית. רז האלוהים הוא המעניק לישראל את הדרך למימוש ייעודו* האמיתי. בתשובתו, מתכוון ישוע לברית בין אלוהים לבין עמו: "מַה שֶּׁחִבֵּר הָאֱלֹהִים אַל יַפְרִיד הָאָדָם". הכוונה היא לקשר בל־יינתק הטמון בהבטחה שנתן האלוהים לישראל עמו.  

			בהמשך25 מופיעה קריאת המשיח לעזוב הכול וללכת אחריו, וקבלתו את הילדים הקטנים למרות התנגדות תלמידיו.  

			"מה עליי לעשות? — לֵך אחריי" 

			והנה מגיע הבחור הצעיר העשיר: 

			"נִגַּשׁ אֵלָיו אִישׁ אֶחָד וְשָׁאַל: "רַבִּי, אֵיזֶה טוֹב עָלַי לַעֲשׂוֹת כְּדֵי לְהַשִּׂיג חַיֵּי עוֹלָם?" אָמַר אֵלָיו: "מַדּוּעַ אַתָּה שׁוֹאֵל אוֹתִי בְּנוֹגֵעַ לַטּוֹב? אֶחָד הוּא הַטּוֹב, אֲבָל אִם רְצוֹנְךָ לָבוֹא לַחַיִּים, שְׁמֹר אֶת הַמִּצְווֹת". שָׁאַל הָאִישׁ: "אֵיזֶה?" הֵשִׁיב יֵשׁוּעַ: "לֹא תִּרְצַח, לֹא תִּנְאַף, לֹא תִּגְנֹב, לֹא תַעֲנֶה בְּרֵעֲךָ עֵד שָׁקֶר, כַּבֵּד אֶת אָבִיךָ וְאֶת אִמֶּךָ". בקיצור: 'וְאָהַבְתָּ לְרֵעֲךָ כָּמוֹךָ'". אָמַר הַבָּחוּר: "אֶת כָּל אֵלֶּה שָׁמַרְתִּי; מָה עוֹד חָסֵר לִי?" אָמַר לוֹ יֵשׁוּעַ: "אִם רְצוֹנְךָ לִהְיוֹת שָׁלֵם, לֵךְ מְכֹר אֶת רְכוּשְׁךָ וְתֵן לָעֲנִיִּים וְיִהְיֶה לְךָ אוֹצָר בַּשָּׁמַיִם; אַחַר כָּךְ בּוֹא וְלֵךְ אַחֲרַי". כְּשֶׁשָּׁמַע הַבָּחוּר אֶת הַדָּבָר הַזֶּה הָלַךְ מִשָּׁם עָצוּב, שֶׁכֵּן הָיוּ לוֹ נְכָסִים רַבִּים. אָמַר יֵשׁוּעַ לְתַלְמִידָיו: "אָמֵן אוֹמֵר אֲנִי לָכֶם, בְּקֹשִׁי יִכָּנֵס עָשִׁיר לְמַלְכוּת הַשָּׁמַיִם. וְעוֹד אֲנִי אוֹמֵר לָכֶם, נָקֵל לַגָּמָל לַעֲבֹר דֶּרֶךְ נֶקֶב מַחַט מֵהִכָּנֵס עָשִׁיר אֶל מַלְכוּת הָאֱלֹהִים". שָׁמְעוּ הַתַּלְמִידִים וְתָמְהוּ מְאֹד. שְׁאָלוּהוּ: "אִם כֵּן, מִי יָכוֹל לְהִוָּשַׁע?" הִבִּיט בָּהֶם יֵשׁוּעַ וְאָמַר: "מִבְּנֵי אָדָם נִבְצָר הַדָּבָר, אֲבָל הָאֱלֹהִים כָּל יָכוֹל"." (מתי יט: 16-26) 

			ישוע מצטט את עשרת הדברות בדרך מוזרה ובלתי צפויה. אם נשווה את דברי ישוע עם המקור בספר שמות או בספר דברים26, נראה שישוע מדלג על המחצית הראשונה של המצוות. הוא מתחיל במצוות "לֹא תִּרְצַח, לֹא תִּנְאַף, לֹא תִּגְנֹב, לֹא תַעֲנֶה בְּרֵעֲךָ עֵד שָׁקֶר", ורק לאחר מכן הוא מוסיף: "כַּבֵּד אֶת אָבִיךָ וְאֶת אִמֶּךָ"; כלומר, הוא חוזר אחורה. 

			אחד ההסברים הפשוטים ביותר טמון בצורת ההצגה של עשרת הדברות — בדרך כלל הן מוצגות בשתי שורות מקבילות על שני לוחות; "כַּבֵּד אֶת אָבִיךָ וְאֶת אִמֶּךָ" נמצא בסוף הלוח הראשון (הימני), אחרי ארבע המצוות שבין אדם למקום. ישוע מתחיל בלוח השני (השמאלי) וחוזר לראשון החל מלמטה. הסבר זה הוא אפשרי. אבל עדיין מוזר מאוד שהמצוות הראשונות, החשובות ביותר, אינן מוזכרות כלל. לי נדמה שדווקא מצוות אלו מוזכרות בפירוש, ושהן אפילו הנושא העיקרי של קטע זה. ב"הליכה בעקבות המשיח", במילים "לך אחריי", ישוע מציע לקיים את המצוות שבלוח הראשון — המצוות שבין אדם למקום.  

			ישוע מציע כאן לאיש הצעיר לקיים את מִצְווֹת הלוח הראשון במתן כל רכושו ובהליכה אחריו. הצעה זו מפנה אותנו ישירות לפסוק מספר דברים, "שמע ישראל" (דברים ו: 4): "שְׁמַע יִשְׂרָאֵל יְהוָה אֱלֹהֵינוּ יְהוָה אֶחָד; וְאָהַבְתָּ אֵת יְהוָה אֱלֹהֶיךָ בְּכָל־לְבָבְךָ וּבְכָל־נַפְשְׁךָ וּבְכָל־מְאֹדֶךָ."27 חכמי ישראל בתקופת ישוע פירשו דברים אלו ואמרו: "בכל אשר לך", כולל "בכל רכושך". יש להבין את המצווה לאהוב את אלוהים "בכל מאודך" לא רק במובן המטפורי, אלא במובן הממשי: "בכל אשר לך". יש לתת לאלוהים הכול. תשובת ישוע לאיש הצעיר מזכירה את "שמע ישראל", ומעניקה לו פירוש קונקרטי ביותר. הוא אומר לצעיר: "אם כן, מכור את רכושך! אהוב את האלוהים בכל מאודך. כך תשמור את הדברות הראשונות; והדרך היחידה לעשות זאת היא ללכת אחריי". כי ישוע בעצמו מקיים בכל חייו, בשלמות ובאהבה, את מצווֹת האלוהים.  

			מהו הייעוד הנוצרי? מהי הקריאה לשלמות כדי להיכנס לחיי עולם ולהיות שלמים כפי שאבינו שבשמים שלם הוא? קריאה זו היא לקיים את כל המצוות, את כל התורה כולה. ישוע מציג עצמו כמי שמקיים את כל המצוות בשלמותן, ומאפשר להולכים אחריו לקיים אותן השלמותן.  

			ניתן למצוא תמיכה נוספת לפירוש זה בוויכוחים האחרונים של ישוע בבית המקדש. ויכוחים אלו הם הניסיון הגדול של ישוע לפני ייסוריו. בפרק כ"ב בבשורה ע"פ מתי, בני שיחו של ישוע מעמידים אותו בניסיון משולש: 1) המס לקיסר; 2) האישה שהיו לה שבעה בעלים — ניסיון העוסק בפירוש התורה של הצדוקים בעניין תחיית המתים, פירוש מילולי, על פי ההיגיון האנושי, ולא על פי משמעותה של התורה כמתנת אלוהים הנותן חיים; ולבסוף 3) איזוהי המצווה הגדולה ביותר? הניסיון, הפיתוי, שהם מציבים בפני ישוע הוא לדרג את המצוות.  

			הגדולה במצוות 

			עלינו להתמקד בניסיון השלישי. אני משתמש במילה "ניסיון", כי זו המילה שבה משתמש מַתַּי המבשר כאשר הוא מביא את דברי ישוע בעניין המס לקיסר: "צְבוּעִים, לָמָּה אַתֶּם מְנַסִּים אוֹתִי?" בהמשך, בפסוק 35 נאמר: "אֶחָד מִבַּעֲלֵי הַתּוֹרָה שֶׁבֵּינֵיהֶם שָׁאַל אוֹתוֹ כְּדֵי לְנַסּוֹתוֹ". המילה "ניסיון" היא בדיוק אותה מילה המופיעה בניסיון במדבר28. יש כאן תזכורת מפורשת לאותה המציאות. כאן, הניסיון, הפיתוי, הוא לבחור מתוך מצווֹת התורה את המצווה הגדולה ביותר. ישוע משיב: "וְאָהַבְתָּ אֶת יְהוָה אֱלֹהֶיךָ בְּכָל־לְבָבְךָ וּבְכָל־נַפְשְׁךָ וּבְכָל מְאֹדֶךָ. זֹאת הַמִּצְוָה הַגְּדוֹלָה וְהָרִאשׁוֹנָה. הַשְּׁנִיָּה דּוֹמָה לָהּ: וְאָהַבְתָּ לְרֵעֲךָ כָּמוֹךָ. בִּשְׁתֵּי מִצְווֹת אֵלֶּה תְּלוּיָה כָּל הַתּוֹרָה וְהַנְּבִיאִים."29 

			בדרך כלל, ולרוב מחוסר ידע, איננו מבינים את כל משמעותו של משפט זה. ראשית, יש לומר שסיכום התורה בשתי מצוות אלו אינו מיוחד לישוע, וגם לא הבאת המצווה השנייה בסמיכות לראשונה; ראינו זאת אצל חכמים בני זמנו של ישוע. סיכום כל התורה במצווה "וְאָהַבְתָּ לְרֵעֲךָ כָּמוֹךָ" נמצא באופן מפורש בכתבי חז"ל מאותה תקופה30. כאן, לשתי המצוות תפקיד דומה; ישוע מביא שני פסוקים כסיכום לשני לוחות הברית: "שמע ישראל" ללוח הראשון, ו"וְאָהַבְתָּ לְרֵעֲךָ כָּמוֹךָ" ללוח השני. למעלה, במקום "ועוד — ואהבת לרעך כמוך", המופיע במקור היווני, תרגמתי ל"בקיצור: ואהבת לרעך כמוך", כדי להדגיש שלא מדובר במצווה נוספת, אלא בסיכום מקובל. כך נהגו לציין את המצוות שבין אדם לחברו. המצוות נחלקות לאלה שבין אדם למקום (אלוהים) ולאלה שבין אדם לחברו. ישוע מסכם בשני פסוקים מהתורה את כלל המצוות. לכן, תשובתו היא: אין מצווה שהיא הגדולה ביותר. המצווה הגדולה ביותר היא כלל המצוות. אין לבחור בין המצוות. ישוע מחזיר את אלה המנסים אותו לשמירת כלל תורת האלוהים, שהיא קדושה ויחידה. לא מדובר במצווה הבאה להחליף מצווה אחרת.  

			כאשר יוחנן המבשר משתמש בביטוי: "מִצְוָה חֲדָשָׁה אֲנִי נוֹתֵן לָכֶם: אֶהֱבוּ זֶה אֶת זֶה כְּמוֹ שֶׁאָהַבְתִּי אֶתְכֶם" (יוחנן יג: 34), החידוש הוא ב"כמו שאהבתי אתכם". חידוש זה אינו מתייחס למצוות שונות אלא לדרך שבה ניתן לקיים את מצוות התורה, לפירוש מחודש של התורה, ולדרך שבה ישוע מקיים את המצוות במסירת חייו. המצווה החדשה היא קיומן בפועל, ברגע נתון בהיסטוריה, של מצווֹת האלוהים על ידי ישוע, הבן העושה את רצון אביו*. מהות התורה בשלמותה מתגלה באופן שבו ישוע מקיים את המצוות, בעשייתו את רצון אביו בשלמות ובאהבה.  

			המצווה לאהוב כמו שישוע אוהב איננה תחליף למצוות. לוּ טענו כך, לא היה בזה שום היגיון. יש רק תורה קדושה אחת. התורה, היא התגלות מצווֹת האלוהים. החידוש הוא במעשה האלוהים, השולח לישראל את בנו השומע תמיד בקולו. בחג השבועות, כאשר רוח הקודש נִסֶּכֶת על אלה אשר נעשים לאחיו ולאחיותיו של המשיח, מתקיימת הבטחת הנביאים: אלוהים יוצר עַם אשר ליבו נולד מרוח הקודש, ואשר יקיים ברוח את כל מצווֹת הקדוּשה. כאן, שוב — וישוע אומר לנו זאת — שתי מצוות אלו מסכמות את כל התורה והנביאים. כיצד ישוע עצמו שומר את המצוות האלה, ונותן להן ביטוי מושלם? זוהי השאלה האמיתית. האם אנחנו יכולים להעמיק עוד כדי להבין את תפקיד המצוות בחיי ישוע ובחיי תלמידיו?  

			הברית החדשה 

			ישוע למד את המצוות והתבונן בהן. כל הכתוב בתהילים קיט על "שעשועי התורה" היה בוודאי חלק מתפילתו. עדוּת לכך אנו מוצאים בפרקים עיקריים של חייו כמו ניסיונותיו וייסוריו. ישוע התבונן ללא הרף במצוות כמקור חיים. בניסיונו במדבר ישוע מצטט את ספר דברים (דברים ח: 3; ו: 13, 16). כך הוא מחזיר אותנו במפורש לתפילת "שמע ישראל", זאת אומרת לקיום המצוות. מַתַּי המבשר מזכיר זאת בפירוש. הברכות בדרשה על ההר31 עומדות כנגד הקללות המופנות אל הפרושים בפרק כ"ב. ברכות וקללות אלו של הברית החדשה, אותה הברית שהבטיחו ירמיהו ויחזקאל32, מהוות מסגרת הן להתבוננות בתורה הן לקיומה. לכן, דרך שתי המצוות שישוע מזכיר, אלו המסכמות ומרמזות לכלל המצוות, ניתן להבין אחת מנקודות המפתח בחייו. 

			הבה נחזור לצעיר העשיר. התלמידים נדהמים והמומים מדרישתו של ישוע. נראֶה להם שמדובר בדרישה בלתי אפשרית. הם שואלים: "אִם כֵּן, מִי יָכוֹל לְהִוָּשַׁע?" ישוע מביט בהם ומשיב: "מִבְּנֵי אָדָם נִבְצָר הַדָּבָר, אֲבָל הָאֱלֹהִים כָּל יָכוֹל". תשובה זאת היא תזכורת מפורשת להבטחת הנביאים: ישראל למד מחווייתו שנבצר מבני־האדם לקיים את המצוות בנאמנות מלאה; אלוהים עצמו, ברוב אהבתו וכמתנת חינם, מבטיח לישראל שיהפוך את ליבו ויעשהו מסוגל לקיים את המצוות.  

			הברית היא מתנת התורה כמתנת חיים. על ישראל לבחור בין מוות לחיים. בשומרו את הברית, ישראל בוחר בחיים. כדי שהאלוהים יתגלה ברוב חסדו ויושיע את כל בני האדם, נחוצה חוויה רוחנית מכריעה. על ישראל לחוות את חולשתו ולגלות שנבצר מבן־האדם לשמור על מתנת חיים זו בכוחות עצמו; חלק המוות שבאדם הוא כבד מדי. עליו להכיר בחולשתו היסודית, בחטאו; רק אז הוא יוכל להתחנן אל האלוהים, שברוב חסדו יאפשר לאדם לקיים את אשר האלוהים דורש ממנו. הבטחת הברית החדשה היא אכן זו: אלוהים יעשה עצמו שותף לאדם שעימו הוא כורת ברית, שהרי אלוהים בעצמו ייתן את רוחו בלב ישראל בנו. כוח האלוהים הוא שיאפשר לישראל לשמור את התורה: אלוהים יסיר את לב האבן מעמו, וייתן לו לב בשר. לא רק לב נשבר ונדכא (תהילים נא), כפי שנשברת האבן, אלא לב בשר, לב חי, לב מלא רוח הקודש, היכולה להתחבר בקשרי אהבה עם האלוהים. הבטחות אלו המופיעות בספר דברים הן הברית החדשה. ספר הברית החדשה אינו שונה במהותו מספר דברים, פרט להבדל היחיד — בספר דברים ניתנה הבטחה, ישוע מציג את קיומה של הבטחה זו. מהי משמעות "קיום" הבטחת האלוהים? מהו עומק אהבת האלוהים? איך יכול האלוהים לתת לב בשר לאדם עושה רצונו? איך הוא הופך בכך את ישראל לכלה נאמנה? זהו הרז אשר נגלה לנו במשיח ישוע, ועומקו עצום מבינת האדם.  

			למה המצוות האלה חשובות כל־כך? וכיצד נוכל להתקדם בהבנתן? בדומה לכתוב בספר ויקרא: "קדושים תהיו כי קדוש אני" (ויקרא יא: 44; יט: 2), נאמר בדרשה על ההר "שלמים תהיו, כמו שאביכם שבשמים שלם הוא" (מתי ה: 48). אין להבין את הדרשה על ההר כהחלפת מצווה אחת באחרת: "אמרו לכם, אני אומר לכם...". מדובר בהעמדת פירוש מול פירוש ולא בהחלפת תורה אחת באחרת. עלינו להבין היטב את משמעות הביטוי "תורה חדשה"33. מדובר ב"תורת הרוח" כדברי שאול השליח34, כלומר ברוח הקודש הממלאת את לב המאמין כאשר הוא מאוחד עם המשיח. מי שרואה בביטוי "תורה חדשה" התגלות אחת המחליפה התגלות אחרת, אינו מבין כלל את רז המשיח ושולל את מתנת האלוהים.  

			למה מצוות אלה ניתנות לנו? ישוע הוא המפרש לנו איך ניתן להיות שלמים כמו שאבינו שבשמים שלם, להיות קדושים כי האלוהים קדוש הוא. בסוף פירוש המצוות בדרשה על ההר, הוא מזמין את תלמידיו לסלוח, ללכת מעבר לגישה של "עין תחת עין": "לְמַעַן תִּהְיוּ בָּנִים לַאֲבִיכֶם שֶׁבַּשָּׁמַיִם, כִּי הוּא מַזְרִיחַ שִׁמְשׁוֹ עַל רָעִים וְעַל טוֹבִים" (מתי ה: 45). התורה מאפשרת לנו לפעול כפי שאלוהים פועל. כאשר ישוע מתבונן בתורה, הוא רואה בה את התגלות דרכי פעולתו של אלוהים. כשם שהתורה היא חוקה הניתנת לבני האדם, כך היא התגלות סודו ופעולתו של האלוהים. 

			הדבר יכול להיראות תמוה, כי איך ניתן לראות במצוות "לֹא תִּגְנֹב", "לֹא תַעֲשֶׂה־לְךָ פֶסֶל" וכדומה תיאור של פעולת האלוהים? האם נוכל לראות ב"רשימות חוקים" שלמדנו בשיעורי הדת בבית־הספר, שלעיתים קרובות נראו לנו מגוחכות ומייצגות תפישת עולם צרה, התגלות של רז האלוהים? איך אפשר להציע לנו לפעול כמו אלוהים דרך שמירת המצוות, אם המצוות אינן מגלות לנו איך אלוהים פועל בעצמו? הבשורה מאפשרת לנו להיכנס אל תוך תפילתו של ישוע, ודרכה להבין מה המצוות מלמדות אותנו על דרך פעולתו של אלוהים, ואיך דרכן אנו שותפים בפעולתו.  

			פירוש שכיח מסביר את תשובת ישוע לאיש הצעיר באמצעות הבחנה בין מצווֹת התורה עצמן לבין "העצות" למי שרוצה להחמיר על עצמו, מתוך שאיפה לקיום מושלם יותר של המצוות. הבחנה זו אינה עמוקה מספיק. מה שהצעיר מבין כ"עצות" במדרש35 זה הן למעשה חלק מהתורה. הן בעצם המצוות הראשונות המלמדות על כל היתר. יש דרכים שונות לקיים מצוות או מנהגים מסוימים כתלמידי המשיח: דרכה של כנסיית ירושלים המתוארת ב"מעשי השליחים", שכל חבריה היו יהודים שומרי מצוות, הבאה לידי ביטוי בחיי המנזרים36; ודרכן של הקהילות הנוצריות מבין הגויים שאינן חייבות באותה מידה בשמירת המצוות37. ברם, בכל קהילות הכנסייה, הכול יותאם לדרישות האהבה, שהיא הגדולה מבין מתנות אלוהים לכנסייה. הדרכים השונות ניתנות לתועלת הכלל, אבל יש רק דרך אחת לקיים את רצון האלוהים: קיום המצוות.  

			המצוות עצמן מלמדות אותנו משהו על פעולתו של אלוהים: למשל, בפירושו את המצווה "לֹא תִּרְצָח" כולל בה ישוע את הכעס והעלבון, ומדגיש את חיוניות הפיוס (מתי ה: 21-26). מול הרצון הרצחני של האדם, המשיח מציב את יכולת הסליחה האין־סופית ואת אהבת הזולת. כך הוא מחזיר אותנו לרז היסודי: אלוהים אינו גורם המוות38 — הוא אבי החיים, הוא הנותן חיים. הוא מחייה והוא סולח, כי המוות הוא גם המוות הגופני וגם החטא. הסליחה היא תחיית המתים. כך שאלוהים שומר את המצווה "לא תרצח" בכך שהוא נותן חיים, סולח, מְחַיֵּה מתים ועושה חסד. התלמיד שומר את המצווה "לא תרצח" בהשתתפותו בנדיבות העצומה של אלוהים וברחמיו.  

			 

			 

			 

			
				
					
					
				
				
					
							
							     לוח ראשון 

							1.	אָנֹכִי יְהוָה אֱלֹהֶיךָ אֲשֶׁר הוֹצֵאתִיךָ מֵאֶרֶץ מִצְרַיִם מִבֵּית עֲבָדִים:  

							2.	לֹא יִהְיֶה־לְךָ אֱלֹהִים אֲחֵרִים עַל־פָּנָיַ: לֹא תַעֲשֶׂה־לְךָ פֶסֶל וְכָל־תְּמוּנָה אֲשֶׁר בַּשָּׁמַיִם מִמַּעַל וַאֲשֶׁר בָּאָרֶץ מִתַּחַת וַאֲשֶׁר בַּמַּיִם מִתַּחַת לָאָרֶץ: לֹא־תִשְׁתַּחְוֶה לָהֶם וְלֹא תָעָבְדֵם כִּי אָנֹכִי יְהוָה אֱלֹהֶיךָ אֵל קַנָּא פֹּקֵד עֲוֹן אָבֹת עַל־בָּנִים עַל־שִׁלֵּשִׁים וְעַל־רִבֵּעִים לְשֹׂנְאָי: וְעֹשֶׂה חֶסֶד לַאֲלָפִים לְאֹהֲבַי וּלְשֹׁמְרֵי מִצְוֹתָי: 

							3.	לֹא תִשָּׂא אֶת־שֵׁם־יְהוָה אֱלֹהֶיךָ לַשָּׁוְא כִּי לֹא יְנַקֶּה יְהוָה אֵת אֲשֶׁר־יִשָּׂא אֶת־שְׁמוֹ לַשָּׁוְא: 

							4.	זָכוֹר אֶת־יוֹם הַשַּׁבָּת לְקַדְּשׁוֹ: שֵׁשֶׁת יָמִים תַּעֲבֹד וְעָשִׂיתָ כָּל־מְלַאכְתֶּךָ: וְיוֹם הַשְּׁבִיעִי שַׁבָּת לַיהוָה אֱלֹהֶיךָ לֹא־תַעֲשֶׂה כָל־מְלָאכָה אַתָּה וּבִנְךָ־וּבִתֶּךָ עַבְדְּךָ וַאֲמָתְךָ וּבְהֶמְתֶּךָ וְגֵרְךָ אֲשֶׁר בִּשְׁעָרֶיךָ: כִּי שֵׁשֶׁת־יָמִים עָשָׂה יְהוָה אֶת־הַשָּׁמַיִם וְאֶת־הָאָרֶץ אֶת־הַיָּם וְאֶת־כָּל־אֲשֶׁר־בָּם וַיָּנַח בַּיּוֹם הַשְּׁבִיעִי עַל־כֵּן בֵּרַךְ יְהוָה אֶת־יוֹם הַשַּׁבָּת וַיְקַדְּשֵׁהוּ: 

							5.	כַּבֵּד אֶת־אָבִיךָ וְאֶת־אִמֶּךָ לְמַעַן יַאֲרִכוּן יָמֶיךָ עַל הָאֲדָמָה אֲשֶׁר־יְהוָה אֱלֹהֶיךָ נֹתֵן לָךְ:

						
							
							     לוח שני 

							6.	לֹא תִּרְצָח: 

							 

							7.	לֹא תִּנְאָף: 

							 

							 

							 

							 

							 

							 

							 

							 

							8.	לֹא תִּגְנֹב: 

							 

							 

							9.	לֹא־תַעֲנֶה בְרֵעֲךָ עֵד שָׁקֶר: 

							 

							 

							 

							 

							 

							 

							 

							 

							 

							 

							10.	לֹא תַחְמֹד בֵּית רֵעֶךָ לֹא־תַחְמֹד אֵשֶׁת רֵעֶךָ וְעַבְדּוֹ וַאֲמָתוֹ וְשׁוֹרוֹ וַחֲמֹרוֹ וְכֹל אֲשֶׁר לְרֵעֶךָ: 

						
					

				
			

			 

			 

			
				
					11	כפי שהם מתוארים בספר מעשי השליחים, פרק ב.

				

				
					12	בעברית במקור.

				

				
					13	במסגרת דרשות התבודדות שניתנו לנזירות ב־1979, המחבר משתמש במילה "ישראל" בהתאם לשימושו התנ"כי, כדי לציין את עם ישראל, בהתאם לשם שניתן ליעקב יחד עם ברכת האלוהים. ראו בראשית לב: 29; לה: 10. כאשר הביטוי "ישראל" מתייחס למשמעותו הצרה כמדינת ישראל, יצויין בפירוש: "מדינת ישראל". 

				

				
					14	הכוונה היא ל"תיאורית ההחלפה", שבה זוהתה הכנסייה כתחליף לישראל, "ישראל האמיתי", תיאוריה שהכנסייה הקתולית דוחה היום במפורש. 

				

				
					15	ספר מעשי השליחים מתאר את חייה של הקהילה הנוצרית הראשונה ואת התפתחותה מקבוצת התלמידים הראשונים (השליחים) לקהל מאמינים גדול שכלל אומות רבות. 

				

				
					16	אין הכוונה כאן לשימוש במונח "קתולי" כפי שאנו מכירים אותו בימינו, כמציין כנסייה או כנסיות ספציפיות (הכנסייה הקתולית כולה, או הכנסייה הלטינית, הכנסייה היוונית־קתולית ועוד), אלא לשימוש עתיק וכוללני יותר, כפי שמפורט בהמשך הפסקה. 

				

				
					17	הביטוי בצרפתית הוא églises pagano-chrétiennes, בתרגומו המילולי: כנסיות פגנו־נוצריות*. הכוונה היא לקהילות נוצריות שרוב חבריהן באו מעמים עובדי אלילים ועברו לאמונה הנוצרית. ראו גם הסבר נרחב יותר במילון המונחים. 

				

				
					18	ראו "תוֹרָתְךָ שַׁעֲשֻׁעָי" (תהילים קיט: 174), ועוד תהילים קיט: 24. 77. 92. 143). ישוע גם משתמש בתיאור המצוות כ"עול" בדבריו: "קְחוּ עֲלֵיכֶם אֶת עֻלִּי וְלִמְדוּ מִמֶּנִּי, כִּי עָנָו אֲנִי וּנְמוּךְ רוּחַ; תִּמְצְאוּ מַרְגּוֹעַ לְנַפְשׁוֹתֵיכֶם, כִּי עֻלִּי נָעִים וְקַל מַשָׂאִי". (מתי יא: 10-11).

				

				
					19	בביטוי "כנסיית ירושלים" הכוונה היא לכנסייה/ הקהילה המקורית שרוב חבריה היו יהודים, ובהמשך לכנסייה/ קהילה בעלת זהות יהודית ייחודית בתוך הכנסייה הכללית. 

				

				
					20	פילוג זה מיוחס לרוב לשנת 1054, אם כי מדובר יותר בסדרת אירועים מאשר ברגע בודד. מאז היו ניסיונות שונים לגשר על הפערים, ובימינו קיימים מגעים רבים במטרה לקרב בין הכנסיות האורתודוקסיות לקתוליות. 

				

				
					21	הקרדינל לוסטיגר מסביר בפרק 11: "ביזנטיום כפתה את שפתה היוונית ואת הליטורגיה שלה על הקהילות הנוצריות של המדינות ממסורת שמית". 

				

				
					22	הכנסייה ככלת המשיח: בברית החדשה מתואר הקשר בין המשיח לכנסייה כקשר בין חתן לכלה (ספר ההתגלות יט: 7 או כא: 2. 9; אפסים ה: 25-27), בדומה לביטויים המופיעים בפי הנביאים ובמגילת שיר השירים כמבטאים את ברית האהבה בין ה' לבין עמו ישראל. כאן השימוש בביטוי בא להבדיל בין מהותה הנצחית והשלמה של הכנסייה לבין מעשי חלק מבניה במהלך ההיסטוריה. 

				

				
					23	מדובר בשאלה שנשאלת כדי לבחון את ישוע: נִגְּשׁוּ אֵלָיו כַּמָּה פְּרוּשִׁים לְנַסּוֹת אוֹתוֹ וְאָמְרוּ: "הַאִם מֻתָּר לְאִישׁ לְגָרֵשׁ אֶת אִשְׁתּוֹ עַל כָּל דָּבָר?", לכן היא מופיעה בתוך התייחסות ל"מכשולים והתנגדויות" שחווה ישוע. 

				

				
					24	ישעיהו נד: 1-10; הושע ב: 16-22; אפסים ה: 25-32, ועוד. 

				

				
					25	מתי יט: 10-15.

				

				
					26	ראו שמות כ: 2-17; דברים ה: 6-18.

				

				
					27	ראו הפרשה הראשונה של תפילת "שמע ישראל" במלואה (דברים ו: 4-9): "שְׁמַע יִשְׂרָאֵל יְהוָה אֱלֹהֵינוּ יְהוָה אֶחָד: וְאָהַבְתָּ אֵת יְהוָה אֱלֹהֶיךָ בְּכָל־לְבָבְךָ וּבְכָל־נַפְשְׁךָ וּבְכָל־מְאֹדֶךָ: וְהָיוּ הַדְּבָרִים הָאֵלֶּה אֲשֶׁר אָנֹכִי מְצַוְּךָ הַיּוֹם עַל־לְבָבֶךָ: וְשִׁנַּנְתָּם לְבָנֶיךָ וְדִבַּרְתָּ בָּם בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ: וּקְשַׁרְתָּם לְאוֹת עַל־יָדֶךָ וְהָיוּ לְטֹטָפֹת בֵּין עֵינֶיךָ: וּכְתַבְתָּם עַל־מְזוּזֹת בֵּיתֶךָ וּבִשְׁעָרֶיךָ".

				

				
					28	האירוע מובא בשלושה מספרי הבשורה (מתי ד: 1-11; מרקוס א: 12-13; לוקס ד: 1-13), ובו השטן מנסה את ישוע בשלושה נסיונות. 

				

				
					29	מתי כב: 37-40. 

				

				
					30	"ואהבת לרעך כמוך. רבי עקיבה אומר זהו כלל גדול בתורה", תלמוד ירושלמי נדרים פרק ט, הלכה ד (לב ע"ב).

				

				
					31	מתי ה: 1-ז: 27.

				

				
					32	ראו ירמיהו לא ויחזקאל לד-לז.

				

				
					33	ביטוי זה אינו מופיע בכתובים. מדובר בביטוי המופיע מאוחר יותר במסורת הכנסייה, שכוונתו הוא למתנת רוח הקודש המאפשרת לחיות לפי חסד המשיח ובנאמנות לבשורתו. 

				

				
					34	ראו רומים ח: 2. הביטוי המילולי שם הוא: "חֹק רוּחַ הַחַיִּים שֶׁבַּמָּשִׁיחַ יֵשׁוּעַ". 

				

				
					35	במקור בעברית. הכוונה היא לסיפור הבחור הצעיר בבשורה ע"פ מתי.

				

				
					36	נראה שהכוונה כאן היא למרכיבי החיים במנזרים המזכירים את קיום המצוות על ידי עם ישראל ואף משהו מתפקידו בין העמים: סדר התפילות, אופי חיים המביע את בחירת האלוהים ומהווה סימן ועדות לקדושתו. 

				

				
					37	ראו ההחלטה של יעקב השליח ב"ועידת ירושלים" כפי שהיא מתוארת בפרק ה־15 של מעשי השליחים. 

				

				
					38	חכמת שלמה א: 13. (זהו אחד הספרים המוגדרים כספרים חיצוניים לפי המסורת היהודית, והכלולים בכתבי הקודש של הכנסייה הקתולית). 

			עשרת הדברות 

			עשרת הדברות אינן מייצגות את כל התורה כולה, את כל המצוות, אלא הן מופיעות כאן כסיכום התורה. במסורת היהודית כמה דוגמאות לסיכום התורה במצווה אחת או מספר מצוות. בספרי הבשורה בברית החדשה מוצעים לפחות ארבעה או חמישה סיכומים של התורה, במקביל לאלה שבפירושי חז"ל: 

			 

			— 	עשרת הדברות (שמות כ: 1-14);  

			— 	שמע ישראל: "שְׁמַע יִשְׂרָאֵל יְהוָה אֱלֹהֵינוּ יְהוָה אֶחָד" (דברים ו: 4);  

			— 	"וְאָהַבְתָּ לְרֵעֲךָ כָּמוֹךָ" (ויקרא יט: 18); 

			— 	"צַדִּיק בֶּאֱמוּנָתוֹ יִחְיֶה" (חבקוק ב: 4), פסוק שפאולוס השליח מצטט באיגרת אל הרומים (רומים א: 17) ומופיע גם באיגרת אל העברים (עברים י: 38); 

			— 	הסיכום שישוע אימץ בדרשה על ההר (מתי ז: 12): "כָּל מַה שֶּׁתִּרְצוּ שֶּׁיַּעֲשׂוּ לָכֶם בְּנֵי הָאָדָם, כֵּן גַּם אַתֶּם עֲשׂוּ לָהֶם, כִּי זֹאת הַתּוֹרָה וְהַנְּבִיאִים". הלל39 משתמש באותה האמרה בתשובתו לשאלת נוכרי, אבל היא מנוסחת על דרך השלילה: מה ששנוא עליך אל תעשה לחברך — זוהי כל התורה כולה40. 

			דוגמה לסיכום התורה במצווה או מצוות מסוימות נמצאת גם באמירתו של פרנצ'סקו איש אסיזי: "כל ההליכה בעקבות המשיח מסתכמת בדרך העוני". סיכום כזה בוחר היבט מרכזי בקשר שבין האדם לאלוהים ומביע אותו באמירה קולעת, שתפקידה הוא ריכוז הכוחות הרוחניים. אך האמירה אינה מתיימרת להביע הכול או לפסול את כל היתר.  

			מכאן שעשרת הדברות, שבהן אנחנו מתבוננים, הן אחת הדרכים שמציע ישוע לסיכום התורה, שהוא שואב ממסורת חז"ל. כך אנחנו מאמצים את הדרך שבה הוא קיבל מסורת זו, שבה הוא התבונן בדבר האלוהים, שבה הוא התפלל אל אבינו שבשמים. סיכום זה מכניס אותנו אל תוך האינטואיציה הרוחנית שהיא במרכז בשורת המשיח, גם אם הוא אינו מקיף את כלל המצוות.  

			בה בעת, ננסה לראות מה מגלות לנו עשרת הדברות על רז האלוהים, מה ישוע אומר לנו עליהן, ואיך המשיח עצמו מקיים אותן. לנוכח שאלות כאלה ניכרת עילגותם של בני האדם. אומנם עלינו להעז ולשאול אותן, כי המשיח בעצמו — אלוהים בעצמו — מזמין אותנו לעשות זאת. בשואלנו שאלות אלו, אין אנו מתיימרים לדעת את התשובות. אנחנו יודעים שיש כאן רז עמוק לאין ערוך, מפעים, שבו מתגלה הדר האלוהים.  

			אני אָדוּן בכמה מצוות בלבד. כל אחד יכול להמשיך בעצמו. מה שהאלוהים יגלה לו, אם יתבונן וישאל, יהיה הרבה מעבר למה שאנחנו יכולים לומר איש לאחיו. אתייחס לדברות לפי הסדר שבו ישוע מצטט אותן בסיפור הצעיר העשיר. לאחר מכן נשוב ללוח הראשון.  

			"לא תרצח" 

			ישוע עצמו מפרש את המצווה הראשונה ("לא תרצח") בדרשה על ההר (מתי ה: 21 והלאה). אני מזכיר כי דרשה זו היא פירוש של התורה כנגד פירושים אחרים. המילים "אמרו לכם", "אני אומר לכם" מכוונות לפירושים השונים. המשיח אינו מחליף תורה אחת בתורה אחרת. מדובר כאן בפירוש על פירושים.  

			מאידך, ישוע אומר: "אַל תַּחְשְׁבוּ שֶׁבָּאתִי לְבַטֵּל אֶת הַתּוֹרָה אוֹ אֶת הַנְּבִיאִים; לֹא בָּאתִי לְבַטֵּל כִּי אִם לְקַיֵּם. אָמֵן אוֹמֵר אֲנִי לָכֶם, עַד אֲשֶׁר יַעַבְרוּ הַשָּׁמַיִם וְהָאָרֶץ אַף יוֹד אַחַת אוֹ תָּג אֶחָד לֹא יַעַבְרוּ מִן הַתּוֹרָה בְּטֶרֶם יִתְקַיֵּם הַכֹּל" (מתי ה: 17-18). כאשר הוא אומר לתלמידיו שהם אור העולם (מתי ה: 14), משמעות דבריו היא: אור העולם הוא ישראל, בתנאי שישראל שומר את התורה; והתורה היא אור האלוהים הניתנת לבני האדם לשם ישועתם. "אתם אור העולם" היא אמרה המובאת בבשורת מתי כדברי ישוע אל תלמידיו, ואצל יוחנן מופיעה מפי ישוע בגוף ראשון יחיד: "אני אור העולם"41. בזאת יוחנן מדגיש שהקיום המושלם של המצוות איננו אפשרי אלא במשיח. התלמידים הם תלמידים רק בתנאי שהם שותפים לקיום זה של התורה על ידי ישוע, בשל היותם מאוחדים עִמו. כפי ש"מלח הארץ"42 רומז ל"ברית המלח" (אחת מצורות הברית הנזכרות בתנ"ך*43), התלמידים הם אות לברית שאלוהים כורת עם עמו לישועת כל בני האדם. עליהם להיות ערבים לברית הזאת ולנאמנות זו של אלוהים. 

			ישוע מפרש את המצווה הראשונה ("לא תרצח") ואומר לנו לפעול כפי שפועל אביו: ברחמים ובסליחה. אבינו שבשמים, אבי ישוע המשיח, רחמן הוא; אם כן, כיצד מתבטאים רחמיו? במילים אחרות איך ניתן לומר שאלוהים מקיים את מצוות "לא תרצח"? בבשורה ע"פ יוחנן אנו מוצאים: "מי שרוצח מבראשית הוא השטן" (יוחנן ח: 44), בעוד שהאלוהים לא ברא את המוות; הוא אבי החיים. לא זו בלבד שהוא נותן החיים, אלא שהוא גם סולח על החטא; וסליחת החטאים היא בעצמה תחיית מתים. איך מתגלית גבורת האלוהים? הדחף הרצחני הרובץ בלב האדם הורג את האדם באופן רוחני. כאשר אלוהים סולח לאדם זה, הוא מחזיר אותו לחיים, מקים אותו מבין המתים. ישוע מוסר לתלמידיו את הדרך שבה עליהם לקיים מצווה זו: להיות רחמנים כמו שהאב בשמים רחמן הוא.  

			ישוע מקיים את מצוות "לא תרצח" בייסוריו. הוא מוסר את עצמו לכוח המוות, כי הוא נושא חטאת העולם. ישוע מפקיד את עצמו בידי האלוהים, הנותן חיים ומחייה את המתים. ישוע אשר קם לתחייה הוא מקור הסליחה, מקור מתנת רוח הקודש, שדרכה אלוהים נותן את החיים.  

			במות המשיח, רוח הקודש נשפכת, ניתנת, והיא מקור סליחה ומקור חיים, מקור שלמות ונאמנות לרצון האלוהים; כך גם על התלמידים לקיים את מצוות "לא תרצח", בדרך דומה לזו שבה אלוהים פועל כלפי בני האדם. כאשר אנו פועלים כך, במשיח, כוח האלוהים פועל בנו, ואנחנו פועלים כפי שפועל אבינו שבשמים וכפי שפועל ישוע עצמו.  

			הסליחה, במלוא מובן המילה, איננה יכולה לבוא אלא מאלוהים. רק אלוהים יכול לסלוח, כי רק אלוהים יכול לברוא. האדם אינו יכול לברוא, אינו יכול להחיות מתים, אינו יכול לסלוח, כי חטא האדם הוא מקור מותו. האדם יכול לשכוח את חטאו, הוא יכול לדחוק אותו אל תוך השכחה או האדישות, הוא יכול לאטום את ליבו אל מול סבל העבר, אבל הסליחה האמיתית היא פעולה ייחודית של אלוהים. אם ישוע מבקש מתלמידיו לסלוח, משמעות הדבר היא שעל עם ישראל ועל תלמידי ישוע לפעול כפי שאלוהים פועל. כלומר, כל פעולתם תהיה אך ורק בעזרת כוח האלוהים.  

			קיום כזה של התורה, בשלמותה ובמלוא משמעותה, נראה בעיני התלמידים בלתי אפשרי לבני האדם, ויכול להיראות לנו גם כבלתי ניתן ליישום — מעבר לכוחות אנוש. אך אלוהים בעצמו אומר לנו: "כִּי הַמִּצְוָה הַזֹּאת אֲשֶׁר אָנֹכִי מְצַוְּךָ הַיּוֹם לֹא־נִפְלֵאת הִוא מִמְּךָ וְלֹא רְחֹקָה הִוא. לֹא בַשָּׁמַיִם הִוא... כִּי־קָרוֹב אֵלֶיךָ הַדָּבָר מְאֹד בְּפִיךָ וּבִלְבָבְךָ לַעֲשֹׂתוֹ" (דברים ל: 11-14). אם נחשוב, אף לרגע, שאנחנו מסוגלים לעשות זאת בכוחות עצמנו, אין ספק שלא נצליח. כי אז אנו פועלים כבני אדם — ובתור שכאלה אין ביכולתנו לסלוח כמו שאלוהים סולח. אם נדמה בנפשנו שאפשר, הרי שנהיה צבועים, או שקרנים, או דוברים בלב וָלב, או שנשלה את עצמנו. כי לא ניתן לפעול כפי שאלוהים פועל בעולם הזה אלא בכוח אלוהים עצמו. לכן בפני התלמיד עומדים בה בעת חובתו לקיים את התורה במלואה, וההכרח להכיר באי־יכולתו לקיימה ולהכיר בחטאו. אז יישא את תפילתו של עם האלוהים אל ה': "תן לנו לב חדש. לב טהור ברא־לי אלוהים למען אוכל לשמור מצוותיך" (ראו תה' נא). 

			מצוות "לא תנאף" 

			איך ניתן לומר שאלוהים שומר את מצוות "לא תנאף"? 

			הקדושה שבמצוות הנישואים שניתנה לישראל מודגשת בספרי הבשורה הסינופטיים44 דרך פרשנותו של ישוע בשתי הזדמנויות45. הנישואים הם אות וסקרמנט לברית האלוהים עם עמו. ניתן לומר שאלוהים אינו נואף במובן זה שהוא נאמן לחלוטין לבריתו, גם כאשר העם נכנע לפיתוי האלילים ונהיה לנואף46. מעבר לכך, האדם בוגד באל הנאמן, בעוד שנאמנות האלוהים לעם שבחר היא מוחלטת. ואכן, בשל כך אנחנו יכולים בעצמנו להתחייב כלפי האלוהים וכלפי האדם. כי התחייבותנו איננה מתבססת על נאמנותנו אנו, אלא על נאמנותו של האלוהים. נאמנות האדם למצווה זו ונאמנות ישראל מבוססות אך ורק על העובדה שאלוהים הוא נאמן. כאשר ישראל חווה את אי נאמנותו, את הניאוף שלו, אזי הוא יכול לקחת חלק בנאמנות האמיתית שהיא של אלוהים לבדו. כזו היא מחשבתו של ישוע עצמו; הוא מציג את עצמו כחתן* לעם ישראל: אות וסקרמנט של נאמנות האלוהים הבא לכונן את מלכותו* ולהשיב אליו את כלתו, את עמו הנאמן.  

			אנחנו מוצאים רעיון זה בספר ההתגלות (חזון יוחנן), עם האישה היולדת (התגלות יב: 1-6), הכלה הבאה מהשמיים — הלא היא הכנסייה. איך ישוע עצמו שומר את מצוות לא תנאף? בזה שהוא מציג את עצמו כחתן בחתונה העתידה להתקיים, בימות המשיח, בין אלוהים לעמו. זוהי משמעותה של החתונה בקנה שבגליל — שם בואו של ישוע מאפשר טעימה מביכורי* יין המלכות הנצחית (יוחנן ב: 1-11). יין זה של מלכות האלוהים אינו היין שאנחנו שותים בסעודת האדון*. בסיפור הסעודה האחרונה, כפי שמתאר מתי המבשר, ישוע אומר על הכוס האחרונה: "שְׁתוּ מִמֶּנָּה כֻּלְּכֶם; כִּי זֶה דָּמִי, דַּם הַבְּרִית הַנִּשְׁפָּךְ בְּעַד רַבִּים לִסְלִיחַת חֲטָאִים. וַאֲנִי אוֹמֵר לָכֶם, מֵעַתָּה לֹא אֶשְׁתֶּה מִפְּרִי הַגֶּפֶן הַזֶּה עַד אוֹתוֹ הַיּוֹם אֲשֶׁר אֶשְׁתֵּהוּ חָדָשׁ עִמָּכֶם בְּמַלְכוּת אָבִי" (מתי כו: 28-29).  

			יין המלכות המוזכר כאן הוא היין של אחרית הימים. הוא היין שנשתה יחד עם האדון בתחיית המתים; והיין שאנו שותים במיסה איננו אלא מעין עולם הבא לעומת היין ההוא. יין סעודת האדון הוא הכוס של ייסורי המשיח המאפשרת לנו להשתתף בייסוריו*. אין זה עדיין יין המשתה האסכטולוגי*, המשתה של המשיח הקם לתחייה, אין זה עדיין יין הארץ המובטחת שתינתן לנו באחרית הימים. שם, ייאספו כל בני האדם יחדיו; שם, לא יישמע עוד כל בכי וקול זעקה; שם, נוכל להתאחד עם החתן בשמחת כלולותיו, בנוכחותו בקרב עמו. זה הוא היין של מלכות האלוהים באחרית הימים. זוהי בשורתו של ישוע, אשר בחתונה בקנה מציג עצמו כ"החתן". שהרֵי, יוחנן המבשר אומר לנו שחתונה זו היא ראשון האותות המגלים לתלמידים את כבודו, והם מאמינים בו.  

			נאמנות האלוהים לעמו ניתנת בישוע המשיח ובו מוצאת את ביטויה המלא. בשום פנים ואופן לא ניתן להסיק מכך שהאלוהים דוחה את עם ישראל. לומר זאת — כמוהו לומר שאלוהים אינו נאמן, ובכך להפוך לשקר את דבר האלוהים ואת דבר המשיח עצמו. ודאות זו היא אחד מעמודי התווך של האמונה הנוצרית.  

			אנו יודעים שבמהלך כל ההיסטוריה האנושית מוטבע רז של חטא ואי־נאמנות. אך המשיח הוא בעצמו הערבון לנאמנותו של אלוהים. אומנם רז הישועה הוא רז של הרחקה והשבה* של שארית העם הנשמרת ליום הגאולה, רז המראה לנו שוב ושוב "כִּי לֹא מַחְשְׁבוֹתַי מַחְשְׁבוֹתֵיכם"47, רז גאולה, רז שבו לעיתים קרובות איננו חווים את כבוד האלוהים אלא דרך הניסיון והייסורים. כתלמידי המשיח, עלינו להיות מוכנים יותר, רגישים יותר, לרז הזה. אבל דווקא בשל כך, תלמידי ישוע אינם יכולים לתאר לעצמם את האלוהים כבלתי נאמן. אין להעלות מחשבה זו על הדעת; כמוה כחילול השם.  

			 

			* 

			 

			גם המצוות האחרות שבלוח השני הן מצוות "לא תעשה". לא ניתן לייחס אותן לאלוהים אלא בניסוחן החיובי. "לא תגנוב". איך יכול בן האדם ליטול לעצמו את נכסי העולם הזה כאשר הכול שייך לאלוהים, שהוא לבדו אדון עולם? לומר שלא יגנוב אדם את רכוש חברו, משמע לומר גם כן שאסור לאדם לקחת לעצמו את נכסי העולם הזה שהם שייכים לאלוהים, אשר הפקיד אותם בידיו של האדם; לכן הם עומדים לרשות הכול. עלינו להתבונן כאן ביחסו של ישוע לנכסי העולם, יחס שהוא גם מציע לתלמידיו לאמצו.  

			כמו כן, המצווה "לא תענה ברעך עד שקר" מעלה את שאלת האמת. אין מצווה זאת מצטמצמת לאיסור שבועות שקר בלבד. ישוע עצמו, בדרשה על ההר, מפרש את האיסור באומרו: "תְּהֵא מִלַּתְכֶם 'כֵּן', כֵּן; 'לֹא', לֹא. יוֹתֵר מִזֶּה מִן הָרָע הוּא" (מתי ה: 33 והמשך). כך הוא מעיד על אמיתות האלוהים. פאולוס ירמוז לפסוק זה כאשר יאמר שישוע לֹא הָיָה "כֵּן וְלֹא", אֶלָּא כולו "כֵּן" בלבד, כולו "אָמֵן"48, כולו נאמנות ואמת האלוהים, בלי שיימצא בו כל שקר. יש לקשר זאת עם הרעיון של לב צבוע, של הדוברים בלב וָלב המוזכר בתנ"ך, שגם ישוע מצטט לעיתים קרובות49.  

			"כבד את אביך ואת אמך" 

			לבסוף, נחזור אל הלוח הראשון: "כבד את אביך ואת אמך". האם מדובר כאן רק בכיבוד אב ואם ממש, כפי שבדרך כלל מבינים מצווה זו? ומה יכולה להיות משמעות מצווה זו מצד האלוהים? איך ניתן לומר שאלוהים שומר מצווה כזו? האם מצווה זו אינה מגלה לנו את רז הבחירה? כאשר אלוהים מצווה עלינו לכבד את אבינו ואת אמנו, הכוונה היא לאלה שהורישו לנו את התגלות האלוהים. מדובר בכל היסטוריית הבחירה, בהתגלותו כאלוהי אברהם, יצחק ויעקב, אלוהי האבות. מצווה זו, כיבוד אב ואם, היא זאת שבה מדובר בספר דברים: "וְהָיוּ הַדְּבָרִים הָאֵלֶּה אֲשֶׁר אָנֹכִי מְצַוְּךָ הַיּוֹם עַל־לְבָבֶךָ וְשִׁנַּנְתָּם לְבָנֶיךָ" (דברים ו: 6-7). מדובר בתולדות האנושות, דרכן נרשמת בהיסטוריה בחירת האלוהים ונאמנותו.  

			הדרך שבה אלוהים עצמו שומר מצווה זו מתבטאת בבחירת האבות, בבחירת עם ישראל. בבחירת עמו להיות ברכה לכל העמים, אלוהים הופך את ההיסטוריה של האנושות להיסטוריה של ישועה. כיבוד אב ואם אינו לשם צייתנות, אלא משום שההיסטוריה האנושית, תולדות בני האדם, היא היסטוריית קודש באהבת האלוהים לאנושות, שמתוכה הוא בחר בישראל כעבדו למען יבורכו בו כל משפחות האדמה, כמשתתפים באותה הברכה.  

			המשיח אינו שומר מצווה זו רק בהיותו נכנע למרותם של יוסף ומרים. הרבה מעבר לזה, הוא פותח את המשפחה לממד אסכטולוגי כאשר הוא אומר: "מִי הִיא אִמִּי וּמִי הֵם אַחַי? ... כָּל הָעוֹשֶׂה אֶת רְצוֹן אָבִי שֶׁבַּשָּׁמַיִם הוּא אָחִי וַאֲחוֹתִי וְאִמִּי" (מתי יב: 48-50). הוא עושה אותנו אחים באלוהים בפנותנו אל האב היחיד, שהוא אבינו שבשמים.  

			"זכור את יום השבת לקדשו" 

			ניקח כעת את שאר המצוות שבלוח הראשון, וקודם כל מה שיכול להיראות מפתיע ביותר, בעיית השבת. הכול תלוי בדרך שבה מבינים את הוויכוחים בעניין השבת המופיעים במיוחד בספרי הבשורה הסינופטיים. הקורא בן ימינו מבין אותם כדלהלן: בצד אחד עומדת דת פורמליסטית, קטנונית, צרה ופולחנית; מנגד עומדת ראייה רחבת־אופקים, הרחק מן הגבולות צרות האופק של אנשי הדת, השואפת לשחרור האדם. אם כן, השמירה המושלמת של תורת אלוהים הייתה מסתכמת בכך שהאדם אינו שומר עוד דבר, משמע אינו מכבד עוד דבר, מאחר שכבר לא יהיו עוד חוקים צרים שיש לכבדם.  

			מה בדיוק עומד על הפרק בוויכוח לגבי השבת, כמו שהוא מוצג בספרי הבשורה הסינופטיים50? המשמעות ברורה לעין כאשר מעיינים היטב. לא מדובר בביטול שמירת השבת, אלא להיפך — בגילוי מלוא משמעותה, מלוא קיומה. ישוע מציג את עצמו כאדון השבת. זהו התרגום המדויק והמילולי: "שֶׁהֲרֵי בֶּן־הָאָדָם הוּא אֲדוֹן הַשַּׁבָּת" (מתי יב: 8). אדון השבת אינו רודן, או מי שמבטל את השבת, אלא מי שמקיים אותה קיום מלא, כי הוא שומר אותה. אבל איך הוא שומר את השבת? כמו אלוהים עצמו אשר שבת ביום השבת ושמח בבריאתו. השבת היא היום שבו אלוהים נותן חיים, שמח באדם אשר ברא ומזמין אותו להיכנס אל חיי האלוהים עצמו דרך המצווה — לשבות יחד איתו ולכן להשתתף בשמחת האלוהים בבריאה.  

			השבת היא היום שבו השלים האלוהים את מעשה בראשית, היום שבו הנברא בצלמו יכול להשתתף במנוחתו. הוא היום שבו הנברא משתתף בשמחת הבורא ומכיר בבורא הכול. ישוע, המציג עצמו כאדון השבת, בא לבשר את השבת האסכטולוגית. ביום הזה הוא נותן חיים, הוא מרפא. הדיון אינו נסוב על פרטי ההלכה, על מה מותר או מה אסור לעשות. נושא הוויכוח הוא ישוע עצמו. ישוע שומר את יום השבת, והוא מבשר את השבת של ימות המשיח, בו חיי האלוהים ניתנים במלואם לעמו. ישוע, אדון השבת, שנשלח מאת האלוהים, יכול לתת חיים ולסלוח חטאים ביום הזה. אילו היה פשוט מדובר בדיון הנוגע למותר ואסור, התנהגות ישוע הייתה מוצאת לה סנגורים לא מעטים, כולל בין הרבנים בני זמנו, אף במסגרת הפלפולים הדקדקנים ביותר. 

			עלינו הנוצרים להבין שנכנסנו אל היום הראשון של השבוע האסכטולוגי. יום ראשון זה נקרא כך בהתאם למסורת ישראל, על פי מניין ימי הבריאה. עובדה שגם כך נמנים הימים בסיפורי תחיית ישוע51. ביום הראשון נִפרשׂת השבת האסכטולוגית. שמחתם של תלמידי המשיח היא לחיות, בשל תחייתו, במעין יום שכולו שבת. נשארת שאלת נוהג הכנסיות ומסורותיהן הרבות והשונות. בכל מקרה, לא נוכל להבין את הניסים שישוע מחולל ביום השבת, ואת הוויכוח המתפתח בברית החדשה, אם לא נבין מה עומד מאחורי מעשים אלו של ישוע. 

			"אנוכי ה' אלוהיך" 

			לבסוף, ניקח את פתיחת עשרת הדברות:  

			"אָנֹכִי יְהוָה אֱלֹהֶיךָ אֲשֶׁר הוֹצֵאתִיךָ מֵאֶרֶץ מִצְרַיִם מִבֵּית עֲבָדִים. לֹא יִהְיֶה־לְךָ אֱלֹהִים אֲחֵרִים עַל־פָּנָיַ. לֹא תַעֲשֶׂה־לְךָ פֶסֶל וְכָל־תְּמוּנָה אֲשֶׁר בַּשָּׁמַיִם מִמַּעַל וַאֲשֶׁר בָּאָרֶץ מִתַּחַת וַאֲשֶׁר בַּמַּיִם מִתַּחַת לָאָרֶץ. לֹא־תִשְׁתַּחְוֶה לָהֶם וְלֹא תָעָבְדֵם כִּי אָנֹכִי יְהוָה אֱלֹהֶיךָ אֵל קַנָּא פֹּקֵד עֲוֹן אָבֹת עַל־בָּנִים עַל־שִׁלֵּשִׁים וְעַל־רִבֵּעִים לְשֹׂנְאָי. וְעֹשֶׂה חֶסֶד לַאֲלָפִים לְאֹהֲבַי וּלְשֹׁמְרֵי מִצְוֹתָי. לֹא תִשָּׂא אֶת־שֵׁם־יְהוָה אֱלֹהֶיךָ לַשָּׁוְא כִּי לֹא יְנַקֶּה יְהוָה אֵת אֲשֶׁר־יִשָּׂא אֶת־שְׁמוֹ לַשָּׁוְא." 

			על מנת להבין מצוות אלה, אני מציע לכם לחזור אל ניסיונות ישוע במדבר (מתי 4: 1-11) ולהתבונן בהם, כי אלו באו מיד לאחר שישוע קיבל את רוח הקודש. ברור מאותו רגע שהוא יכול לקיים את תורת האלוהים בכל פרטיה ובשלמות: הוא בעצמו פועל כמו שצריך לפעול ישראל האמיתי, ישראל שאלוהים הבטיח, שאלוהים ברא. אז, העימות עם השטן במדבר, בדומה לניסיונות שבהם התנסה עם ישראל ביציאת מצרים, הוא ניסיון הבוחן את היחס אל אלוהים עצמו ואל תורת האלוהים בכללותה. 

			הניסיון הראשון הוא הפיתוי לתת לעצמנו את החיים במקום לקבלם מאלוהים לבדו. תשובת ישוע היא ציטוט: "לֹא עַל־הַלֶּחֶם לְבַדּוֹ יִחְיֶה הָאָדָם כִּי עַל־כָּל־מוֹצָא פִי־יְהוָה יִחְיֶה הָאָדָם" (דברים ח: 3). הניסיון השני דומה: "אם בן־אלוהים אתה — אם אתה ישראל הנאמן והאמיתי — השלך עצמך למטה מפינת הגג". השטן מעמיד את ישוע מעל לקודש הקודשים ואומר לו: "השלך עצמך למטה", כאשר הוא מצטט מתהילים צא: "כִּי מַלְאָכָיו יְצַוֶּה־לָּךְ …עַל־כַּפַּיִם יִשָּׂאוּנְךָ פֶּן־תִּגֹּף בָּאֶבן רַגְלֶךָ". ישוע משיב: "לא תנסה את ה' אלוהיך" (דברים ו: 16). במילים אחרות, לאמונה* אין משמעות אחרת אלא כעבודת האלוהים לבדו, ולא ניכוס הבטחת האלוהים כאילו היא שייכת לנו. להאמין בהבטחת האלוהים הוא לעשות את רצונו בלבד, וזאת רק כדי לתת כבוד לאלוהים, היחיד והטוב; לא כדי להפיק רווח לעצמנו.  

			אתם זוכרים את הניסיון השלישי: השטן לוקח את ישוע אל פסגת הר גבוה ומראה לו את כל ממלכות תבל וכבודן, ואומר לו: "אֶת כָּל אֵלֶּה אֶתֵּן לְךָ אִם תִּפֹּל עַל פָּנֶיךָ וְתִשְׁתַּחֲוֶה לִי". ישוע משיב: "הִסְתַּלֵּק, הַשָׂטָן, הֵן כָּתוּב, 'לַיהוה אֱלֹהֶיךָ תִּשְׁתַּחֲוֶה וְאוֹתוֹ לְבַדּוֹ תַּעֲבֹד'" (מתי ד: 10-8). עלינו לאהוב את האלוהים האחד ולעבדו, הוא המתגלה לנו כמקור החיים, האל היחיד, אל חי שאינו כמו האלילים המתים. במוסרו לנו את דברו, האלוהים מגלה לנו את משמעות הבריאה ואת משמעות קיומנו. הדבר שנהיה בשר, בְּנוֹ העושה רצונו, מעניק גם לנו את החסד לקיים את מצוותיו. 

			ניסיונות אלה, שבהם השטן מנסה את ישוע במדבר, מזכירים לנו את ייסורי המשיח, שם מופנית אותה קריאת תגר למשיח הצלוב: "אם אתה בן־האלוהים..." (מתי כז: 40). אנחנו רואים היטב איך ישוע, בעצם שעת ייסוריו, מקיים את מצוות האלוהים ואת חוקותיו. אלוהים מקיים את הבטחתו ונותן חיים לבנו עושה רצונו — הוא מקים אותו לתחייה מבין המתים. ובישוע, הבן הנאמן, מקבל המאמין הוכחה שאלוהים הוא נאמן ומעניק חיים לבוטח בו. העובדה שאלוהים "לא ייתן לחסידו52 לראות שחת"53 היא ההוכחה שהתורה היא אכן מקור החיים. העובדה שישוע הוקם לתחייה ואינו נכלא בשאול היא הוכחה שלמוות אין שליטה עליו. אם אלוהים מקים אותו לתחייה, אז תורת האלוהים היא אכן מקור החיים, והיא נותנת לנו חיים דרכו ובו. הבשורה הטובה שישוע מכריז עליה היא שהוא בעצמו הבשורה — "קרבה מלכות האלוהים". המלכות המתקרבת אלינו אינה אלא המשיח עצמו.  

			עלינו להתבונן, ולשוב ולהתבונן ולהתעמק, בחסד הגדול אשר נעשה לנו להיות נטבלים עם המשיח*, להיות נטבלים במשיח, וכך להיות שותפים במעמדו*. עלינו להתבונן ברז המלכות ולנסות להתקרב אליו ככל האפשר. רז המלכות הוא המשיח עצמו — רז נסתר, רז נטמן, רז צפון, של נטישוּת וייסורים, רז בלתי נתפס בזמן הזה. כי זמננו שייך לזמנים האחרונים, מועדי "יום האלוהים", שבו רז האלוהים פועל. אבל רז הרשע54 נראה תמיד כשולט, ואכן שולט הוא עד שתבוא תכלית כל דבר: אלוהים הכול בכול55.  

			מלכות אלוהים זו המתגלה לנו במשיח ברמיזות, כמו שהוא בעצמו אמר לנו56, איננה במקום אחר, איננה פה או שם57, איננה לפני־כן או אחר־כך. על תלמידי המשיח לקבל ממנו את ניצני מלכות האלוהים, כדי שיוכלו להשתתף איתו בשליחות הקדושה לבניית המלכות, על פי רצון האב. כפי שהמשיח נמסר כל כולו לאב והמשיח נמסר גם לנו, כך אנחנו נבחרים, נמסרים למשיח, "כדי שנהיה איתו" (מרקוס ג: 13-14) ונשתתף במפעלו.  

			כך יהיה לנו חלק ברז של עם ישראל, רז הבחירה ורז האהבה כפי שהאלוהים נותן אותה ורוצה בה לשם ישועת העולם כולו; אבל רק במשיח אנו זוכים לכך — בלב רז הישועה, שהוא רז של סתירה וניגוד. כך אנו מקבלים את הזכות להיות מופקדים על התקווה למלכות האלוהים וערבים לה. 

			נבואת חיי ישוע 

			נתייחס כעת לסיפורים המופיעים בפרק השני של הבשורה ע"פ מתי: סיפור הביקור של חכמי המזרח, הבריחה למצרים, טבח ילדי בית־לחם ושובה של המשפחה הקדושה58 ממצרים. בעוד שאירועים אלה במתי הם מכלול אחד, שבו כל אירוע לכשעצמו אינו מובן ללא המכלול כולו, במחזור השנה הליטורגית צוין כל אחד מהם כחג נפרד. אנחנו נתמקד ברז המשיח המוצג בשלמותו בפרקים הראשונים של הבשורה ע"פ מתי, שהם מדרש וסיפור אירוע כאחד.  

			במקום לתת הסבר שלם ומפורט של הפרק הזה, ברצוני לגעת רק בכמה היבטים שלו. שהרי, בסגנון כמעט טקסי, מדגיש המחבר את העוצמה הנבואית של הפרטים הקטנים ביותר. מדובר בכל רז המשיח המוצג כאן לפנינו.  

			להיכנס להיסטוריה ייחודית ולהעלותה לזיכרון  

			אם המבשר טורח להתחיל את סיפורו בספר יוחסין, מכאן שאין מדובר בילד מקרי שמוצאו אינו חשוב. הוא זה אשר נחשף כסימן, כתקוות הגויים וכישועה, הוא ולא אחר, הוא זה שיש לקבל את ההיסטוריה הייחודית שלו. הדרך החיונית עבור הגויים היא שיעלו דווקא לירושלים, כי רק שם יוכלו לקבל את המשיח הזה בהיסטוריה הזאת. יתר על כן, כפי שאין היסטוריה אלא דרך בחירת האלוהים, כך לא יוכלו הגויים לקחת חלק בהיסטוריית הישועה ולא ייוושעו, אלא אם כן יהפכו את ההיסטוריה הזאת להיסטוריה שלהם.  

			בחירת האלוהים בבני אדם, כמו בחירתו בעם, היא התגלות רצון האלוהים. שלא כבחירה האנושית, הבחירה האלוהית איננה אקראית. האדם אינו יכול אלא לנוע הלוך ושוב; בחירתו היא רק כמידת החופש שלו. כאשר אלוהים בוחר, בחירתו היא מעשה בריאה, מעשה אהבה בעיקרו, שנועד ללמד את בני האדם שהם אהובי האלוהים, ושאף הם מסוגלים לאהוב כפי שאלוהים אוהב, באהבת אלוהים עצמו. כאשר אלוהים בוחר, הוא בורא, הוא קורא; בבריאה ובקריאה זו ניתנת לאדם הבטחה ודאית שההיסטוריה שלו נכתבת בידי האלוהים ואיתו. בחירת האלוהים מתחילה מהרגע שבו הוא אומר: “נַעֲשֶׂה אָדָם בְּצַלְמֵנוּ". בעצם התגלותו לאדם בשעת בריאתו, האלוהים מחלץ את בריאת האדם מקיום בלתי מובחן והופך אותה לסיפור של קשר אישי בין האדם לבין האלוהים, המעניק עתיד לאדם. אין היסטוריה אלא כפועל יוצא של הבחירה האלוהית — היום שבו אלוהים קורא לאברהם עבדו, היום שבו הוא קורא לעמו במצרים. אין היסטוריה אמיתית אלא כפועל יוצא של בחירה, כי ההיסטוריה היא פרק זמן המקבל את משמעותו מהיחס אל האלוהים. הוא אשר קורא לאדם ושלקראתו אנו הולכים. אחרת, כל מעשי אנוש שוקעים אל תוך השכחה והמוות ומאבדים את משמעותם. אחרת, אין זיכרון אפשרי — עדיף אפילו לשכוח. אחרת, ההיסטוריה האנושית היא תהום של חוסר משמעות וזוועה, ורגעי האור אינם אלא ניצוצות חלשים בלבד, הטבועים אף הם בסימן השכחה והמוות. אלוהים לבדו יכול להיות מקור לזיכרון האדם. אלוהים לבדו יכול להפוך את ההיסטוריה האנושית למקור ברכה, כי רק הוא שבחר בבני האדם יכול לאפשר לנבחריו לזכור. כך ניתן להבין שזיכרון העולם מופקד בידי עם ישראל, שהמשיח הוא זיכרון העולם, ושבעקבות זאת גם הנוצרים מופקדים על זיכרון העולם. רק בהם העולם מוצא את משמעותו, גם אם מדובר בסוד שמור היטב. ההיסטוריה היחידה שיש לה משמעות היא זו שאנו מזכירים בהתמדה בזיכרון המשיח, דהיינו סעודת האדון.  

			עלינו להיכנס לזיכרון ייחודי זה. לגויים עצמם אין חלק בישועה אלא אם כן הם נכנסים אל ההיסטוריה הזאת וניתן להם החסד שהיסטוריה זו תהפוך להיסטוריה שלהם. עד כדי כך שתלמיד המשיח, בשל היותו בכנסייה, יכול לומר יחד עם ישראל כדברי ישעיהו הנביא — "כִּי־יֶלֶד יֻלַּד־לָנוּ בֵּן נִתַּן־לָנוּ" (ישעיהו ט: 5). חסד נעשה לתלמיד זה שהיסטוריה זו נהיית להיסטוריה שלו, והוא יכול לומר "אברהם אבינו"*. 

			בבשורת המלאך ליוסף בעל מרים59, מתי המבשר מתאר לנו את ישוע כעמנו־אל, זאת אומרת הוא שכולו משכן רוח הקודש, אשר נולד מגבורת רוח קודש, בן האלוהים, במשמעות שהיא עדיין כולה מרומזת; לשון התגלות היא. עמנו־אל זה, אשר נולד מאת האלוהים, יגשים במלואו את ייעודו של ישראל, כפי שיוחנן המבשר מביע במילים שהוא מקבל מפי ישוע עצמו: "מַאֲכָלִי הוּא לַעֲשׂוֹת אֶת רְצוֹן שׁוֹלְחִי" (יוחנן ד: 34). מילים אלו הן כהד לספר דברים: "לֹא עַל־הַלֶּחֶם לְבַדּוֹ יִחְיֶה הָאָדָם כִּי עַל־כָּל־מוֹצָא פִי־יְהוָה" (דברים ח: 3). האדם שבו שוכנת רוח הקודש, הניזון מקיום רצונו של האב, שמח במתנת האלוהים בחירות רוח הקודש.  

			כזה הוא ייעוד ישראל, כזה הוא ייעוד המשיח.  

			חטא הורדוס המלך הנוכרי: סירובו לבחירת ישראל...  

			הנקודה הראשונה שעולה בפרק השני של הבשורה ע"פ מתי היא: בשלב זה, לא מדובר אלא בישראל ובגויים. לרוב אנו מתקשים לראות מי הוא ישראל ומי הם הגויים. הקריאה הרווחת או המקובלת של פרק זה אינה מבחינה בין הורדוס לישראל, ואינה רואה בישוע אלא ישוע עצמו. בעוד שלאמתו של דבר, כל ההיגיון של הסיפור הוא להראות שישראל הוא ישוע, ושהורדוס אינו מלך ישראל. הורדוס הוא גוי, אדומי60. הוא מלך בלתי חוקי המושל בישראל. הוא אינו מזרע דוד ואף אינו כהן גדול. ולמרות שהוא עונה על כמה ציפיות לאומניות, ולמרות שבנה שוב את בית המקדש, הוא אינו מהווה הגשמה של תקוות ישראל.  

			ישוע המשיח עונה לתקוות ישראל. הורדוס לעומת זאת אינו מייצג דבר, אלא הוא אחד הביטויים של הכוח הפגני. התנהגותו של הורדוס המלך מקבילה במידה מסוימת לזו של פילטוס הנציב הרומי בעת ייסורי המשיח. פרק ב' זה של הבשורה ע"פ מתי מנבא את ייסורי ישוע, והורדוס משחק את התפקיד שישחק פילטוס הגוי. כאן, מי שמסמלים את ישראל הם ישוע ויוסף. כאן מופיע סמל כפול לגויים — בדמות הורדוס ובדמות החכמים. עם ישראל עצמו אינו מוזכר כעם. העדים היחידים הם הכוהנים הגדולים והסופרים המסתפקים במתן המפתח לסיפור, את פירושו, ומאפשרים לסיפור להתפתח ולגלות את משמעותו.  

			הדבר הראשון שניתן לומר הוא שכותב הבשורה מראה לנו כי הופעת הילד, המשיח המובטח, מעוררת מיד את האיבה המוחלטת של מלכי העולם הזה וגורמת להתנגשות קטלנית (שימו לב שהחכמים אינם מלכים, בניגוד להופעתם במסורת העממית). האויב הלובש את דמות הורדוס מוריד את המסכה מעל פניו ומתגלה בזהותו האמיתית — כוח קטלני.  

			חשוב לזהות היטב את תפקידו ואת חטאו של הורדוס בסיפור זה. המבשר אומר לנו כי חטא הורדוס הוא סירובו לקבל את מה שניתן דווקא כ"בשורה טובה" — החסד אשר נעשה עם ישראל. חטא הורדוס הוא שדחה את בחירת ישראל כדי להשתלט על בחירה זו ולהחיל אותה על עצמו. המלך שנתן אלוהים הוא יריבו של הורדוס, האויב הקיומי שתפס שלא כדין את מקומו של אלוהים על העם. כמלך שהמליך את עצמו, או שהשלטון הפגני המליכו, הורדוס אינו יכול אלא לסרב למלך ישראל שנתן האלוהים — ולהרגו. חטא הורדוס, חטא הגויים, הוא דחיית הבחירה שהם רואים בה איום מוות. הבחירה מפילה ארצה כל כוח בעולם הזה בהראותה שאדון העולם היחיד הוא האלוהים. עם ישראל נקרא להעיד על כך, וישוע עצמו מעיד על כך עדות עילאית אל מול כל שלטון. 

			...עד לטבח 

			חטא הורדוס הוא לא רק סירובו לקבל את ישוע, אלא התמדתו בסירובו עד כדי ביצוע מעשה טבח. איך יתבצע סירוב זה? מתי המבשר פורש בפנינו סיפור מזעזע, כמעט קשה מנשוא: סיפור דחייתו של המשיח, הריגתו בידי הורדוס כמימוש הנבואה, טרם מימושה בידי הרומאים, באמצעות טבח ילדי בית דוד. הם נרצחים אך ורק בשל היותם מבית דוד.  

			בעקבות מה שלמדנו מההיסטוריה, איך אפשר שקטע זה לא יהיה קשה מנשוא? אנו מסתחררים מול תהום נבואית זו. נתקשה להעז להתקדם עם שאלה כזו, שמא יהיה מעין חילול השם אם נחשוב שאלוהים יאפשר זוועה כזו לעמו, לבנו אהובו61.  

			אולם עובדה היא שזה מה שמתי המבשר אומר לנו: ההתכחשות לבחירת האלוהים ולמשיח מובילה לכך שהורדוס רוצח את זרע דוד ואת כל ילדי בית לחם. התקדים המקראי מוכר לנו: בצורה דומה ציווה פרעה את המיילדות העבריות להמית כל בן שייוולד62, טבח שמשה ניצל ממנו.  

			ה"מכשלה"* של רחל: חשכת האמונה  

			ההקשר המקראי הוא ברור. ראויה מאוד לציון גם הדרך שבה המבשר מצטט את ירמיהו (ירמיה לא: 14): "קוֹל בְּרָמָה נִשְׁמָע נְהִי בְּכִי תַמְרוּרִים רָחֵל מְבַכָּה עַל־בָּנֶיהָ מֵאֲנָה לְהִנָּחֵם כִּי אֵינָם" (מתי ב: 18 63). הפסוקים הבאים בספר ירמיה הם: "כֹּה אָמַר יְהוָה מִנְעִי קוֹלֵךְ מִבֶּכִי וְעֵינַיִךְ מִדִּמְעָה כִּי יֵשׁ שָׂכָר לִפְעֻלָּתֵךְ נְאֻם־יְהוָה וְשָׁבוּ מֵאֶרֶץ אוֹיֵב וְיֵשׁ־תִּקְוָה לְאַחֲרִיתֵךְ נְאֻם־יְהוָה וְשָׁבוּ בָנִים לִגְבוּלָם. שָׁמוֹעַ שָׁמַעְתִּי אֶפְרַיִם מִתְנוֹדֵד" (ירמיהו לא: 15-17). 

			אומנם מתי מצטט את פסוק 14 בלבד ולא את ההמשך, כדי להדגיש את הייאוש המוחלט של רחל, שנדמה כאילו היא מסרבת לקבל את ה"מנחם" — אחד משמות המשיח. רחל מסרבת לקבל את המנחם בשל חטא הגויים. כאבה גדול מדי. היא מסתירה אפילו את תקוותה ואיננה יכולה לראות, מעבר לטבח בניה שהיא מבכה, את התקווה למנחם שבכל זאת ניתנת לה. 

			סיפורה של רחל דורש מאיתנו לחשוב על חטא הגויים בנוגע לבחירת ישראל ולמשיח. איך לא תעלה בפנינו אִמרת ישוע: "כָּל הַמַּכְשִׁיל אֶחָד מִן הַקְּטַנִּים הָאֵלֶּה הַמַּאֲמִינִים בִּי, מוּטָב לוֹ שֶׁתִּתָּלֶה אֶבֶן רֵחַיִם עַל צַוָּארוֹ וִיטֻבַּע בִּמְצוּלוֹת יָם" (מתי יח: 6). משפט מזעזע בפי ישוע, משפט חריף ביותר. הקטנים הם אלה המוכשלים. כי המכשלה משמעה להיכשל באמונה, לחדול להאמין באלוהים מול זוועת הרוע, להיכשל בתקווה לאלוהים או בתקווה למשיח*. השערוריה היא להיכשל בנאמנות לאלוהים. כך בדיוק חש ישוע מול ייסוריו, כאשר אמר לשמעון כיפא (הנקרא גם פטרוס): "סוּר מִלְּפָנַי, שָׂטָן. מִכְשׁוֹל אַתָּה לִי" (מתי טז: 23), אתה עלול להכשיל אותי בנאמנותי. מכשלתה של רחל היא אכן דומה: היעדר העוז להאמין, מול המוות וניסיון המוות, שאלוהים הוא מקור חיים — היעדר העוז לבטוח באלוהים.  

			סיפורו של אלי ויזל, "הלילה"64, נכתב זמן רב לאחר חזרתו ממחנות ההשמדה, לאחר שהסופר פרנסואה מוריאק הפציר בו לכתוב; זאת הייתה הפעם הראשונה שהוא היה מסוגל לדבר על השואה. כאשר אנו קוראים סיפור זה, אנו יכולים לשאול את עצמנו אם הגויים לא חטאו בחטא זה של הכשלת הקטנים — שבשל כך הם נכשלו באמונה וחדלו להאמין בטוּב האלוהים. ויזל כותב שכשהגיע למחנה לאחר טבח כל בני כפרו, שממנו היה הניצול היחיד, הוא זעק: "לעולם לא אשכח את הרגעים הללו שרצחו את אלוהַי ואת נשמתי... לעולם לא אשכח את כל זאת, לוּ גם אהיה נידון לחיים ארוכים כחיי אלוהים עצמו". מוזכר ש"ביום נורא אחד, בין שאר הימים הנוראים, נכח הנער בתליית נער אחר (כן!) שפניו היו... כפני מלאך אומלל. הוא שומע מאן דהוא גונח מאחורי גבו: 'היכן אלוהים?' היכן הוא? היכן, איפה, אלוהים?' וקול נשמע בתוכו: 'היכן הוא? הנהו — תלוי, כאן, על הגרדום הזה.'"65 באותו הרגע ירדה החשכה על אמונתו באלוהים, כי מכאן ואילך נראָה לו אלוהים כנעדר. 

			בדומה לכך, חטאו של הורדוס הוא בהיותו הגורם לכך שרחל מאנה לְהִנָּחֵם, ושיש להמתין עד שהיא תנוחם. כמה זמן יהיה עלינו להמתין עד שהיא תקבל את המנחם ואת הנחמה? המשיח גם יצטרך למחול על חטא הגויים, והוא בלבד. כי הוא לבדו יכול לומר: "אָבִי, סְלַח לָהֶם, כִּי אֵינָם יוֹדְעִים מַה שֶּׁהֵם עוֹשִׂים"66. הוא אומר זאת על הגויים הרוצחים את החפים מפשע, שמכשילים את המאמינים באמונתם. לאִמרה זו משמעות היסטורית וממשית, וחטא ההכשלה הזאת דורש אף הוא סליחה; אך רק משיח ישראל יכול לסלוח לחטא הזה, הוא ולא אחר.  

			החכמים מן המזרח: 
בואם של הגויים להשתחוות למלך היהודים והריגתו של המשיח 

			מה מעורר התנהגות זו של הורדוס? כאן מופיעים החכמים שאף הם מייצגים את הגויים בתפקיד מפתח. הם האות, הביכורים, ההגשמה המוקדמת והנבואית של בואם של כל אלה שאינם מכירים באלוהים, ובכל זאת באים להכיר במשיח ה' ולהשתחוות לו, כמתואר בדברי ישעיהו (פרק סא) או בתהילים (פרק עב): הגויים יבואו לעבוד את ה' ולהכיר במשיחו. 

			בוא הגויים גורם להריגתו של המשיח. הורדוס רוצה להרוג את הילד מבית לחם בעקבות בשורת החכמים. יש כאן קשר הדוק, מסתורי, בלתי מובן על פי היגיון אנושי. קשר שהוא ייחודי להתגלות הבשורה, למסר של הברית החדשה — קשר בין השתתפות הגויים בהבטחת אלוהים לישראל לבין הריגתו של המשיח ותחייתו. השניים קשורים זה בזה קשר הדוק. המשיח מוּצא להורג בגלל הגויים ולמען הגויים בה בעת שהוא מוּצא להורג למען ישראל. במחיר הוצאתו להורג הוא יכול לפתוח את הברית עִם ישראל לגויים עצמם. הגויים הם אלה הנהנים מההיפוך הזה, ובו בזמן הם אלה המביאים לייסוריו ולמותו של משיח ישראל.  

			ישוע, הילד ה"גנוז" מבית־לחם 

			אשר לישוע עצמו, המבשר מציג לנו אותו כאחד מילדי בית־לחם. הוא זה המונח למשמרת, נצור, "הנצר", לפי ישעיהו הנביא. יש כאן משחק מילים לא פשוט: נראה שניתן לקשר את ה"נוצרי"67 ככינוי לישוע למילה "נצר" של ישעיהו. מילה זו מופיעה מספר פעמים בספר ישעיהו, בין היתר באחד משירי עבד ה'* (ישעיהו מט: 6); מדובר בצאצא שאלוהים נצר, הניח למשמרת, כדי לגאול את ישראל. הוא ניצל מטבח הילדים כדי שבבוא היום הוא יקבל על עצמו לסבול — מתוך ציות לרצון האב, ובמודעות מלאה — סבל, שעבור הילדים הוא חסר פשר.  

			הוא זה אשר בהשתתפותו הן ביציאת מצרים הן בגלויות ישראל, בבריחתו למצרים ובשובו ממנה68, מבשר את רז ייסוריו. בסוף הבשורה, מתי המבשר מצביע על מימוש הנבואות, כאשר גוי אחר מכנה את ישוע על הצלב מלך היהודים, והגויים מכירים בו מבעד לייסוריו69. בעימות זה, דמות הבן והמשיח המוצגת לנו מסכמת את כלל ישראל. מדובר בקטע נבואי. וכפי שעושים לעיתים קרובות גם ישעיהו ויתר הנביאים, כותב הבשורה משתמש במה שנקרא בלשון הפרשנים "אישיות קורפורטיבית"70, המייצגת הן אדם הן עם שלם. דמות המשיח היא בו־זמנית דמות ישראל; דמות ישוע היא בו־זמנית דמות כל השייכים לו, דמות הכנסייה ודמות ישראל. מה שנאמר לגבי האחד יכול להיאמר לגבי השני, או לגבי שניהם. דברים רבים אינם מובנים אלא דרך סולידריות זו של ישוע עם השייכים לו, של המשיח עם עמו. אם כן, לגבי רגע נבואי זה, עלינו להבין את האירועים האלה, שיכולים להיראות לנו כנפרדים ומנוגדים, כהגשמה מוקדמת של סיפור ישוע, של סיפור הכנסייה. ככל הנראה, בסיפור הישועה טמון הרבה יותר ממה שכותב הבשורה היה מודע לו, כי העושר של דבריו נחשף רק לאחר הגשמתם המלאה. לכן אין זה מפתיע שאנו מוצאים בסיפור ביטוי להגשמתנו, גם אם מחבר הכתוב לא היה יכול להיות מודע לה.  

			...להיות הגואל של כל בני האדם 

			בחזון נבואי זה, ישוע, הילד, מייצג בה בעת את ישראל ואת מה שעתיד לצאת ממנו — את כל אלה השייכים למשיח. בשל עובדה זו, הוא הגואל של כולם. אנו מאמינים שבישוע כלל בני האדם אהובי האלוהים מקבלים כתקווה את המתנה שהאלוהים רוצה לתת להם. אנו מאמינים שבישוע כולם מקבלים את התקווה לשותפות בישועה, שכולם, במובן מסוים, כבר נוכחים בו ומקבלים בו את ראשית הגאולה שהאלוהים מייעד לכל בני האדם.  

			נבואה היסטורית זו, נבואה שבעצמה שייכת להיסטוריה, קוראת לנו להודות לאלוהים על ההבטחה הפתוחה לכל העמים, על מתן הילד הזה. היא גם מאפשרת לנו למדוד את החטא שממנו האלוהים רוצה לגאול אותנו. כי דמות הורדוס איננה פשוט דמותו של אויב, שממנו היינו יכולים להבדיל את עצמנו; דמות זו היא כבר עכשיו עדה לייסוריו ולמותו של המשיח, סימן לייסורי המשיח שבהן מתגלה חטא בני האדם. נחוץ שבני האדם ידחו את המשיח, כי רצון המוות הרובץ בלב האדם חייב להתגלות, למען יוכל אלוהים לרפא את האדם ממשיכתו אל המוות ומהנטייה הרצחנית המקננת בו. המשיח הוא זה הלוקח על עצמו את הרצון הרצחני הזה של בני האדם בבחירתו להתנסות בו. ובמקום שימיר אותו במוות, הוא הופך אותו לסליחה.  

			אכן מלך ישראל האמיתי לא ימשול בעמו כפי שמושל בו הורדוס. הוא לא יחליף את הורדוס. הוא לא יירש אותו. השלטון שנחנך כאן יהיה היפוכו ושלילתו של שלטון הורדוס. כי בעוד שהחטא מתגלה בדמות הורדוס כרצחני ושולל את חסד האלוהים, שלטונו של משיח ישראל, שלטונו של ישוע המלך המשיח, מתבטא בגבורת האלוהים, בסליחה, באמת, ברחמים, בקדושה, ביכולת לשחרר מהחטא ולהחיות מתים. 

			טבח זה של הילדים התמימים, בסיפור מעורר אימה ומקומם, מדגים לנו בצורה נבואית מהי מהותו של כל חטא. כי כל חטא הוא תמיד סירוב לבחירת האלוהים, סירוב לחסד האלוהים, סירוב לאלוהים עצמו, פשרה עם הרצון הרצחני הרובץ בלב האדם. אנו רואים את סמל הגאולה כולה בתמימותם של הילדים, ובהשגחת האלוהים הנוצר את בנו וגורם לו לעבור בדרך הגלות והיציאה ממצרים; ישוע "נצור" מהטבח כדי שיינתן כתקווה בכניסתו לארץ ישראל. 

			אם אנחנו מתפללים כראוי, איננו יכולים שלא לזהות את עצמנו בכל אחד משחקני הנבואה הזאת, לעיתים באלה, לעיתים באחרים. משום שאחד מאיתנו אינו יכול למקם את עצמו במחנה אחד בלבד. אנו כולנו זקוקים לגאולה. אנו חייבים לראות את הדחיות והסירובים שלנו נחשפים באור האלוהים. עלינו להתבונן בחסד שנעשה עמנו כאשר נסלח לנו וכשניתן גם לנו להכיר במלך. 

			נבואת חייהם של תלמידי המשיח 

			הפרק השני בבשורה ע"פ מתי מוצג כנבואה על חיי ישוע ועל חיי כנסייתו. פרק זה נבואי גם בהיבטיו הפרדוקסאליים ביותר, במובן זה שהוא כבר מרמז לכלל מרכיבי שליחותו של ישוע, גם אלה שיתוארו בהמשך סיפור חייו.  

			הסימן להגשמת דברי הנביאים ניתן לנו: הגויים באים לגלות את משיח ישראל, הנותר בלתי מוכר, נסתר. בגבורת האלוהים הוא ניצל ממוות. כך מתמלא דבר האלוהים. המשיח הזה הוא הסימן והעירבון לתקווה שכבר מתממשת, אך הוא עדיין נסתר, "נצור". לפנינו מוצג רז הנחתו למשמרת, הצפנתו והתגלותו. עם זאת האפלה נשארת מוחלטת.  

			נבואה זו מציגה במעורפל את מעמדם של תלמידי ישוע. הם משתתפים במעמד המשיח הסובל, הם מוצפנים, נסתרים עמו בזמן ההיסטוריה* שבו הם מצפים לבואו של בן האדם בכבוד על ענני השמים. זהו זמן הכנסייה, זמן הציפייה והעמידה על המשמר.  

			פרק זה שופך אור על מעמדנו האישי ועל מעמד הכנסייה. ננסה יחד להפיק ממנו תועלת רוחנית. לשם כך, אני מזמין אתכם להשוות פרק זה עם המשלים על משפט יום הדין, שישוע מציע לתלמידיו בסוף נאומו על אחרית הימים71. משלים אלו מתארים את זמן ההיסטוריה; הם מלמדים אותנו כיצד לחיות בציפייה להשלמתו, ומאפשרים לנו להפיק יותר תועלת מפרק שני זה.  

			משלים אלה נמשכים מפרק כד פסוק 42 עד סוף פרק כה. מתי המבשר הביא זה עתה את נאומו של ישוע על אחרית הימים, את הנאום ה"אסכטולוגי" שנושא ישוע בבית המקדש קודם ייסוריו. אחריו מובאים דברי ישוע על "היום והשעה" שאינם ידועים לאיש, אף לא לְבֵן. "אֲבָל אֶת הַיּוֹם הַהוּא וְהַשָּׁעָה אֵין אִישׁ יוֹדֵעַ, גַּם לֹא מַלְאֲכֵי הַשָּׁמַיִם וְגַם לֹא הַבֵּן, אֶלָּא הָאָב לְבַדּוֹ"72. לאחר מכן ישוע מודיע על בואו הסופי, הופעתו בקץ הימים של בן האדם. בהמשך, הוא יתאר בסדרת משלים את היעדרותו של "בן האדם" ואת רז המשפט. זמן זה של היעדרות* "בן האדם" הוא זמננו אנו. היום המשיח הוא נסתר. כיפא, יעקב ויוחנן בלבד ראו את הדרו כשהופיע יחד עם משה ואליהו73. אנו מצפים לבואו של בן האדם בכבודו. תורתו, הנחיותיו האחרונות לתלמידיו מעבירות להם את החכמה הנחוצה לזמן הזה, זמן ההיעדרות שבו התלמידים חייבים לעמוד על המשמר ולהמתין.  

			מתי המבשר מביא לנו תחילה את משלי הציפייה והעמידה על המשמר. אני מצטט אותם בלי לפרש: משל הגנב, משל שני העבדים, החכם והכסיל; לבסוף משל עשר העלמות הממתינות לשובו של החתן74. מה הוא הַשֶּׁמֶן הזה שהעלמות החכמות ממלאות בו את מנורותיהן? מהי חיוניותו של השמן לעמידתן על המשמר בלילה, ולמרות שנרדמו, לנכונותן להיכנס עם החתן לאולם החתונה?  

			לאחר שלושה משלים אלו של העמידה על המשמר באים שני משלים של המשפט75. תחילה משפטם של מנהלי המשק של המלכות. מי הם? אני חושב שמדובר בישראל ובתלמידי המשיח גם יחד, בלי שמַתַי המבשר יבחין ביניהם. מדובר באלה שקיבלו את עושר האלוהים כפיקדון. משל זה נקרא לרוב "משל כיכרי הכסף". המשל השני הוא המשפט של אומות העולם: בן האדם בא בכבודו וכל המלאכים עמו. הוא יושב על כיסאו ומעביר את כל אומות העולם לפניו. זהו משפט הגויים שלא הכירו במשיח ולא קיבלו את נכסי הבחירה. משום כך, אין זה משפטם של תלמידי המשיח — אלה מתוך ישראל או מתוך הגויים שנקראו באנטיוכיה ה"משיחיים"76. אין זה גם משפטו של העם היהודי, שאינו יכול להיכלל בתוך ה"גויים".  

			משפט עבדי מלכות האלוהים: 
ישראל וכנסיית המשיח 

			הבה נחזור על פרטיהם של שני המשלים האלה. ותחילה על "משל כיכרי הכסף", משל מנהלי המשק של המלכות.  

			"דּוֹמֶה הַדָּבָר לְאִישׁ הַיּוֹצֵא לְמַסָּע. קֹדֶם לָכֵן קָרָא לַעֲבָדָיו וְהִפְקִיד בְּיָדָם אֶת כל אשר לו, את כל הוֹנוֹ"77 (מתי כה: 14). הדבר ברור מאוד. מדובר בעבדיו שלו, אלה שבהם בחר האלוהים: ישראל ותלמידי ישוע. בזמן הזה של ההיעדרות, אלוהים מפקיד את כל הונו בידי עבדיו שלו. כיכרי הכסף הם כמובן חסדי האלוהים, נכסי המלכות. כל ניסיון להתבונן במשל זה בהקשר של כישרונות אנושיים אינו שייך לכאן, אלא אם אנו מסוגלים לראות אותם כחלק מאוצרות חסד האלוהים. יש המעניקים למשל פרשנות סטואית והומניסטית, פרשנות שהייתה מפיקה צעקה גדולה מהפסוקים אילולי חנקו אותם הפירושים!  

			למעשה, אדון העבדים מוסר לכל אחד כפי הטוב בעיניו: חמישה כיכרי כסף, שני כיכרי כסף, כיכר כסף אחד. שליחותם הייחודית של העבדים היא ניהול נכסי המלכות על פי היגיון האדון ולא הטמנתם כפיקדון. התנהגותו של זה שהטמין את כיכר הכסף באדמה היא אחראית; הוא שמר בקפידה את הלכות הפיקדונות כפי שהתנ"ך מלמד אותנו: אם מישהו מוסר בידיך פיקדון, עליך לטפל בו במסירות מרבית, לשמור עליו כדי שתוכל להחזירו לבעליו ביום שבו הוא ידרוש אותו ממך. 

			אולם האדון מערער דווקא על הלכות הפיקדונות. הוא מתייחס לדרישה אחרת. על העבד להתנהג על פי ההתגלות שגילתה לו מיהו האדון ומהו רצונו. העבד הרע שופט את עצמו כאשר הוא חושף את השקפתו על האלוהים78. על זה האלוהים שופט אותו, כי נכסי האלוהים נמסרו לו כדי שיניבו פרי על פי ההיגיון האלוהי: נדיבות האלוהים; חסדו הניתן כמתנת חינם; ודבר האלוהים הנושא פרי בלבבות בני האדם.  

			משפט העבדים הוא משפט ישראל וכנסיית המשיח. הם נשפטים האם היו נאמנים לדרך הפעולה האלוהית, אם ידעו להשתמש במתנות שקיבלו כנכסי האלוהים, כדי שאלה יניבו פרי. 

			משפט אומות העולם: 
הזכות להשתתף בברכה הראשונית, שהיא ברכת עבדי המלכות 

			המשל הבא הוא משפט הגויים. ברצוני להתעכב במיוחד על משל זה, כי על סמך הנאמר עליו נוכל לחזור למשל הגדול של פרק ב בבשורה ע"פ מתי.  

			איך מוצג בפנינו משפט הגויים? אני שב ומדגיש שמדובר במשפט אומות העולם. הדבר נאמר בפירוש: "כַּאֲשֶׁר יָבוֹא בֶּן־הָאָדָם בִּכְבוֹדוֹ וְכָל הַמַּלְאָכִים אִתּוֹ, יֵשֵׁב עַל כִּסֵּא כְּבוֹדוֹ וְיֵאָסְפוּ לְפָנָיו כָּל הַגּוֹיִים. אָז יַפְרִידֵם זֶה מִזֶּה כְּרוֹעֶה הַמַּפְרִיד אֶת הַכְּבָשִׂים מִן הָעִזִּים וְיַצִּיב אֶת הַכְּבָשִׂים לִימִינוֹ וְאֶת הָעִזִּים לִשְׂמֹאלוֹ". מכאן שמדובר בהופעתו של המלך־הרועה. מלך־רועה של ישראל, אשר יקבץ לפניו את כל אומות העולם. הנבחרים מתוך עם ישראל אינם נמנים עם העמים העומדים למשפט. הם עצמם כבר נשפטו. הם לצדו של השופט. ישוע עצמו אמר זאת בפירוש בתשובתו לתלמידיו: "תֵּשְׁבוּ גַּם אַתֶּם עַל שְׁנֵים־עָשָׂר כִּסְאוֹת"79. נצטרך להבין את הבימוי המפתיעּ הזה. 

			המלך־הרועה מברך תחילה את אומות העולם אשר יעמיד לימינו בברכה הניתנת לישראל: "בּוֹאוּ בְּרוּכֵי אָבִי". לפיכך הם זוכים באותה ברכה הניתנת לאחי המשיח. הם זוכים באותה ברכה הניתנת לתלמידים שעליהם אמר ישוע את "ברכות האושר"*80, אותה ברכה הניתנת לכנסייה עצמה: "בּוֹאוּ וּרְשׁוּ אֶת הַמַּלְכוּת הַמּוּכָנָה לָכֶם מֵאָז הִוָּסֵד תֵּבֵל" (מתי כה: 34). לפיכך הם זוכים בברכה הראשונית הנשמרת בידי האלוהים, מאז הִוָּסֵד תבל, לאלה שבהם בחר81. אם כן, המשל אומר לנו שבחירת האלוהים מיועדת לכל בני האדם בקץ הימים; אז ייחשף הרז הנסתר, אז יושלם זמן ההיסטוריה, אז יתגלה ויצא לאור מה שכעת נסתר מעיני בני האדם ונודע רק לאלה השותפים לאמונתו של המשיח. לפיכך יש גם לשאר בני האדם חלק בברכה זו ובמלכות זו.  

			המלך מוסיף: "רָעֵב הָיִיתִי וּנְתַתֶּם לִי לֶאֱכֹל, צָמֵא הָיִיתִי וְהִשְׁקֵיתֶם אוֹתִי, עוֹבֵר אֹרַח הָיִיתִי וַאֲסַפְתֶּם אוֹתִי, עָרוֹם — וְהִלְבַּשְׁתֶּם אוֹתִי, חוֹלֶה הָיִיתִי וּבִקַּרְתֶּם אוֹתִי, בְּמַאֲסָר הָיִיתִי וּבָאתֶם אֵלַי". אז יענו לו הצדיקים ויאמרו: "אֲדוֹנֵנוּ, מָתַי רָאִינוּ אוֹתְךָ רָעֵב וְהֶאֱכַלְנוּ אוֹתְךָ, אוֹ צָמֵא וְהִשְׁקֵינוּ אוֹתְךָ? מָתַי רְאִינוּךָ עוֹבֵר אֹרַח וְאָסַפְנוּ אוֹתְךָ, אוֹ עָרוֹם וְהִלְבַּשְׁנוּ אוֹתְךָ? וּמָתַי רָאִינוּ אוֹתְךָ חוֹלֶה אוֹ בְּמַאֲסָר וּבָאנוּ אֵלֶיךָ?" ישיב להם המלך ויאמר להם: "אָמֵן, אוֹמֵר אֲנִי לָכֶם, מַה שֶּׁעֲשִׂיתֶם לְאֶחָד מֵאַחַי הַקְּטַנִּים הָאֵלֶּה לִי עֲשִׂיתֶם" (מתי כה: 35-40). 

			ביחד עם התלמידים החיים את ברכות האושר עד הצלב  

			הקטנים שנעשו להם כל הדברים האלה הם אלה שניתן להם חלק בייסורי המשיח, כי לזה נקראו בבחירת האלוהים: אלה המקבלים על עצמם את מאסרם ואת היותם נרדפים למען צדק המלכות; אלה המסכימים לחוות רעב וצמא כפי שישוע מסכים לחוות רעב וצמא בייסוריו; אלה המסכימים להיות מנושלים מכל רכוש כפי שישוע הופשט מבגדיו, המקבלים את השלכתם לכלא כפי שישוע הושלך לכלא; אלה המקבלים על עצמם להיות עלי אדמות דמוּתו ואיברי גופו של המשיח* המיוסר והמושפל. על כן, בעולם הזה הם הכלי שבו מתקיים משפט העולם, הם אלה הבלתי מוכרים דווקא לאלה שבתוכם הם פועלים. הם שותפים לישועת העולם בשל הזדהותם עם המשיח בייסוריו. בזמן ההיסטוריה, הם האמצעי שבו האלוהים מאפשר לכל בני האדם להישפט ולהיוושע. בעת הצפנתו של המשיח, הם נקראים להיות מעין נוכחותו של המשיח הסובל. הם יושבים לצדו של המשיח בשפטו את הגויים, כי הם היו איברי גופו של המשיח, אשר סבלו למען הגויים ובידי הגויים. 

			כאן, במשל המשפט, מתואר שלטון המשיח. פירוט מעשי החסד מזכיר את ברכות האושר, כי הברכות האחרונות שבהן ישוע מברך את הגויים כמעט מקבילות לברכות שבהן הוא מברך את התלמידים העומדים להשתתף בייסוריו. ברכות האושר אכן מופנות אל אלה המשתתפים במפעל המשיח בברית החדשה — אלה הרעבים וצמאים לצדק ולקדושה, אלה הנרדפים למען צדק זה, ובכך משתתפים בייסורי המשיח. הם כבר מבורכים. בייסוריהם הם כלי הברכה הנסתרת והבלתי־ידועה אפילו לאלה הנהנים ממנה, עד להתגלות הסופית. בקץ הימים אלה ישתאו לגלות איך בייסוריהם שימשו כלי נסתר למתן הברכה, ואלה ישתאו לגלות איך בורכו באמצעותם.  

			בזמן הזה, התלמידים יודעים, באופן כללי, שעליהם לפעול בשליחות המשיח; אבל, גם להם יום המשפט האחרון טרם הגיע. גם הם נמצאים בתקופה האפלה של ייסורי המשיח, של "הצפנה" ביחד עם המשיח. נדמה לי שניתן לראות קשר לביטוי של פאולוס באיגרת אל הקולוסים: "מַתֶּם וְחַיֵּיכֶם צְפוּנִים עִם הַמָּשִׁיחַ בֵּאלֹהִים" (קולוסים ג: 3). אפשר לומר צפונים במשיח. 

			דברי יוחנן המבשר: "עוֹד לֹא נִגְלָה מַה נִּהְיֶה" (יוחנן א' ג: 2), מכוונים לאותה אינטואיציה של זמן נסתר. עם זאת, כבר עכשיו, האמונה מאפשרת לנו להבין משהו מהעתיד לבוא. נאמנותם של תלמידי המשיח, של הנוצרים — דהיינו של איברי גופו של המשיח — היא השתתפות בנאמנותו הוא, כדי להשלים את שליחותם. כך הם כבר, במובן מסוים, בקץ הזמנים. הם יודעים שדרך התמדתם הם פועלים בזמן הזה בשליחות הישועה ובהשלמת המשפט שכבר החל.  

			להאיר באור המשיח, האור הצפון בסוד ההיסטוריה 

			הבה נזכור את הפרק השני בבשורה ע"פ מתי, ואת האור שהוא שופך על המצב של הכנסייה ושל המאמינים. ננסה לשוב ולראות את הרז הזה של המשיח הלא־ידוע, הבלתי־מוכר, הצפון בסוד ההיסטוריה, מוכּר על ידי אחדים מבין הגויים, חכמי המזרח, אשר משתחווים לו ומוסרים לו את מתנותיהם, אולי בלי לדעת מי הוא. משיח זה חושף את חטא הגויים, את חטא הורדוס, והוא מקבל על עצמו להיות קורבן לחטא הזה. כך, הוא הכלי למחילה בעצם ייסוריו. משיח זה מאפשר את ניצחון האלוהים המושיע אותו בגבורתו ומצילו ממוות, במקום שהחף מפשע יישחק וייהרס. הנה מה שאנחנו כנוצרים: לא ניצולים ממוות פתאומי, אלא מאוחדים בגבורת האלוהים עם המשיח אשר מסר את חייו בקבלו את מותו. ולכן אנו ביכורי תקוות כל העמים הנתונים תחת עולו של המוות. כי המאפיין של הגויים הוא דווקא שהם אלה שאינם יודעים שהחושך יכול להפוך לאור, שאינם יודעים שהם חוטאים, שניתן לסלוח להם ושהמוות הוא בר ניצחון בידי אלוהים לבדו, שהוא מקור החיים.  

			הזמן הזה הוא הזמן שבו עדיין שולטים החושך והמוות, ושבו, למרות הכול, עלינו להפיץ את האור. במשיח אנחנו יכולים למצוא את האומץ להביט ברז זה של ייסוריו ושל החטא, כפי שהוא מתגלה לנו ברצח הילדים התמימים, בלי שנברח, להביט ברז הזה במקום להיכנע לייאוש המתעורר לנוכח המחזה הזה. אנו יכולים לשאת את ייסורי המשיח האלה כמו את ייסורי ישראל האלה בחמלת האלוהים, ובשל כך להתפלל הן שייסלחו החטאים הן שתימצא משמעות לייסורים אלה. מדובר בסוד גדול, שניתן לחלק אותו רק עם אלה המקבלים על עצמם לשאת את אותו המשא. אך אין לנסות לנחם את רחל; יש להתפלל למען רחל ולמען ילדיה. הדרך היחידה לעשות זאת היא להתאחד עם חמלת רחל האחרת, זאת שרחל היא דמותה משכבר: מרים העלמה העומדת ליד הצלב ושותקת. גם ממנה נלקח בנה, ועם זאת היא חיה בתקווה, כסימן הכנסייה המשתתפת בייסורי אדונה ובשתיקתו. אז התפילה יכולה לשאת, תמיד בסתר, את תקוות הסליחה לרוצחים, ובה בעת לשאת את התקווה לחיים עבור הנספים. זוהי משימתנו החשובה והחיונית למען אמונת הכנסייה ולמען ישועת העולם. 

			ייסורי המשיח לאורך ההיסטוריה 

			אפשר להתמודד עם הנושא שאני מציע להעלות כעת רק בעמדנו מול הצלוב, מול המשיח הקם לתחייה המראה את פצעיו. לא ניתן להבין אותו אלא במעמקי הייעוד הנוצרי. אלו הרהורים המתעוררים בהשראת האלוהים, בתפילה המתבוננת במשיח. מדובר במה שהרוח יכולה לומר לכנסייה כאשר זאת מקשיבה ומקבלת את ייעודה הייחודי. בשל כך, מדובר בדברים הקשים ביותר לשמיעה, במידה שהם התגלותה של שליחות וחשיפתו של חטא. מדובר בפתח אל מה שהנוצרים קוראים לו "רז ישראל". 

			אני חוזר לשלוש נקודות בפרק השני של הבשורה ע"פ מתי מתוך התייחסות לשלוש דמויות: ילדי בית־לחם, הורדוס ולבסוף המשיח. אשאיר את "חכמי המזרח" בצד, כי דווקא לטובתם כל זה מתרחש. 

			טבח ילדי בית־לחם — ייסורי ישראל 

			עלינו להאמין — אחרת אלוהים עצמו ייראה כבלתי עקבי לגבי הבטחתו — שכל ייסורי ישראל הנרדף על ידי הגויים בשל בחירתו הם בעצם חלק מייסורי המשיח, כמו שגם טבח ילדי בית־לחם הוא חלק מייסורי המשיח.  

			אם תיאולוגיה נוצרית איננה מסוגלת לרשום כחלק מהשקפת הגאולה שלה, כחלק של רז הצלב, שגם אושוויץ82 הוא חלק מייסורי המשיח, אז אנחנו עומדים בפני אבסורד טוטאלי. כי רדיפת בחירי האלוהים איננו פשע דומה לכל הפשעים שבני האדם מסוגלים לבצע: מדובר בפשעים הקשורים ישירות לבחירה, ולכן לגורלו של העם היהודי. עלינו להרחיק לכת עד כדי כך בהבנת אירועים אלה.  

			ישראל נרדף על ידי הגויים בשל עצם הבדלתו מהם, על כל הנסיבות ההיסטוריות, החברתיות, התרבותיות ועל כל ההשלכות המעשיות, שיכלו להוביל ליחס כזה או להסבירו. מה שאמרתי אך זה עתה, אי אפשר לומר או אפילו להעלות על הדעת, רק תלמידי המשיח יכולים לומר זאת בתפילתם מול הצלוב. אין לזה משמעות אלא בעיני תלמידיו של ישוע הצלוב, אשר בעצמם מסכימים ליטול חלק בייסוריו ובמותו. דברים אלה הם חלק מסוד המשיח, סוד שאינו נמסר אלא לתלמידיו. כאשר סוד זה נחשף לעיני העולם, הוא מעורר ביזיון, עלבון, יריקת בוז. לא ניתן לשאת סוד זה — כי אכן מדובר בסוד — אלא מתוך הזדהות עם המשיח בייסוריו. לא ניתן להבין סוד זה אלא מתוך האמונה במשיח, כי הוא מעמיד במבחן את עצם תפיסתנו את האלוהים. כאן מגיע לשיאו סקנדל ייסורי המשיח. וכאן עולה באופן מזעזע ומאַתגֵר השאלה שבתהילים כב: "אלי, אלי, למה עזבתני?" הוא דוחק את תלמיד המשיח אל מקום שבו אין לו ברירה אלא לשמוע את שתיקת האב, ולחוות שתיקה זו ביחד עם הבן. הוא דוחק את תלמיד המשיח לקבל בידיו את גופתו המתה של המשיח. לכן, הוא מכניס אותו אל עומק סקנדל האמונה, אל תוך מעידת האמונה, שבה עצם נאמנות התלמיד עומדת למבחן, ואין לו מנוס אלא להישען על נאמנות המשיח עצמו. הדרך היחידה לחיות רגע כזה הוא לסמוך על המשיח, ויחד איתו לחוות אותו. רק המשיח יכול לשאת את ייסוריו ומותו בנאמנות. רק הוא, כי הוא הבן והוא נכנס מרצונו אל דרך זו של ציות לרצון אביו; רק הוא יכול לתת בייסוריו ובציותו משמעות לשערוריה של איוב, ולהעיד שהאב הוא באמת אהבה ונאמנות. היכולת להכיר בדבר כזה אינו סוד בלבד אלא גם חסד. היא עצם חסד האמונה והנאמנות הנוצרית. ניתן לקבל חסד זה רק בתפילה, מתוך אמונה במשיח הסובל והנסתר.  

			סבלו של עם ישראל הוא תעלומה, גם לישראל עצמו. הנוצרי אינו יכול להסביר לו סבל זה: הוא יכול רק להתנהג בדומה למשיח המתכנס בשתיקת ייסוריו. המשיח אינו מסביר את ייסוריו ואת מותו: הוא מבשר אותם ומתכנס אליהם בשתיקה. הדרך היחידה להבין אותם היא ללכת אחריו, וזו הזמנתו לתלמידיו. הדרך היחידה שבה התלמידים נענים להזמנה זו היא בריחה. מידת האי־נאמנות שלהם היא כמידת ייסורי המשיח ומותו. אין לאיש כוח ללכת בעקבות המשיח בייסוריו, אפילו לא לאלה שהוא הזמין. התלמידים אינם יכולים ללכת בעקבות המשיח בייסוריו אלא במחיר הסליחה — הסליחה שניתנת לכיפא83 והחסד שמרעיף המשיח הקם לתחייה המציג את פצעיו ומעניק את רוח הקודש84. 

			סבלו של ישראל הוא בעיניו שערוריה, מכשול הגורם לו להיכשל באמונה או לסמוך, באופן מעורפל ובלתי מובן עוד יותר, על נאמנות האלוהים. איך, בקץ ההיסטוריה יכיר האלוהים את כל השייכים לו? איך יזהה בהם את דמות המשיח? זהו הרז העמוק של רחמי האלוהים.  

			חטא הגויים — נקודת המבט של הורדוס 

			הגויים הרודפים ורוצחים את ישראל — צריך אפילו לומר "הפגנו־נוצרים" — חושפים את השקר שלהם או את הסגידה המדומה שלהם למשיח. הורדוס אומר לחכמים: "לְכוּ חִקְרוּ הֵיטֵב עַל־אוֹדוֹת הַיֶּלֶד וְכַאֲשֶׁר תִּמְצְאוּ אוֹתוֹ הוֹדִיעוּ לִי כְּדֵי שֶׁאָבוֹא וְאֶשְׁתַּחֲוֶה לוֹ גַּם אֲנִי" (מתי ב: 8). הוא מעמיד פנים כאילו הוא רוצה להכיר במשיח. אבל למעשה הוא מצווה לטבוח את ילדי בית־לחם. כך מתגלה כי הוא שקרן. סגידתו המדומה למשיח היא שקר. טבח ילדי בית־לחם הוא הפנים האמיתיות של שקר הורדוס. בדומה לכך, אפשר לומר שהיחס הקונקרטי של החברות והממשלות הפגנו־נוצריות הוא הסימן לאי־נאמנותם הממשית למשיח או לַשקר שבנאמנותם המדומה למשיח. במעשיהם הם בעצם מודים בפגניותם ובחטאם. 

			במקרה הזה, מדובר בחטא ייחודי, חטא הפוגע באלוהים עצמו. אין מדובר כאן רק בזוועות שהם מהרגלי המין האנושי, שאינו מהסס להרוג, לטבוח, לפשוע בעיני אלוהים ואדם. בעשיית הרע אין לשום עַם זכות בלעדית. לאורך כל ההיסטוריה אין יודעים למי להעניק את הפרס. אין מדובר במעשים שהם משגרת ההיסטוריה האנושית, בביטוי מיוחד לארצות המערב, או לעם ישראל, או לפינה קטנה בעולם. רדיפות ישראל מתאפיינות בכך שאינן שייכות לסוג הפשעים שבני האדם אשמים בהם בדרך כלל. קשה להעלות על הדעת שעם כלשהו יוכל להישאר נקי מפשעים אלה, שהרי עמים שהיו רודפי שלום עלולים להפוך לרוצחים. אבל ברדיפת ישראל מדובר בקורבן המוחלט. 

			ספרי הבשורה מציינים במפורש שהאחריות להריגת המשיח היא של כולם — של הרשויות היהודיות ושל הרשויות הרומיות בנוכחות ההמון הירושלמי ההפכפך. אם למרות זאת העזו לדבר על "רצח אל"85 בקשר לעם ישראל ולמות המשיח — אזי היה צריך לדבר על "רצח אל" גם בקשר לעמים הקרויים נוצרים בארצות המערב ולגורל שהם ייחדו לעם היהודי. מה שחל על אחד חל גם על השני: דחיית המשיח כפי שהוא נותן את עצמו, שנאת הבחירה כפי שהיא ניתנת על ידי האלוהים. זהו מבחן השקר שבנאמנות הנוצרים מבין הגויים לאלוהים. על כן זהו החטא.  

			עלינו להעמיק עוד בהיגיון הזה. לא ניתן לשאת את חשיפת עומקו של חטא זה אלא בתפילה, וחשיפה זו מתקבלת כחסד רק בתפילה. אחרת מדחיקים אותה, או שהיא מובילה לרגשות אשמה כבדים מנשוא.  

			מול הפשע קיימות שתי אופציות רגילות: להתעלם, שפירושו הקשחת הלב, או לתת לרגשי אשמה למחוץ אותנו, וזאת גישה של התאבדות, גישתו של יהודה איש קריות86. אבל בין אם מדובר בסירוב לראות ובין אם מדובר בהתאבדות, אף אחת מגישות אלה איננה נוצרית, איננה של המשיח. כאשר המשיח חושף את עומק החטא, הוא עושה זאת כדי לסלוח ולגאול מן החטא. 

			התודעה הנוצרית, זאת אומרת תודעת תלמידי המשיח, צריכה להיות מסוגלת לראות בתפילה את החטא הזה שבו חטאו אחים, עמים שאיתם יש לנו אחריות משותפת לאורך ההיסטוריה. רק כך יכולה התודעה הנוצרית, המאוחדת עם המשיח הסובל והנסתר, לשאת בתפילה חטא כזה. יש להסתכל על הרוצחים ממקום אחד בלבד: מעל הצלב עם המשיח; אין נקודת מבט אחרת. זה מה שעושה מרים העומדת ליד הצלב. אחרת, אנחנו עוזבים, אנחנו בורחים, כפי שעשו התלמידים. אם המבט שאנו מאמצים על הרוצחים שונה ממבטו של ישוע, אזי אנחנו נעשים רוצחים בעצמנו. זה מה שעשו הפגנו־נוצרים שהעדיפו להצביע על רוצח אחד, העם היהודי, בעוד שהבשורה אומרת לנו בבירור שהגויים הם שצלבו את המשיח. הפגנו־נוצרים הרגו את היהודים בטענה שאלה הרגו את המשיח. פגנו־נוצרים אלה, בחילול השם המובהק הזה, מראים בעליל שרוח העולם ולא רוח המשיח היא שהניעה אותם. הם פועלים תחת שלטון השטן, אשר "רוֹצֵחַ הָיָה מֵרֵאשִׁית" (יוחנן ח: 44). הם אחראים לסילוף דמותו של המשיח, כך שלא היהודים ולא הגויים יוכלו לזהותו. הדרך היחידה לשאת את ההכרה בחטא הזה, אם ניתן לכך החסד, הוא להישאר עם המשיח, כדוגמתם של מרים ושל התלמיד האהוב87, אשר השתתפו בייסוריו לסליחת החטאים.  

			ההיסטוריה האלימה של אלפיים שנה בארצות המערב מדגישה זאת, אבל סיכום הדברים שאני אומר כתוב כמעט באופן מילולי בכתבי הברית החדשה, אם כי אי אפשר לומר שכתובים מנבאים אירועים כאלה (טענה כזו היא אווילית לגמרי). עם זאת הכתובים מצביעים בבירור על תקופתנו זו ועד קץ הימים, כי רז המשיח שופך אור על העתיד לבוא וחולש על כל ההיסטוריה.  

			כאשר ישוע אומר לתלמידיו בנאום על אחרית הימים (מתי כד: 9): "תִהְיוּ שְׂנוּאִים עַל כָּל הַגּוֹיִים בִּגְלַל שְׁמִי", הוא מציין שמקומם של תלמידיו הוא לידו. מה שנותר להבין, בחסד המשיח, הוא למה ואיך זהו מקומנו? על פי איזה היגיון? ואומנם ישוע מדבר על רז השותפות בו כאשר הוא מלמד על הזמן הזה בניגוד לעתיד לבוא. ב"עידן הגויים" הזה התלמידים יחוו בעצמם את ייסורי המשיח, וכדי לשאת אותם יקבלו את גבורת הרוח, וכבר עתה את ביכורי התחייה.  

			נקודת המבט של המשיח: 
הזדהות התלמיד איתו בעת ייסוריו 

			כדי לעמוד מול רז כפול זה — רז הילדים הנטבחים, רז הרוע והשקר של הורדוס — ניתן לתלמיד המשיח החסד המיוחד והייחודי להיות של המשיח, ולכן לקבל את כוחו, את חסדו, את רוחו, וכבר עתה להשתתף בחיי המשיח הקם לתחייה. שאם לא כן, כפי שמול התגלות החטא לא יכולנו אלא לברוח ממנו או להתכחש לו, כך מול ייסורי המשיח איננו יכולים אלא לדחות אותם או לברוח שוב. כך עושים תלמידי המשיח ובני דורו. דרך של תקווה איננה אפשרית אלא בחסד של מתן רוח הקודש ובחסד המשיח ותחייתו. דרך זו נפתחת על ידי השתתפות בייעודו של ישוע עצמו. ייעוד זה יכול להתגשם בחיי תפילה, בתפילה בתוך הכנסייה: תפילה למען ישראל ולמען הגויים גם יחד בחמלת המשיח.  

			כאשר תומא אומר88: "אִם לֹא אֶרְאֶה אֶת סִימַן הַמַּסְמְרִים בְּיָדָיו..., לֹא אַאֲמִין", וכשישוע עונה לו: "הָבֵא אֶת אֶצְבָּעֲךָ הֵנָּה וּרְאֵה אֶת יָדַי; הוֹשֵׁט אֶת יָדְךָ וְשִׂים אוֹתָהּ בְּצִדִּי", ישוע כמו מזמין אותו ליחס של חמלה והשתתפות בייסוריו. ישוע הקם לתחייה מציע לתומא לקבל את ייסורי המשיח כדי להשתתף בייסורי ישראל. מה שמתקבל כצרה לא־מובנת הופך בתפילה למעשה של גאולה. לא מדובר בהעמדת עצמנו במקום הקורבנות, אלא הפיכת עצמנו לחלק מהמשיח. לא מדובר בהזלת דמעה על ילדי בית־לחם — שהרי אין זו אלא תגובה סנטימנטלית בלבד כדי לפטור את עצמנו מעומס אשמה — אלא בכניסה בעצמנו לייסורי המשיח, אם לכך נקראנו. וכל אדם שנטבל נקרא לכך על פי מידת החסד שהוענקה לו. האלוהים מעניק לנו את החסד להשתתף בייסורי בנו. עלינו לקבל ולהאמין שהאלוהים, על פי רצונו, מעצב את חיינו על פי צורת ייסורי המשיח, אפילו אם חיינו מתנהלים כחיים שלווים.  

			הייעוד הנוצרי, במובן היסודי והמדויק ביותר של המילה, מוצא שם משמעות בעלת עוצמה אדירה: השתתפות בייסורי המשיח הנושא את ייסורי עמו ופועל לגאולת העולם. תפילה זו היא תפילה למען הגויים שיזכו בסליחת המשיח; אותם גויים הנושאים אולי את השם "נוצרים", אולם הם השתלטו על הנצרות כדי להפוך אותה לדת שלהם ועיוותו את פניה. 

			מיסיונר ישועי89 באמריקה הלטינית הביע כך את הסילוף הזה של הנצרות: "הם לקחו את משיחנו והפכו אותו לאלוהיהם". כוח ההטמעה של תרבויות ושל עמים מצמצם את תוכן האמונה לתוכנן של הדתות הקדמוניות. כך קרה גם בישראל עם הדתות הכנעניות. הנביאים, הכוהנים, ונאמני ה' נלחמו ללא הרף בעבודת האלילים, בניסיונם המתמיד להחזיר את העם בתשובה. הדרך הארוכה שעבר עם ישראל בהתרחקו מהדתות הפגניות אפשרה לו להבין בהדרגה את גודל החסד שבמתנת האלוהים — הקדוּשה שהוא נקרא אליה למען ישועת כל בני האדם.  

			עם זאת, עבודת האלילים נשארה תמיד פיתוי, על צורותיה הקדומות ביותר כמו בצורותיה המתקדמות ביותר. הכוח שהאדם רוכש לעצמו היא הצורה המתוחכמת והמודרנית ביותר. עבודת האלילים נשארת נתון שתלמידי המשיח צריכים להתעמת איתו תמיד. לא כל הגויים עשו את הדרך שעשה ישראל. מֵי הטבילה טרם חדרו ללבם. חזרתם בתשובה הייתה דורשת דרך יסודית הרבה יותר, שינוי רדיקאלי באורח חייהם. אין די בתליית צלב על קירו של מקדש כדי להפוך אותו לכנסייה; אין די בצביעת צלב על דגל כדי ליצור ממלכה נוצרית.  

			תפילה למען הגויים, כדי שסליחת המשיח תוענק להם, היא גם תפילה המבקשת את רגשי החרטה. כדי שתהיה סליחה — נחוצה חרטה. החסד הראשון שבסליחה הוא התעוררותה של חרטה בלב האדם, כלומר ההכרה בחטא. תפילה שיתעורר רצון לחזור בתשובה, שהחטא יתגלה, שאלוהים יסלח — כל אלה הם חלק מתחינת הכנסייה. אומנם זוהי ראייה ייחודית לנצרות. אני חוזר ומדגיש: ראייה זו איננה ניתנת להבנה, איננה מתקבלת על הדעת, אלא מול הצלוב או המשיח הקם לתחייה והמראה את פצעיו. אין לראייה זו משמעות אלא כפעולה של מי שמאמין במשיח, של מי שמשתייך לכנסייתו, ואיננה ניתנת לביטוי מחוץ לאמונה ולשייכות. החסד הנובע מכך הוא שהכנסייה תגלה בצורה מלאה, טהורה וחזקה הרבה יותר, מהו ייעודה הייחודי והמקורי, ותקבל ייעוד זה כחסד.  

			במקומות שבהם הכנסייה הזדהתה עִם נצרות כמעט פגנית, הביקורת העצמית שהתעוררה הובילה להתמוטטות האמונה ולהיעלמותה של הזהות הנוצרית. הסבר חלקי לתופעה זו הוא שכאשר הכנסייה הפכה את המשיח לדמות פגנית, לאחד מאלי הגויים, היא ניתקה את עצמה משורשה היהודי. אבל כנגדה עומד ישראל המעיד על אלוהים — ולא על משיחו. הכנסייה אינה יכולה לקבל את המשיח אלא אם היא מכירה בישראל, כי המשיח הוא משיח ישראל. על הכנסייה להעיד על המשיח הן לפני הגויים הן לפני היהודים, אבל היא לא תוכל להעיד עליו אם לא תהיה שותפה במעמדו של המשיח: צלוב, נסתר, מסתורי. כאשר היא שואפת לגרש מתוכה את ישראל כ"אויב", היא בעצם דוחה את משיחה. 

			אין הכנסייה יכולה לחיות במצב זה אלא מתוך בשורת התקווה בזמן הזה ובעולם הזה, שבהם כבר התגשמו ההבטחות לישראל, אם כי הדבר עדיין צפון ונסתר עד יום התגלותו של בן האדם בהדר כבודו. כדי שהחסד שניתן לישראל יתגלה כמקור הישועה לכל בני האדם, המשיח, בן האלוהים, יאחד בחסדו גויים ויהודים. כך מתגלית נאמנות האלוהים. הוא מקבץ את תלמידי בנו, אחי המשיח, כדי שיזכו בחסד להשתתף בגורלו ולהיות גם הם, בעקבותיו, סקרמנט של תקווה זו. 

			החטא שנכנעו לו הפגנו־נוצרים, אם מדובר באחראים בכנסייה או בנסיכים או בעמים, היה אחיזה במשיח וסילוף צורתו, והפיכת הדמות המסולפת לאלוהיהם. כך הם גרמו לישראל הנרדף להופיע בעל־כורחו כדמות המשיח המושפל. אי־הכרתם בישראל היא המבחן החושף את אי־הכרתם במשיח שהם מתיימרים לעבוד. 

			 

			 

			
				
					82	יש לזכור שאמו של אהרן ז'אן־מארי לוסטיגר נרצחה באושוויץ בשנת 1943. 

				

				
					83	כיפא התכחש לישוע בשעת ייסוריו. ישוע אשר ניבא לכיפא שיתכחש לו גם אמר לו "וְאַתָּה לְאַחַר שֶׁתָּשׁוּב, חַזֵּק אֶת אַחֶיךָ". לאחר תחייתו ישוע מינה את כיפא לרועה שינהיג את השייכים למשיח. ראו לוקס כב: 30-34; מתי כו: 69-75; יוחנן כא: 15-19. 

				

				
					84	יוחנן כ: 19-23. 

				

				
					85	על פי האמונה הנוצרית, האלוהים הוא אב, בן ורוח הקודש, אלוהים אחד. על כן המשיח, דבר אלוהים שנהיה בשר, הוא באמת אלוהים ואדם. בשל כך, בעת שרדפו הנוצרים את היהודים, היה נהוג לכנות את היהודים "הורגי אלוהים" כדי ללבן את השנאה. כעת, הכנסייה הקתולית דוחה את ההאשמה הזו, ומביעה במפורש באחד ממסמכי המועצת הוותיקן השניה, Nostra Aetate, "בזמננו": "אמת היא שההנהגה היהודית ואלה שסרו למרותה דרשו במות המשיח, עם זאת, לא ניתן להאשים את כל היהודים, ללא הבחנה, במה שקרה בייסוריו ומותו, לא את אלו שחיו אז ולא את בני העם היהודי בימינו אנו" ("בזמננו", פסקה רביעית). http://www.vatican.va/archive/hist_councils/ii_vatican_council/documents/vat-ii_decl_19651028_nostra-aetate_he.html  

						ראו גם את מסמך הכנסייה The Jewish People and their Sacred Scriptures in the Christian Bible: 

						http://www.vatican.va/roman_curia/congregations/cfaith/pcb_documents/rc_con_cfaith_doc_20020212_popolo-ebraico_en.html#B. Jews in the Gospels and Acts of the Apostles 

						ואת מסמך הכנסייה שפורסם בשנת 2015 לכבוד 50 שנה מאז פרסום Nostra Aetate, בשם The Gifts and the Calling of God are Irrevocable: 

						http://www.vatican.va/roman_curia/pontifical_councils/chrstuni/relations-jews-docs/rc_pc_chrstuni_doc_20151210_ebraismo-nostra-aetate_en.html

				

				
					86	אחד משנים־עשר תלמידי המשיח, יהודה איש קריות מסר את ישוע לשלטונות. בהמשך, כשיהודה ראה שישוע נדון למוות, הוא התמלא חרטה ותלה את עצמו (מתי כז: 3-5).

				

				
					87	יוחנן הוא היחיד מבין שנים־עשר התלמידים אשר עמד מתחת לצלב עם מרים אמו של ישוע. בבשורה ע"פ יוחנן, הוא מכונה "התלמיד האהוב". 

				

				
					88	תומא, אחד משנים־עשר התלמידים, לא היה נוכח בהופעת ישוע הקם לתחיה אל תלמידיו, ולכן הכריז: "אִם לֹא אֶרְאֶה אֶת סִימַן הַמַּסְמְרִים בְּיָדָיו וְלֹא אָשִׂים אֶת אֶצְבָּעִי בַּמָּקוֹם שֶׁהָיוּ הַמַּסְמְרִים וְלֹא אָשִׂים אֶת יָדִי בְּצִדּוֹ, לֹא אַאֲמִין". שמונה ימים לאחר מכן, ישוע הופיע מולו והזמין אותו לגעת בפצעיו ולהאמין. ראו יוחנן כ: 24-29. 

				

				
					89	מסדר הישועים הוקם במאה ה־16 על ידי איגנציוס מלויולה. ישועים רבים נסעו לארצות רחוקות כמיסיונרים, מפיצי הבשורה לעמים שלא הכירו את האמונה הנוצרית. 

				

			

		

	
		
			6 

			בו כל הבטחות האלוהים 

			בפרק השלישי של הבשורה ע"פ מתי (פסוקים 2-3), יוחנן המטביל מופיע ומכריז במדבר יהודה: "שׁוּבוּ בִּתְשׁוּבָה, כִּי קָרְבָה מַלְכוּת שָׁמַיִם". הוא זה שעליו דיבר ישעיהו הנביא: "קוֹל קוֹרֵא בַּמִּדְבָּר פַּנּוּ דֶּרֶךְ יהוה, יַשְּׁרוּ מְסִלּוֹתָיו". לאחר מכן מתי מתאר את יוחנן המטביל, לבוש כאליהו בשיער גמלים, חגורת עור על מותניו ואוכל חגבים ודבש היער. אלה הם אינם פרטים שוליים, ונחזור אליהם בהמשך. הבה נמשיך:  

			"אָז יָצְאוּ אֵלָיו יְרוּשָׁלַיִם וְכָל יְהוּדָה וְכָל כִּכַּר הַיַרְדֵּן וְהֻטְבְּלוּ עַל־יָדָיו בַּיַּרְדֵּן כְּשֶׁהֵם מִתְוַדִּים עַל חַטֹּאתֵיהֶם. כְּשֶׁרָאָה רַבִּים מִן הַפְּרוּשִׁים וְהַצְּדוֹקִים בָּאִים לְהִטָּבֵל אָמַר לָהֶם: "יַלְדֵי צִפְעוֹנִים, מִי הוֹרָה אֶתְכֶם לְהִמָּלֵט מִן הֶחָרוֹן הַבָּא? לָכֵן עֲשׂוּ פְּרִי רָאוּי לִתְשׁוּבָה וְאַל תַּחְשְׁבוּ בִּלְבַבְכֶם לֵאמֹר, 'אַבְרָהָם הוּא אָבִינוּ', כִּי אֲנִי אוֹמֵר לָכֶם שֶׁמִּן הָאֲבָנִים הָאֵלֶּה יָכוֹל אֱלֹהִים לְהָקִים בָּנִים לְאַבְרָהָם. וּכְבָר מֻנָּח הַגַּרְזֶן עַל שֹׁרֶשׁ הָעֵצִים. עַל כֵּן כָּל עֵץ אֲשֶׁר אֵינֶנּוּ עוֹשֶׂה פְּרִי טוֹב יִגָּדַע וְיֻשְׁלַךְ לְתוֹךְ הָאֵשׁ. אֲנִי אָמְנָם מַטְבִּיל אֶתְכֶם בְּמַיִם לִתְשׁוּבָה, אַךְ הַבָּא אַחֲרַי חָזָק מִמֶּנִּי וְאֵינֶנִּי רָאוּי לָשֵׂאת אֶת נְעָלָיו. הוּא יַטְבִּיל אֶתְכֶם בְּרוּחַ הַקֹּדֶשׁ וּבְאֵשׁ. בְּיָדוֹ קִלְשׁוֹן הַמִּזְרֶה לְנַקּוֹת אֶת גָּרְנוֹ וְהוּא יֶאֱסֹף אֶת דְּגָנוֹ אֶל הָאָסָם, אַךְ אֶת הַמּוֹץ יִשְׂרֹף בְּאֵשׁ בִּלְתִּי נִכְבֵּית". אָז הִגִּיעַ יֵשׁוּעַ מִן הַגָּלִיל לַיַּרְדֵּן וּבָא אֶל יוֹחָנָן לְהִטָּבֵל אֶצְלוֹ, אֶלָּא שֶׁיּוֹחָנָן נִסָּה לַהֲנִיאוֹ מִכָּךְ בְּאָמְרוֹ: "אֲנִי צָרִיךְ לְהִטָּבֵל אֶצְלְךָ, וְאַתָּה בָּא אֵלַי?" הֵשִׁיב לוֹ יֵשׁוּעַ וְאָמַר: "הַנַּח כָּעֵת, כִּי מִן הָרָאוּי שֶׁנְּקַיֵּם אֶת הַצֶּדֶק כֻּלּוֹ". וְיוֹחָנָן הִנִּיחַ לוֹ. יֵשׁוּעַ נִטְבַּל וְעָלָה מִיָּד מִן הַמַּיִם. אוֹתָהּ עֵת נִפְתְּחוּ הַשָּׁמַיִם וְהוּא רָאָה אֶת רוּחַ אֱלֹהִים יוֹרֶדֶת כְּיוֹנָה וּבָאָה עָלָיו. וְהִנֵּה קוֹל מִן הַשָּׁמַיִם אוֹמֵר: "זֶה בְּנִי אֲהוּבִי אֲשֶׁר בּוֹ חָפַצְתִּי". אָז הוֹבִילָה הָרוּחַ אֶת יֵשׁוּעַ אֶל הַמִּדְבָּר לְהִתְנַסּוֹת עַל־יְדֵי הַשָׂטָן, וּלְאַחַר שֶׁצָּם אַרְבָּעִים יוֹם וְאַרְבָּעִים לַיְלָה הָיָה רָעֵב." (מתי ג: 5-17; ד: 1-2).  

			לאחר מכן מופיע סיפור שלושת הניסיונות: "לְאַחַר מִכֵּן עָזַב אוֹתוֹ הַשָׂטָן וּמַלְאָכִים נִגְּשׁוּ לְשָׁרְתוֹ" (מתי ד: 11). בהמשך, "כַּאֲשֶׁר שָׁמַע יֵשׁוּעַ כִּי הִסְגִּירוּ אֶת יוֹחָנָן יָצָא אֶל הַגָּלִיל. הוּא עָזַב אֶת נָצְרַת וּבָא לָגוּר בִּכְפַר נַחוּם לְיַד הַיָּם, בְּחֶבֶל זְבוּלוּן וְנַפְתָּלִי, לְמַעַן יִתְקַיֵּם הַנֶּאֱמָר בְּפִי יְשַׁעְיָהוּ הַנָּבִיא: 'אַרְצָה זְבֻלוּן וְאַרְצָה נַפְתָּלִי, דֶּרֶךְ הַיָּם, עֵבֶר הַיַּרְדֵּן, גְּלִיל הַגּוֹיִם. הָעָם הַהֹלְכִים בַּחֹשֶׁךְ רָאוּ אוֹר גָּדוֹל, יֹשְׁבֵי בְּאֶרֶץ צַלְמָוֶת אוֹר נָגַהּ עֲלֵיהֶם.'" (מתי ד: 12-16) 

			פעילותו של ישוע מתחילה רק בתום ניסיונותיו ואחרי מעצרו של יוחנן. "מִן הָעֵת הַהִיא הֵחֵל יֵשׁוּעַ לְהַכְרִיז וְלוֹמַר: "חִזְרוּ בִּתְשׁוּבָה, כִּי קָרְבָה מַלְכוּת שָׁמַיִם" (מתי ד: 17). לכן, טבילת ישוע וניסיונותיו במדבר שייכים לרזים הנסתרים90. כדי להפנים את הרגעים האלה של הבשורה, עלינו לקבל אותם בהתבוננות ובתפילה. שאם לא כן, לא נוכל לתפוס את מה שנאמר לנו.  

			טבילת יוחנן 

			כדאי לעמוד על מספר נקודות. תחילה, על טיב הטבילה של יוחנן המטביל. מהי ומה משמעותה עבור הכנסייה? זוהי נקודה עיקרית בבשורה, והיא לא איבדה מעוצמתה. אולם לעיתים קרובות אין מכירים בה ומעלימים אותה, כי רואים את טבילת יוחנן כמין הכנה בלבד, מין טקס חזרה בתשובה לפני חג המולד או פסחא, כדי לעשות קצת סדר בחיים!  

			לאמיתו של דבר, טבילת יוחנן, שבה נטבל ישוע, היא אכן מקור הטבילה שבה אנו נטבלים. אכן מדובר בפעולה היסודית הפותחת את עידן מלכות השמים. כי יוחנן המטביל — כך אומר מתי המבשר במפורש (מתי ג: 2) — מכריז על קרבת מלכות השמים; ישוע חוזר כמעט מילולית על אותה ההכרזה (מתי ד: 17). גם יוחנן המבשר מדגיש זאת במפורש.  

			מה היא אם כן משמעותם של דברי יוחנן המטביל ושל הטבילה שהוא מציע? יוחנן המטביל מציג את עצמו כאליהו החדש: ראינו שכך מתואר לבושו: "אוֹתוֹ יוֹחָנָן לְבוּשׁוֹ הָיָה מִשְׂעַר גְּמַלִּים וַחֲגוֹרַת עוֹר עַל מָתְנָיו, וּמַאֲכָלוֹ חֲגָבִים וּדְבַשׁ הַיַּעַר" (מתי ג: 4). הלבוש המדברי והאוכל הם רמזים ברורים לאליהו הנביא: "וַיְדַבֵּר אֲלֵהֶם מֶה מִשְׁפַּט הָאִישׁ אֲשֶׁר עָלָה לִקְרַאתְכֶם וַיְדַבֵּר אֲלֵיכֶם אֶת־הַדְּבָרִים הָאֵלֶּה? וַיֹּאמְרוּ אֵלָיו אִישׁ בַּעַל שֵׂעָר וְאֵזוֹר עוֹר אָזוּר בְּמָתְנָיו וַיֹּאמַר אֵלִיָּה הַתִּשְׁבִּי הוּא" (מלכים ב' א: 7-8). ישוע עצמו מתאר כך את יוחנן כאשר הוא מדבר אל המוני העם: "אִם תִּרְצוּ לְקַבֵּל הֲרֵי הוּא אֵלִיָּהוּ הֶעָתִיד לָבוֹא" (מתי יא: 14, וגם יז: 12, שם כתוב שאליהו "כְּבָר בָּא"). על פי האמונה היהודית, שובו של אליהו מקדים את בוא המשיח.  

			מהו ביהדות התקדים לטבילת יוחנן המטביל? — לא טבילות קומראן, וגם לא טבילות הטהרה השגרתיות שביהדות. ההקשר היחיד שיש לו היגיון כאן הוא טבילת הגרים. בעת התפשטותה של היהדות ברחבי האימפריה הרומית היו "יראי אלוהים" רבים, כלומר גויים שרצו להיכנס לברית. האם היה נחוץ לדרוש מהם ביצוע ברית מילה שכלפיה חשו רתיעה חזקה מאוד? במאה הראשונה או בסוף המאה השנייה לפני הספירה הנוצרית, התפשט ההרגל שלא למול אותם כדי לצרף אותם לישראל, אלא להטביל אותם כטקס חלופי, בתקווה שהם עצמם ימולו את ילדיהם. למרבה הצער, מנהג זה נוצל לרעה במקרים רבים, ומאוחר יותר ביטלה אותו היהדות. כדי להתנגד לתופעה זו, השיב רב מפורסם: "נטביל אותם, אבל נמול אותם תחילה."91 שהרי הגויים נטו לראות בטבילה דרך קלה, ועקב כך התחמקו מחובות היהדות. 

			אך טקס הטבילה איננו סתם טקס — יש לו משמעות. לגויים, הוא טקס ההצטרפות לישראל. ואומנם כוונת יוחנן המטביל הייתה להציע טקס זה לתושבי ירושלים, יהודה והאזור הסמוך לירדן בלבד, ולא לתושבי השומרון או הגליל. כותבי הבשורה אומרים בפירוש שלאחר מכן עבר יוחנן המטביל לשומרון, כדי להכין בהטפתו את האיחוד האסכטולוגי של שתי הממלכות — יהודה ושומרון, וששם הוא יקדים את המשיח ויכין תלמידים עבורו. ישוע אומר זאת לתלמידיו: 'אֲנִי שָׁלַחְתִּי אֶתְכֶם לִקְצֹר אֶת אֲשֶׁר לֹא עֲמַלְתֶּם בּוֹ... וּרְאוּ אֶת הַשָׂדוֹת, כִּי לְבָנִים הֵם וּבְשֵׁלִים לַקָּצִיר' (יוחנן ד: 35-38). בפי ישוע, הזורע הוא יוחנן המטביל.  

			בינתיים, יוחנן המטביל מציע לאנשי יהודה טבילה של תשובה לקראת החזרה בתשובה: מפני שהם הפרו את הברית, עליהם לראות את עצמם כגויים ולהבין שהם זוכים לחידוש הברית בשל חסד האלוהים בלבד.  

			בהודאתם בחטאם, הם מבקשים מאלוהים לחדש את הברית, להעניק את הברית החדשה שהכריזו עליה ירמיהו ויחזקאל, דהיינו את מתן רוח הקודש אשר תכתוב את התורה בלבבות, וישראל לא יחטא עוד. ישראל יהיה כולו עם קדוש, כי בו כולו תשכון גבורת האלוהים, כפי שדורש ספר דברים. ניתן לומר שכל הבשורה נמצאת בספר דברים כתקווה שאלוהים עתיד להגשים. בספר דברים נמצאות כל הפרשיות שהן לב האמונה היהודית, ובתוכן "שמע ישראל", ולכן גם לב אמונתו של ישוע. אין זה מקרה שישוע לוקח מספר דברים את תשובותיו לשטן92.  

			ניתן לומר שכל הבטחת האלוהים, הכרזת הבשורה, כבר נמצאת שם: האלוהים יבוא, ייתן את רוחו, ויעניק לישראל יכולת לעשות את רצון האלוהים, לעבוד אותו באהבה, וכך לקיים את תוכנית הישועה שדרכה ייוושע העולם. כי אם ישראל מקבל מאלוהים את הכוח לעשות רצונו, ואכן עושה אותו, תתקיים ההבטחה: אלוהים ישנה את הלבבות בבואו בעצמו לשכון בלב ישראל ויהפוך אותו לבן אוהב העושה את רצונו. חייב ישראל, חייבים תושבי יהודה לראות את עצמם כנטולי זכויות לפני האלוהים, כחוטאים: על מקבלי הברית לוותר על זכויותיהם ולסמוך אך ורק על גבורת האלוהים, כדי שהוא יושיע אותם ישועת חינם, כאילו היו גויים — אף על פי שהם יהודים. הנה אולי המשמעות הפרדוקסלית של טבילת יוחנן לכפרת החטאים.  

			יוחנן רואה פרושים וצדוקים רבים באים אליו, כלומר בעלי עמדות מנוגדות לחלוטין: אלה המאמינים בתחיית המתים, אלה שאינם מאמינים בה; עמדות שאין גשר או פשרה ביניהם. ואכן זו משמעות דבריו של יוחנן המטביל: “מִי הוֹרָה אֶתְכֶם לְהִמָּלֵט מִן הֶחָרוֹן הַבָּא?" — משפט האלוהים. "יַלְדֵי צִפְעוֹנִים, לָכֵן עֲשׂוּ פְּרִי רָאוּי לִתְשׁוּבָה וְאַל תַּחְשְׁבוּ בִּלְבַבְכֶם לֵאמֹר, 'אַבְרָהָם הוּא אָבִינוּ', כִּי אֲנִי אוֹמֵר לָכֶם שֶׁמִּן הָאֲבָנִים הָאֵלֶּה יָכוֹל אֱלֹהִים לְהָקִים בָּנִים לְאַבְרָהָם" (מתי ג: 7-9). ייתכן שיש כאן רמז לתחיית המתים. כי האבנים הן אולי אבני מצבה, אבני קברים. מדובר בהכרה במתנות האלוהים כמתנות חינם: היותם בני אברהם אינו מקנה להם שום זכות, ואלוהים יכול להקים את בני אברהם לתחייה. "מִּן הָאֲבָנִים הָאֵלֶּה יָכוֹל אֱלֹהִים לְהָקִים בָּנִים לְאַבְרָהָם", פירושו שאלוהים יחיה את המתים. לכן עליכם להיות מוכנים לחזור בתשובה ולקבל את רגע המשפט: "וּכְבָר מֻנָּח הַגַּרְזֶן עַל שֹׁרֶשׁ הָעֵצִים. עַל כֵּן כָּל עֵץ אֲשֶׁר אֵינֶנּוּ עוֹשֶׂה פְּרִי טוֹב יִגָּדַע וְיֻשְׁלַךְ לְתוֹךְ הָאֵשׁ" (מתי ג: 10).  

			יוחנן מבשר את המלכות הזאת הממשמשת ובאה: "אֲנִי אָמְנָם מַטְבִּיל אֶתְכֶם בְּמַיִם לִתְשׁוּבָה, אַךְ הַבָּא אַחֲרַי חָזָק מִמֶּנִּי וְאֵינֶנִּי רָאוּי לָשֵׂאת אֶת נְעָלָיו. הוּא יַטְבִּיל אֶתְכֶם בְּרוּחַ הַקֹּדֶשׁ וּבְאֵשׁ" (מתי ג: 11)93. מכיוון שהתרת הנעליים היא תפקידו של תלמיד המשרת את רבו, הוא אומר: "אינני ראוי להיות תלמידו". "הוא בא אחרי", "הוא חזק ממני". "הוא יטביל אתכם ברוח הקודש ובאש" — אש הרוח, האש המטהרת ומאפשרת לעמוד לפני המשפט. זוהי הודעה על טיהור מלא וסופי מן החטא. זוהי הודעה על מתן הרוח במלואה ומתן הקדושה שהאלוהים רוצה להעניק לעמו.  

			בעקבות הפסוק הזה באה בשורת משפט קץ הימים, "הקציר" הנזכר במשליו, לעומת הזריעה שהיא משל לזמן הזה בהיסטוריה. אז מופיע ישוע הבא מן הגליל. הוא אשר עד כה היה "נצור" בא לגדות הירדן כדי להיטבל בידי יוחנן המטביל. תחילה יוחנן אינו רוצה בכך: "אֲנִי צָרִיךְ לְהִטָּבֵל אֶצְלְךָ" (מתי ג: 14). בזה הוא מכיר בו, מזהה אותו, מצביע עליו כמי שנותן את הטבילה ברוח ובאש.  

			תשובת ישוע חשובה עד מאוד: "הַנַּח כָּעֵת" — העת הנוכחית, שהיא העת של חיי ישוע; “כִּי מִן הָרָאוּי שֶׁנְּקַיֵּם אֶת הַצֶּדֶק כֻּלּוֹ" (פסוק 15). המילה "נְקַיֵּם" מעידה על שותפות הגורל המוחלטת בין יוחנן המטביל לבין ישוע. יוחנן המטביל עצמו יקדים את ייסורי ישוע. לאחר מכן מופיעות שתי הסצנות שאליהן הובילה הקדמה זו: טבילת ישוע וניסיונו המשולש. 

			ישוע נטבל 

			בהתגלות של ממש אנחנו שומעים את קול האלוהים המדבר — דברים המכוונים אל ישוע בלבד, לפחות באותו רגע, כפי שהוא עצמו יזכיר בפרק יא, פסוק 27: "הַכֹּל נִמְסַר לִי מֵאֵת אָבִי וְאֵין אִישׁ מַכִּיר אֶת הַבֵּן, זוּלָתִי הָאָב; אַף אֵין אִישׁ מַכִּיר אֶת הָאָב, זוּלָתִי הַבֵּן וְכָל מִי שֶׁהַבֵּן רוֹצֶה לְגַלּוֹת לוֹ". 

			ישוע מתגלה כבן האלוהים המקבל את רוח האלוהים במלואה, שהאלוהים סימן כַּבֵּן האמיתי שהוא חפץ בו. אנו יכולים להבין התגלות זו בשני מישורים שונים זה מזה, אשר לא רק שהם אינם שוללים זה את זה, אלא משלימים זה את זה, כי כל אחד איננו יכול להתגשם אלא עם השני. המשמעות הראשונה הנראית לעין, הרמה הראשונה, היא שישוע הוא הַבֵּן במלוא מובן המילה. הוא מסומן לא כתחליף לישראל, אלא כהגשמת הייעוד של ישראל. הוא זה שבו מתגשמת הבטחת האלוהים לכלל ישראל, וזה שדרכו היא יכולה להימסר הלאה.  

			זה מה שייראה בעצם שוב ושוב בהמשך הטקסט, בסמלים השונים. אכן, בניסיונות ישוע במדבר94, הן המספרים הן הניסיונות מזכירים את פרשת יציאת מצרים, את תקופת המדבר. אין זה במקרה וגם לא מתוך רצון להרמוניה ספרותית. הדבר נעשה כדי להראות במדויק שהבטחת האלוהים מתגשמת בישוע, כי הוא הבן האהוב ועושה רצון אביו, המסוגל לקיים במלואו את רצון אביו, נאמן במאבק עד הסוף. הוא זה שקיבל את מלוא מתת רוח האלוהים, והוא זה שהאלוהים מגשים בו את ההבטחה שבנבואות.  

			כלומר, כל הבטחות האלוהים תתגשמנה דרך ישוע, עד הניצחון על המוות ועד בכלל, שהרי זהו חלק מתקוות ישראל: הקדושה, חיזיון פני האלוהים, תחיית המתים, קיבוץ גלויות וכל ההבטחות של אחרית הימים. כותב הבשורה מציג את ישוע כמי שבו מתגשמת כל תקוות ישראל, אף במסתרים של חיי העולם הזה. 

			במישור עמוק יותר, הבן האהוב הזה, תכלית אהבתו של האב שבשמים, יתגלה לנו כדברו של האלוהים, בנו הנצחי של האלוהים אשר נהיה בשר. הוא בן במשמעות נשגבה מבינת אדם. שבו ישראל אינו רק מי שעומד כנגד האלוהים, אלא גם מי ששוכן בתוך כבוד האלוהים: מי שכבוד האלוהים נהיה בו לא רק דבר שנאמר, דבר שנשמע, אלא דבר שנהיה בשר. אלוהים מוסר את עצמו בתוך בנו, ומוסר לנו את בנו שלו. כמובן, בזה יכולים להאמין רק אלה שחסד זה ניתן להם על ידי המשיח עצמו. אין מדובר בזכות שהאדם יכול להתפאר בה. ישוע אומר לנו זאת: "הַכֹּל נִמְסַר לִי מֵאֵת אָבִי וְאֵין אִישׁ מַכִּיר אֶת הַבֵּן, זוּלָתִי הָאָב; אַף אֵין אִישׁ מַכִּיר אֶת הָאָב, זוּלָתִי הַבֵּן וְכָל מִי שֶׁהַבֵּן רוֹצֶה לְגַלּוֹת לוֹ" (מתי יא: 27).  

			בדומה לכך, אין סוד הבן ידוע אלא לאב, ולמי שהאב רוצה לגלות לו. דבר זה ייאמר במפורש לכיפא לאחר שיודה בישוע כמשיח, בן אלוהים חיים. ישוע אומר לו: "אַשְׁרֶיךָ שִׁמְעוֹן בַּר־יוֹנָה, כִּי לֹא בָּשָׁר וָדָם גִּלָּה לְךָ, אֶלָּא אָבִי שֶׁבַּשָּׁמַיִם" (מתי טז: 17). ישוע מזהה בהכרזת האמונה של כיפא את דבר החסד שנאמר לו בעת טבילתו. ההכרה בבן האלוהים, בכך שהוא הבן, אינה יכולה להיות אלא מעשה אלוהים. על כן, אין לקבלהּ אלא כחסד האלוהים, מתת האב, ולכן היא ייעוד. הכרה זו איננה דבר הניתן להוכחה: ההוכחה היחידה למעמד הבן היא הצלב. יוחנן המבשר יאמר בעצמו ששם מתגלה כבוד האלוהים ומעמדו של ישוע כבנו95. 

			כך מופיע ישוע בעת שהוא מקבל על עצמו את טבילת יוחנן. הוא מקבל את הברית. הוא פותח את עידן הברית החדשה ברוח האלוהים, ברית שהוא יקיים במעשה שיהיה כולו קבלה, כולו הכנעה. לא כמעמיד פני חוטא, אלא בהכרתו שמתנת הברית לישראל עצמו היא אך ורק חסד חינם מאת האלוהים; שגם בהיותו בן אין לו "זכות"; שהכול ניתן לו כחסד מאת האב. לכן הוא מקבל עליו את הטקס הזה של הברית הרומז לצלילה אל תוך המוות, בקיעה מהתהום אל החיים. ניתן להבחין כבר בתחילת הסיפור בייעודו כמשיח מעונה, או יותר נכון ב"דמותו כעבד"96 מעונה97. שהרי לא מדובר כאן באופן ישיר במשיח, אלא דרך הזכרת המילה "בן", היכול גם לרמוז למלכות (כגון בתהילים ב). גם בהיותו בן האלוהים, הוא מקבל את אהבת האב כחסד טהור. והוא עושה את תקופתו במדבר בציות מלא ומוחלט.  

			הניסיון המשולש98 

			מחבר ספר הבשורה מספר לנו שהניסיון הראשון של ישוע הוא לקבל את חייו מהאלוהים לבדו ולא מכוחו שלו עצמו; להכיר שאלוהים הוא באמת מקור החיים, ומקור החיים הבלעדי; שבשל כך דבר האלוהים יכול לנצח את המוות, ושיש לקבל אותו ולהאמין בו עד קצה גבול החיים. כאשר ישוע רָעַב הוא חש לא רק תחושת רעב, אלא תחושה שחייו בסכנה. הוא מסכים לחוות את האיום על חייו כדי לסמוך על דבר האלוהים בלבד, מזונו ומהות חייו.  

			הוא הדין לגבי עשיית רצון האלוהים: "אִם בֶּן־הָאֱלֹהִים אַתָּה, הַשְׁלֵךְ עַצְמְךָ לְמַטָּה, שֶׁהֲרֵי כָּתוּב, 'כִּי מַלְאָכָיו יְצַוֶּה־לָּךְ, עַל־כַּפַּיִם יִשָׂאוּנְךָ, פֶּן־תִּגֹּף בָּאֶבֶן רַגְלֶךָ' (תהילים צב)" (מתי ד: 6). גם כאן, בעשיית רצון האלוהים הרוצה להושיע, מסרב הבן הצייתן לנכס לעצמו את תוכנית האב כאילו היא תוכניתו שלו או לשנותה. הוא נכנע לה לחלוטין. הבן נשאר במעמד הבן המציית מתוך אהבה, דהיינו מתוך אמונה. האיגרת אל העברים משתמשת בלשון זו של "אמונה" ומתארת את ישוע כ"מְכוֹנֵן הָאֱמוּנָה וּמַשְׁלִימָהּ" (עברים יב: 2). מדובר כאן בהיבט חשוב של התיאולוגיה הנוצרית, היבט שלעיתים קרובות אין מכירים בו. "עמידתו בסבל" של המשיח (עברים יב: 2-3) היא הגשמת העמידה האיתנה שישראל מְצֻוֶּה עליה, ושתלמידי ישוע עומדים בה ב"אמונה". תשובת ישוע לשטן היא: "לֹא תְּנַסֶּה אֶת־יהוה אֱלֹהֶיך" (מתי ד: 7). 

			הניסיון השלישי99 מסכם את מאבק עם ישראל עם כל מבנה של שלטון אנושי: ממי יוכל ישראל לקבל את מעמדו כעם, את קיומו הממשי וההיסטורי מלבד מאלוהים? השטן עוזב את ישוע עד למועד שבו יתחדש הניסיון100; "וּמַלְאָכִים נִגְּשׁוּ לְשָׁרְתוֹ" (מתי ד: 11).  

			בגליל 

			מחבר הבשורה מספר לנו שישוע חוזר אל הגליל, והוא משתמש בפרקים מנבואת ישעיהו כדי להדגיש כי מדובר ב"גליל הגויים". כך נהיה העבד העושה את רצון האלוהים, כדברי הנביא, אור לגויים. הוא מביא אל הגויים המצויים תחת שלטון המוות את ה'אור לגויים', כלומר את החיים, שהם לא רק התורה אלא גם התחייה.  

			הוא יכול לקיים את הייעוד שהאלוהים הועיד לישראל, משום שהוא מציית בחייו בהתאם לציפיית אלוהים מישראל. יעוד זה מצוין פעמים רבות בכתבי הקודש; לוקס המבשר מביע אותו בדרכו שלו בנבואת שמעון: "אוֹר לְהָאִיר לַגּוֹיִם וְתִפְאֶרֶת יִשְׂרָאֵל עַמֶּךָ" (לוקס ב: 32). מתי מצטט באופן כמעט מילולי101 את ספר ישעיהו (ישעיה ט: 1): "הָעָם הַיּוֹשֵׁב בַּחֹשֶׁךְ רָאָה אוֹר גָּדוֹל, יֹשְׁבֵי בְּאֶרֶץ צַלְמָוֶת אוֹר נָגַהּ עֲלֵיהֶם" (מתי ד: 16). ציטוט זה מובא חלקית גם בלוקס בשירת זכריה, אבי יוחנן המטביל102. ברור שהחושך והצלמוות המוזכרים כאן הם עבודת האלילים, אם כי ההקשר עוסק גם במוות במובן המילולי. 

			ניתן להתייחס לבואו של ישוע לגליל לא כהקדמה לבשורה, אלא כפרוזדור לרז ישוע, כניסה, לפני שישוע מתחיל בהטפתו. בפרוזדור זה הוא מציג את עצמו כמי שבו מתקיימת ההבטחה לישראל. הנקודה המודגשת כאן היא מתן רוח הקודש והניצחון על השטן. מדובר במתן הרוח והנאמנות, או האמונה המגיעה לשלמותה: היינו יכולים לדבר על אמונת ישוע* כהגשמה של אמונת ישראל; אמונה המתבטאת בנאמנות הבן. באופן סמלי, מדובר גם בהולדת העם החדש, העם המחודש אשר נולד מרוח הקודש* וניתן כאח לבן האלוהים, שהוא "בכור בין אחים רבים"103.  

			נחזור שוב על נקודה זו, בעקבות ההתייחסויות ל"ישוע והתורה". המשיח, שהתורה היא "שעשועיו", ניזון מקיום כל התורה כולה, והוא זה אשר אמר לנו שאין לגרוֹע ממנה דבר, אפילו את המצווה הקטנה ביותר104. "הבשורה הטובה" היא שרוח האלוהים המובטחת, המעניקה לישראל את כח הנאמנות, נחה עליו במלואה105. מתנה זו היא יעד הן לתקוותנו הן לאמונתנו. הנאמנות שהבטיח האלוהים לישראל כבר מתגשמת בישוע. ישוע שומר את התורה כולה בדרך מושלמת, לא בדרך שבני האדם יכולים לשמור אותה, אלא כמו שבן האלוהים המלא רוח האלוהים שומר אותה, מתוך חירות של אלוהים עצמו. הוא עושה אותה לתורה הַחֲרוּתָה בליבו, למזונו. בחירות העליונה של רוח האלוהים, הוא מקיים בשלמות את כלל התורה שבה הוא מגלה את רז אהבת האלוהים ואת דמות האב.  

			על כן הוא המקיים גם את הבטחת הסליחה על החטא וגם את חידושו של לב האדם. הוא האדם בעל לב חדש106, אשר אין לחטא נקודת אחיזה בו, היכול לחיות את התורה בשלמותה. מכאן שלגביו התורה אינה מגלה יותר את החטא, אלא מגלה את החסד בלבד. כי לאדם החלש והחוטא, שאינו מסוגל לעשות את רצון האלוהים, התורה מגלה את מידת האי־נאמנות שלו, ואת העובדה שהוא אינו יכול אלא לבקש את רחמי האלוהים. לעומת זאת, במשיח, התורה מגלה את האהבה, כי הוא מקיים את התורה במלואה. ובמתנת רוח האלוהים הוא מזדהה במלואו עם רצון האב. בו שוכנת מלוא רוח האלוהים, כמו שהובטח לישראל. לכן אין בו חטא, והוא אינו עומד למשפט. הוא אפילו זה שעל ידו מתבצע המשפט, כי הוא עצמו הקדוּשה: הוא לבדו יכול למדוד את גודל החטא ולעמוד מול החטא. אך כיצד? 

			הבשורה מלמדת אותנו את התשובה: כאן רז האדם ש"עשה (את עצמו) לחטאת" בעדנו107. איך יכולים האלוהים והאדם להתמודד עם החטא? מדובר במשהו שאיננו יכולים לדמיין. כדברי ישעיהו: "וַאֲנַחְנוּ חֲשַׁבְנֻהוּ נָגוּעַ מֻכֵּה אֱלֹהִים וּמְעֻנֶּה. וְהוּא מְחֹלָל מִפְּשָׁעֵנוּ מְדֻכָּא מֵעֲוֹנֹתֵינוּ" (ישעיהו נג: 4-5). משום שהוא ניתן לנו, משום שמלכות השמים כבר הגיעה, אנו מוזמנים, יחד עם כל אלה שהאלוהים קורא להם, להאמין בבשורה הזאת ולקבל כבר את הביכורים והעירבון של מה שכבר מתקיים בו במלואו. מה שניתן בישוע כבר נמסר לנו, אם כי רק כתקווה, כערבון108. אנו מאמינים שמתנה זו כבר העניק האלוהים, שהיא צפונה בסוד הזמן הזה, ושבחסד האלוהים אנו כבר זוכים לטעום ממנה. ואנו זוכים גם אם אנחנו נשארים חוטאים ונכנעים למה ששאול קורא לו "האדם הישן"109, לכוחות המוות הרובצים בקרבנו, וגם אם גבורת רוח האלוהים טרם ניצחה בתוכנו. אנחנו עדיין בזמן ההמתנה לקציר. מה שאינו ניתן אלא כזרע וכגרעין, בהתאם לליבו של כל אחד ולסודו, יבשיל לקציר שאלוהים יאסוף לאסמיו. 

			אמונה זו היא עצם האמונה הנוצרית, אמונתם של תלמידי המשיח. יש להצטער על כך שהמילה "נוצרי", בשפה השגורה, הפכה לביטוי מנוגד למילה "יהודי" — וזה דבר משונה למדי. שתי המילים האלה אינן באותו מישור כלל וכלל: "נוצרי", משמעותו תלמיד של המשיח, תלמיד של ישוע (השאלה של ישראל והגויים עומדת בעינה). לא ניתן להיות תלמידו אלא אם מכירים בחסד האלוהים שבמעמד הזה. באותו אופן, תושבי יהודה, דהיינו היהודים שביהודה וירושלים, הפרושים והצדוקים בני־זמנו של ישוע, הוזמנו לקבל את ההגשמה המובטחת של מלכות האלוהים כחסד חינם שהם אינם ראויים לו. דברי יוחנן המטביל אינם חדשים, הם מופיעים כבר במלואם בנביאים: "הֲשִׁיבֵנוּ יְהֹוָה אֵלֶיךָ וְנָשׁוּבָה"110. פסוקים כה רבים בהושע, ירמיהו, ישעיהו וספר ברוך אומרים זאת שוב ושוב111. זהו עיקר הטפת הנביאים, המבוססת על החוויה הכואבת של אי־נאמנות העם, לצד ביטחון בגבורת האלוהים.  

			תלמידי ישוע יודעים שיש להם חלק, עדיין כתקווה אך באופן ממשי, במתנה זו שניתנה בישוע. הם יכולים להפוך לאחים, לתלמידים, לאיברי גופו של ישוע112, וכך להשתתף יחד איתו במתנת האלוהים. הם יודעים שמלכות האלוהים הגיעה, לא בשלמותה כפי שתהיה באחרית הימים, אלא דרך מתנת הרוח, באותו האחד שקם מבין המתים וכבר נותן להשתתף בחייו. 

			תקוות ישראל 

			לפני שאנו ניגשים לרגע אחר מתוך הבשורה, נזכיר עוד אחדות מבין ההבנות ואוצרות האמונה העולות בנו בקריאת הפרק השלישי של הבשורה ע"פ מתי. המבשר פונה לאמונת התלמידים ומציג את ישוע כמי שבו מתקיימת הבטחת האלוהים לישראל. הוא אינו תחליף לישראל — אלא הגשמת ישראל. הוא תקוות ישראל הניתנת כביכורי בואו בקץ הימים, והוא זה שבו ישראל יכול להכיר את הגורל הייחודי שלו עצמו. הוא גם מושא לתקוות הגויים, כי הוא "אור לגויים". 

			מבחינה זו מובן שלא ניתן לקבל את רוח ישוע אלא אך ורק בתנאי שמשתתפים בתקוות ישראל ומקבלים בה חלק. זוהי משמעות הטבילה. כי הטבילה — בלשונו של פאולוס — היא השתתפות במשיח113. יחד עם זאת, הטבילה היא בה בעת גם השתתפות בישראל — אחרת אין לה כל משמעות.  

			העובדה שהיום יהודים רבים אינם מכירים בכך היא שאלה אחרת. השאלה שבה אנו עוסקים היא כיצד תלמיד המשיח יכול לקבל דברים אלה ולהאמין בהם, באילו תנאים הוא מאמין בהם באמת. עלינו לקבל ולהפנים את האמונה, בהתאם לעושר שהאלוהים נותן לנו ולחסד הייחודי שהוא עושה עמנו. 

			כמו כן, ברור שכל מי שלא השתתף בשלבי הטהרה של ישראל אינו יכול להשתתף בתקוותו. התנאי לכך הוא שאכן הלכנו בדרך שבה הלב הוחזר אט־אט בתשובה — דרך הכוללת את חוויית חוסר האונים והכישלון מול דרישת האלוהים. אחרת, סכנת האשליה היא עצומה. הניסיון וההיסטוריה מעידים שאין מדובר בסכנה דמיונית. הסכנה באותו הרגע הוא שנקבל את המשיח רק כצורה חדשה של האלילים השוכנים בלב האדם; שנהפוך את המשיח לצורת תשוקותינו בלבד, או שניתן לאלילי הגויים את שם המשיח או את שם אלוהי ישראל. כתוצאה מכך, במקום שהאדם ישתנה, ישוב אל האלוהים, הוא משתלט על האלוהים ועל התגלותו, ובכך מסרב לגאולה. 

			משמעותה של אמונה במשיח היא דווקא קבלת הכניסה להיסטוריה זו, היסטוריית עם ישראל, כחסד, וקבלת פירותיה כמתנת חינם. פאולוס מדגיש זאת בעוצמה כאשר הוא כותב: "וְכֻלָּם נִטְבְּלוּ ...וְכֻלָּם שָׁתוּ אוֹתוֹ מַשְׁקֶה רוּחָנִי, כִּי שָׁתוּ מִן הַצּוּר הָרוּחָנִי הַהוֹלֵךְ עִמָּהֶם וְהַצּוּר הוּא הַמָּשִׁיחַ" (קורינתים א' י: 2-4). יחד עם זאת הוא מדגיש שכל מה ששייך לישראל לא נלקח ממנו114, אלה נפתח מעתה לגויים115. אין קיצור דרך. איש אינו יכול לחסוך מעצמו דרך זו. אחרת, עבודת האלילים תמשיך למשול באדם. 

			התוצאה היא שהתנ"ך אינו הופך ל"מיושן" בעקבות ביאת המשיח, כפי שנהוג לומר לעיתים, אלא ביאת המשיח מנגישה ופותחת את התנ"ך לגויים, שבלעדי המשיח לא הייתה להם גישה אליו. הם שותפים לתקווה ולעושר התנ"ך דרך המשיח המקיים את הבטחות התנ"ך. יחד עם זאת, המשיח נותן להם את ביכורי תקווה זו. 

			התנ"ך אינו קורס מבוא, הכנה ספרותית או אוסף תֵמות וסימנים. התנ"ך הוא דרך אמיתית, חיונית ועכשווית. עכשווית, לא מתוקף השוואות סיפוריות, אלא מתוקף שותפות אמיתית בחווייה וציות לאלוהים; עכשוויות רוחנית של הכניסה לרז הבחירה. אם הגויים המקבלים חלק בברית דרך המשיח אינם עוברים בדרך זו, הם מסתכנים בכך שתשובתם לא תהיה תשובה אמיתית, ושהם יבוזו למשיח אף כי התכוונו לכבדו. זהו הפיתוי המתמיד של העמים הפגנו־נוצרים. ניתן לומר שאחד הביטויים למשבר המודרני הוא דחיית השורש ההיסטורי116, דחיית החסד שהאמונה הנוצרית נותנת להשתתף בו. מרגע זה, דמות המשיח מצטמצמת לדמות אגדתית או לגמרי אלילית של האלוהות, שעליה ההיגיון המערבי מכריז את נצחונו.  

			בני האדם מתנהגים למשיח בחייו ההיסטוריים בדומה להתנהגותם כלפי דבר האלוהים שנהיה כתב117. אחד המקורות האפשריים למשבר האמונה הנוכחי במערב הוא שהאל שאותו דוחים אינו אלא אלוהי הגויים המחופש לאלוהי הנוצרים. האם הנוצרים של המערב משלמים מחיר על חזרה בתשובה שטחית ומהירה מדי? עליהם לתת לחסד שהם קיבלו במשיח, חסד השותפות בתקוות ישראל, להחזירם בתשובה באופן עמוק יותר. אין הכוונה שנשוב לאחור, אלא שנמצא במשיח את כל עושר האלוהים, עושר שהחסד מאפשר לנו גישה אליו.  

			ניתן לראות קשר, אולי מעט פשטני, בין ההטפה של נביאי התנ"ך נגד "עבודת אלילים" לבין משבר הַסֵּקוּלָרִיזַצְיָה והאופנה של "מות האלוהים". המשמעות היא שהנוצרים צמצמו במחשבתם את אלוהי הברית והפכו אותו לאליל בלבד, למושג שהאדם המציא לעצמו.  

			עלינו לשלם מחיר כדי להכיר בכך שהאלוהים לבדו הוא האלוהים, ושהוא אחד. והמחיר הוא היציאה הארוכה מגלות, מחיר ההתפשטות מכל המותרות שרכשנו. אפילו הנשמה התמימה, הטהורה, הבּוּרה ביותר בנצרות יודעת כמה קשה להתפלל לאלוהים, עד כמה התפילה מחייבת מאיתנו ויתורים, לעיתים קרובות עד כדי התבטלות עצמית. איזה מאבק נדרש נגד האשליות, נגד הפחד ודמויות השווא, ועד כמה עלינו לחזור בתשובה, כדי לגשת אל האל החי. להיפך, אם נדמה לנו שאנחנו יכולים לאחוז באלוהים, להשתלט עליו, אזי לא נשאר בידינו אלא אליל בלבד. מכאן, קל לצמצם אותו לרעיון ולהכריז עליו כמת. ונכון שהוא מת, כי הוא לעולם לא חי!  

			האכלת העם במדבר 

			נתמקד שוב באחד החלקים הגדולים בבשורה ע"פ מתי, הנמשך מהנס הראשון — נס הלחם (פרק יד), עד לאחר הופעת ישוע בהדר על ההר (פרק יז, פסוק 21).  

			ישוע מציג את עצמו כמימוש תקוות ישראל. לאחר שהציע את דרך הקדוּשה השלמה — קיום תורת האלוהים באמצעות מתנת הלב החדש המאפשר לאדם להיכנס אל ברית האלוהים בהודיה על החסד הזה — ישוע מכין את היציאה החדשה מגלות, שהכריזו הנביאים.  

			על פי המספרים וההקשר של שני האירועים של נס הלחם118 המובאים בספרי הבשורה הסינופטיים, עולה בבירור שהנס הראשון נעשה למען עם ישראל, והשני למען הגויים119. האירוע הראשון של נס הלחם אינו שיחזור בלבד של הניסיון במדבר כפי שחוו ישראל, אלא הגשמתו המלאה: העם הנקרא להשתתף בברית שנכרתה ברוח הקודש מקבל את חייו מִדְּבַר האלוהים. התנאי לגישה אל הברית הזאת הוא הלב החדש. ניתן לראות זאת בדיון של ישוע עם תלמידיו על דיני הטומאה והטהרה. ישוע אומר: "מלב האדם באה הטהרה"120. כלומר, בלב האדם נמצאת הטהרה או, להיפך, החטא. ואלוהים הוא המרכיב את הצמח החדש הזה שלא ייעקר. 

			לאחר מכן ישוע סר לארץ הגויים, בקרבת צור וצידון; בהמשך הוא חוזר לחופי הכינרת, אבל עדיין בשטח הגויים, באזור הדקפוליס121. שוב מתאסף לקראתו המון רב של פסחים, עיוורים ואילמים. הם נופלים לרגליו, והוא מרפא אותם. בראותו את האילמים מדברים, הפסחים מהלכים, העיוורים רואים, העם נתמלא פליאה ומשבח "את אלוהי ישראל"122. 

			 

			הגויים נרפאים, נושעים, דרך המשיח המגשים במעשים אלו את הבטחת האלוהים. בשבחם את אלוהי ישראל הם מקבלים גישה אל ברית האלוהים. בשל כך ישחזר ישוע למען המוני העם האלה את נס המדבר: הוא יכלכל אותם בדבר האלוהים. זוהי השאלה המוצגת לכנסייה, הנוכחת כבר בדמות תלמידי ישוע: מאין לקחת מזון שיספיק לעם הנאסף לפניהם? ישוע עצמו הוא המציע את התשובה. כדי להשביע את העם, המזון יכול רק לבוא ממקור אחד, אותו מקור שכלכל את ישראל במדבר. רק דבר האלוהים יכול להשביע את העם — הוא מצילו מניסיון המוות ומכניסו לחיים. המזון שאלוהים נותן במדבר הוא סימן המבשר את החיים שהוא ייתן בשמים.  

			במעשה זה יש כבר ערבון לתקווה המובטחת לישראל ולגויים. תקוות ישראל מתעצמת כשהעם רואה שגם הגויים עצמם, שסמלם הוא אנשי הדקפוליס, נקראים לקבל את דבר האלוהים, בעקבות ישוע שאמר כי הוא לא נשלח "אֶלָּא אֶל הַצֹּאן הָאוֹבְדוֹת אֲשֶׁר לְבֵית יִשְׂרָאֵל"123. צאן אובדות אלו, שהן צאן בית ישראל שהמשיח מקבץ, יכולות כבר לשמוח במראה הגויים המשתתפים במתנות האלוהים לעמו, בעת שהם מקבלים אותו השפע ואותה התקווה.  

			בהמשך מתקיים דיון עם הפרושים והצדוקים, ולאחר מכן שיחה עם התלמידים. לאחר נס הלחם הראשון ישוע נתן הסבר דומה לתלמידים. בשני ההסברים הוא הדגיש את הנקודה העיקרית שתאפשר להם להבין את תוכנית האלוהים ולהשתתף בה, כפי שמתבקש מהם — האמונה. אמונה בגבורת האלוהים נותן החיים, המאכיל והמאסף. הוא מזכיר להם את שני האירועים של האכלת הרבים, אות כפול, לישראל ולגויים, לשפע שיכול לבוא בעקבות האמונה. 

			האמונה במשיח 

			אחרי דיונים אלה, אנו קוראים על שני אירועים צמודים: הכרזת האמונה של כיפא בקיסריה של פיליפוס, והופעת ישוע בהדר על הר התבור, לאחר שהודיע על ייסוריו. אל לנו לשכוח כאן את הנס הכפול של הלחם, על הדרך שקדמה לו, כאשר אנו מתבוננים במשמעות שני האירועים המתרכזים בדמות המשיח ובאמונת הכנסייה בו. 

			ישוע סר למקום מבודד עם תלמידיו. "מָה אוֹמְרִים הָאֲנָשִׁים עַל בֶּן־הָאָדָם, מִי הוּא?" (מתי טז: 13). כאשר ישוע מדבר על עצמו, הוא משתמש אך ורק בביטוים בלעדיים לו, שאינם מופיעים בפי האחרים. הוא מציג את עצמו כ"בן האדם" שעליו מדבר דניאל הנביא (דניאל ז: 13-14; י: 16). ללא רמזים לנבואת דניאל, לא ניתן להבין את כל האירועים האלה. השם "בן האדם" ניתן לישוע כמאפיין את תפקידו בקץ הימים: אנו נראה את "בן האדם" כאשר יבוא על ענני השמים, כאשר יבוא בכבודו. במובן זה, "בן האדם" נותר תקוות ישראל, כמו תקוות הכנסייה. ישוע עצמו מחזק את תקוות ישראל בראשית מימושה של הבטחת האלוהים. תקווה זו משותפת עוד היום לישראל ולעם הברית החדשה. תקווה זו מכוונת לכך שבבוא היום "כבוד האלוהים יתגלה ויופיע על ענני השמים כדמות בן אדם"124, שיפתח את הסעודה הגדולה של קץ הימים. 

			ישוע מציג עצמו בדמות העבד שבפרק מ"ב מנבואת ישעיהו, שמתי המבשר מצטט: "הֵן עַבְדִּי אֶתְמָךְ־בּוֹ בְּחִירִי רָצְתָה נַפְשִׁי נָתַתִּי רוּחִי עָלָיו מִשְׁפָּט לַגּוֹיִם יוֹצִיא. לֹא יִצְעַק וְלֹא יִשָּׂא וְלֹא־יַשְׁמִיעַ בַּחוּץ קוֹלוֹ..." (ישעיהו מב: 1-2; מתי יב: 18-19). ישוע, עבד ענו, נסתר ולא־מוכר, מקבל על עצמו תואר זה של עבד האלוהים, ויחד עם זאת מדבר על עצמו בגוף שלישי, כ"בן האדם". האב אינו מכנהו "בן האדם" אלא "בן האלוהים". האב קורא לו "בני"125. 

			"מָה אוֹמְרִים הָאֲנָשִׁים עַל בֶּן־הָאָדָם, מִי הוּא?" ושמעון כיפא משיב: "אַתָּה הַמָּשִׁיחַ, בֶּן־אֱלֹהִים חַיִּים"126. בהצביעו על ישוע כ"משיח", כיפא שוב מרמז לספר דניאל (דניאל ט: 24-26). יחד עם זאת, הוא מוסיף להצהרת האמונה שלו "...בן אלוהים חיים". האב הוא זה אשר תמיד קורא לו "בני": בטבילתו, בפי כיפא; בעת הופעתו בהדר בהר התבור; ואפילו בפי הכהן הגדול: "האם אתה המשיח, בן אלוהים חיים?" — "אתה אמרת"127. כי ישוע אינו יכול לקרוא לעצמו כך. כי רק מהאב הוא יכול לקבל את עצם היותו הבן, כולל בתוארו זה, הנעלה ביותר. ישוע אומר: "אַשְׁרֶיךָ שִׁמְעוֹן בַּר־יוֹנָה, כִּי לֹא בָּשָׁר וָדָם גִּלָּה לְךָ, אֶלָּא אָבִי שֶׁבַּשָּׁמַיִם." 

			מעתה כיפא הוא אבן חיה במקדש הרוחני והחדש, אבן יסוד בקהל זה, בכנסייה זו שהיא עם הברית שאלוהים אוסף למשיחו, וייעודה הוא לשתף את הגויים באוצרות ישראל128, עד לשובו של המשיח בהוד. "אַתָּה כֵּיפָא וְעַל הַצּוּר הַזֶּה — על העם הזה — אֶבְנֶה אֶת קְהִלָּתִי". המילה "קהילתי", "קהל"129, איננה מילה חדשה. זו המילה המתארת את קהל ישראל במדבר. שערי המוות לא יגברו עליה130, כי אותו עם קדושי עליון, המוזכר בספר דניאל131, הוא בלתי נפרד מ"בן האדם". בדומה לישוע עצמו, לבן האדם עצמו, למשיח עצמו, עברו קדושי עליון דרך המוות וקיבלו את הבטחות החיים. הם שותפים לתחייה. "שַׁעֲרֵי שְׁאוֹל לֹא יִגְבְּרוּ עָלֶיהָ": אין הכוונה שהכנסייה תימלט מכל תהפוכות החיים האנושיים. כאן רואים כיצד הבנה אנושית של מהות הכנסייה יכולה להוביל לפירוש שיש בו חילול השם. על פי הבנה זו הכנסייה נתפסת כאימפריה דומה לאימפריות אחרות, שכוחה גובר על כוחה של כל אימפריה אחרת. דרך מחשבה זו, שכולנו שותפים לה במידה זו או אחרת אופיינית לצמצום פגני של הבטחת האלוהים. 

			המשיח אומר שקהל הקדושים, העשוי מאותם בני הקדושים הנזכרים בספר דניאל, יזכה לתחייה לאחר שעבר את נסיון המוות. "וּכְכַלּוֹת נַפֵּץ יַד־עַם־קדֶשׁ תִּכְלֶינָה כָל־אֵלֶּה" (דניאל יב: 7). לעומת זאת, לא נאמר שהכנסייה תזכה לשגשוג, וגם לא נאמר שבעיני העולם כדאי יהיה להיות נוצרי. למעשה, האמירה ששערי המוות לא יגברו על הכנסייה היא קודם כל הכרזה שתלמידי המשיח ימצאו עצמם מול מותם על קידוש השם, שנועדו להם אותם הייסורים של ישוע עצמו. אומנם, גם אם תלמידי ישוע לא נועדו לניצחון בקני מידה אנושיים, הם יקבלו מהאב את כוח החיים שעמו יתייצבו מול המוות בהשתתפותם בייסוריו ובמותו של ישוע. מדובר אם כן בהיפך הגמור של ניצחון אנושי. בניסיון להתמודד עם הרע, בשיאם של ייסורי המשיח, שהם אבן נגף לישראל — שָׁם נותן אלוהים מכוחו לתלמידי המשיח, שם מתקיימת הבטחת החיים, התחייה, כתקווה.  

			המשך תשובת ישוע לכיפא: "אֶתֵּן לְךָ אֶת מַפְתְּחוֹת מַלְכוּת הַשָּׁמַיִם וְכָל מַה שֶּׁתֶּאֱסֹר עַל הָאָרֶץ יִהְיֶה אָסוּר בַּשָּׁמַיִם, וְכָל מַה שֶּׁתַּתִּיר עַל הָאָרֶץ יִהְיֶה מֻתָּר בַּשָּׁמַיִם" (מתי טז: 19), הוא אכן שער הכניסה לחיי האלוהים הניתנים לקהל זה המשתתף בגורלו של המשיח. לאיזכור כאן של ספר דניאל (פרקים ט-יב) יש חשיבות עליונה. התיאור של עם קדושי עליון, אשר עברו את המוות ואת התחייה, ואשר קשורים בקשר בל ינתק ל"בן האדם", מהווה הסבר לקשר ההדוק בין ישוע לבין כנסייתו. 

			לאחר מכן ישוע מצווה על תלמידיו שלא יאמרו לאיש שהוא המשיח. כי תואר זה יישאר בלתי מובן עד שיושלמו ייסוריו ומותו. בהמשך:  

			"הֵחֵל יֵשׁוּעַ לְהַבְהִיר לְתַלְמִידָיו כִּי עָלָיו לָלֶכֶת לִירוּשָׁלַיִם וְלִסְבֹּל הַרְבֵּה מִידֵי הַזְּקֵנִים וְרָאשֵׁי הַכֹּהֲנִים וְהַסּוֹפְרִים, וּלְהֵהָרֵג וּבַיּוֹם הַשְּׁלִישִׁי לָקוּם. לָקַח אוֹתוֹ כֵּיפָא לַצַּד וְהֵחֵל לִגְעֹר בּוֹ בְּאָמְרוֹ: "חָלִילָה לְךָ, אֲדוֹנִי. אַל יִהְיֶה הַדָּבָר הַזֶּה לְךָ!" פָּנָה יֵשׁוּעַ וְאָמַר לְכֵּיפָא: "סוּר מִלְּפָנַי, שָׂטָן. מִכְשׁוֹל אַתָּה לִי, כִּי אֵין לִבְּךָ לְדִבְרֵי אֱלֹהִים אֶלָּא לְדִבְרֵי בְּנֵי אָדָם"" (מתי טז: 21-23).  

			ישוע ממשיך ואומר לתלמידיו:  

			"מִי שֶׁרוֹצֶה לָבוֹא אַחֲרַי, שֶׁיִּתְכַּחֵשׁ לְעַצְמוֹ וְיִקַּח אֶת צְלָבוֹ וְיֵלֵךְ אַחֲרַי; כִּי הֶחָפֵץ לְהַצִּיל אֶת נַפְשׁוֹ יְאַבֵּד אוֹתָהּ, אֲבָל הַמְאַבֵּד אֶת נַפְשׁוֹ לְמַעֲנִי יִמְצָאֶנָּה. מַה תּוֹעֶלֶת תִּצְמַח לְאָדָם אִם יַרְוִיחַ אֶת כָּל הָעוֹלָם וְיַפְסִיד אֶת נַפְשׁוֹ, אוֹ מַה יִּתֵּן אָדָם כִּתְמוּרָה בְּעַד נַפְשׁוֹ? הֵן עָתִיד בֶּן־הָאָדָם לָבוֹא בִּכְבוֹד אָבִיו עִם מַלְאָכָיו (שוב רמז לנבואת דניאל) וְאָז יְשַׁלֵּם לְכָל אִישׁ כְּמַעֲשֵׂהוּ. אָמֵן. אוֹמֵר אֲנִי לָכֶם, יֵשׁ מִן הָעוֹמְדִים פֹּה שֶׁלֹּא יִטְעֲמוּ מָוֶת עַד כִּי יִרְאוּ אֶת בֶּן־הָאָדָם בָּא בְּמַלְכוּתוֹ" (מתי טז: 24-28).  

			ראו, הנה כבר כאן, מופיעים ייסורי המשיח ומכשול הצלב.  

			אנחנו יודעים היטב, מתוך נסיון התפילה והאמונה, שהאל ימשיך ללא הרף ללמדנו על עומק הרז הזה, להשרישו בנו, ושאנו נמשיך ללא הרף לברוח לפניו, כפי שעושים התלמידים והשליחים. המילה האחרונה בעניין הרז והמכשול שבצלב המשיח לא תאמר עד לאחרית הימים. לא מדובר רק בהבנה של אירוע שבו אנו צופים מהצד, אלא מדובר ברז חיינו עצמם הקיים בייסורי המשיח. חווייתנו ותפישתנו את מה שהאלוהים יגלה לנו על הרז הזה, תמיד יעלו על מה שנוכל לבטא במילים.  

			רז זה של ייסורי המשיח, הוא הרז המרכזי של נאמנות ישראל. כי מדובר בשאלת הרע, המוות, סבל הצדיק וחסד האלוהים, נאמנות האלוהים והאלוהים המחייה. מדובר ברז הקשה מנשוא, המופיע ברבים ממזמורי התהילים. עלינו להתעמת עם רז זה, אם אנו רוצים שהאלוהים יעשה צדק, כלומר יעקור את הרע. נראה שהאלוהים שותק ואינו עושה מה שמבקש ממנו האדם הצדיק. לאיזה צדיק ניתן לומר את המילים האלו: "לא עשיתי כל רע, שמרתי בריתך", כי אם לצדיק היחיד? הבקשה שגבורת האלוהים תתגלה במלוא כוחה היא בקשה שיבוא יום המשפט האחרון שבו ינוצח הרע וינצח הטוב, שבו חסד אלוהים יגבר על כל כוחות המוות. מול רז זה של הרע והמוות, ישראל כושל ונזקק לאלוהים שיצילו, בדמות ישראל השומר את דברו (המשיח). גם ישוע נראה ככושל: "מִכְשׁוֹל אַתָּה לִי". מול רתיעת כיפא חש ישוע באותו מאבק שחש בניסיונות במדבר. 

			הוא גובר על ניסיון זה בעזרת בקשתו מקהילתו, מהתלמידים שהאב שלח אליו, להתלוות אליו בעלייתו לירושלים, לקחת חלק במותו, לקחת חלק בניסיונו. הוא גובר על מכשול המוות באמצעות התלמידים, כאשר הוא נותן להם את הכוח לעשות זאת יחד איתו בקריאתו אליהם לבוא בעקבותיו, לשאת את צלבו וללכת אחריו.  

			בהמשך דבריו: "מַה יִּתֵּן אָדָם כִּתְמוּרָה בְּעַד נַפְשׁוֹ? — כלום"132 מציג ישוע את נחרצותה של בחירת האלוהים, כפי שישראל נקרא לחוות במדבר. שאלה נוקבת זו המופיעה מתחילת ספר הבשורה ולכל אורכו מסכמת את ציות הבן. משמעותה של הבחירה האם להציל את חייו או לאבד אותם היא לשאול את עצמו: ממי עלי לקבל את החיים? עצם האמונה היא קבלת החיים מהאלוהים לבדו. היא ניצחון מקור החיים באדם ודחיית הרג האדם. כאשר הגויים שומעים משפטים אלה מחוץ להקשר של תקוות ישראל, הם שומעים בהם כמיהה למוות, קריאה מעוותת להרס עצמי, כאילו משמעותם נובעת מהגרוע שבתוכנו — מאינסטינקט המוות או משאיפה להרס עצמי! הפיתוי הזה אכן קיים עבורנו. אך האמת היא שהאמונה גוברת על פיתוי זה להרס עצמי ומביאה אותנו להימסר לידי האלוהים, שהוא לבדו נותן את החיים במלואם. אין מחפשים את החיים במקום המוות, אלא מקבלים אותם ממקור החיים. האמונה מגיעה עד לנקודת הפרדוקס בנאמנותה לחיים, לגבורת האלוהים היכולה לחדור אל תוך המוות. סתירה זו מחרידה הן במזמורי התהילים הן אצל הנביאים. אומנם, כולם מקווים שהאלוהים יפתור פרדוקס זה. זכרו את הפרק בישעיהו: "וְעָשָׂה יְהוָה צְבָאוֹת לְכָל־הָעַמִּים בָּהָר הַזֶּה מִשְׁתֵּה שְׁמָנִים ..." (ישעיהו כה: 6)133. 

			תקוות חיים זו שהאלוהים מעניק אכן נמצאת בלב ישראל. בעניין זה, הפרושים נאמנים יותר לתקוות ישראל מאשר הצדוקים שלא שמרו אלא על חיים מדומים של האומה כגוף פוליטי. הפרושים שומרים על התקווה לעם המקבל את חייו מהאלוהים לבדו.  

			ישוע לובש הדר 

			"והנה עלה ישוע על הר גבוה ולקח עמו את כיפא, את יעקב ואת יוחנן" (ראו מתי יז: 1). חזון זה ניתן לשלושה עדים אלה בלבד, ולאף אחד זולתם. לא עלינו להר הגבוה, ואין לנו אלא עדותם. על פי פירושו המילולי, טקסט הבשורה מדגיש שרק כיפא, יעקב ויוחנן ראו כבר אז את האדון בהדר כבודו, ושחזון זה לא ניתן לאחרים. יוחנן המבשר ירמוז לדבר דומה בדבריו על חזון המשיח הקם לתחייה: "אַשְׁרֵי אֵלֶּה שֶׁלֹּא רָאוּ וְעִם זֹאת הֶאֱמִינוּ" (יוחנן כ: 29). 

			כיפא, יעקב ויוחנן הם עבורנו עדים וַעֲרֵבִים. בינתיים, לנו לא ניתן החזון הזה, כי הזמן הזה אינו הזמן שבו אנו רואים את בן האדם בהדר כבודו. הטעות תהיה אם נאמין שביאת מלכות האלוהים כבר הושלמה. מלכות זו כבר החלה, כבר התקרבה אלינו. אומנם אין זה עדיין הזמן שבו האלוהים יהיה הכול בכול134 ושבו הבן ימסור את מלכותו לאביו135. אין זה עדיין הזמן שבו תימחה כל דמעה136. אין זה עדיין הזמן שבו המוות ינוצח137. המוות כבר נוצח במשיח, ובמובן מסוים בנו, ואנו עדים לכך. אך אנו רואים היטב שאנחנו עדיין תחת שלטון המוות. בשל כך, לאחר שנטבלנו במותו ובתחייתו של המשיח, ניתנה לנו הזכות והחובה להשתתף יחד עמו בייסוריו. 

			אחד מתעתועי הראייה שאליהם מובילה הכמיהה הרוחנית שלנו היא השלכת אסכטולוגיה מוזלת על הכנסייה שבזמננו. טעות זו משחיתה את דמותה של התקווה הנוצרית. היא הופכת את החיים הנוצריים למיתוס, או להיפך, לחיים תחת שלטון עריץ ובלתי נסבל. יש המנסים באמצעים אנושיים להפוך את החברה הנוצרית לדמות מלכות השמים, בעוד שלעיתים קרובות היא נשארת קריקטורה שטנית של מלכות זו. להיפך, אלוהים נותן לנו את הכוח לקוות. איבוד התקווה האסכטולוגית בתודעה הנוצרית היא בוודאי אחד המקורות להתרוששות האמונה ולפיתוי גדול. מהות איבוד זה היא אמונה ש"הכול כבר התגשם" ורצון האדם לתת לעצמו, באמצעים אנושיים, את מה ששייך לאלוהים לבדו. הזמן הזה אינו אלא זמן שבו איננו רואים בבירור, זמן התקווה והנאמנות, ולא זמן הכבוד. רצון להקדים את היום ההוא הופך את החלק שניתן לנו בצלב המשיח בעת הנוכחית לבלתי נסבל ולחסר היגיון. רצון זה מבטל את צלב המשיח עצמו. 

			ברגע זה שבו ישוע מופיע בהדר, שלושת העדים הנבחרים מעידים בפנינו על המפגש פנים אל פנים של ישוע עם משה ואליהו. כפי שלוקס המבשר ידגיש (לוקס ט: 31), הם משוחחים על הסתלקותו הקרובה של ישוע בירושלים. דמות משה היא חיונית כאן, כי היא מסמנת את קיום הבטחות האלוהים. משה אינו נכנס במהלך חייו לארץ המובטחת אלא לאחר שעבר דרך המוות — כמו שישוע ייכנס לארץ המובטחת של התחייה דרך נסיון הצלב. הסמלים כאן הם חזקים ביותר. ישוע הוא המשה החדש המובטח, הנביא המוזכר בפרק יח שבספר דברים138, אשר יבוא ויורה כל דבר. בדיון זה, משה ואליהו הם המכריזים על מימוש ההבטחות בישוע. דיונם נסתר בפנינו, אך נוכחותם עצמה מציירת את תחום שיחתם: הם מדברים על העניין שבגללו שלח אותם האלוהים, והם מדברים על הנחוץ לנו כדי להיכנס לרז זה. 

			מה שניתן לשלושת התלמידים הוא קול האב המצביע על ישוע כבנו המציית לדבריו: זהו עצם החזון אשר ניתן לישוע לבדו בעת טבילתו, יחד עם ההוראה: “אֵלָיו תִּשְׁמָעוּן" (מתי יז: 5), כי הוא הנביא והבן גם יחד. לא נשאר לזמן הזה אלא “יֵשׁוּעַ לְבַדּוֹ" (מתי יז: 8). 

					126	מתי טז: 13-16. תחילה התלמידים משיבים ומפרטים מה "האנשים" אומרים על ישוע; לאחר מכן ישוע שואל שוב: "וְאַתֶּם מָה אוֹמְרִים, מִי אֲנִי?", ושמעון כיפא עונה: "אַתָּה הַמָּשִׁיחַ, בֶּן־אֱלֹהִים חַיִּים".

				

				
					127	ראו מתי כו: 63-64. "אתה אמרת" היא תשובתו של ישוע לכהן הגדול.

				

				
					128	הפרק העשירי בספר עוסק בהרחבה בנושא השתתפות הגויים "בכל אוצרות ישראל": בהיסטוריית ישראל, בתורה, בתפילה ועוד. 

				

				
					129	בטקסט הצרפתי המילה היא "Église", שפירושה כנסייה, אך מקורה במילה היוונית ἐκκλησία (ekklesia), המשמשת בתרגום השבעים גם לתיאור "קהל" ישראל. לכן תרגמנו כאן "קהל", בהתאם למשמעות המילה בהמשך הטקסט. 

				

				
					130	ראו המשך אותו קטע במתי טז: 17-20. 

				

				
					131	ראו דניאל ז: 27; יב: 7. 

				

				
					132	ראו מתי טז: 26; המילה "כלום" איננה כלולה בטקסט הבשורה.

				

				
					133	הקרדינל לוסטיגר מצטט בקיצור: "ועשה אלוהים בהר קדשו משתה שמנים". 

				

				
					134	ראו קורינתים א' טו: 28. 

				

				
					135	ראו קורינתים א' טו: 24.

				

				
					136	ראו ישעיה כה: 8; התגלות כא: 4. 

				

				
					137	ראו קורינתים א' טו: 26.

				

				
					138	ראו דברים יח: 18. 

			ייסורי המשיח המגלים את חטא 
כל בני האדם 

			כעת ניגש לסוף הבשורה ע"פ מתי, החל מהפרק העשרים ושישה, שם מסופר על ייסורי המשיח ומותו. אין לי כוונה להגביל את התובנות ואת החסד שהאלוהים יכול לתת למי שמתבונן בדברים אלה. יחד עם זאת, ברצוני להדגיש מספר היבטים של הסיפור המסייעים להבין את רז הכנסייה כפי שהוא ניתן לנו, ובעקבות זאת להבין את רז הבחירה והדרך שבה האלוהים מכוון הכול בעולמו. 

			בסיפור זה, בדומה לאלו שמספרים שלושת המבשרים האחרים, אפשר להתרשם מהעובדה שייסורי המשיח מגלים את חטאם של כל בני האדם. עובדה זו מודגשת בעקביות קפדנית, שיטתית, הן בסיפור המבשרים, הן בהתנהלות המדויקת של אירועים אלה עצמם, בהתאם לחפצו של ישוע.  

			התגלות אוניברסלית זו של החטא היא נקודה מרכזית במשמעותו של הרז הטמון בתשובת ישוע אל תלמידיו שפגש בלי שיכירו אותו בדרך לעמאוס139: "על בן האדם להימסר ולמות לפני שייכנס לתפארת כבודו" — רז זה יישאר נסתר מעיני התלמידים עד קץ הימים. חוסר ההבנה שסבלו של "בן האדם" נחוץ כדי שייכנס לתפארת כבודו הוא הרז המרכזי של המשיח, שאנו תלמידיו.  

			ייסורי המשיח: החטא של כולנו 

			ייסורי המשיח פועלים כמגלים את חטא בני האדם כולם. אמנה תחילה את הדמויות בסיפור: הכוהנים הגדולים והסופרים; ראשי העם החוזרים בהם ודוחים את ישוע, המופיע ככהן הגדול של ישראל; העם החסר עקביות בתגובתו, המנבא, החותם בעל כורחו את הברית החדשה בדם השה. אכן המשפט "דָּמוֹ עָלֵינוּ וְעַל בָּנֵינוּ"140, שמפרשים אותו בחוסר היגיון מוחלט כהאשמה עצמית, הוא משפט נבואי. הוא חוזר על הפסוק שבו משה חותם את הברית בין האלוהים לבין עמו למרגלות הר סיני, בעת שהוא מתיז עליהם מדם הקורבנות (שמות כד: 8). מדובר בסימן נבואי של סליחה וברכה. רק חוסר אמונה מוביל לקרוא משפט זה כתוכחה או גינוי. מי שמבין כך אינו מבין כלל מהו דם הברית. האם יוכל דם הברית להרשיע במקום להושיע? זו תהיה שלילת האמונה במושיע. העם, נביא בעל כורחו, בדומה לקַיָּפָא141 הכהן הגדול, כפי שאומר זאת יוחנן המבשר142, מעדיף ישוע בר־אבא, ישוע "בן־אף־אחד", על ישוע המשיח.  

			ראשי העם, העם, הגויים — כל אחד מתחמק מאחריות וחוזר בו מעמדתו. רומא מתיימרת להיות נציגת משפט הצדק על פי ההיגיון והאחראית על שמירת הסדר. אולם כאן משפט רומא הופך להתכחשות לצדק, לסירוב לשפוט ולחוסר אחריות. הבריחה מאחריות אינה הקטן שבחטאים. אך הגויים הם אלה המצביעים, באופן פרדוקסלי, על ישוע כמלך היהודים — והוא אכן מלך היהודים לעד, למרות כל ניסיונות הסיפוח או השכחה. על רוב דמויות הצלוב שלנו עדיין רשומות בראשי תיבות המילים שהיו בראש הצלב, כפי שמדגיש זאת יוחנן המבשר, בעברית, לטינית ויוונית: "ישוע מנצרת מלך היהודים"143. בעיני הגויים, מילים אלו מצביעות לא על מלך "ישראל", אלא על מלך "היהודים", כדי להדגיש את פניו האתניים ביותר, הבזויים ביותר והמצומצמים ביותר בעיני הרומאים. ההכרה בו כאדון העולם כולו תהיה אמיתית רק במידה שתלמידיו, יהודים או שאינם יהודים, מקבלים שהוא אכן מלך היהודים.  

			לבסוף יש קבוצה נוספת: התלמידים והשליחים שבוגדים בישוע, ובוגדים כפי שהוכרז, כמו שמובלע מראש בסליחת האלוהים, בסליחת המשיח. מתי מספר: "אָמַר לָהֶם יֵשׁוּעַ: 'אַתֶּם כֻּלְּכֶם תִּכָּשְׁלוּ בִּגְלָלִי הַלַּיְלָה144, שֶׁהֲרֵי כָּתוּב, "אַכֶּה אֶת־הָרֹעֶה וּתְפוּצֶיןָ הַצֹּאן"145, אֲבָל אַחֲרֵי שֶׁאָקוּם (לתחייה) אֵלֵךְ לִפְנֵיכֶם לַגָּלִיל'. כיפא משיב: 'אִם הַכֹּל יִכָּשְׁלוּ בִּגְלָלְךָ, אֲנִי לְעוֹלָם לֹא אֶכָּשֵׁל!' ישוע אומר לו: 'אָמֵן אוֹמֵר אֲנִי לְךָ כִּי בַּלַּיְלָה הַזֶּה, בְּטֶרֶם יִקְרָא הַתַּרְנְגוֹל, שָׁלוֹשׁ פְּעָמִים תִּתְכַּחֵשׁ לִי.' וכיפא אומר לו: 'גַּם אִם עָלַי לָמוּת אִתְּךָ לֹא אֶתְכַּחֵשׁ לְךָ'" (מתי כו: 31-35). סביר להניח שתגובת יתר התלמידים הייתה דומה. המבשר מדגיש כאן שייסורי המשיח מגלים את חטא כולם, כולל של אלה אשר יהיו לכנסייה, התלמידים אשר נתן האב לישוע.  

			בייסורי המשיח ניתנת סליחתנו 

			אין כוונת דברים אלה שהאחריות מחולקת באופן שווה. אדרבא, קיימת כאן כוונה אלוהית שעלינו לנסות להבין. יש כאן הכרח רוחני, הקשור בעצם טיב הישועה המחייבת את גילוי החטא של כולם, כולל של תומכי ישוע. במילים אחרות, לא מדובר בטעות מקרית, ולא במפנה עלוב בעקבות מורך־לב מיוחד או חוסר אומץ רגעי — מדובר בעצם הנדיבות שבמעשה הגאולה.  

			משום שהמשיח הוא "התמים" המוחלט, הוא מציית לאלוהים בשלמות. בעצם תמימותו ובציותו לאלוהים, הוא מגלה את השאיפה הרצחנית המקננת בלב כל אדם. הוא מגלה אותה כאשר הוא מסכים להיות קורבנה. החטא הוא מעין מלחמה, משפט שבו האדם שופט את האלוהים. התמימות והצדק של הבן — דבר האלוהים הנהיה בשר, בן האלוהים הנהיה אדם — חושפים את הרצון הרצחני הזה השוכן בלב האדם.  

			כך החטא מתגלה בכוח תמימותו של התמים היחיד. בשל תמימותו, המגלמת צדק מלא והכנעה מלאה, מתגלה החטא בטיבו האמיתי. כאשר התמים היחיד מקבל מרצון את הפציעה, הוא מגלה את הפצע החבוי במסתרי לבבות בני האדם. לאדם ניתן לראות את עצמו כפי שהוא בפצעי המשיח; לא בחוטא אחר, אלא בתמים שאת צורתו הוא משחית. אדם, האדם146, יכול להתבונן בעצמו במשיח, כי בפצעים שהוא גורם לתמים, לצדיק, לקדוש האלוהים, הוא רואה את דמות עצמו. בהשחתת צורתו של המשיח, האדם רואה את אשר מסתתר בלבו שלו עצמו. בביזיון שהוא מפגין כלפי המשיח, האדם רואה את מחשבות הגידוף שבלבו שלו. במכות שהוא מכה אותו, הוא רואה את האכזריות שלו עצמו. בבגידת השליחים, הוא רואה את פחדנותו. בישוע עזוב, הוא רואה איך הוא עצמו עזב את האלוהים. 

			פאולוס יאמר: "הוא נעשה לחטאת בעדנו" (ראו קורינתים ב' ה: 21). כאשר הוא מסכים לשאתו, הוא מגלה, מציג את חטא האדם. כי חטא האדם מופנה תמיד בסופו של דבר נגד גדולתו וטובו של האלוהים, שהאדם הוא להם לאות. רק קדושת הבן העושה את דבר אביו מגלה את הסירוב השוכן בלב כל אדם. והבן מרשה שהחטא יתגלה כך, כדי להוביל לסליחה אוניברסלית.  

			ניתן לומר שכלל בני האדם מיוצג בייסורי המשיח: הוא מיוצג בכל חלקיו האפשריים. לפי הכתובים, יהודים וגויים — כולם משתתפים בנעשה. אלו הן ההגדרות הגדולות שלפיהן מחולקת האנושות בכתובים, המתארות את חיי החברה האנושית. כולם רואים את עצם חטאם הנגלה לעיניהם, כדי שהאלוהים יסלח לכולם, ויעניק מרחמיו לכולם. הסליחה באמת ניתנת לכולם: לעם בדם הנשפך עליו147, לגויים המכירים בישוע כ"איש צדיק"148 וכ"בן האלוהים"149, לשליחים שהמשיח מרחם עליהם בעת חולשתם, לכהן הגדול בהבטחה שיראה את "בֶּן־הָאָדָם יוֹשֵׁב לִימִין הַגְּבוּרָה וּבָא עִם עַנְנֵי הַשָּׁמַיִם"150. לכולם ניתנת תקוות הסליחה, ומתוך כך מתגלה חטאם.  

			ייסורי המשיח מודדים את גודל חֶטְאֵנוּ כדי שנוכל לקבל מאלוהים את סליחתו. כי רק בייסורי המשיח ובהביטנו עליו נוכל לעמוד בגילוי החטא, לא בייאוש או באבדון, אלא ברחמי האלוהים. כי אילו חטאנו היה נגלה לנו במקום אחר ממקום הצלב, לא היינו מקבלים רחמים. היינו נבלעים בגיהינום. אין האדם יכול לראות את חטאו בלי שימות, כי אם היה רואה את חטאו היה רואה את צדק האלוהים ומתרסק מולו. האדם לא היה מסוגל לסבול את חטאו, כי היה ננעל במוות או באבדון, שלשניהם אותה תכלית. לעומת זאת, במקום זה של הצלב ניתן לנו לגשת אל חטאנו, כי שם ניתן לנו לראות אותו במתת הצדיק היחיד, אשר למעננו "נמסר לידי אנשים חוטאים", כפי שנאמר בפי מתי המבשר151. הבן נמסר לידי החוטאים ברחמי האב עלינו: האב הוא המוסר את בנו, ובזאת מגלה את אהבתו.  

			מתי המבשר אומר זאת בפירוש בסיפור מעצרו של ישוע. כיפא והאחרים רוצים להתערב ולהפעיל כוח. אז אומר ישוע: "הָשֵׁב אֶת חַרְבְּךָ אֶל מְקוֹמָהּ, כִּי כָּל הָאוֹחֲזִים בַּחֶרֶב, בַּחֶרֶב יֹאבְדוּ. שֶׁמָּא חוֹשֵׁב אַתָּה שֶׁאֵינֶנִּי יָכוֹל לְבַקֵּשׁ מֵאָבִי וּמִיָּד יַמְצִיא לִי יוֹתֵר מִשְּׁנֵים־עָשָׂר לִגְיוֹנוֹת מַלְאָכִים? אֲבָל כֵּיצַד יִתְקַיְּמוּ דִּבְרֵי הַכְּתוּבִים שֶׁכָּךְ צָרִיךְ לִהְיוֹת?" (מתי כו: 52-54). ומתי המבשר שב ומדגיש: "'כל זֶה קָרָה לְמַעַן יִתְקַיְּמוּ כִּתְבֵי הַנְּבִיאִים'. אָז עֲזָבוּהוּ כָּל תַּלְמִידָיו וּבָרְחוּ" (מתי כו: 56). ישוע נמסר על ידי האב לרצונם הרצחני של בני האדם. האב אינו תליין, הוא עושה זאת בשל חמלתו לנבראיו, לישראל ולאנושות. האב מוסר את הבן בידי החוטאים כדי לגלות כך את חטא בני האדם ולסלוח להם ברחמיו.  

			יחד עם מתת הרחמים, ישוע נותן לנו למדוד את נתינתו המושלמת כבן העושה את דבר אביו, כי אינו חדל לקבל את רצון אביו. הוא בוטח במי שהוא מקור החיים, ומציית לרצונו הקדוש ולמצוותיו עד הקצה, עד המוות. בזה הוא פותח את הדרך לתחייה: הוא מגלה את עוצמת מלכות האלוהים הבאה דרך ציות הבן, בקיום המושלם של המצוות — כך הוא מקרב את מלכות האלוהים.  

			אכן ציותו של ישוע הוא המביא את התחייה; כי בהיותו בוטח באביו עד המוות, ציותו פותח לו את הדרך אל החיים החזקים מהמוות. כך הוא פורץ את מנעולי המוות הקשורים בחטא. בזאת ניתנים לתלמידים ביכורי החיים המוענקים במשיח הקם לתחייה. המשיח הוא הנכנס אל החיים בציותו המושלם לאב, והוא "מוסר את רוחו"152, לא במובן של צאת נשמתו בלבד, אלא כדי שרוח זו תינתן לבני האדם. מעתה ניתן לתלמידים להבחין, כאילו במבט בן־רגע, בחיים הניתנים בתחיית המשיח. הם בְּתוֹרָם יקבלו את הרוח שישוע מוסר כלקיחת חלק בציותו. כך הם מקבלים את האפשרות לחיות — במסירת עצמם לאב בשלמות, באהבה, בקבלת הסליחה, בראיית חטאם אשר מתגלה ונסלח גם יחד, ובהשתתפות במעשה שבו ישוע עצמו הוא הגואל והמושיע.  

			על כן מסירה זו של הרוח היא, בבדידות המוחלטת של ישוע, הפתיחה של הדרך החדשה: פתיחת הדרך אל החיים המובטחים שיקבלו התלמידים במתנת חינם הניתנת להם מידי המשיח ומידי האב.  

			ייסורי המשיח: 
דרך המובילה אל החיים 

			מות המשיח בו בזמן מגלה את החטא, מאפשר למדוד את עומקו, מאפשר את הסליחה ופותח את הדרך אל החיים. על החטא להתגלות כדי שתינתן הסליחה. ניתן כאן לראות קרבה הדוקה בין התורה לבין המשיח. גם התורה מגלה את החטא, כי היא רצונו הקדוש של האלוהים; אומנם במקום שתגאל את האדם מחטאו, היא גורמת לו לאמוד את גודל חוסר האונים שלו. כאשר הבן עושה את רצון אביו באהבה עד כדי כך שהוא עצמו מזדהה עם התורה הקדושה ומקיימה בשלמות, אז מתגלה החטא: "הוא נעשה לקללה ולחטאת בעדנו"153.  

			היינו יכולים לראות בצלב המשיח את סימן הרשעתנו. אומנם שם רוחמנו דרך הציות של ישוע. אלוהים עצמו נתן לנו את בנו המקיים את רצונו הקדוש בשלמות, באהבה ובהכנעה. הוא גואל אותנו מגזר הדין שהיינו מכריזים על עצמנו אילו היינו נעולים בחוסר היכולת שלנו לציית, אילו יכולנו רק למדוד את גודל בריחתנו, סירובנו. הוא עושה עמנו חסד כפול, הן בהתגלות רצונו הקדוש בתורה הן בסותמו את התהום שרצונו מגלה בינו לבינינו — מרחב חֶטְאֵנוּ. הבן עובר בתהום זה, תהום המוות שממנו הוא יוצא בְּפָתְחוֹ את שער החיים.  

			מתי המבשר מראה כיצד האלוהים כבר מגלה את כח התחייה אצל הבן העושה את רצון אביו; הכנסייה תוסיף: וגם אצל מרים אמו154. המבשר מדגיש: "וְהִנֵּה נִקְרְעָה פָּרֹכֶת הַמִּקְדָּשׁ לִשְׁתַּיִם, מִלְמַעְלָה עַד לְמַטָּה; הָאָרֶץ רָעֲדָה, הַסְּלָעִים נִבְקְעוּ, הַקְּבָרִים נִפְתְּחוּ וְגוּפוֹת רַבּוֹת שֶׁל קְדוֹשִׁים יְשֵׁנֵי עָפָר נֵעוֹרוּ. הֵם יָצְאוּ מִן הַקְּבָרִים אַחֲרֵי שֶׁהוּא קָם, נִכְנְסוּ לְעִיר הַקֹּדֶשׁ וְנִרְאוּ לְרַבִּים" (מתי כז: 51-53). ברגע מותו של המשיח אומר המבשר כי כל צדיקי הברית כבר קמים לתחייה. יש כאן קטע בבשורה שאנו לעיתים קרובות מדלגים עליו מחוסר הבנה או חוסר עניין, כי הוא נראה לנו מוזר, לא־ייאמן. אולם מדובר בנקודה מרכזית באמונה הנוצרית: שביכורי התחייה מוענקים בחוויית הרוח אשר ניתנת לאחר מות המשיח.  

			ייסורי המשיח וקריאת תלמידי המשיח 

			ייסורי המשיח ותחייתו, הם רגע השיא בגורלנו, כי בייסוריו אין אנו רואים רק את חטאנו, סליחתנו וחיינו, אלא באופן מסוים גם את ייעודנו כתלמידי המשיח הנקראים ליטול חלק במפעל המשיח הסובל, בדומה למרים אמו. אם ננסה להבין קריאה זו בצורה אנושית בלבד, היא תראה לנו כבלתי נסבלת, כבלתי מתקבלת על הדעת. אנו יכולים ליטול חלק במפעל משיחי זה רק אם נקבל כחסד את האור ואת הכוח להשתתף בו. חסד חיים זה הוא בדיוק מה שניתן למאמינים.  

			אם נכיר בזה, אם נבין למה היה על המשיח לסבול לפני שייכנס לכבודו155, אזי לא ניכשל ברז הרע. עדיין אין אנו מבינים את הרע, אבל האלוהים ברחמיו מוביל אותנו אל מול הרז הזה, מחזיק בידנו, וכאשר אנו רוצים לברוח, הוא משאיר אותנו שם בשלווה גדולה, בהראותו לנו לכל הפחות את פירות השמחה והכבוד שהם תקוותנו ושאנו ערבים להם.  

			תלמיד המשיח מועד ללא הרף באמונתו בנקודה מרכזית זו, וכל אחד מאיתנו, בשל חטאו וחולשתו, יכול רק להיסוג אחורה בפני מציאות הרע. אומנם, החסד הייחודי של תלמיד המשיח אינו רק קבלת מה שנותר בגדר תקווה לעם ישראל, אלא גם קבלת הכוח לעמוד יחד עם המשיח בנקודה זו ולהשתתף יחד עמו, כבחסד של סליחה ושלום, בתפקיד העבד המת אשר האלוהים מחזירו לחיים. בעיני בני האדם, חסד זה הוא לא יאומן, קשה מנשוא. הוא נשאר "מִכְשׁוֹל וְסִכְלוּת"156 בעינינו, גם אם אנחנו נפגשים בו בכל יום, אפילו אם רק בסקרמנט סעודת האדון157.  

			אנו יודעים מה הם השלום והחסד הניתנים לנו שם. עלינו להעיד ולחוות בכל עת בתפילתנו כי הסליחה ניתנת ללא הרף, ודרכה החיים מוחזרים לנו ללא הרף. איננו יכולים להתפלל בלי לאמוד את גודל המרחק המפריד ביננו לבין האלוהים, ולו רק בתוכן הממשי של תפילתנו, או במה שאנו קוראים היסח הדעת או גילויי פחדנותנו, שהן תופעות טבעיות בהשפעת התפילה. אלוהים ברחמיו מאפשר לנו לראות את המרחק שלנו ממנו כאשר הוא מעניק לנו את החסד לעמוד לפניו. הוא חפץ לתת לנו את פירות מעשה הישועה שהוא נותן לנו חלק בו. רוח ישוע אשר נמסרה בידי האב נִסֶּכֶת עלינו ונותנת לנו את הכוח לחיות בתוך מוות זה ולקבלו כמקור חיים. אנו נהיים מה שאנו מקבלים, כי אנו מקבלים משיח נצלב אשר קם לתחייה. אנו נהיים בעצמנו גופו, אנו חיים מרוחו. אם היינו מתיימרים לחיות את הרז הזה בכוחותינו אנו, לא היינו עושים אחרת ממה שעשו השליחים, אשר ברחו בעת ייסורי המשיח... 

			ישוע הצלוב, משיח ישראל: 
ישועת כל בני האדם 

			נִשָּׁאֵר ברגע זה של סיפור הבשורה, מול הצלוב, מול הקם לתחייה; כי מדובר באותו רז. זו הנקודה המדויקת שבה אנו נהיים נוצרים. אין דלת כניסה אחרת אל המהות הנוצרית, אין דרך אחרת ליטול חלק במשיח. כי במעשה גאולה זה, המממש את הבטחת האלוהים, ניתן לנוצרים להשתתף בחסד הישועה ובבחירת ישראל.  

			נתעכב רגע על נקודה זו כדי להתבונן שוב ברז ישראל.  

			אין זה ראוי שנתיימר להתבונן בישראל במקום התבוננותו בעצמו; עלינו להתבונן במקומנו בעצמנו. אין זאת אומרת שמותר לנו להיות מוקסמים ממציאות מוזרה או זרה לנו, מגורל היהודים כקוריוז היסטורי. ראייה כזו אולי תיתן לנו ליהנות מרגשות רחמים, אך ראייה כזו תוציא אותנו בוודאות אל מחוץ לרז הנוגע לנו, אם אנו שייכים למשיח. כי רז ישראל הוא רז הנוצרים, ואי אפשר להפרידם. לזה אנו מתפתים לסרב, לזה אנו מסרבים ללא הרף, ובעקבות סירוב זה רז ישראל נהיה זר לאמונה הנוצרית. אז עלולה כל שיחה על ישראל בפי הנוצרים להיות בלתי נסבלת לישראל. אולם, מטרת התבוננותנו איננה השאלה אם אנו נסבלים או בלתי נסבלים ליהודים, אלא המטרה היא שנמקם את עצמנו באמת של מה שהאלוהים מבקש מאיתנו. לכן עלינו להבין שמדובר ברז נוצרי, ונוצרי בעיקרו. רז זה נוגע בנקודה הרגישה ביותר אולי של האמונה הנוצרית, כי כאן מדובר בנאמנות שלנו.  

			לא מדובר בשאלה פתוחה לדיון. מדובר ברז המרכזי המעצב את האמונה הנוצרית. הפיכת ישראל למקרה ייחודי בלבד ובסופו של דבר למקרה אתני בלבד — על אף שיש אמת מסויימת בדבר — זהו פיתוי הניצב בפני הנוצרים. נכנע לו מי שרואה את האוכלוסייה היהודית כאחת מבין אוכלוסיות אחרות: יש ארצות שלמות ללא יהודים, ויש ארצות אחרות עם הרבה; יש ארצות שרצו להביא לסופה את השאלה היהודית באמצעות גירוש, אחרות באמצעות רצח. העובדה שיש מי שמגביל או מצמצם כך את השאלה היהודית, רק עושה אותה לחיונית יותר לעולם כולו וליהודים עצמם. רז ישראל עומד במרכזה של האמונה הנוצרית. מי שמנסה לדלג עליו יגלה עד כמה רחוק הוא מלהיות נוצרי באמת.  

			נקודה זו חשובה הרבה יותר מהנראה לעין. כי גם אם איננה נשללת בתיאוריה, היא נשללת במעשה. זהו פיתויוֹ של מַרקִיוֹן158. מַרקִיוֹן היה אפיקורוס159 בראשית עידן הכנסייה, אשר רצה למחוק את הברית הישנה מהחדשה. מדובר בפיתוי תמידי, שהכנסייה דוחה כפגיעה באמונתה עצמה. יחד עם זאת תורת מַרקִיוֹן קיימת באופן חבוי, נסתר, לאורך כל הדורות. היום, תרבויות פגניות גדולות לדוגמת הודו רואות את המערב היהודי־נוצרי כתרבות זרה להם. בימינו קיים זרם תיאולוגי שלם הטוען: "הברית הישנה שלנו, היא כתבי הקודש ההודיים". משמעו שמבחינתם אין לברית הישנה תפקיד זולת זה של תשתית תרבותית לחדשה. האם מזה נובע שעלינו לומר שהתרבות האפריקאית הקדמונית, עם פולחן הטבע שלה, היא הברית הישנה של אפריקה? השאלה היא מה מביא אנשים משכילים, בעלי רצון טוב, נוצרים מאמינים, לסרב כך לשורשי אמונתם. כי מדובר כאן במבחן הנוגע בעצם מהותה של האמונה. בנקודה זו מתרחש מאבק רוחני* הדורש הכרעה לגבי האלוהים, ולכן מחייב מסירת חיינו בידיו. לא ניתן לתת את הסכמתנו לכך אלא בדרכים המקובלות של בחירה ברוח הקודש, תפילה והתאחדות עם הצלוב.  

			לא מדובר כאן בנקיטת עמדה שתוסיף לתַּצְרוּם [קקפוניה] העולמי. אומנם, כאשר אנו מקודשים לאלוהים, ראייה בהירה של הדברים דורשת מאיתנו לשוב ולהתעמק במסירת חיינו לאלוהים160, כדי להתגבר על ניסיון זה. לכנסייה דרוש כל הכוח הרוחני כדי לעמוד בניסיון כזה, שהוא פיתוי אמיתי. לא ניתן להתגבר על ניסיון מסוג זה, לא ניתן לגרש "מין זה של שד"161 באמצעים משמעתיים. אבל ניתן לעשות זאת מתוך יותר חירות, יותר אהבה, יותר מסירה עצמית, ולכן ביותר תפילה. במאבק זה, התפילה הנסתרת ביותר, הטמונה ביותר, הבלתי־מוכרת לכולם ביותר היא חיונית לנשימת החיים של הכנסייה כדי שתקבל את בחירת האלוהים, תבחין בבחירה זו ותענה לה בנאמנות.  

			רז הנוגע בעצם מהותה של הנצרות 

			נתקדם בהבנת רז זה, אם נתמקם בנקודה שאליה הבשורה מובילה אותנו מול המשיח, משיח ישראל הצלוב, הדחוי על ידי כולם והפותח לכולם את דרך הישועה.  

			על הצלב אנו רואים את המשיח ומתבוננים בו, בבן הצייתן והחי, בבן העושה את רצון אביו עד רגע מותו וברגע המוות עצמו, המוסר את כל כוחותיו לאלוהים. הוא מציית בנאמנות מוחלטת וטהורה, והאב מחזיר אותו לחיים, באותה תחייה שהובטחה לישראל הנאמן לתורה. תחייתו היא התוצאה ההגיונית של מסירת חייו בידי האלוהים, מקור החיים. על כן, בבן המציית והקם לתחייה אנו רואים את עם ישראל המגיע לתכליתו, ולא בביטול של ישראל או בהכחדתו. על ישראל עצמו לקבל את הגשמתו זו. זהו עניינו וזהו גם סוד האלוהים.  

			האלוהים בוחר מבין הגויים בנים ובנות. דרך אמונתם במשיח, הבן הצייתן והקם לתחייה, הם מקבלים מכאן ואילך חלק בבחירה, בחסד ובשליחות ישראל. הגויים שלא היו עם, שהיו חסרי תורה, חסרי תקווה שלא נקראו, שלא הכירו את האלוהים, מקבלים באחדות עם המשיח ודרכו את החסד של השתתפות בבחירת ישראל. הנה הקריאה הנוצרית. מהותה היא לקבל חלק במעמד הבנים162 אשר הובטח לישראל, דרך המשיח הצלוב והחי ועימו.  

			כמוכן, הסברה של דחיית ישראל נראית כמחוסרת היגיון, כי היא טוענת שהאלוהים כביכול אינו נאמן לבריתו. מי שטוען זאת אינו מבין את רז המשיח. כי בייסוריו ומותו, בציותו, מוסר המשיח את רוח הקודש המובטחת לישראל. הוא נוסך אותה על העם. הוא נותן לאלה השייכים לו לחיות, גם אם רק כתקווה, את הברית ברוח הקודש שבה התורה כתובה בלבבות בני האלוהים. המשיח מקיים בעצמו את ההבטחה הנבואית, את התקווה הניתנת בספר דברים, והוא נותן לשייכים לו, שעדיין מתמודדים עם החטא והמוות, לקחת חלק בחייו.  

			הטבילה הנוצרית היא הטבילה שבה נטבל ישוע בידי יוחנן המטביל. זוהי הטבילה שבה הגויים מצורפים לעם ישראל. ישוע קיבל על עצמו טקס זה כדי להיות ישראל העושה את רצון האלוהים. והוא מקיים את הטבילה הזאת עד הסוף: "עָלַי לְהִטָּבֵל טְבִילָה וּמַה כְּבֵדָה עָלַי הַמּוּעָקָה עַד אֲשֶׁר תֻּשְׁלַם", הוא אמר לתלמידים, ברמזו למותו הקרוב163. המשיח מקיים במותו טבילה זו של הברית החדשה, והוא מוסר את הרוח אשר נחה עליו בעת טבילתו בידי יוחנן בנהר הירדן. בעת ש"אחיו ואחיותיו" הנהיים למשפחתו נטבלים באותה הטבילה, הם מקבלים דרכו חלק בתקוות ישראל. הנוצרים הנטבלים במשיח משתתפים ברז המתקיים בטבילת ישוע. יש להם חלק בהבטחות, כפי שנאמר בדברי הנביאים, ובהם הושע (א: 9; ב: 1-3. 25) "וְאָמַרְתִּי לְלֹא־עַמִּי עַמִּי־אַתָּה" וכו', וכפי שמצוטט בהמשך בברית החדשה (למשל התגלות כא: 3, קורינתים ב' ו: 16)....  

			"וְאָמַרְתִּי לְלֹא־עַמִּי עַמִּי־אַתָּה" 

			הביטוי "עם האלוהים", אשר חזר לאופנה מאז שאומץ על ידי מחברי המסמך Lumen Gentium 164 במועצת הוותיקן שנייה, נמצא בשימוש נרחב, ולעיתים קרובות אינו מדויק. אם נעיין היטב בברית החדשה, נראה שמדובר בעם האלוהים רק בשלושה מקומות: פעם אחת באיגרת פטרוס הראשונה (ב: 10), ופעמיים באיגרת אל העברים (ד: 9; יא: 25). בפעמיים מתוך השלוש, מדובר בעם ישראל. בפעם השלישית, בציטוט הראשון מהאיגרת אל העברים, הביטוי מצביע על עם ישראל כעם אסכטולוגי: ההקשר הוא דיון על השבת והביטוי "אִם־יְבֹאוּן אֶל־מְנוּחָתִי"165. 

			באיגרות הברית החדשה166, מדובר לעיתים קרובות בעם אשר האלוהים קנה לעצמו, אך הביטוי מופיע תמיד במובן מאד מסוים. מדובר בעם הנגאל. אבל כאשר נאמר "נגאל", מדובר בגאולת מצרים. זהו עם ישראל שהאלוהים עושה עמו חסד ונותן לו בנים ובנות חדשים; או כפי שמבשר ישעיהו167 לגבי הגויים אשר יצורפו לעם: "לא הייתם חלק מהעם, ועתה אתם חלק ממנו, אתם העם אשר האלוהים קנה לעצמו". אין כאן החלפה, אלא צירוף לעם, שהוא לגמרי תלוי באלוהים ומקבל את כל קיומו מאת האלוהים בעשותו את רצון האלוהים.  

			בימינו, למילה "עם" משמעות הפוכה, מבחינה פוליטית. עם ריבוני פועל על פי רצונו שלו. אך זהו אחד הפיתויים הגדולים של עם ישראל, ואחת מצורות הנסיגה הפגנית של הנוצרים. ניתן לראות זאת מאד בבירור בתנ"ך168. העם רוצה לתפוס שליטה על גורלו שלו, להיות עם ככל העמים, אדון על הנהגתו, מנהיגיו, אלוהיו, מלכיו וכו', בעוד שפעולת האמונה היא ויתור על שליטה זו. במחיר סיכון עד מוות, על העם למסור את עצמו ואת גורלו בידי האלוהים, בידיו של האלוהים לבדו, כולל בתקופות הגורליות ביותר של הממלכות. שם נמצא כל מבחן האמונה: העם אינו עם אלא אם הוא מוכן לוותר על שליטה על עצמו, על גורלו. זהו פרדוקס: ברגע בואו של המשיח איבד העם את מלכיו וייאבד את בית מקדשו, סמלי זהותו כעם, והוא נמצא בתקופה של ויתור כמעט מוחלט על גורלו.  

			דרך האמונה במשיח, דרך הבן המת וקם לתחייה, שהוא מימוש כל הבטחות האלוהים לישראל, מקבלים בנים ובנות מכל הגויים חלק בבחירה, בחסד, בשליחות ישראל.  

			אות יונה הנביא 

			כעת עלינו לִפְרֹשׂ את כל ההשלכות של חסד זה, וכך לגלות את דמותנו, כפי שהיא משתקפת במשיח. כי רק במשיח ודרכו, בהשתתפותנו בו ובמתת רוח הקודש, אנו נכנסים לברית ולבחירה. זהו מקומנו המדויק, זהו מקום לידתה של כנסיית המשיח.  

			באמונה במשיח ובמתת רוח הקודש, הגויים מפנים עורף לאליליהם. כך לפחות הובטח לעם ישראל. אולם ישראל מעולם לא חזה בהתגשמות ההבטחה, כי התקווה שהגויים יפנו עורף לאליליהם תמיד נגמרה במבוי סתום. אומנם, התקווה לתשובת הגויים ממשיכה: "יבואו מארץ אשור ומארץ מצרים ויכירו באלוהים" (ראו ישעיהו כז: 13). נזכור מה שנאמר לנו לגבי כֹּרֶשׁ (ישעיהו מד: 28; ישעיהו מה). ביום ה', עבודת האלילים תיכנע לפני האל החי. אנו מוצאים בתהילים: "ה' הוא אדון כל הארץ"169. לא מדובר בשיגעון הגדלות של עם ההופך את אלוהיו לאלוהי כל העמים. מדובר בתקוות העם הזה, שקיומו ונאמנותו תלויים בגאולתו מהאלילים אשר האדם עושה לעצמו — בתקווה שכולם ייגאלו ושהגויים יכירו באל החי והאמיתי, האחד, אלוהי כל הארץ, אלוהי עולם.  

			כל זה לא התגשם בימי התנ"ך. לכן הדבר נשאר כאחת התקוות לאחרית הימים — אחת התקוות שנדחו, אחת התקוות שטרם התקיימו. התקווה היא שבצורה זו או אחרת, הגויים ינטשו את עבודת האלילים שלהם כדי להכיר באל החי והאמיתי. ואכן במשיח, לפחות כביכורים, חלק מהגויים עוזבים את אליליהם כדי להכיר באל החי והאמיתי, אלוהי ישראל, אלוהי אברהם, יצחק ויעקב, האחד ויחיד.  

			גם זה סימן הניתן לישראל. למשל, זוהי משמעותו של אות יונה הנביא כפי שלוקס מציג אותו: "אות לא יינתן לדור הזה מלבד אות יונה הנביא" (ראו לוקס יא: 29-32). בבשורה ע"פ מתי, אות זה מוצג בסימני הלווייתן, המוות והתחייה (מתי יב: 38-42). בבשורה ע"פ לוקס, אות יונה מופיע בהקשר הגויים החוזרים בתשובה ופונים אל האל החי. זהו אות לביאת המשיח, או אות לכך שכבר בא.  

			ניתן לשאול את עצמנו — וכאן תחינתנו לפני האלוהים היא חיונית ביותר — האם העמים אשר הפנו עורף לאליליהם אכן עשו זאת. ובאיזו מידה? עלינו לשאול עד היכן מגיע מאבק זה נגד האלילים, ומי יכול לטעון שהכינוי "נוצרי" מצביע על עובד האל האמיתי. אין אנו יכולים לשאול שאלה זו אלא בכאב רב, ולא כהצבעה על חטא הזולת. לא מדובר בהאשמה — אין בה תועלת — אלא שניקח על עצמנו מה שאנו מגלים כחטא. ואם האלוהים נותן את החסד הדרוש, הבה נתפלל שחטא זה ייסלח, נתפלל שיצמח בנו הכוח לוותר עליו. אך אנו רואים היטב שתחת המעטה של נאמנות לברית ושייכות לברית, דמות המשיח שימשה לעיתים קרובות כתירוץ לשכחת האב, האל האחד. אחת הדרמות של התרבות הנוצרית היא שזו הפכה לתרבות אתאיסטית בזמן שהציגה עצמה כנוצרית. כלומר, היא הופכת את המשיח לדמות אלילית, לבן ללא אב — ולכן ללא רוח — שכן הרוח היחידה היא בסופו של דבר רוח האדם.  

			מאז, דמות המשיח הפכה לנתון תרבותי מוחלט, ובה מוצאת את מקומה משיחיות מעוותת המחללת שם שמים. אין מקום לשמוח באופנת ישוע, כי אין אליל גרוע מזה המחקה את האל האמיתי. עבודת אלילים זו לבשה צורות היסטוריות מגוונות במהלך הדורות. אין טעם למנותן. אומנם היום יש לה שמות ספציפיים: ה"נצרות האתאיסטית" מוצגת כתחליף אפשרי לכנסייה. זהו באמת אחד הפיתויים העכשוויים. הפתרון איננו בהיררכיה חזקה שתחזיר מנהגים קשוחים ועונשים. יש לגרש את הפיתוי מבפנים. לא ניתן להפנות גב לאלילים בגלל הוראת הקיסר; קונסטנטינוס לא הצליח לעשות זאת170. כדי לעקור את האלילים, עלינו לחזור בתשובה במעמקי נפשנו. מדובר במאבק רוחני.  

			הקדושה אשר הובטחה לישראל 

			דרך האמונה במשיח ומתת רוח הקודש, הגויים נוטלים חלק במלוא הקדושה אשר הובטחה לישראל. קדושה זו מגלה את קדושת האלוהים; היא אות בעולם הזה לשמחתו של האלוהים ולתקווה לעולם חדש. זוהי כל משמעות הברית על חוקיה ומצוותיה. זהו "קְדֹשִׁים תִּהְיוּ כִּי קָדוֹשׁ אֲנִי יְהוָה אֱלֹהֵיכֶם" (ויקרא יט: 2, מצוטט ב פטרוס א' א: 16); "הֱיוּ שְׁלֵמִים, כְּמוֹ שֶׁאֲבִיכֶם שֶׁבַּשָּׁמַיִם שָׁלֵם הוּא" (מתי ה: 48). כך, במתת רוח הקודש אשר הוענקה לנו בברית החדשה, האב מתגלה כאור בקרב מעשינו. והגויים יראו את כבוד האלוהים בגבורתו הפועלת בנו, בקדושתו הפועלת בנו. זהו ייעודו של ישראל, ולגויים יש חלק בייעוד זה דרך המשיח. יש להם זכות לקדושה אשר הובטחה לישראל, הודות למשיח המעניק את רוח הקודש ומאפשר קדושה זו.  

			אם הפיתוי הקודם של עבודת האלילים הוא פיתוי הבעלים של כנען171, ניתן לומר שמופיע כאן פיתוי נוסף, פיתוי סדום172, שהוא עיוות ההתגלות שקיבלנו. גם שם, עלינו לערוך חשבון נפש לגבי הדרך שבה אומות העולם, אשר קיבלו את הנצרות כירושה היסטורית ותרבותית, חוו את הכניסה לברית. האם מותר לנו לכנות עצמנו 'נוצרים' כאשר אנו עדיין חיים כפגנים? במקום שתזהרנה בנו קדושת האלוהים וטהרתו, אנו מראים פעמים רבות את פני השטן, פני המפתה173 מתחת למסכת ה"מוות", ה"כוח", "חילול השם". לעיתים קרובות אנו גרועים יותר מהפגנים.  

			זו תהיה טעות להאשים את מצבה של ציוויליזציה כל שהיא בהתנהגותנו. לא ניתן ליצור "מלכות נוצרית" באמצעות פיקוח על התנהגות המאמינים, כי מדובר בבעיה רוחנית. טיבו האמיתי של מאבק הקדושה קשור לחסד ולנאמנות לרוח הקודש. לכן, בזמן הזה שבו אנו חיים, זמן ההיסטוריה לפני בוא מלכות הכבוד, אנו שרויים במאבק זה, שבו שזורים יחד התמסרות עצמית, סליחה, נס החסד, וגבורת רוח הקודש.  

			על הגויים והיהודים אשר קיבלו מהמשיח את מתת רוח הקודש להעיד על כך. לכן חובתם לשאוף להעלות זה על זה בקדושה ובאהבה, בהתקדשות לאלוהים ובטוהר המידות. "על צדקתכם להיות מרובה מצדקת הסופרים והפרושים" (ראו מתי ה: 20). כך כתוב במפורש בבשורה. אם נסיק משם את המסקנה שהסופרים והפרושים צבועים, ואנחנו להיפך, הטובים והצדיקים ביותר, איננו מבינים כלל את הבשורה. על קדושתנו לעלות על זו של הסופרים והפרושים, התובענית מאד; וקדושתנו צריכה למצוא את מקורה הבלעדי בגבורת רוח הקודש.  

			במאה ה־18, במפנה זה של העידן המודרני, הביאה הנאמנות לאלוהים ללידתו של זרם מיסטי יוצא דופן ביהדות מרכז ומזרח אירופה: החסידות174. החסידות מרחיקה לכת, ככל שהתרבות הרבנית מאפשרת, בציפייה לבואו של המשיח בזמן הייסורים הזה. באיזו דמות קדושה ניתן להכיר במאה ה־18 בקרב העמים הפגנו־נוצרים, שם באותה תקופה נולד האתאיזם מהמודרניות? לעמים, למדינות, לתקופות ולדורות יש אחריות באמונה. כי האמונה מעצבת עם, מייצרת קיום חברתי בקדושה ובאהבה.  

			בזמן הזה של ההיסטוריה, אין תפקידנו להטיף לישראל, אלא בתתנו לאלוהים לפעול בנו, לתת לעם ישראל אות הנראה לעין של החסד הזה אשר נעשה עמו. אכן קיים אות כפול, שכל אחד נותן לשני: על הגויים להכיר בישוע בחסד אשר נעשה לישראל כי יש להם חלק בו; ועל ישראל לקבל את התקווה המסומנת בניסים שהאלוהים עושה לגויים. בזאת כל אחד מקבל מהזולת עדות לכך שהמתנה שניתנה לו היא מתנת חינם. היכרות הדדית זו, הדדיות חינם זו, היא מושא תקוותנו. אולם לצורך זה על הגויים לממש את ייעודם ולהעיד שיש להם חלק במתת האלוהים.  

			כאשר הגויים הופכים רז זה והורגים את ישראל בשם האמונה שסולפה לפגניות, אזי הם מסלפים את דמותו של המשיח. איך יוכל ישראל להכיר במשיחו בדמות המוצגת לו? הוא אינו יכול לזהות בה אלא את החטא, או המוות, או האימה, השטן.  

			הכתובים מבשרים על ההיכרות הדדית, במיוחד איגרות פאולוס השליח175. ניתן גם לראותה בכמה משלים בבשורה ע"פ לוקס, לדוגמה משל שני הבנים: הבכור (ישראל) והצעיר (הבן אשר נסע לגור אצל הגויים, החי רחוק מבית האב, האוכל עם החזירים)176. הבן הצעיר השב לבית אביו נועד להיות אות לבן הבכור. לשם כך על הצעיר לומר: "חטאתי, אבי". אז הוא מקבל חסד בנדיבות רבה, ועל חסד זה להיות אות עבור הבן הבכור לשפע החסד אשר ניתן גם לו: "אבל אתה, אתה תמיד עמדי". הגיון נדיבות יתרה זו שבה פועל האלוהים בהיסטוריה הקדושה177 מוצג בצורה פשוטה, בהירה, תמימה. 

			  

			 

			
				
					158	מַרקִיוֹן חי סביב השנים 85-160 ליד הים השחור. הכנסייה הגדירה אותו ככופר משום השתייכותו לתנועה הגנוסטית. בשנת 144 הטילה עליו הכנסייה חרם, והוא יסד כנסייה (הכנסייה המרקיונית) אשר התפשטה באגן הים התיכון והמשיכה להשפיע עד סביב שנת 400. אנו מכירים את מחשבתו דרך מתנגדיו (טרטוליאנוס, תאופילוס מאנטיוכיה). משנתו מצמצמת את כתבי הקודש לבשורה ע"פ לוקס ועשר איגרות פאולוס בלבד, מציגה את האל המופיע בברית החדשה כאחר מאלוהי התנ"ך ושוללת את הקשר בין יהדות לנצרות. 

				

				
					159	hérétique בצרפתית, מי שאמונתו סותרת את עיקרי אמונת הכנסייה.

				

				
					160	הכוונה למרכיב עקרוני בקשר של המאמין הנוצרי עם האלוהים: מסירת חייו לאלוהים באחדות עם המשיח שמסר את חייו עבורנו. יש תהליך במובן של התקדמות והעמקה במהלך החיים, אבל קודם כול מדובר בהחלטה בסיסית. יש כאן גם משמעות ספציפית יותר: הקרדינל מדבר עם נזירות, שמסרו ומוסרות את חייהן לאלוהים כמרכיב ייסודי בנדריהן. 

				

				
					161	ראו מרקוס ט: 29. מדובר בסיפור המתרחש לאחר שישוע הופיע בהדר בהר התבור. תלמידיו מנסים לרפא ילד אחוז שד ללא הצלחה. ישוע מרפא אותו בגירוש השד ומסביר לתלמידים ש"הַמִּין הַזֶּה אֵינוֹ יָכוֹל לָצֵאת אֶלָּא בִּתְפִלָּה". 

				

				
					162	ראו שמות ד: 22-23 "וְאָמַרְתָּ אֶל־פַּרְעֹה כֹּה אָמַר ה' בְּנִי בְכֹרִי יִשְׂרָאֵל: וָאֹמַר אֵלֶיךָ שַׁלַּח אֶת־בְּנִי וְיַעַבְדֵנִי"; דברים יד: 1 "בָּנִים אַתֶּם לַיהוָה אֱלֹהֵיכֶם"; רומים ט: 4-5 "בְּנֵי יִשְׂרָאֵל; אֲשֶׁר לָהֶם מַעֲמַד הַבָּנִים, הַכָּבוֹד, הַבְּרִיתוֹת, מַתַּן הַתּוֹרָה, עֲבוֹדַת הַקֹּדֶשׁ וְהַהַבְטָחוֹת; לָהֶם הָאָבוֹת, וּמֵהֶם, מִצַּד יִחוּסוֹ הָאֱנוֹשִׁי, הַמָּשִׁיחַ שֶׁהוּא מֵעַל כֹּל, אֵל מְבֹרָךְ לְעוֹלָמִים. אָמֵן".

				

				
					163	לוקס יב: 50.

				

				
					164	מילולית: "אור לגויים". מדובר באחד ממסמכי מועצת הוותיקן השנייה, אשר דן במהותה ותפקידה של הכנסייה כ"עם האלוהים". 

				

				
					165	הדיון הוא באיגרת אל העברים, בפסוק זה בהקשר של מנוחת השבת וכניסת העם לארץ בימי יהושע בן נון. לפי פירוש האיגרת, בפסוק מדובר בהבטחת מנוחה עתידית, הניתנת כחלק מההבטחה לימות המשיח ולקץ הימים.

				

				
					166	לאחר ספרי הבשורה וספר מעשי השליחים, חלק גדול מהברית החדשה מורכב מאיגרות שנכתבו על ידי שליחי המשיח הראשונים, ובמיוחד פאולוס, לקהילות הנוצריות הצעירות ברחבי העולם. 

				

				
					167	ראו ישעיה נד: 1-3; נה: 5. 

				

				
					168	ראו שמואל א' ח: 5-22; יחזקאל כ: 32. 

				

				
					169	ראו תה' צז: "הָרִים כַּדּוֹנַג נָמַסּוּ מִלִּפְנֵי יְהֹוָה מִלִּפְנֵי אֲדוֹן כָּל־הָאָרֶץ"; תה' מז: "כִּי מֶלֶךְ כָּל־הָאָרֶץ אֱלֹהִים זַמְּרוּ מַשְֹכִּיל". 

				

				
					170	קונסטנטינוס הראשון, המכונה "הגדול", היה קיסר רומא בשנים 312-337. הוא היה בנה של הלנה הקדושה. בשנת 313 הוא פרסם את צו מילאנו, אשר הקנה לנוצרים זכות לקיים את דתם בפומבי. 

				

				
					171	בעל היה אחד החשובים באלילי כנען, אל הרוח והגשם. ההתייחסות המפורטת ביותר בתנ"ך של עבודת הבעל היא סיפור העימות בין אליהו הנביא לבין 450 נביאי הבעל בהר הכרמל (מלכים א' יח: 19-40). השם "בעל" שימש גם כשם כללי בפי הנביאים לאלוהי הכנענים, ונביאי ישראל נלחמו ללא הרף נגד עבודת אלילים זאת; ראו בין היתר הושע ב טו, יט; ירמיהו ז: 9; ט: 13. 

				

				
					172	ראו יחזקאל טו: 48-49.

				

				
					173	"המפתה" הוא כינוי הניתן לעיתים קרובות לשטן בנצרות, כמי שמנסה לפתות את האדם ולהסיתו מדרכי האלוהים. 

				

				
					174	תנועת החסידות התחילה במאה ה־18 באזור פודוליה שבאוקרינה (אז בפולין), כתנועה השואפת להתחדשות רוחנית (חסידות) עם דגש על כוונת הלב ופנימיות בחיי היהדות. רבי ישראל בן אליעזר בעל שם טוב (הבעש"ט) נחשב למייסדה; בהמשך, התפצלה החסידות לזרמים שונים, הנבדלים זה מזה במנהגים מסויימים ובתפיסת אופיה הרצוי של החסידות. כל זרם מזוהה עם דמות רב (האדמו"ר) או שושלת רבנית. 

				

				
					175	ראו למשל רומים, פרק יא. 

				

				
					176	ראו לוקס טו: 11-32. המשל נקרא לעיתים קרובות: "משל הבן האובד". 

				

				
					177	ההיסטוריה הקדושה היא מכלול האירועים בתנ"ך ובברית החדשה, ובאופן מיוחד תולדות עם ישראל. מספר איגרות בברית החדשה, בהם חלקים מהאיגרות אל הרומים, אל האפסים ואל העברים, מתארים אירועים מהתנ"ך מנקודת המבט של ההיסטוריה הקדושה, של סיפור מעשי האלוהים בתולדות בני האדם.

			הגויים מקבלים במשיח חלק בכל 
אוצרות ישראל 

			נמשיך במה שאני מציין בשם לִיטַניָה*: אמנה את האוצרות שהאלוהים נותן לנו חלק בהם דרך צלב המשיח. אוצרות אלו הם בלתי־נדלים, ואי אפשר לגמור למנותם. ישראל כבר קיבל אוצרות אלה. הם ניתנים במשיח כחסד, כחידוש גמור גם ליהודים וגם לגויים. טבעי הוא שתלמיד המשיח יראה אוצרות אלה בעין חדשה: הוא מוצא בהם התגשמות וחידוש, שלא הייתה לו גישה אליהם אילו לא היה מאמין שישוע הוא המשיח.  

			הבנה זו הניתנת לנו במשיח בוודאי איננה זהה לדרך שבה יהודי שאינו מכיר במשיח רואה את עושרו שלו. יחד עם זאת, הדרך שבה היהודי רואה את הדברים איננה שייכת לעבר, ואיננה חסרת משמעות. הבדל רדיקלי זה בפרשנות נובע מרז המשיח עצמו. המשיח הוא המעניק לגויים גישה לעושרו של ישראל ומאיר לישראל את הרז שלו באור חדש, במחיר דמו של המשיח. יהודי הנהיה לחסידו של המשיח מקבל אור זה. נצטרך לחזור על נקודה זו ועל השלכותיה האפשריות לגבי הקבלה ההדדית178 ולגבי הגישה הנוכחית של הכנסייה. מכל מקום, לגוי המקבל חלק בעושרו של ישראל, מדובר קודם כל בתגלית, ולכן בהודיה על טובו של האלוהים הנותן חסד זה כמתנת חינם.  

			ההיסטוריה הקדושה 

			לבני הגויים אשר נבחרו מבין כל אומות העולם ניתן חלק בהיסטוריה של ישראל, דרך האמונה במשיח, הבן הצייתן והקם לתחייה, שהוא בעצמו הגשמת ישראל. אלה ללא עבר, ללא היסטוריה, ללא ברית, מקבלים את התגלות ההיסטוריה כפי שאלוהים מגלה אותה לעמו — כהיסטוריה קדושה. כמובן, אין לקחת את המילה "היסטוריה" במובן של ביקורת היסטורית, אלא כפעולה מייסדת של האלוהים, הנותן משמעות לחיים האנושיים.  

			במקום שאין בחירה — אין היסטוריה. קל לאמת זאת בחיינו האישיים. חיינו הולכים לאיבוד בחוסר משמעות, באפסות, בגעגועים לזמן עבר או לשמחות חולפות. הם חסרי משמעות ללא אהבת האלוהים הבוחר בנו ונותן לנו חלק בבחירתו. אזי אנו אומדים את מידת האהבה שבה האלוהים אוהב אותנו, ואיך הוא קורא לנו, בוחר בנו. אזי עֲבָרֵנוּ מושב לנו כברכה. דווקא מה שנראה לנו כאסון או אובדן יכול פתאום להתקבל כמקור שמחה והודיה. גם החטאים יכולים להשתנות תחת מעטה הסליחה: הם הפכו למשהו לגמרי אחר, לא בשל שינוי צורתם בזיכרוננו, אלא משום שאנו נושאים אחרת את העבר, בזכות רחמי האלוהים המשכינים שלום בינינו לבין האלוהים, בינינו לבין עצמנו.  

			בדומה לכך, כאשר האדון הקם לתחייה מזמין את התלמידים לגעת בפצעיו (לוקס כד: 36-43; יוחנן כ: 27), הוא מניע אותם לעשות צעד מכריע באמונה. כי לא מדובר באימות זהותו על ידם; פצעיו הם זיכרון בגידתם; מפניהם ברחו התלמידים. לכן זיכרון התלמידים נשאר פצוע. עבר קשה מנשוא גורם לנו להשליך את שגיאותינו שלנו אל השכחה; זו חוויה מוכרת לנו. בדומה לכך, עולי הרגל בדרך לעמאוס אינם יכולים להבין את מה שזכור להם. הם זקוקים למשיח שיאיר להם, שהוא עצמו יפרש להם את מה שראו בחשכה. ואז, בסליחת נטישתם, הוא מחזיר להם את זיכרון חייו ואת זיכרון חייהם. הוא מאפשר להם גישה אל ייסוריו שמפניהם הם ברחו. והוא מאפשר להם גישה אל ייסורים אלו בתוך הסליחה. בזיכרון זה המושב אליהם, הם מקבלים את חייהם כחיים חדשים.  

			מתוך אותה תקווה לרחמים, ישראל יכול להזכיר את כל ההיסטוריה האנושית במסגרת חסד בחירתו. גם לגויים ניתן מעתה חלק בזיכרון זה של ישועת הרבים. זוהי הסיבה שהכנסייה, החוגגת בשבת הגדול את פסח המשיח*, מזכירה את כל ההיסטוריה האנושית, החל ממעשה בראשית179. תנועת הודיה זו מאפשרת לנו לשאת את זיכרון האנושות בהשתתפותנו בזיכרון ישראל דרך המשיח. במשיח יש לגויים חלק בהיסטוריה הקדושה. היסטוריה זו נהיית שלהם; אברהם נהיה אביהם: "אלוהים, מאבנים אלו, הקים בנים לאברהם" (ראו מתי ג: 9). בקומו לתחייה, במתן החיים החדשים בתחייתו, המשיח מקיים בפועל אמירה זו. ואלה שלא היו בנים נהיו לבנים.  

			תורת האלוהים 

			גם לגויים זכות לתורה, זכות לתורה קדושה הכתובה בליבותיהם: הם מצייתים לתורה בפועלם דרך המשיח, איתו ובו, כי הוא ציית עד למותו בצלב. משמעת הכנסייה פטרה אותם מקיום מצוות ישראל180, כי עול זה הכבד מדי עבורם הוא זכות של ישראל. גם לא נדרש מהם לקחת על עצמם את היסטוריית העברים הממשית, כי הם בנים רוחניים של אברהם במשיח ולא צאצאים גופניים. אבל במשיח יש להם גישה לתורה במלואה. במשיח הם מקבלים את רוח הקודש המאפשרת להם לקיים בפועל את התורה. לכן הם יכולים להצטרף אל הקדושה המלאה, אל הקיום המלא של המצוות, גם אם לא נדרש מהם קיום המצוות באותו מובן שנדרש מיהודי. ניתן להבין היטב שיהיו יהודים שלא יקבלו הבחנה זו. אומנם אם נסרב לקבלה בתוך פירוש נוצרי נהפוך אותה לפירוש פגני. אכן, רז המשיח הוא החסד אשר ניתן לגויים לשמור בשלמות את התורה, אהבת האלוהים, רצונו הקדוש של האלוהים, ולהיכנס אליו בשלמות המשיח ובחירות רוח הקודש. במקום לזלזל בתורה, הפירוש הנוצרי נדרש להוביל לאהבה גדולה לאין שיעור, בהתאם לרצון קודש זה המתקיים בשלמות במשיח.  

			דבר האלוהים 

			לגויים זכות גם לדבר האלוהים, לכתובים. יש להם זכות לדברי אלוהים חיים, לתנ"ך. הברית החדשה היא חלק מכתבי הקודש בעיני הנוצרים, ואכן כך היא, אבל לא באותו מובן כמו מה שאנו קוראים לו הברית הישנה. הברית החדשה היא חלק מהעדות החיה של הכנסייה על רז המשיח. מסמך מועצת הוותיקן השנייה, Dei Verbum ("דבר האלוהים")181, מבליט את איזון הכתובים במסורת הכנסייה, ובמיוחד לגבי הברית החדשה. ניתן לומר שהברית החדשה מכילה את רז המשיח, כפי שרז זה התקבל בחיי הכנסייה, בגוף החי הזה שהוא גוף המשיח, בחגיגת הסקרמנטים של הכנסייה. כתבי הברית החדשה הם חלק מהזיכרון החי והעכשווי של הכנסייה. בתור גוף, היא מסוגלת לקרוא את כלל כתבי הקודש בקריאה נוצרית. אין להטות לצידנו את הכתובים העתיקים כדי לכפות עליהם את מה שאנו רוצים שיאמרו, אלא עלינו לקרוא אותם במשיח עם רוח הקודש. קריאה זו, תוך השתתפות במעמד המשיח, היא אחד האוצרות הרוחניים של ימי קדם182, שלעיתים אין מעריכים אותו כראוי בימינו. 

			האב דֶה לוּבַּק שפך אור על ארבע השיטות לפירוש המקרא בספרו היפה183. מן הראוי לקרוא אותו מנקודת מבט זו. קיימת גם גרסה מקוצרת לספר184, גרסה מעניינת מאד למי שעוסק ב־lectio divina*. גישה זו יכולה לפצות על הפירושים הרציונליים היבשים, שמולם הפירושים הרבניים נראים מפוארים ביותר. מקבילם היחיד במסורת הנוצרית הוא פירושיהם של אבות הכנסייה. 

			מכאן שקיימת קריאה נוצרית של המקרא. הברית החדשה מכניסה אותנו אל תוך רז המשיח. באמצעות כוחה של רוח הקודש, אנו מקבלים במשיח את כל היסטוריית הדורות הקודמים, שבמשיח היא הופכת גם לשלנו. ערכה של הברית הישנה אינו מתמעט בשל כך, כי בה מתגלה רז האלוהים, שאנו מפרשים במשיח. לא ניתן לקרוא את הברית הישנה ואת הברית החדשה באותו אופן. הן אינן מהוות לנוצרי אותו מזון רוחני. זוהי גם הסיבה שבגללה תמיד שמרה הכנסייה בקפדנות על מקומה של הברית הישנה בליטורגיה, כי גדול היה וגדול עדיין הפיתוי לצמצמה או להעלימה. כמו כן, ההכרזה הליטורגית של הבשורה היא תפקידו של הכהן או הדיאקון185.  

			תפילת ישראל 

			אני ממשיך את הלִיטַניָה שלי ומוסיף שניתן לגויים חלק בתפילת ישראל, דרך אמונתם במשיח, ולכן בשליחות של הודיה והלל לאלוהים.  

			בראשיתה, עבודתו הדתית של ישראל הייתה עבודת בית המקדש. כאשר זאת כבר לא הייתה אפשרית, מילאו הרבנים, החכמים, הפרושים וכלל ישראל את מקומה של עבודת המקדש בתפילות מזמורים186, פרטיות או ציבוריות, בזמנים מותאמים במדויק לזמני התפילות וקורבנות בית המקדש. זהו המבנה של התפילה היהודית, אליו מקביל סדר התפילות במנזרים וחלוקת שעות התפילה*. לפיכך, דרך אמונתם במשיח, מקבלים הגויים חלק בשליחות תפילה זו של ישראל. לא מדובר בהיכרות חיצונית בלבד, כמו היכרות של נוצרים עם תפילות של מסורת פגנית — כדוגמת הבהגווד גיטה187 — אלא כאן ניתן לגויים להשתתף בשליחות התפילה; גם הם מקודשים לתפילה. הדרך הנוצרית שבה הכנסייה מקיימת שליחות זו היא תפילה עם המשיח עצמו. הנוצרי האומר פרקי תהילים קורא אותם גם בשמו וגם בשם הכנסייה. כאשר הוא אומר "אני", הכנסייה מדברת בפיו; גם המשיח עצמו מתפלל דרך פיו של המאמין. עד היום, השתתפות בתפילת המשיח, בתפילת המזמורים של הכנסייה, היא חסד שמקורו בצלב, חסד המאחד את תפילת הגויים עם תפילת ישראל.  

			בדומה לכך, הגויים מקבלים במשיח חלק במועדי ישראל. לא מדובר בהשאלה היסטורית בלבד — שבה ניתן לקשר בין חג מסוים לבין מקורו ההיסטורי, למשל חג הפסחא וחג הפסח. המועדים הנוצרים הם מועדי ישראל שחוגג ישוע המשיח, ואשר תלמידיו חוגגים אותם במשיח. אם אנו שוכחים זאת, אנו מאבדים את הבנת מהותם. איך ניתן להבין את סעודת האדון ואת חגיגת הפסחא אם איננו רואים שמדובר בפסח שאותו מקיים המשיח? אינני נסחף כאן. לא מדובר באותה השתלטות על חגים פגניים כדי להפוך אותם לתהלוכות דתיות שמטרתן חינוך העם, כמו שנעשה בכל מקום. החגים הנוצרים הם ביסודם חגי ישראל המתקיימים במשיח ועם המשיח. זהו מקורו האמיתי של חגיגת המועדים; כך קרו הדברים באופן היסטורי. זוהי עצם טבעה של הליטורגיה. מה שנכון לגבי המקור היהודי של האוכריסטיה נכון גם לגבי כל חגי היסוד הנוצריים. איך ניתן להבין את חג הפסחא אם איננו מבינים שמדובר בחג הפסח שהמשיח חוגג? בדומה לכך גם חג השבועות הנוצרי הוא חג השבועות של עם ישראל, אשר נחגג יחד עם קהילת ישוע.  

			יחד עם זאת, אין צורך למצוא בכל מחיר דמיון או קרבה, ולו רק בשל אלפיים שנה הפרש, וגם בשל הפרשי התרבות הניכרים. אומנם ניתן כאן לחוש שמדובר באותה עבודת אלוהים. הנוצרים אף ירחיקו לכת ויאמרו, בצדק מבחינתם, שהם ממשיכים את עבודת בית המקדש במקדש הרוחני שהם עצמם חלק ממנו. פאולוס אומר זאת, וכיפא חוזר על דבריו: "בית המקדש האמיתי, בית המקדש החדש, הוא בית המקדש הרוחני בנוי מכם כאבנים חיות" (ראו פטרוס א' ב: 4-5). לא מדובר בביזת עבודת בית המקדש, אלא בשינוי צורתה בפעולת רוח הקודש. ניתן להרחיק לכת ולומר שבכנסייה נשמרים באופן סמלי, מיסטי, מרכיבים מסוימים של עבודת ישראל שלא ניתן לקיימם בפועל בשל חורבן בית המקדש, ובמיוחד עבודת הקורבנות. זו מתגשמת במיסה כאשר זוכרים את ישוע, הכהן הגדול, אשר מסר את עצמו כקרבן פסח. 

			אין להבין דברים אלה כתומכים בתאוריית ההחלפה או הדחייה. נהפוך הוא: יש לראות בהם את העושר שבו הגויים מקבלים חלק במשיח, כפי שישוע מרמז במעשה נבואי. בטיהורו את עזרת הנכרים188 בבית המקדש, ישוע קובע שאפילו עזרת הנכרים טהורה, ושיש לשמור בה את מִצְווֹת הטהרה. לפיכך גם היא מתחם קדוש. גם העזרה שבה נמצאים המוכרים אשר גורשו מבית המקדש מתוקף חוקי הקדושה. מכאן שגם לגויים יש חלק באותה קדושה. וכתוצאה מזאת, בפולחן הנוצרי משתתפים הגויים בפולחן ישראל.  

			הארץ 

			בהמשך לאותו קו מחשבה, ומבלי להוריד מאומה מנחלת ישראל, נכון לומר שהתקווה הנוצרית קשורה בארץ. "אַשְׁרֵי הָעֲנָוִים, כִּי הֵם יִירְשׁוּ אֶת הָאָרֶץ" (מתי ה: 4). הארץ היא ארץ ישראל. לתלמידי ישוע זכות לארץ, לכל הפחות כתקווה למלכות האלוהים, לארץ האסכטולוגית שבה יתאספו כל בני האדם בבוא היום. התקווה לארץ זו איננה מבטלת את הבטחת האלוהים לאברהם. 

			דרך־אגב, ניתן להבין את הברכה: "אַשְׁרֵי בָּרֵי לֵבָב, כִּי הֵם יִרְאוּ אֶת אֱלֹהִים" (מתי ה: 8) בהקשר של בית המקדש, כי מדובר בטוהר הלב, שהוא נעלה יותר מכל טהרה הלכתית. "הם יראו את האלוהים", כי במקדש האלוהים נראה; לכן יש להם גישה לבית המקדש. "אַשְׁרֵי בָּרֵי לֵבָב, כִּי הֵם יִרְאוּ אֶת אֱלֹהִים": לבם של אלה שאלוהים מטהרם נהיה כקודש הקדושים, שם ראה ישעיהו189 את כבוד האלוהים. 

			המלכות 

			לבני הגויים שהאלוהים קראם, ניתנים במשיח חלק בהיסטוריה, בתורה ובתנ"ך, בתפילת ישראל, בחגי ישראל, בארץ. יש להם חלק בתקווה של מלכות השמים. יחד עם ישראל הם לומדים שהם אינם שייכים לאף "מלכות" של העולם הזה. ישראל יודע זאת מניסיונו ההיסטורי, כי מדובר באחד המאפיינים של הקשר בין אלוהים לעמו. אלוהים נותן לו לחוש שייעודו כגוי קדוש מקדיש אותו לאלוהים: על ישראל לקיים את רצונו בעולם הזה. אלוהים מלמד אותו שאין אף מלכות בעולם הזה היכולה לקיים ייעוד שכזה. מלכות דוד ובניו אִכְזְבָה, וישראל ממתין בתקווה המשיחית למלך המשיח שהאלוהים ישלח. הוא יהיה בן דוד, מלך צדק, מלך קדושה. וישראל יודע. ישראל הוא העם היחיד אשר במהלך ההיסטוריה שלו, וההתמודדות של כלל העמים עם האימפריה הרומית, עמד בסתירה מוחלטת וממשית מול אימפריה זו. היו פשרות, אך רק עד גבול מסוים. בעיני הרומאים הכחדת ישראל הייתה נחוצה; משם נבעו שתי המלחמות בין רומא ליהודים190. האופי האכזרי וחסר הרחמים של האימפריה הרומית בשתי מלחמותיה עם היהודים נבע משום שהיא כולה הייתה בסכנה, בשל הכוח הצבאי המועט שאיתו שלטה במושבותיה.  

			אך הגויים אשר קיבלו חלק ברז המשיח אינם שבויים עוד בקסמי הקיסר, בקסמי בבל191. האדם מציג לעצמו את צלם כוחו בדמות המכשפת של מדינה שהפכה לאליל. המדינה, אשר גיבשה את צורתה הנוכחית בחוויה הנוצרית של אירופה, היא אומנם תנאי לחופש פוליטי, אך יכולה להפוך לאליל. זוהי אפילו אחת הצורות החזקות ביותר של עבודת האלילים, התחליף המוחלט ביותר לאלוהים שיכלו בני האדם לבנות לעצמם. אנו רואים זאת עדיין בימינו. מדובר באליל — רודן, כי הוא אינו ניזון אלא מקורבנותיו.  

			עם ישראל מודע לכך. לכן ישראל תמיד נרדף בידי הרודנים. הבעיה הנוכחית היא שישראל היא גם מדינה כשאר המדינות, ולכן היא עוברת את שלבי ההסתגלות והלימוד הקשים של הריבונות. יחד עם זאת, עם ישראל, עם האלוהים, יודע היטב שכל מדינה, בריבונותה, יכולה להציג את הדמות האלילית הנפוצה והחזקה ביותר של הָאַנְטִיתֵזָה לאלוהים. אכן יש סיבה לכך שהעימות בין אלוהים לבין הקיסר המוצג בבשורה הוא כה עוצמתי. המשמעות של "תְּנוּ לַקֵּיסָר אֶת אֲשֶׁר לַקֵּיסָר וְלֵאלֹהִים אֶת אֲשֶׁר לֵאלֹהִים" (מתי כב: 15-22) ברורה192. לא מדובר בחלוקת השלטון. "לתת לקיסר את אשר לקיסר" משמעותו שהמטבע שייך לו: הוא מוטבע בדמות הקיסר, סימן שהוא שייך לו. אבל באמירה "לתת לאלוהים את אשר לאלוהים" ישוע אומר לפרושים להשיב לאלוהים את העם השייך לו: יש להשיב את כל העם כולו אל האלוהים.  

			מה עשו עם האמירה הזאת הגויים אשר נהיו לנוצרים? האם ייתכן שקיימות עדיין אימפריות נוצריות? איך ייתכן שעדיין מקווים לבוא ה"מלכות" בעולם הזה, כאשר ישוע אומר "מַלְכוּתִי אֵינֶנָּה מִן הָעוֹלָם הַזֶּה" (יוחנן יח: 36)? התגלות זו, שמלכות האלוהים איננה מתגשמת באף מדינה או שלטון אנושי, היא אחת הדרכים שבהן האלוהים מושיע אותנו מעבודת האלילים ומהאלילים. התגלות זו איננה גורמת לייאוש או לעצב, אלא לחירות גדולה יותר, לעוצמה גדולה יותר. כי ממנה נובע כבוד האדם היודע שהוא בן אלוהים, וכי אין דבר בעולם שיכול לשלוט בו — אלא האלוהים עצמו.  

			הגאולה 

			לבסוף, לגויים ניתן חלק בשליחותו של המשיח — עבד וגואל. ארבעה שירי עבד ה' בישעיהו (ישעיהו מב: 1-9, מט: 1-9; נ: 4-9; נב: 13-נג: 12) מתארים דמות שהיא דמות אנושית ובו זמנית דמותו של ישראל. מדובר במה שנקרא "ישות קורפורטיבית": דו־משמעות, הִתנוֹדְדוּת בין היחיד לבין העם. כאשר המפרשים, נוצרים או יהודים, אומרים שהעבד המדובר הוא עם ישראל, הדבר נכון. אך גם מדובר במישהו, באדם, בעבד. אין כאן סתירה בין שני הפירושים. מדובר באותו קשר הקיים בין ישוע לבין תלמידיו, בין "בן האדם" לבין עם קדושי עליון. אין שתי המשמעויות מנוגדות זו לזו, אלא נכללות ונקשרות זו בזו.  

			הגויים משתתפים בייעוד ישראל כעבד ה' דרך המשיח המקיים את הייעוד הזה בשלמות, ובאופן שלא היה ניתן לדמיין לפניו. יש להם הזכות, החסד, להשתתף בבדידותו ובנאמנותו של ישוע־עבד־האלוהים, בן האלוהים ובן ישראל. יש להם הזכות והחסד להשתתף במעשה הגאולה מהחטא. משמעות הסבל הבלתי מוסבר של בחירי האלוהים מתגלה דרך דמות המשיח הסובל. המשיח הוא הצופן לסבלו הבלתי מוסבר והקשה מנשוא של ישראל, המפתח המאפשר לקבל סבל זה כברכה.  

			את זה מסביר ישוע לתלמידים בדרך לעמאוס כאשר הוא אומר להם: "הוֹי חַסְרֵי דַעַת וְכִבְדֵי לֵב מֵהַאֲמִין בְּכָל אֲשֶׁר דִּבְּרוּ הַנְּבִיאִים! הֲרֵי עַל הַמָּשִׁיחַ הָיָה לִסְבֹּל אֶת כָּל זֹאת וּלְהִכָּנֵס אֶל תִּפְאֶרֶת כְּבוֹדוֹ!". למרות ההסבר, רז זה הוא בלתי מובן לישראל, הרז אינו מובן אלא בחסד המשיח, ואינו יכול להתקבל אלא כמתנה מלמעלה. לא ניתן להבינו בעזרת השוואה או הקבלה מחשבתית. לא מדובר בבעיית אי־הבנה הדורשת תוספת הסברים ודיונים. הבנתו הוא חסד, החסד הייחודי של המשיח. בו מקבלים את המפתח לסבלו של ישראל, מפתח הנשאר מעורפל עבורו, גם אם הוא חש את משמעותו ומביע אותו.  

			לגויים ניתן החסד של נטילת חלק במעשה גאולה זה. הם משתתפים בשליחות המשיח. הם אחיו ואחיותיו (ראו מתי יב: 46-50). הם צאצאי האחים האלה המשתתפים בברכות האושר ושדרכם העולם נשפט ונושע בסתר חייהם של בני אדם ובסתר ההיסטוריה. הם אלה שדרכם הרוע אינו רק מקור לחילול השם, זוועה לאדם בר־דעת, אלא נהפך למקור ברכה באמצעות הסליחה, כערבון לגאולה. התנאי להופעת פנים פרדוקסליות אלו של הרוע הוא שהתלמידים יקבלו את הבנת הכתובים הנמסרת להם מרוח הקודש, ויקבלו על עצמם בשמחה את ההזדהות עם המשיח הסובל, המובילה אותם אל לב האלוהים ולכל אוצרות ישראל.  

			היינו יכולים להמשיך ברשימה, בהתבוננות בכל אוצרות החסד שאנו משתתפים בהם "במשיח" (רומים ג: 2; רומים ט: 4-5). הוא שער הכניסה, לא רק כמי שמביא להגשמתה של המתנה אשר נתנה לישראל, אלא כשער כניסה עבור הגויים לאוצרות אלה — ליהודים בראשונה וגם ליוונים (רומים א: 16). זהו הרז החבוי של המשיח.  

			התשובה 

			לִיטַניָה זו אמורה להניע אותנו לחשבון נפש: אם לא אישית, לכל הפחות היסטורית, מבחינת התנהגותם של אומות העולם אשר נהיו לנוצרים וקיבלו את חסד המשיח. "משיחי"193, משמעותו בדיוק זה, "אלה אשר קיבלו את חסד המשיח". כך דברו באנטיוכיה אלה שכינו את תלמידי ישוע194 "משיחיים" לראשונה. "χριστός (christos)" ביוונית הוא מי שנמשח, "המשיח". המילה הפכה לשם עצם פרטי, אך מדובר בתואר שליחות. שם העצם הפרטי הוא "ישוע" — ישוע המשיח.  

			בכניסתנו לחסד זה ולייעוד זה, עלינו לראות איך החסד עֻוַת במהלך ההיסטוריה, כמעט עד להיפוכו. כל ביטוי בלִיטַניָה זו אמור להפוך לתפילת הודיה גדולה אצל כל אחת מאומות העולם, שיכירו במתנת האלוהים לישראל ויודו על הזכות להשתתף בחסד זה אשר ניתן כמתנת חינם. זו עמדת האדם שנסלח לו, עמדת הבן האובד האומר "אֵינֶנִּי רָאוּי עוֹד לְהִקָּרֵא בִּנְךָ" (לוקס טו: 19). האב אינו מקשיב לו — זהו הסימן לכך שמדובר במתנת חינם מוחלטת.  

			יחד עם זאת, ניתן לראות שעבור כל אחת מנקודות אלה קיימת מין התהפכות אפלה, עיוות שטני, שבו רדיפת ישראל — רדיפת היהודים, אם נאמר זאת בשפה ברורה, נהיית סימן הפוך, שלילה וגידוף כלפי החסד שניתן. מדובר בהיסטוריה כואבת מאד. היא דורשת חזרה בתשובה.  

			ניקח מעשה שהיה נפוץ, שמנגנונו מוכר לנו, ושניתן להסבירו באופן פסיכולוגי: עלילות הדם אשר הכתימו בדם חלק מימי הביניים ומהעידן המודרני. עלילות אלו הופיעו בעת שיצר רצחני קינן אצל העמים הנוצרים. האשמות היהודים בהריגת ילדים נוצרים כחלק מפולחן, לצורך חגיגת הפסח, קדמו לרצח יהודים. מדובר במנגנון שבו מאשימים כדי לדחות, לפסול את הזולת. במקום שיקבלו את מתנת האלוהים מאוצרות ישראל, העיוות הוא דחיית היהודים באמצעות שלילת כבודם, כדי לחסל אותם בהמשך ברדיפות. מדובר במהלך שמטרתו האופיינית היא השמדה.  

			מנגנון דומה פועל גם בשימוש בסמלי המלכות: לדוגמה, בימי הביניים ובעידן המודרני הואשמו היהודים ברצון להשתלט על העולם, אולם בה בעת, נוסח הכתרתם של מלכי יהודה שימש להכתרת מלכים וקיסרים195. ההיסטוריה מלאת פרדוקסים מסוג זה. כמובן שלא מדובר בתופעה אוניברסלית. יחד עם זאת הפיתוי מתמיד: הגורל שהגויים אשר נהיו נוצרים גוזרים על היהודים הוא המבחן לקבלתם באמת את המשיח. זה באמת המבחן המוחלט. לא מדובר רק בקשר בין אהבת הזולת לבין אהבת האלוהים. היהודי הוא הסימן החד־משמעי לבחירה, ולכן למשיח. אי־הכרה בבחירתו של ישראל משמעה אי־הכרה בבחירתו של המשיח. ולכן משמעה חוסר יכולת לקבל את בחירתנו אנו. יש שם היגיון שאי אפשר להתכחש לו.  

			דוגמה נוספת אפשר לראות בפירושים לאיגרת אל הרומים, העוסקת כולה במתנות האלוהים כמתנות חינם. נראה כי ההיבט של מתנת חינם נעלם לעיתים קרובות בפרשנות של הנגדה בין ישראל לעמים. האיגרת אל הרומים נותקה מהגיונה הפנימי. החלק האחרון, החל מפרק ט', נראה כתוספת מיותרת ומייגעת. אוניברסליות החטא איננה נתפסת כמתייחסת לגויים באותה מידה כמו ליהודים, ולכן איננה מעידה על הטבע הכפול של מתנת החינם, של ההצדקה*. מכאן נובעים הפירושים של ימי הביניים, של הרפורמציה והרפורמציה הנגדית196, הדנים בסוגיית חסד האלוהים כמתנת חינם, לעומת הצורך במעשים, בלי להתחשב בנסיבות ההיסטוריות של האיגרת והתייחסותה ליהודים ולגויים. אנשים דנים בתורה, במעשים, בחסד האלוהים בלי שיבטאו אפילו פעם אחת את המילים "יהודי" ו"גוי". חיבורים שלמים יכולים לצטט את פרקי האיגרת אל הרומים תוך כדי התעלמות מוחלטת מנסיבותיה ההיסטוריות, מה שמעוות את משמעות האיגרת. הופכים אותה לבלתי מובנת.  

			כי לגבי הגוי החוטא, החלק שניתן לו במשיח באוצרות ישראל היא חסד; ולגבי היהודי אשר אף הוא נדרש להכיר בעצמו כחוטא כלפי התורה, בואו של הגוי מראה לו עד כמה המתנה שהוא קיבל היא מתנת חינם, מתנה המניבה פרי מעבר לציפיותיו. על כן מדובר במתנת חינם עם התגלות כפולה, התגלות הדדית הודות לאמונה במשיח, המשיח המקיים את התורה, ובשל כך פותח בחסד האלוהים את מלכות האלוהים לכולם, יהודים וגויים. זהו נושאה של האיגרת אל הרומים. זהו רז תוכנית האלוהים. 

			נשארת העובדה שגויים רבים ויהודים רבים לא הכירו במשיח. אך כדי שהכנסייה תהיה "קתולית", הכרחי שתלמידי ישוע יהיו הן מבין היהודים הן מבין הגויים. בעצם הדבר הזה הכנסייה היא קתולית, "לפי הכלל", ולא לפי הגדרה ספציפית. בחירה האלוהים הספציפית היא בחירת ישראל בלבד. האחדות הקתולית היא קהל האלוהים — כלל היהודים וכלל הגויים. כך על כנסיית המשיח לגלות לעיני הכול בהודיה הדדית ומשותפת שמתנות האלוהים הן מתנות חינם. ברחמי האלוהים, היא נקראת להיות בעולם הזה עדה ונבט של תקוות ה"מלכות", הקיימת במשיח ישראל, גם אם אינה עדיין גלויה — לא לעיני היהודים ולא לעיני אומות העולם. 

			מהי בעצם משמעותה של העמדה הזאת שלנו כתלמידי ישוע המשתתפים בתקוות ישראל ומבשרים את מימוש ההבטחה? מדובר ברז הנוצרי המאפשר לנו לקרוא בכתובים ובחסד, הניתן הן לישראל הן לגויים, את העומק עד אין חקר של רז האלוהים. רז זה יכול לחמוק גם מאלה הנהנים ממנו. עלינו לקבל אותו כחסד, כמקור ענווה, לעולם לא כזכות להתפאר בה, ועוד פחות כתירוץ לעוונותינו הרצחניים.  

			זהו היעוד הייחודי של כנסיית ישוע. 

			  

			 

			
				
					178	הקבלה ההדדית: בין הכנסייה לבין עם ישראל, בין יהודים לנוצרים. 

				

				
					179	בראשית א: 1-ב: 2 הוא הראשון מבין תשע המקראות שבתפילת הכנסייה הקתולית בליל חג הפסחא, המספרים את תולדות הגאולה ממעשה בראשית ועד לתחיית המשיח. 

				

				
					180	ראו התיאור של ועדת ירושלים במעשי השליחים טו: 5-21. שם הוחלט שרוב המצוות אינן חלות על בני הגויים המצטרפים לקהילה הצעירה של תלמידי המשיח. 

				

				
					181	המסמך המלא נגיש ב: http://www.vatican.va/archive/hist_councils/ii_vatican_council/documents/vat-ii_const_19651118_dei-verbum_en.html

				

				
					182	מדובר כנראה בפירושי "אבות כנסייה", נוצרים (לרוב נזירים או כוהנים) במאות הראשונות של חיי הכנסייה שכתבו דרשות, פירושי תנ"ך וברית החדשה או יצירות דתיות אחרות, והוכרו בהמשך כ"אבות" על ידי הכנסייה בשל תרומתם החשובה. 

				

				
					183	הקרדניל Henri de Lubac, 1896-1991, היה ישועי ותאולוג שתרם רבות להיכרות עם אבות הכנסייה בעידן המודרני. הספר המוזכר הוא Exégèse Médièvale, הוצאת Aubier, 1959 (תורגם גם לאנגלית כ־Medieval Exegesis), הדן בהרחבה במסורת הפירוש הנוצרי של כתבי הקודש. 

				

				
					184	L’Écriture dans la Tradition, הוצאת Aubier-Montagne, 1996. 

				

				
					185	דיאקון בכנסייה הקתולית הוא איש אשר קיבל הסמכה לתפקיד זה, או כשלב אחרון לפני ההסמכה לכהונה, או כתפקיד בפני עצמו (במקרה השני מדובר בדרך כלל בגבר נשוי), כאשר תפקידו מתבטא בשירות הכנסייה המקומית. 

				

				
					186	כמובן שתפילות ישראל אינן מורכבות ממזמורי תהילים בלבד; הכוונה כאן היא להדגיש את הדמיון בין תפילות ישראל לתפילות הכנסייה מבחינת תוכן המזמורים ומבחינת השעות המבוססות על שעות העבודה בבית המקדש. 

				

				
					187	הבגהווד גיטה הוא חלק מן האפוס הסנסקריטי המהאבארטה, המהווה אחד מכתבי הקודש החשובים ביותר באמונה ההינדית. 

				

				
					188	הכוונה היא לחלק ממתחם בית המקדש שהגישה אליו הייתה אפשרית גם למי שאינו יהודי. מדובר כאן בפירוש הקרדינל לוסטיגר לאירוע המסופר בבשורה ע"פ מתי כא: 12-14. 

				

				
					189	ראו ישעיהו ו: 1-5. 

				

				
					190	הכוונה היא לשתי מרידות היהודים נגד השלטון הרומי בארץ. הראשון, ה"מרד הגדול" בשנים 66-70 שהסתיים במצור טיטוס על ירושלים ובחורבן בית שני (נשארו כמה קבוצות מורדים, בהם מצדה שנפלה רק ב־73). מרד זה תואר על ידי יוסף בן מתיתיהו (יוספוס פלביוס) בספרו "מלחמת היהודים". השני, מרד בר כוכבא בשנים 132-135, התחיל כתגובה להחלטת הקיסר הדריאנוס להקים מקדש פגני בהר הבית וגזרתו אשר אסרה על ברית מילה. הידוע בתומכיו של בר כוכבא היה רבי עקיבא, שראה בו את המשיח. 

				

				
					191	ראו סיפור מגדל בבל, בראשית יא: 1-9. 

				

				
					192	הבשורה מתארת אירוע שבו ישוע נשאל אם מותר לשלם מס לקיסר, בכוונה להכשיל אותו או לפני השלטון הרומי או לפני העם. ישוע מראה להם שעל המטבע עצמו נטבעת דמותו של הקיסר, ועונה להם: "תְּנוּ לַקֵּיסָר אֶת אֲשֶׁר לַקֵּיסָר וְלֵאלֹהִים אֶת אֲשֶׁר לֵאלֹהִים". 

				

				
					193	המילה הצרפתית "chrétiens", בדומה ל־"Christian" באנגלית, מבוססת על הכינוי ביוונית למשיח. לכן לצורך הבנת הדיון בפסקה זו השתמשנו במילה "משיחי", בעוד שברוב הספר תורגמה המילה כ"נוצרי", הביטוי הנפוץ יותר בעברית. 

				

				
					194	ראו מעשי השליחים יא: 26: "...שָׁנָה תְּמִימָה הִתְאָרְחוּ אֵצֶל הַקְּהִלָּה וְלִמְּדוּ קָהָל רַב. וּבְאַנְטִיוֹכְיָה לָרִאשׁוֹנָה כִּנּוּ אֶת הַתַּלְמִידִים 'מְשִׁיחִיִּים'".

				

				
					195	ניתן למצוא תיאור מדוייק של תופעה זו בספרו של François Dupuigrenet Desroussilles, הנקרא Dieu en son Royaume. La Bible dans la France d’autrefois XIIIème-XVIIIème siécles. ("אלוהים במלכותו. כתבי הקודש בצרפת במאות ה־13 עד 18"). בספר מתוארים ניסיונות לזהות את מלכות צרפת עם דמויות מההיסטוריה של עם ישראל, בהם מלכות בית דוד ומשה כמנהיגי העם. 

				

				
					196	הרפורמציה, או הרפורמציה הפרוטסטנטית, היא תנועה שקמה במאה ה־16 כתגובה לשחיתות פוליטית וכלכלית בתוך הכנסייה הקתולית. מרטין לותר וז'אן קלווין היו בין מנהיגיה הבולטים, ומתנועות אלו נולדו הכנסייות הפרוטסנטיות. מבחינה תאולוגית, רובן טענו שהאדם נושע ("נצדק") על ידי אמונה וחסד האלוהים בלבד, ללא תלות במעשיו. הרפורמה הנגדית היא תנועה קתולית שקמה כתגובה לרפורמה הפרוטסנטית, הן כתנועת תשובה בכנסייה עצמה, הן במטרה "להחזיר" אלה שעברו לכנסיות הפרוטסטנטיות. 

			חשבון נפש של אומות העולם ביחס לישראל 

			כסיום לימי התפילה האלה197, נשתתף בתפילת ההודיה של פאולוס באיגרת אל האפסים (א: 3-23). באיגרת זו הוא מברך על מה שהוא מכנה בהמשך האיגרת "הרז"198, העובדה שבחירת ישראל נפתחה לגויים.  

			"בָּרוּךְ הָאֱלֹהִים אֲבִי אֲדוֹנֵנוּ יֵשׁוּעַ הַמָּשִׁיחַ, אֲשֶׁר בֵּרֵךְ אוֹתָנוּ בְּכָל בְּרָכָה רוּחָנִית בַּשָּׁמַיִם, בַּמָּשִׁיחַ, כְּשֵׁם שֶׁבָּחַר אוֹתָנוּ בּוֹ בְּטֶרֶם הִוָּסֵד תֵּבֵל, לִהְיוֹת קְדוֹשִׁים וּבְלִי דֹּפִי לְפָנָיו בְּאַהֲבָה. הוּא יָעַד אוֹתָנוּ לִהְיוֹת לוֹ לְבָנִים עַל־יְדֵי יֵשׁוּעַ הַמָּשִׁיחַ, כְּחֵפֶץ רְצוֹנוֹ, לִתְהִלַּת כָּבוֹד עַל חַסְדּוֹ אֲשֶׁר הֶעֱנִיק לָנוּ בַּאֲהוּבוֹ, שֶׁבְּדָמוֹ יֵשׁ לָנוּ הַפְּדוּת, סְלִיחַת הַחֲטָאִים כְּפִי עֹשֶׁר חֶסֶד הָאֱלֹהִים. אֶת הַחֶסֶד הַזֶּה הוּא הִשְׁפִּיעַ עָלֵינוּ בִּמְלוֹא חָכְמָה וּבִינָה, וְהוֹדִיעַ לָנוּ אֶת סוֹד רְצוֹנוֹ כְּפִי חֶפְצוֹ, אֶת הַתָּכְנִית שֶׁהִקְדִּים וְעָרַךְ בּוֹ — הַתָּכְנִית לְקַבֵּץ אֶת הַכֹּל בַּמָּשִׁיחַ בִּמְלֹאת הָעִתִּים, אֶת מַה שֶּׁבַּשָּׁמַיִם וְאֶת מַה שֶּׁבָּאָרֶץ. וּבוֹ נוֹעֲדָה לָנוּ נַחֲלָה (פאולוס מדבר על היהודים), כִּי נִבְחַרְנוּ מֵרֹאשׁ לְפִי תָּכְנִיתוֹ שֶׁל הַפּוֹעֵל בַּכֹּל בְּהֶתְאֵם לְמַחֲשֶׁבֶת רְצוֹנוֹ, כְּדֵי שֶׁנִּהְיֶה לִתְהִלַּת כְּבוֹדוֹ, אָנוּ הַמַּקְדִּימִים לְקַוּוֹת לַמָּשִׁיחַ. וּבוֹ נַחֲלַתְכֶם גַּם אַתֶּם (הגויים); שֶׁכֵּן בְּשָׁמְעֲכֶם אֶת דְּבַר הָאֱמֶת, אֶת בְּשׂוֹרַת יְשׁוּעַתְכֶם, וּבְהַאֲמִינְכֶם בּוֹ, נֶחְתַּמְתֶּם גַּם אַתֶּם בְּרוּחַ הַהַבְטָחָה, רוּחַ הַקֹּדֶשׁ, אֲשֶׁר הִיא עֵרָבוֹן לְנַחֲלָתֵנוּ עַד לִפְדִיַּת הַקִּנְיָן, לִתְהִלַּת כְּבוֹדוֹ.  

			מִשּׁוּם כָּךְ גַּם אֲנִי, לְאַחַר שֶׁשָּׁמַעְתִּי עַל אֱמוּנַתְכֶם בָּאָדוֹן יֵשׁוּעַ וְעַל אַהֲבַתְכֶם לְכָל הַקְּדוֹשִׁים (מדובר בכנסיית ירושלים), אֵינֶנִּי חָדֵל לְהוֹדוֹת עֲלֵיכֶם וּלְהַזְכִּיר אֶתְכֶם בִּתְפִלּוֹתַי, כְּדֵי שֶׁאֱלֹהֵי אֲדוֹנֵנוּ יֵשׁוּעַ הַמָּשִׁיחַ, אֲבִי הַכָּבוֹד, יִתֵּן לָכֶם רוּחַ שֶׁל חָכְמָה וְהִתְגַּלּוּת שֶׁתֵּיטִיבוּ לָדַעַת אוֹתוֹ, וְיָאִיר עֵינֵי לְבַבְכֶם לָדַעַת מַהִי הַתִּקְוָה הַצְּפוּנָה בִּקְרִיאָתוֹ, מָה עֲתִירַת כָּבוֹד נַחֲלָתוֹ בְּקֶרֶב הַקְּדוֹשִׁים, וּמַה נַּעֲלָה גְּדֻלַּת גְּבוּרָתוֹ הַשּׁוֹפַעַת עָלֵינוּ, הַמַּאֲמִינִים, כְּמִדַּת פֹּעַל כֹּחוֹ הֶעָצוּם אֲשֶׁר פָּעַל בַּמָּשִׁיחַ בַּהֲקִימוֹ אוֹתוֹ מִבֵּין הַמֵּתִים וּבְהוֹשִׁיבוֹ אוֹתוֹ לִימִינוֹ בַּשָּׁמַיִם, מֵעַל לְכָל מֶמְשָׁלָה וְשִׁלְטוֹן, גְּבוּרָה וּמִשְׂרָה, וְכָל שֵׁם נִקְרָא — לֹא בָּעוֹלָם הַזֶּה בִּלְבַד, אֶלָּא גַּם בָּעוֹלָם הַבָּא. וְאֶת הַכֹּל שָׁת תַּחַת רַגְלָיו וְנָתַן אוֹתוֹ לַקְּהִלָּה לְרֹאשׁ עַל כֹּל; וְהִיא גּוּפוֹ, מְלוֹאוֹ שֶׁל הַמְמַלֵּא אֶת הַכֹּל בַּכֹּל." 

			על האנטישמיות הנוצרית 

			ניגש לשאלת יחסם של הנוצרים כלפי ישראל. עד עתה הצגתי שאלה זו מתוך האמונה הנוצרית בלבד, בלי להתייחס לבן־שיח יהודי פוטנציאלי, אלא כהתבוננות בחסד אשר הכנסייה קיבלה מאת האלוהים, בניסיון להכיר את חטאינו או את נאמנותנו כלפי האלוהים. דיברתי עד עתה על רז ישראל כעל שאלה יסודית עבור הנצרות. כעת, ברצוני לשוחח אתכם כאילו היה בן־שיח יהודי שאינו נוצרי יושב בינינו.  

			תחילה, עלינו להגיע להכרה רוחנית במתנת האלוהים לישראל, כי מדובר בחלק מאמונתנו. איש אינו יכול להיות נוצרי, תלמיד המשיח, אם הוא אינו מכיר במתנה זו שהאלוהים נתן בלי לחזור בו לעולם. בלי זה לא ניתן להשתתף במתנת ישראל. הכרה במתנת האלוהים היא גם, כפי שמביע פאולוס השליח, הודיה על ישראל, והודיה על היסטוריית הישועה בעולם. בנוסף, היום עלינו לקבל שישראל יהיה עצמו, שהיהודים יהיו עצמם ויגדירו את עצמם לפי הבנתם. יש להימנע מאידיאליזציה. היהודים, בדומה לנוצרים, הם עם של חוטאים אשר עליו לחזור בתשובה, להיות נאמן לחסד שנעשה עמו. היום, חוגים מצומצמים מאד בכנסייה מגלים את אוצרות המסורת התלמודית. אולם אין לשכוח שהיהדות אינה מסתכמת במסורת הרבנית בלבד. קיימים בעולם היהודי משברים פנימיים, לרוב מקבילים למשבריו של הרציונליזם המערבי. עלינו לקבל כחלק מהאמונה שהזולת יהיה מה שהוא, מה שהאלוהים נתן לו להיות; ושיהיה מה שהוא ברבגוניותו המדהימה לעיתים, כולל בחולשותיו, מגבלותיו וחטאיו.  

			לבסוף, האנטישמיות הנוצרית איננה מופיעה כבעיית גזענות מסוימת בין בעיות גזענות אחרות, אלא באמת כחטא — חטא שעוצמתו מצביעה על אי־נאמנות עמוקה לחסד המשיח. מה שהנוצרים דוחים אצל עם ישראל מעיד על מה שהם דוחים אצל המשיח, אך אינם מכירים בו כדחייה. עבור התודעה הנוצרית, מה שנקרא "השאלה היהודית" איננה הבעיה של מיעוט גזעי, אתני או תרבותי. בכל עם מופיעות תגובות של שנאת זרים מול אוכלוסייה זרה. ניתן למצוא תגובות אלו בכל עם, תרבות, שבט, גם אם היא קדמונית וגם אם היא מתקדמת מאד. לעומת זאת, כאשר מנגנון זה משתלט על נוצרים ביחסם ליהודים, הוא נוגע באופן מיידי באמונת הנוצרים. היהודים הם יהודים קודם כל בשל היותם עדים לבחירת האלוהים. דחייתם על ידי הנוצרים, בין אם הם מתכוונים לכך או לא, היא השתלטות על הבחירה המהווה אי־צדק וחילול השם. מדובר בדחייה ממשית של מציאות מתנת האלוהים, של דרכי האלוהים. בעלי השכלה היסטורית רחבה יוכלו להתבונן בצורות שלבשו דחיות אלו בתקופות שונות בחיי הכנסייה. מדובר לעיתים קרובות בחטאים המסמנים תרבות או עם באות־קלון.  

			אומנם האלוהים תמיד הקים בכנסייתו אנשי רוח או צדיקים, אנשים שרוח האלוהים שוכנת בהם, למען יטוהר גוף המשיח, הכנסייה. מזה אלפיים שנה קיים קרע בלתי־נרפא בגוף המשיח. ניתן לראות חסד ייחודי לתקופתנו בעליית המודעות לאנטישמיות דווקא היום, בשעה שהכנסייה מסוגלת להבחין בחטאיה. אני רואה היגיון רוחני מסוים בעובדה שהאנטי־יהדות מופיעה באופן ברור כבעיה פנימית לנצרות, באותו זמן שבו האלוהים מעניק לכנסייה את האֶקוּמֶנִיוּת* כשליחות, כחסד. השניים אינם זרים זה לזה, כי בשני המקרים מדובר בחשבון נפש לגבי הנאמנות והאי־נאמנות של אומות המערב לחסד אשר ניתן להם מזה כמעט אלפיים שנה. מול תהליך התפשטותה מכוחה ומנכסיה, כנסיית העולם המערבי שמה לב שאין לה מונופול או זכות על הנצרות, ושאינה מלכות האלוהים, גם אם לעיתים היה אפשר לחשוב כך. היא שמה לב שהנצרות איננה שייכת לאיש, אלא לאלוהים עצמו, וניתנת רק לאלה שאלוהים קורא להם. 

			האנטישמיות הנוצרית חיה וקיימת. שנאה זאת מגלה משהו מייסורי המשיח, מסצנת הביזיונות199. דמות המשיח ההפוכה הזאת היא קשה מנשוא. אי אפשר לזהות את המשיח כאשר אלה הנושאים את שמו מציגים תמונה הפוכה שלו, כאשר דמותו מעוותת דווקא על ידי אלא המתיימרים להשתייך אליו. אם המשיח "נַעֲשָׂה לְחַטָּאת בַּעֲדֵנוּ"200, חטא זה, חטא תלמידיו, עיוות את דמותו. יש להבין שחשיבות הנושא היא עצומה, יהיו מה שיהיו גורמיה, או התרומה של כל אחת מהתקופות השונות. עד למאה השלישית התקיימה מחלוקת פנימית, וויכוח שעליו מעידים כתבי הברית החדשה. הנוצרים בוודאי הגנו על עצמם מול בית הכנסת. ללא ספק הייתה עויינות הדדית. ההיסטוריונים יכולים לומר זאת טוב ממני. אבל לאחר מעשה, לאחר אלף שבע מאות שנות היסטוריה, ההשלכות הן קשות מנשוא. דרושים באמת רחמי האלוהים כדי שפני המשיח יתגלו באמת; כי פני המשיח הם פני הנוצרים.  

			תוכנית החסד האלוהית 

			נשארת הבעיה של קבלת המשיח או דחייתו על ידי עם ישראל ומנהיגיו, בעיה אמיתית שאין להכחישה. בבשורה ע"פ מתי, דרמה זו נמצאת במרכז, כולל משפטים נוראיים באמת, כגון זו בדרשת ישוע בבית המקדש על אחרית הימים: "הִנֵּה בֵּיתְכֶם יִנָּטֵשׁ לָכֶם" (מתי כג: 38). כך דמות המשיח מעמידה כל אדם למשפט, כולל עם ישראל. עניין זה נמצא בכתובים והוא חלק מהאמונה הנוצרית.  

			אומנם קשה מאד לנוצרים להאזין לדברים אלה באופן רוחני. איננו יכולים לשכוח מה שנעשה עם הפסוקים האלה: הם הפכו לדברי שנאה והרג. בפסוקים אלו, הנוצרים חיללו את שם המשיח. עלינו לזכור אי־הבנות אלה. אין אנו יכולים להיות חסרי־נאמנות לרזי המקרא או לדחותם, גם אם קשה לנו לשאתם בשל חוסר ההבנה שלנו. אין להפוך אותם לגזר דין מחלל שם שמים על הזולת, כי האלוהים אינו מפקיד בידינו את גזר דינו של הזולת.  

			האם הקריאה שלנו את הברית החדשה היא קריאה נוצרית באמת? לעיתים קרובות מדי פירושינו מעידים נגדנו, נגד הנאמנות הנוצרית. ואז כל תוכנית החסד האלוהית מתערערת. לא מדובר באי־צדק פרטני, אלא במעשה המחשיך את כלל הנאמנות למתנת האלוהים. חשיכה זו, שיש בה עיוורון למתת האלוהים, מובילה לחוסר נאמנות הולך וגדל. ההיגיון הנפוץ והידוע ביותר של החטא הוא שהחטא גורם להקשחת הלב, זאת אומרת לאי־ההכרה במציאותנו שלנו. החוטא אינו יודע שהוא חוטא, ואינו יודע שהוא לא יכול להינצל לבד מחטאו. הוא יכול להינצל רק כאשר האלוהים עושה חסד והופך את המנגנון השטני הזה. הקשחת הלב נמצאת בלב הבשורה כפי שהיא נמצאת בלב כתבי הקודש. הקשחת הלב היא ההתעוורות העצמית של החוטא; אומללותו זו גדולה עוד יותר בשל כך שהוא אינו מודד אותה ואפילו אינו שם לב אליה. אם כן מה מצבנו מול רז ישראל?  

			ישנם פסוקים רבים בכתבי הקודש שטרם הספקנו לחקור, לשוב ולחקור ולהתעמק בהם, מרוב דעות קדומות, חמורות מבחינה רוחנית, אשר הסתירו דברים שנאמרו בבירור. התבוננות מחדש בפסוקים אלה דורשת עבודה עצומה, ייתכן גם שהשערות נועזות. האתגר הרוחני הוא בעל חשיבות עליונה עבור אמונת הכנסייה עצמה: כך היא תגלה מחדש את החסד הייחודי הטמון שם, את תפישתה העצמית, הנובעת מחסד זה, שעליה לקבל ולהציג.  

			בוודאי, כמעט ולא הייתה הכרה חיובית של היהודים בנוצרים ובנצרות. לעיתים קרובות, המפגש היחיד היה כרוך בהאשמה, בחילול השם וברדיפה. עלינו להצטער על כך. עלינו לשאול את עצמנו אם הדבר נובע רק מרצון רע או מסירוב. הקבלה של הנוצרים את העם היהודי והיהדות כברכה יכולה להביא להכרה של היהודים בנוצרים ובמציאות הנוצרית. העתיד יגיד והאלוהים יודע. אך לא ניתן לקוות שתהליך כזה יתרחש, לפני שנתגבר על משקלן של מאות שנות הרדיפה.  

			קריאת הכנסייה 

			העם היהודי נשאר עצמו, עם ההבטחות והדרישות הנובעות מנאמנותו, הישרדותו, קיומו. הגויים נשארים בעולם כעמים שטרם נגעה בהם הבשורה, בדומה לאזורים "שהבשורה טרם הגיעה אליהם" במפות המיסיונרים בתחילת המאה העשרים. אומנם התפשטות הנצרות איננה דומה לדגל הצרפתי שננעץ במדבר סהרה. הצלב אינו ננעץ בטריטוריה; הוא נחרט בלבבות החוזרים בתשובה. הוא דורש חזרה בתשובה, והחזרה בתשובה אינה אף פעם דבר נרכש, מוגמר, כפי שמדמיינות ממלכות העולם. עבודת האלילים נשארת פיתוי תמידי לכל אדם שטרם השלים את דרכו אל האלוהים. דבר זה נכון הן לגבי יחידים הן לגבי תרבויות. כל עם, מעצם היותו חוטא, הופך לעובד אלילים ומפסיק במידה מסוימת להיות נוצרי. מי שנטבל נהיה נוצרי לעולם בחסד המשיח, אבל החטא מתנגד לחסד זה. אי־נאמנותנו מתנגדת לנאמנות האלוהים. אין אנו יכולים להישאר נוצרים אלא ברוב טובו של האלוהים, ולכן בהודיה על נאמנותו. זהותנו כנוצרים אינה אלא מתת נאמנות האלוהים, והיא איננה חפץ שהאדם יכול לרכוש לעצמו. 

			אם כן, מהי קריאת הכנסייה בעולם הזה? עולם שבו ישראל ממשיך את דרכו, מול המשיח ומול גורלו שלו, בתקווה שטרם התגשמה; עולם שבו חיים הגויים, שאינם יודעים אם הם ממתינים לגאולה או לא? ייתכן שאין בהם ציפייה, אך היא קיימת אצל האלוהים — אלוהים ממתין לגאולת הגויים. הגויים לאו דווקא מייחלים לגאולה ולתחיית המתים. האם ניתן להניח שבלב הגויים שוכנת תשוקה לאל האמיתי? אין זה תמיד המצב.  

			בכל מקרה, כנסייה נאמנה ליעודה תציג דמות משיח שישראל יוכל לזהותה. איך יכול ישראל לזהות בכנסייה את פני משיחו שלו? מה יהיה המחיר? איזו אהבה לאל היחיד והאמיתי נדרשת מהנוצרים? כמה סליחה? איזו מודעות לברכת האלוהים ולנאמנותו? איזו מודעות לגאולה? איך יכול ישראל לזהות בפגנו־נוצרים מתנת חסד שהאלוהים נותן לו, תוספת שהוא מעניק לעם ישראל? לשם כך הדרישה המינימלית היא שהנוצרי לא יֵרָאֶה לישראל כאיום קיומי, כמי שרוצה לגזול ממנו את זהותו, להרגו או לרדפו, אלא שהנוצרי יוסיף לישראל סימן לשפע אין־קץ של ברכת האלוהים.  

			כמובן, גם ישראל משחק תפקיד במצב הזה. אך נזכור את הוראת האדון: "מַדּוּעַ אַתָּה רוֹאֶה אֶת הַקֵּיסָם אֲשֶׁר בְּעֵין אָחִיךָ? הוֹצֵא תְּחִלָּה אֶת הַקּוֹרָה מֵעֵינְךָ" (מתי ז: 3-5). אין זה תפקידנו לשפוט את נאמנותו של איש. על הכנסייה לתת דין וחשבון על החסד אשר ניתן לה!  

			ההבטחה 

			כאן עלי לשתף אתכם בתפילה שאני בקושי מעז לבטא בקול רם, בשל גודל תעוזתה. זכרו מה שאמרתי לכם בתחילת שיחות אלו לגבי הכנסייה הראשונה, כנסיית האם, כנסיית ירושלים. סיפור היעלמותה הוא פרק אכזרי ומלמד בהיסטוריית הכנסייה. כדי להישאר "קתולית" במובן הראשוני, זאת אומרת "לפי הכלל", עליה להכיר שה־Ecclesia ex circumcisione, הכנסייה "מאת המילה", וה־Ecclesia ex gentibus, הכנסייה מאת אומות העולם, כלולות ומאוחדות באותו חסד האלוהים. הכנסייה היא "של היהודים" ו"של הגויים"; אנשי אנטיוכיה קוראים "נוצרים" לאלו וגם לאלו.  

			יעקב אחי האדון — זאת אומרת בן משפחתו201 היה ה"הגמון" הראשון של כנסיית ירושלים זו. היא כללה אך ורק יהודים, תלמידי ישוע. מיותר כאן להזכיר לכם את פרקיהם הראשונים של מעשי השליחים202. פאולוס גייס את נדיבותן של כל הכנסיות החדשות, חלקן בנויות מיהודים וגויים, חלקן בעיקר מגויים, למען כנסיית ירושלים זו, אשר הוכחדה במהלך ההיסטוריה בידי הביזנטיים ובהמשך בידי האסלם. מדובר בדרמה שאת השלכותיה מרגישים עד היום בכנסיות המזרח.  

			ביזנטיום כפתה את שפתה היוונית ואת הליטורגיה שלה על הקהילות הנוצריות של המדינות ממסורת שמית, במיוחד אחרי ועידת קלצדוניה203. הקהילות — קתוליות ואחרות שהשתייכו לפטריארכיות של אנטיוכיה ואלכסנדריה יכלו לשרוד רק במחיר התנגדותן והתבודדותן. המסורת הכלדאית שמרה את הארמית כשפת תפילתה. אולם היום אין הרבה קשר בין כל זה לבין המציאות היהודית.  

			ובכל זאת ההיסטוריה העכשווית מציגה לעינינו אירוע פרדוקסלי נוסף: תחייתה של מדינת ישראל. מדינה זו שואבת את השראתה הפוליטית מהמערב החילוני ומתרבותו. היא מכניסה למזרח התיכון — גם אם הנושא עדיין נתון לוויכוחים פנימיים בוערים — את הרעיון של מדינה "חילונית" המעניקה לכל אזרחיה אותן הזכויות, ללא תלות בדתם. הפרדוקס הוא שכאשר עם ישראל תובע את הזכות לזהותו כעם, הוא מבקש למצוא את מקומו בין המדינות האחרות לפי התבנית המערבית המתפשטת בעולם כולו. במצב זה, "כנסייה יהודית", Ecclesia ex circumcisione, כפי שהיא מוצגת במוזאיקה בכנסיית סנטה סבינה ברומא204, שוב אפשרית.  

			אתן יודעות כל זה טוב מכולם, כי האב גְרַמוֹנט205 החליט לפתוח שוב לתפילה את המנזר הישן שבאבו גוש206, בישראל. הוא שלח לשם שלושה נזירים, ובהם האח ז'אן בטיסט. אתן תומכות בהם בתפילותיכן, בתקווה שגם אתן תוכלו לייסד לידם קהילת נזירות חדשה.  

			Ecclesia ex circumcisione זו אשר הביאה את הבשורה ל־Ecclesia ex gentibus התעוררה מתרדמתה הארוכה בעקבות צעד ראשון של האפיפיור פיוס ה־12. הקרדינל טִיסֶרַנד, אז יושב ראש הוועדה לכנסיות המזרח של הכנסייה הקתולית, עודד כבר בשנת 1954 את הקמתה של עמותה אשר תתמוך במטרה זו — "מפעל יעקב הצדיק", תחת חסותו של הפטריארך הלטיני של ירושלים, ההגמון אלברט גורי. המיסה הראשונה ad experimentum 207 בעברית לפי הנוסח הסורי נערכה בשנת 1956 בחיפה208. לבסוף הסמיך האפיפיור פיוס ה־12 את הקרדינל טיסרנד לאשר את השימוש בשפה העברית בחלקים הראשונים והאחרונים של המיסה בנוסח הלטיני209, כבר בשנת 1957, שנים לפני הרפורמה הליטורגית של מועצת הוותיקן השנייה210.  

			התחלתי לגלות כל זה בשנת 1951 הודות לאב ז'אן רוז'ר הנה211. אז, בהיותי עדיין פרח כהונה, הגעתי לראשונה כעולה רגל לארץ הקודש. האב הנה, ממסדר האסומפסיון, הקדיש את כל חייו לקהילה דוברת עברית זו. הוא השביע אותי שלאחר הסמכתי אצטרף אליו כדי לשרת את העדר הקטנטן הזה ככהן. עד עתה לא הצלחתי לקיים את הבטחתי. כמעט כל שנה, מאז שנת 1951 ועד למינויי כאחראי קהילה, הגעתי עם סטודנטים בעלייה לרגל למקומות הקדושים. עקבתי אחרי הצמיחה והניסיונות של קהילה זו, ענייה, שברירית, פצועה. חבריה — יהיה מוצאם אשר יהיה — סובלים היום בשל כל הסתירות: אלה שסובל העם היהודי מאז ומעולם, אלה שסבלו במהלך הדורות הנוצרים בארץ כה מורכבת. רוב חברי הקהילה הם אנשים מקודשים — כוהנים, נזירות, עמאים מקודשים212. הכול מתנהל כאילו חפץ האלוהים לאסוף בקהילה משונה זו רק בני אדם הנקראים לעדות הגבוהה ביותר של האהבה וההתמדה, בני אדם הנקראים לקדושה. אבל כמה חולשות, כמה עוני, כמה חבורות, כמה מתחים... 

			לפני כשנה וחצי ניתן לי החסד לבקר אצל אֲחֵיכֶם ממנזר הבֶּק־הֶלוּאַן במנזר שהם יסדו באבו גוש. שלושתם היו סימן של שלום בקרב קהילה דוברת עברית כאובה ומפולגת, המתמודדת עם דחייתה על ידי רוב הקהילות המקומיות. כאשר התפללתי וחלקתי אתם את רשמיי מהחודש שבו שהיתי בארץ הקודש, הרגשתי שטמונה בהם הבטחה עבור עתיד הכנסייה "מאת המילה" הזאת. מה יהיה עתידה? האלוהים לבדו יודע. אולי הקהילה הדוברת עברית, במצבה הנסתר והמושפל, מופיעה בין נוצרים מאומות העולם כסימן לעבד ה' המעונה ולשׂה213. ועדיין, אילו נתנה לה הכנסייה קיום אוטונומי, יכלה קהילה זו למלא, בשיתוף פעולה עם הקהילות הערביות הנוצריות, את השליחות שנתן ישוע לתלמידיו. בין היהדות לאסלם, בין התרבות הערבית לתרבות המערבית, בין הדרישות הפוליטיות המנוגדות — למי זולתם מתאים לחיות את הברכה הזאת: "אַשְׁרֵי רוֹדְפֵי שָׁלוֹם, כִּי בְּנֵי אֱלֹהִים יִקָּרֵאוּ"214? המשיח, בן האלוהים, אומר פאולוס השליח, "עשה השלום בדמו על הצלב"215. זו העדות שהמזרח התיכון הקרוע מצפה לה מהנוצרים.  

			במהלך הנסיעה הזאת הייתה לי ההרגשה שמשהו התחיל להשתנות בצורה שבה הישראלים היהודים והקהילות הנוצריות הממוסדות קיבלו את הקהילה הדוברת עברית הזאת. אני מפקיד אותה לתפילותיכן. כי אם האלוהים ירשה לה למצוא שוב את זהותה בקרב הכנסייה, יהיה זה חסד עצום עבור אמונת כולנו: היא תהיה סימן וערבון לנאמנות האלוהים להבטחתו. היא תבטא את עומק ההשרשה של שליחות הנוצרים בהיסטוריית הגאולה, כפי שמזכירה זאת בבירור מועצת הוותיקן השנייה.  

			מרנא תא 

			התקווה הנוצרית נושאת אופי של ציפייה, של ביכורי העתיד לבוא. במתנות האלוהים ניתן לנו להקדים את השלמת הכול; אף כי האלוהים עדיין אינו "הַכֹּל בַּכֹּל"216. הפיתוי עבור הנוצרים הוא לדמיין שמלכות האלוהים כבר הגיעה. אנו רואים אשליה זו כאשר הכנסיות לוקחות את מקומה של מלכות האלוהים: אז הדמות שהן מציגות היא זאת של חברה אנושית ההופכת את האלוהים לכלי לשירותה. כי החוויה הנוצרית היא חוויה של רוח הקודש ושל תחייה אצל אנשים ונשים שהמוות עדיין שוכן בתוכם. יש להם חלק בחיי המשיח הקם לתחייה גם אם הם עדיין נועדו לעבור דרך המוות, ויש להם חלק באחדות רוח הקודש כאשר הם עדיין מפולגים.  

			באופן כמעט גורף, אנו שוכחים שהנוצרים שותפים לתקוות ישראל שביטויה הקיצוני הוא המשיח הצלוב. עם ישראל היה יכול להתגעגע או לייחל למה שהובטח לו: סימן היכר בעולם הזה, ארץ, עם, קיום חברתי מוכר. אך הפרדוקס האכזרי של אלפיים שנות היסטוריה נוצרית הוא שעמי המערב הם שחשבו להשתלט על תקווה זו והבטחה זו ורצו לקיימן לבדם, לשם עצמם. מדובר תמיד בפיתוי לדמיין את מלכות האלוהים כמימוש גלוי ומידי של הצדק הודות לעוצמה האנושית. אולם האדם אינו יכול לחיות בצדק אלא אם הוא יודע שהוא בעצמו חסר צדק. אחרת האדם מחליף את הצדק האלוהי באי־צדק אנושי. הוא חוזר להיות עובד אלילים, ללא אלוהים, ללא תקווה, ושוכח את נבואות ישראל.  

			בשל אמונתן במשיח הצלוב, נשאו האומות הנוצריות את חוב התקווה הזאת אשר קיבלו מישראל; הן גירשו לשולי חברתן את העם שבו בחר האלוהים להעיד על תקווה זו, עזבו אותו לעוני ולנידוי, דחו אותו תוך שלילה של כל רכוש, כל שורש, כל זהות. האין זה העם היהודי אשר נשאר העד הנראה ביותר לעין של התקווה המשיחית במהלך חמש־עשרה מאות שנה של היסטוריה אירופאית? זהו עם של עדים בעל כורחם, החיים בנאמנות עד מוות על קידוש השם, אולי בחטא ככל בני האדם, אבל עדים שמלכות האלוהים איננה שייכת לעולם הזה. האם לא תהיה משמעות, לא יהיה ערך, למסירות חייהם ולציפייה המשיחית של היהודים, עבור הכנסייה המצפה לשובו של מושיעה, המצפה לבואו בהוד של מושיע כל בני האדם?  

			 

			 

			 

			 

			
				
					197	ימי התבודדות עם הנזירות, כפי שהוסבר בהקדמה. 

				

				
					198	אפסים ג: 5-6: "הָרָז אֲשֶׁר בַּדּוֹרוֹת הַקּוֹדְמִים לֹא נוֹדַע לִבְנֵי אָדָם, כְּמוֹ שֶׁנִּגְלָה כָּעֵת לִשְׁלִיחָיו וְלִנְבִיאָיו הַקְּדוֹשִׁים, בְּדֶרֶךְ הָרוּחַ — שֶׁיִּהְיוּ הַגּוֹיִם שֻׁתָּפֵי נַחֲלָה, שֻׁתָּפֵי גּוּף וְשֻׁתָּפֵי הַהַבְטָחָה בַּמָּשִׁיחַ יֵשׁוּעַ עַל־יְדֵי הַבְּשׂוֹרָה". 

				

				
					199	מדובר באירוע לאחר שישוע נעצר: החיילים הרומים "הִפְשִׁיטוּהוּ וְהֶעֱטוּ עָלָיו מְעִיל שָׁנִי, וּלְאַחַר שֶׁשָׂרְגוּ עֲטֶרֶת קוֹצִים שָׂמוּ אוֹתָהּ עַל רֹאשׁוֹ, נָתְנוּ קָנֶה בְּיַד יְמִינוֹ וְכָרְעוּ לְפָנָיוּ כְּשֶׁהֵם מִתְלוֹצְצִים בּוֹ וְאוֹמְרִים: "שָׁלוֹם לְךָ, מֶלֶךְ הַיְּהוּדִים!" הֵם יָרְקוּ בּוֹ, לָקְחוּ אֶת הַקָּנֶה וְהִכּוּהוּ עַל רֹאשׁוֹ" (מתי כז: 28-30). 

				

				
					200	ראו קורניתים ב' ה: 21: "אֶת זֶה אֲשֶׁר לֹא יָדַע חַטָּאת עָשָׂה לְחַטָּאת בַּעֲדֵנוּ, כְּדֵי שֶׁאָנוּ נִלְבַּשׁ אֶת הַצְּדָקָה שֶׁל אֱלֹהִים בּוֹ".

				

				
					201	באיגרת אל הגלטים מוזכר יעקב כ"יַעֲקֹב אֲחִי אֲדוֹנֵנוּ" (גלטים 1: 19). ההסבר המקובל הוא שהמילה "אח" שימשה גם, כמקובל בחברות רבות, ככינוי לבן משפחה קרוב, גם אם אינו בן לאותם הורים.

				

				
					202	פרקים אלו מתארים את הדורות הראשונים של הכנסייה.

				

				
					203	ועידת קלצדוניה התקיימה בשנת 451. מטרתה העיקרית הייתה קביעת הגדרות לאמונה הנוצרית כנגד קבוצות אשר חלקו על עיקרי אמונה מסוימים. יחד עם זאת, ההגמונים הנאספים גם הצביעו עבור תקנונים משמעתיים, בין היתר תקנון אשר נתן סמכות לכנסיית קונסטנטינופול או ביזנטיום (היום איסטנבול) על שאר כנסיות המזרח. בעקבות כך, חלקן הגדול של כנסיות אלכסנדריה ואנטיוכיה נפרדו מהכנסייה הקתולית. 

				

				
					204	בכנסייה סנטה סבינה, שנבנתה במאה החמישית, ניתן לראות פסיפס מעל לדלת הכניסה שבו מופיעות שתי נשים עם הכתוביות: "כנסייה מאת המילה", "כנסייה מאת הגויים". 

				

				
					205	המשפט מכוון לנזירות אשר שמעו את דבריו בהתבודדות. אב המנזר פאול גרמונט נולד בשנת 1911 בעיר טרואה שבצרפת (עיר הולדתו של רש"י), נדר את נדריו בשנת 1929 כנזיר, ונהיה לאב מנזר הראשון של מנזר הבק־הלואין שבנורמנדי. בשנת 1976 הוא שלח שלושה נזירים לארץ, והם ייסדו את קהילת הנזירים החיים היום במנזר אבו גוש. האב גרמונט נפטר ב־30 ביולי 1989 ונקבר בכנסיית המנזר בבק־הלואין. 

				

				
					206	אבו גוש נחשב לאחד המקומות המזוהים עם עמאוס (ראו לוקס כד). הצלבנים בנו שם כנסייה במאה ה־11 (בשם מרים הקדושה של התחייה), לזכר המפגש של ישוע הקם לתחייה עם התלמידים בדרכם לעמאוס. מתחם המנזר נמסר לממשלת צרפת בשנת 1873. בשנת 1899, שהו שם זמנית כמה נזירים אך לא נשארו. נזירי הבק־הלואין הגיעו בשנת 1976 ונשארו, ובשנת 1977 הגיעו שלוש נזירות שהקימו את מנזרן לצד זה של הנזירים. אב המנזר הראשון היה ז'אן־בטיסט גוריון, אשר התמנה לאב מנזר בשנת 1999 (עד אז נחשב אבו גוש לשלוחת המנזר בצרפת). בשנת 1990, מונה האח ז'אן־בטיסט על ידי הפטריארך לתפקיד הסגן האחראי על קהילות הקתולים דוברי העברית בארץ, וב־9 בנובמבר 2003 הוסמך להגמון עבור אותן קהילות. הוא נפטר ב־23 ביוני 2005, ולאחריו נהיה האב פיירבטיסטה פיצבאלה הפרנסיסקני לסגן פטריארך עבור הקהילות, עם סמכויות דומות מאת האפיפיור; בהמשך, עבר התפקיד לאב דוד נויהאוז ולאחר מכן לאב רפיק נהרה. בתחילת 2013 עברו קהילות הקתולים דוברי העברית להיות "נציגות יעקב הצדיק", כגוף כנסייתי בתוך הפטריארכיה הלטינית.

				

				
					207	"לניסיון": מונח בכנסייה הקתולית לנוסח תפילה (כולל תרגומי נוסח מקובל) אשר קיבל אישור זמני לשימוש בתפילה, אך טרם עבר את כל תהליכי האישור הסופי. 

				

				
					208	בעצם נערכה מיסה בעברית בקטקומבות ברומא כבר בשנת 1955, אבל המיסה הראשונה בעברית בארץ נערכה בחיפה בשנת 1956. 

				

				
					209	האישור לתפילה בעברית כללה אז את חלק המקראות בתחילת המיסה, ואת התפילות הסופיות, אך לא את החלק עם הקדשת הלחם והיין, שנשאר בלטינית. 

				

				
					210	במועצה הוותיקנית השנייה ניתן אישור לכלל הכנסייה לערוך את המיסה בשפות השונות. 

				

				
					211	האב ז'אן רוז'ר הנה (Jean-Roger Henné) נפטר ב־3 בספטמבר 1979. 

				

				
					212	אדם (איש או אישה) המקבל הקדשה מהכנסייה וחי חיי פרישות, אך אינו כהן ואינו שייך למסדר נזירים, ולרוב חי ועובד בתוך העם. הבטוי "עמאי" (layperson) מתאר בכנסייה הקתולית מי שאינו כהן או נזיר/ה. 

				

				
					213	"שׂה האלוהים" הוא אחד התארים של ישוע המשיח (ראו יוחנן א: 29). 

				

				
					214	מתי ה: 9.

				

				
					215	ראו אפסים ב: 13-17. 

				

				
					216	ראו קורינתים א' טו: 28. 

			ישראל ואומות העולם217 

			קיבלתי בהתרגשות גדולה את הזמנתה של אוניברסיטת תל־אביב לכנס זה. כך אוכל להשתתף מחר ביום השואה ביד ושם שבארץ ישראל, למְלֹאת חמישים שנה לשחרור מחנות הריכוז.  

			לא חזרתי ליד ושם מאז קיץ 1973. באותה עת החלטתי לקיים יום צום, התבוננות ותפילה באוהל יזכור218. ישבתי מאחור. לאחר מספר שעות, השומר דאג לי. הוא התקרב ואמר לי: "אל תצטער, אמור קדיש וחזור הביתה". הוא הגיש לי את הטקסט. עשיתי כפי שאמר, עם הודיה פנימית לאלוהים על שומר זה אשר ניחם אותי, כפי שניחם המלאך את אליהו במדבר (מלכים א' יט: 1-8).  

			אני מספר לכם היום סיפור אישי זה כדי להסביר באיזה מצב נפשי אני פונה אליכם. הייתי רוצה לחלוק עמכם מספר מחשבות לגבי גורלו של "כלל ישראל", כלומר של העם היהודי הן בגלות הן כעם הנאסף במדינת ישראל. אוכל רק לעיין בחלק מאין־ספור האוצרות שמכיל דבר אלוהים לאברהם: "וְהִתְבָּרֲכוּ בְזַרְעֲךָ כֹּל גּוֹיֵי הָאָרֶץ" (בראשית כב: 18).  

			השואה ואומות העולם 

			ראשית כול, ביום השנה החמישים הזה, אנו שוב שואלים את עצמנו מדוע האלוהים לא פעל כמו בימי קדם, כאשר הרחיק מסדום ועמורה את לוט ואת משפחתו, קודם שירדו גופרית ואש על ערים אלו (בראשית יט: 1-29). האם שכח אלוהים את הבטחתו, חזר בו מדברו אשר מסר לנו בידי הושע (יא: 8-9): "אֵיךְ אֶתֶּנְךָ אֶפְרַיִם אֲמַגֶּנְךָ יִשְׂרָאֵל אֵיךְ אֶתֶּנְךָ כְאַדְמָה אֲשִׂימְךָ כִּצְבֹאיִם נֶהְפַּךְ עָלַי לִבִּי יַחַד נִכְמְרוּ נִחוּמָי: לֹא אֶעֱשֶׂה חֲרוֹן אַפִּי לֹא אָשׁוּב לְשַׁחֵת אֶפְרָיִם כִּי אֵל אָנֹכִי וְלֹא־אִישׁ בְּקִרְבְּךָ קָדוֹשׁ וְלֹא אָבוֹא בְּעִיר". 

			מאז תחילת כנס זה, התבוננו בשאלות קשות — יהודים ונוצרים, מאמינים ולא־מאמינים. כי במאה שלנו התחוללה אימה ללא תקדים היסטורי. בתוכנית זו להשמדת העם היהודי, היו מעורבים אנשי כל העמים, ולכן כולם אחראים, ישירות או בעקיפין, כיוזמים או כשותפים, בציניותם או בשתיקתם. לפחות כך ניתן לראות בחקירתנו את האירועים במרחק של חצי מאה. התשובה האלוהית היחידה בקנה מידה דומה לתוכנית השמדה זו הייתה מחיקת האנושות כולה, מבול חדש. 

			אך נשבע אלוהים לנח: "לֹא־אֹסִף עוֹד לְהַכּוֹת אֶת־כָּל־חַי כַּאֲשֶׁר עָשִׂיתִי" (בראשית ח: 21). ברית נח זו עם האנושות כולה משאירה את השדה פתוח לחירות בני האדם, המסוגלים הן לטוב ביותר הן לרע ביותר. האלוהים השאיר בידי בני האדם את היכולת להשמדת האנושות, יכולת שהוועידה הנוכחית בנוי יורק על הנשק הגרעיני מנסה להגביל.  

			אם כן, כדי לענות לשאלתנו: "מדוע שתק אלוהים?", מזמינה אותנו התורה לשאול את עצמנו: מדוע נשאר האלוהים נאמן לברית אשר כרת עם נח, גם כאשר את המחיר הקשה מנשוא שילם עמו? אני לא חושב שיש לנו תשובה אחרת מזאת: כיהודים, אנו מגלים יחד שאנחנו כולנו ניצולים, שאנו חיים. יחד, כל האומות מגלות שהן בחיים למרות כוח ההרג העצמי שהירושימה היה אחת מתסמיניה. כדי לעמוד מול השאלה ללא תשובה לגבי עתידנו, עלינו להתבונן יחד מחדש בהבטחת האלוהים לאברהם: "וְהִתְבָּרֲכוּ בְזַרְעֲךָ כֹּל גּוֹיֵי הָאָרֶץ" (בראשית כב: 18).  

			הרי ברור שלא ניתן לשאול את עצמנו לגבי עתיד העם היהודי בלי שנשאל את עצמנו לגבי גורלן של כל אומות העולם. העם היהודי אינו יכול "לעבור לחדר נפרד" או להוציא את עצמו מכלל האנושות. הוא היה משמיד את עצמו. זה בדיוק מה שהיטלר רצה לעשות ומה ש"מַלְכֵי־אֶרֶץ" (תהילים ב: 2) נתנו לו את הסכמתם. הגויים יודעים שהשאיפה להשמיד את היהודים, פירושה הובלת האנושות כולה לאבדון.  

			ישועת כל העמים 

			בעניין הברכה אשר ניתנה לאברהם והקשר שהיא יוצרת בין זרעו לבין אומות העולם, עלינו להפיק לקח מאלפיים השנים האחרונות של ההיסטוריה219. אם יש דבר השייך לעם היהודי במיוחד — זהו התנ"ך. אולם מזה אלפיים שנה, התנ"ך נמסר בדרשות הנצרות, מתורגם לכל השפות, ונערץ כדבר האלוהים על ידי גויים רבים. כל בני האדם מכירים או מגלים אותו, כולם יכולים לקבל אותו כדבר אלוהים המכוון גם אליהם.  

			התנ"ך מטפח בבני האדם את המודעות שהם שייכים להיסטוריה אחת, היסטוריית האנושות. כי בשונה מכל המיתולוגיות, סיפור בריאת העולם מגלה לאדם את רז האלוהים ומאפשר לבני האדם לגלות את עצמם בכבודם ובגורלם, באמצעות קבלת ההיסטוריה של העם שדרכו האלוהים מעיד על עצמו. עלינו להכיר בעובדה שהצורות שלובשת האוניברסליות בימינו — צורת ההיגיון של המדע ושל הטכנולוגיה, הצורה (השברירית) של זכויות האדם, הסולידריות של כל בני האדם לטובת כל אחד ולטובת כולם, הנשללת לעיתים קרובות — כל אלה לא היו יכולים לבוא אל העולם או להתקיים עם עוצמה כה רבה אילולא ניזונו מההתגלות התנכית.  

			הכרה היסטורית זו מעלה שתי שאלות: 

			 

			1. 	איך יכולים וצריכים היהודים לראות את העמים המקבלים את ההתגלות שניתנה לישראל ומאמצים אותה? 

			2. 	איך יכולים וצריכים העמים לראות את היהודים שמהם הם מקבלים את דבר האלוהים הזה?  

			בעבר, היה בחברה הנוצרית רצון לנשל את העם היהודי מפיקדון זה שהופקד בידיו, לעיתים אף להשמידו כדי לגנוב ממנו את האוצר. היום, אלה שאינם יהודים אך מאמינים בדבר האלוהים, האם גם הם גוזלי ירושה? האם אינם יכולים לקבל אותה בלי שיבקשו להפוך ליהודים? האם הם נחשבים עדיין עמי הארץ, עובדי אלילים?  

			הגויים, כולל אלה שאין ביניהם יהודים, קיבלו באמונה, דרך הכתובים, תמונה של העם היהודי. מאמינים אלה אינם יכולים להימנע מהזדהות מסוימת עם עַם זה וסיפורו. אחת הדוגמאות הבולטות היא זו של השחורים אשר נלקחו לשבי במדינות אמריקה. אם כן מהו מבטם על העם היהודי, על עברו אך גם על ההווה שלו ועל עתידו?  

			ייחודי ואוניברסלי — גורל ישראל 

			לגבי החטא והמוות, כמו לגבי הגאולה והחיים, גורל העם היהודי וגורל הגויים קשורים בקשר בל יינתק. בשל הבחירה והתורה, ישראל, הנושא את ההבטחה המשיחית, "עֹמֵד לְנֵס עַמִּים" (ישעיהו יא: 10); ואכן, בעקבות אותה הבטחה משיחית נקראים העמים להיכנס לברית האלוהים עם ישראל ו"לְהֵאָסֵף עִם עַם אֱלֹהֵי אַבְרָהָם" (ראו תהילים מז: 10; עזרא ו: 21; ישעיהו ב: 2-4; סו: 18-21).  

			לשאלה המסורתית: "האם זה טוב ליהודים?", עלינו להוסיף: "האם זה טוב לאנושות?". לא ניתן להפריד בין שתי השאלות. המקרא בלבד מביע במונחים אלה את הקשר בין הייחודי לבין האוניברסלי. כי אם עם ישראל אינו עם "כשאר העמים", הדבר נובע בראש ובראשונה מיצירתו כעם אלוהים. משם נובע ייחודו. אלוהים אשר בחר בישראל כדי להתגלות הוא אלוהי העולם כולו, האלוהים שבו יכירו בו הגויים. האלוהים בחר בעמו למען יהיה "כלי" בידו, "חֵץ בָּרוּר בְּאַשְׁפָּתוֹ" (ישעיהו מט), עבדו ה"נצור" שיגשים את תוכנית בורא כל בני האדם: הישועה האוניברסלית. בדרך זו, ההיסטוריה הייחודית של עם זה מכוונת לישועת כל העמים. אומנם אין זה תואם את שאיפות המדינות החולמות על שלטון עם אחד על האחרים. האלוהים האחד הוא המולך על כל העמים ונותן כבר עתה לכל העמים לגלות את כבודם השווה. אנו יודעים לאיזה סחף נוראי יכולה להגיע המשיחיות בצורותיה הפגניות! כלומר כאשר נלקחה ממנה משיחת הרוח והיא מצטמצמת לאימפריאליזם פוליטי, סוציאלי או אתני.  

			כך מתגלה פרדוקס גורלו של "כלל ישראל". בני ישראל מתאספים במדינה ככל המדינות — לא פחות ולא יותר — והדבר לגיטימי ונחוץ. מדינה זו נוסדה בידי בני העם אשר האלוהים קרא לו להיות עם "לא ככל העמים", אלא "למען האחרים", לשם תוכנית האל לישועה אוניברסלית. ומה שנכון לגבי עם זה, במדינה זו שנוצרה מחדש עבור היהודים, נכון גם לגבי בני העם היהודי המפוזרים בקרב המדינות שהם אזרחיהן. אך קריאה זו לעדות היא בהתאם לגבורת האלוהים ולא בהתאם לכוח בני האדם. גורלו של "כלל ישראל" הוא תמיד מעבר למידותיו.  

			 

			
				
					217	הרצאה באוניברסיטת תל אביב, יום ד' 26 באפריל 1995, פורסמה בגרסה הצרפתית של העיתון Osservatore Romano, ב־2 במאי 1995.

				

				
					218	אמו של אהרן ז'אן־מארי לוסטיגר, ג'יזל לאה לוסטיגר, נרצחה באושוויץ ב־1943.

				

				
					219	ראו "Let my people go", הרצאת הקרדינל לוסטיגר באוניברסיטת Yale ב־2 בנובמבר 1992, אשר פורסמה בצרפתית בכתב העת Nouvelle Revue Théologique. NRT 115 (1993) p. 481-495. 

			מז'ול איזק עד יוחנן פאולוס השני: 
שאלות לעתיד220 

			החתומים על מסמך סליגסברג221 קיוו. ז'ול איזק222 דפק בדלת. מועצת הוותיקן השנייה פתחה אותה בהצהרת 223Nostra Aetate. החל מרגע זה היה עלינו להתקדם בדרך ההכרה ההדדית בין יהודים לנוצרים. אומנם אי אפשר לסכם בקלות אלפיים שנים עקובות מדם. כדי לצייר את דרכי העתיד, היה חיוני שנבהיר ונקבל אחריות על העבר.  

			האפיפיור יוחנן פאולוס השני ניגש למשימה זו באומץ לב, באהבה ובכבוד, למרות אי־ההבנות וההתנגדויות. הוא היה מוכן לכך. הוא הכיר את המציאות היהודית224. יהודים היו בין שכניו, עמיתיו וחבריו. הוא הכיר את מנהגיהם, וגם את זיכרון הרדיפות. הוא ראה את השמדתם במדינתו המרוסקת. לאחר המלחמה, התגבשו השקפותיו על העולם והבנתו ההיסטורית. אלו התפתחו במסגרת התרבות הוותיקה של אירופה המזרחית, שאינטלקטאולים ואומנים יהודים כה רבים תרמו לה. הוא האפיפיור הראשון שהכיר את העולם הנעלם של הקהילות היהודיות באירופה המזרחית דרך חווייתו האישית.  

			אחרי אושוויץ 

			כשהחל קרול וווֹיטילה225 את כהונתו כאפיפיור, התחילו בני דור השואה, לפחות באירופה, לצאת משתיקתם. אלה ש"לא ידעו" חשו את תחושת הָאֵין התהומי של הדור הזה, אין תהומי של חיי אדם שהושמדו, אין תהומי של האמונות והתקוות, אין תהומי של הזיכרון. מאז, אושוויץ הפך עבור כולם למקום של זיכרון שנשרף לאפר. אושוויץ הפך את כל מה שקדם לו, את אירופה הישנה, לאֵין. בין יהודים לנוצרים התרחשו מספר תקריות במהלך עשרים השנה האחרונות, שהפכו מיד לנכס לעיתונות והציתו מחדש את הוויכוחים, הזינו את החשדות, ופתחו מחדש את הפצעים — אלה של השואה ואלה של מאות השנים של רדיפת היהודים באירופה הנוצרית. מי לא יחוש את ההרגשה המרה שיחסים שבריריים אלה עומדים ללא הרף על סף ניתוק? יחד עם זאת, בנסיבות אלו קמו אנשי לב ואמת כדי להרגיע את העימותים המתלקחים, לפזר את אי ההבנות, ולבנות מחדש את האימון.  

			מבט חדש 

			יוחנן פאולוס השני נקט יוזמות בעלות משקל סמלי מובהק. אלה התאפשרו רק הודות לרצונם ואומץ ליבם של המנהיגים היהודים. אדלג על ההסכם הדיפלומטי בין מדינת ישראל לוותיקן, טקסט מפתיע בתוכנו הדתי וההיסטורי. אזכיר כאן שני צעדים, מתוך רבים אחרים, אשר חשפו בפני דעת הקהל העולמית את כוונות הכנסייה ואת מעורבותה.  

			ביקור האפיפיור בבית הכנסת הגדול ברומא: תמונתו עם הרב הראשי עשתה יותר מנאום ארוך. בואו כעולה רגל לארץ הקודש, ביקורו בישראל ותפילתו בכותל המערבי הדהימו את בעלי הדעות העוינות, האדישות או הספקניות ביותר.  

			בו בזמן, האפיפיור יוחנן פאולוס השני פיתח והציג גישה רחבת־היקף לגבי הקשר של הנוצרים לעם היהודי. האפיפיור מבקש מהנוצרים לגלות את העם היהודי, להפנות אליו מבט חדש, לא רק דרך כתבי הקודש, אלא גם דרך ההיסטוריה של אלפיים השנים האחרונות. תקוותי היא שהרצאותיו הרבות של הסמכות העליונה בעולם הנוצרי בנושא זה ייאספו יום אחד לספר. ההרצאות מזמינות פילוסופים ותיאולוגים, היסטוריונים וסוציולוגים, וגם אנשי פוליטיקה, למשימה חדשה. יוחנן פאולס השני רואה את כל ההיסטוריה האנושית לאור ההתגלות האלוהית, ומזמין אותנו להבין את משמעותה של בחירת העם היהודי עבור כל בני האדם. אי־הכרה או דחייה של בחירה זו תרוקן מכל משמעות את היסטוריית הגאולה שהיא יסודה של האמונה הנוצרית, ואולי גם את כל ההיסטוריה האנושית.  

			שירות האנושות 

			נעשתה עבודה גדולה בתודעתם של הנוצרים ושל היהודים כאחד: בירור האחריות הנוצרית והכרה בה בדרמה של מלחמת העולם השנייה; חיבור מחדש של חוטי ההיסטוריה המשותפת בת אלפיים שנה, ושל התרבות המשותפת; גילוי הדדי של הטענות שהצטברו, על כל אמיתותן ואכזריותן, כך שלא יישארו טענות מושתקות בקרב יורשי היסטוריה זו. כך, מעבר לתהום השואה, נבנה מחדש רצף ההיסטוריה האירופאית וחודש דו־שיח שהחל, הופסק וחודש לאורך אלפיים שנה. כך אנו מגלים יחד שאושוויץ לא עצר את ההיסטוריה. כי בנטלנו על עצמנו את כל העבר, יש לנו רצון משותף לחיות את עתידנו המשותף בשירות האנושות.  

			כיצד נתאר את הגדולה הרוחנית של כל אלה שתרמו למלאכה זו, את האמונה ונדיבות הלב אשר הראו? אזכיר במיוחד את דר' רייגנר226, אשר הקדיש את כל כוחותיו למשימה. כיצד נתאר את ההשראה האלוהית אשר הדריכה אותם? כיצד נתאר את תפילתם של גברים ונשים כה רבים אשר נשאו תפילה לפני האלוהים בעד תוכנית זו? אט אט, אנו מבחינים שבזמנים אלו של רוע ושנאה, כתבו "צדיקים" היסטוריה העשויה טוב־לב, כבוד, אנושות וקדושה, אשר הראתה את גבורתו של דבר האלוהים.  

			לקראת דו־שיח אמיתי 

			הגענו לרגע היסטורי שבו ניתן לחדש דו־שיח אמיתי, אשר הופסק לפני כמעט אלפיים שנה — דו־שיח אשר למען האמת המשיך, כאילו בלחש, בקרב גיבורי רוח שאנו נוטים לשכוח. דו־שיח זה לא ימחק כמובן את חילוקי הדעות או ההבדלים בין יהודים לנוצרים. העמקה משותפת מזוויותינו השונות בדבר האלוהים תאפשר לנו להתבונן בהוקרה במה שרוח האלוהים נותנת לכל אחד להבין ולהאמין. יהודים ונוצרים יגלו שהם נחוצים אחד לשני בחזון חי ועוצמתי יותר של גדולת מתנת האלוהים ויופי גורלו של האדם.  

			 

			 

			
				
					220	שיחה במפגש הקונגרס היהודי העולמי בפריז, 28-29 בינואר 2002. 

				

				
					221	כנס סליגסברג על האנטישמיות התקיים בסליגסברג שבשוויץ מה־30 ביולי עד 5 באוגוסט 1947. נפגשו בו יהודים ונוצרים כדי לדון בבעיית האנטישמיות ובדרכים להילחם בה בכל מישורי החיים. הכנס נחשב כרגע מכונן בבניית יחסים על בסיס של כבוד הדדי בין יהודים לנוצרים. ראו גם את הסיכום המקורי של הכנס והמלצותיו ב: https://www.ajcf.fr/IMG/pdf/Seelisberg.pdf.

				

				
					222	ז'ול איזק (1877-1963) היה היסטוריון יהודי צרפתי אשר במלחמת העולם השנייה ואחריה עסק בתולדות המרכיבים האנטישמיים בהוראה ובתיאולוגיה הנוצרית. הוא היה מעורב בדו־שיח בין יהודים לנוצרים ותרם רבות גם לדיון במועצת הוותיקן השנייה על הגישה ליהדות, וכך למסמך Nostra Aetate (ראו הערה 4 בפרק 5, והערה 4 כאן). עבודתו הניעה נוצרים רבים להבין את הצורך בתיקון הוראת הכנסייה בעניין היהדות והיהודים ובהוקעת כל ביטויי האנטישמיות כמנוגדים לנצרות עצמה.

				

				
					223	המסמך Nostra Aetate, "בזמננו", הוא מסמך של מועצת הוותיקן השנייה, הדן בקשר בין הכנסייה לדתות אחרות. בפרק הרביעי, הפרק העוסק בעם ישראל, מדגישה הכנסייה הקתולית את הקשר העמוק בינה לבין עם ישראל ודוחה את האנטישמיות ואת האשמת היהודים במות המשיח. ראו ב: http://www.vatican.va/archive/hist_councils/ii_vatican_council/documents/vat-ii_decl_19651028_nostra-aetate_en.html

				

				
					224	מילולית: המצב היהודי, la condition juive. 

				

				
					225	שמו המקורי של האפיפיור יוחנן פאולוס השני. 

				

				
					226	Dr. Gerhart M. Riegner (1911-2001) היה יושב ראש הקונגרס היהודי העולמי בשנים 1965-1992. 

			יהודים ונוצרים: 
מה עליהם לצפות מפגישתם?227 

			האם משקיפים נבונים יכולים לחשוב שבעקבות מחוות שני הצדדים, ובמיוחד אלה של יוחנן פאולוס השני ונציגי מדינת ישראל, עיקר הבעיות בין העם היהודי לבין הכנסייה הקתולית באו כבר על פתרונן? 

			למען האמת, אירועים אלה מאפשרים רק להתחיל את עבודת ההבחנה הנוגעת ליחסינו ההדדיים. עבודה זו תראה נחוצה יותר ויותר לכל אדם שיתבונן בשאלה כה חיונית הן לקתולים לגבי היהודים, הן ליהודים כלפי הקתולים. הכרה הדדית תישא פרי שטרם נראה לעין. לזה אתייחס בחלק הראשון של דבריי. הכרה זו היא מטלה שטרם הושלמה, ובזה אעסוק בחלק השני. 

			1. הכרה הדדית 

			ראשית כול, איך נוצרי מאמין מתאר לעצמו בדרך כלל את העם היהודי או את היהודים? 

			קריאה נוצרית של כתבי הקודש 

			מקור המידע הראשון הזמין לנוצרי המאמין הוא כתבי הקודש. אין זה דבר של מה בכך! הזהות הדינמית של העם היהודי בהיסטוריה הקדושה שלו, כפי שאנו יכולים להבחין בה בתנ"ך, מעצב למעשה את התרבות המערבית. עולם התנ"ך, שבצדק אין אנו יכולים להבין אלא כנחלתו של העם היהודי, הפך לרחם שממנו נולדו כל דימויי ההיסטוריה והחברה בתרבויות שהשראתן נוצרית. גם הברית החדשה נכתבה על ידי יהודים, ואינה ניתנת להבנה למי שאינו מכיר את החיים והתקווה היהודיים של אותה תקופה, הן בארץ הקודש הן בגלות. אנו יודעים עד כמה בני הכנסייה פירשו טקסטים אלה בצורה מעוותת ופוגענית. אין צורך שנזכיר כאן את פרטי מפעלם של האפיפיורים האחרונים, יוחנן ה־23, פאולוס השישי ויוחנן פאולוס השני, לדחיית האשמת היהודים ב"רצח אל" ואת "תורת הבוז"*. ניתן לראות היום שקריאה מאוזנת יותר של הברית החדשה חדרה אל תודעת הנוצרים. קריאה מאוזנת מגלה את מקומן של דרשות ישוע בתוך התרבות היהודית של המאה הראשונה לספירה, ומביאה לגילוי המשכיותה של תורתו עם המסורת התנכית. הדבר בולט בריבוי יצירותיהם של מחברים יהודים בנושא.  

			מכאן שקריאה נוצרית של כתבי הקודש מציגה דמות דתית מאוד של היהודי ושל ישראל, דמות נכבדה ואהובה. התנגשותם של הפירושים היהודיים והנוצרים יכולה להיות קשה. היא התדרדרה בעבר עד כדי רדיפות היהודים, לעיתים קרובות מדי עקובות מדם. מכאן ואילך התנגשויות אלה אינן יכולות יותר להסתיר את פני האח הקרוב ביותר במבט אל הזולת: סימני הפיוס, בקשת הסליחה, התפילה בכותל — כל אלה מטהרים את המבט הנוצרי. האפיפיור יוחנן פאולוס השני זיהה בבירור את "אחיו הבכורים"228. נוצרי אדוק היה כמעט יכול לראות בכל יהודי רק את השתקפות דברי הנביאים, או את מי שנושא בו את דמותה הקדושה של היסטוריית הישועה. 

			חיפוש שותפים 

			הנקודה השנייה היא שהקתולי נוטה לדמיין את הדת היהודית במבנה דומה לדתו שלו. דבר זה נכון במיוחד לגבי צרפת, שם האמנציפציה בזמן נפוליאון, שהתפשטה בהמשך לשאר מדינות אירופה, קבעה ליהדות מבנה הדומה לזה של הדת הקתולית, "דתם של רוב הצרפתים". כך, הרבנים ייחשבו מקבילים לכוהנים הקתוליים, בתי הכנסת לכנסיות. השוואה זו של הפולחנים והמנהגים הדתיים גרמה לקתולים להשליך על היהדות את ההבנה של דתם שלהם. מה תהיה תדהמתו של קתולי, גם מלומד, לגלות שהכוהנים והלוויים אינם בהכרח רבנים, ולהיפך!  

			הנקודה השלישית היא שהאבולוציה ההיסטורית של ההשקפות בכנסייה הקתולית הובילה להבחנה בין הסמכויות הדתיות לסמכויות הפוליטיות. הבחנה זו מוכרת לעולם היהודי. כתוצאה מכך, כאשר המנהיגים ההיררכיים של הכנסייה הקתולית יחפשו שותפים, הם יפנו באופן טבעי למנהיגים הדתיים, ולכן לרבנים או לרבנים הראשיים. אלא אם תהיה להם היכרות מיוחדת עם היהדות, הם לרוב יזניחו את שאר הגורמים המעצבים את החיים ואת הזהות היהודיים, או יגדירו אותם כשייכים לתחום הפוליטי בלבד. מכאן הקושי, בתפיסת טבעה המדויק של מדינת ישראל היום וארגון כשלכם229. 

			זרות היהודי 

			הנקודה הרביעית, המעורפלת ביותר עבור הנוצרי, היא סוגיית הזהות היהודית. אתם תאמרו לי שגם היהודים מוצאים בסוגיה זו נושא לוויכוחים ולפילוגים! אלא שאין כל זה סותר את הביטחון שיש לכל אחד מאיתנו, שאנו יודעים במה מדובר.  

			מהו המשותף בין איינשטיין, כהן־בנדיט, מרקס, פרויד, בן גוריון, רוזנצוויג, מרטין בובר, רבין, בגין, ברגסון, מנדלסון ורבים אחרים, אם אין זה שהם יהודים? אבל במה מדובר? שמא בהרגשת זרות ייחודית? או בתחושת קשר עדין שבו מתערבבים זיכרונות מודחקים וסיסמאות אנטישמיות? כל זה גורם לעיתים קרובות למי שאינם יהודים לשאול שאלות נאיביות, לעיתים פוגעניות. האופי הזר של היהודי בעיני הלא־יהודי מתחזק עוד יותר בשל מצב הקהילות היהודיות שהגרו שוב ושוב לאורך הדורות. נדיר מאד שיהודי יהיה באמת "מקומי" בארץ אירופאית. הוא יהיה מהגר כמעט תמיד, במרחק דורות ספורים; זר עוד יותר מהאחרים בשל שונותו הבולטת מבחינת דתו או זהותו.  

			 

			לבסוף, אני מזכיר בעיקר את השואה. היא מטביעה את חותמה המובהק ביהודי זמננו. לעיני הגויים היא עומדת כסימן ייחודי המעיר את זוועת איסורי המצפון ואת החרדה של נבואת זעם. כל זה מדגיש את אופיו הקדוש, המקסים והמדאיג, של היהודי בתודעה הנוצרית.  

			שותפות גורל 

			בקיצור, הסוגייה שהנוצרים מתקשים בה היא הזהות היהודית. אומנם ארגונים כגון ה־CRIF 230 בצרפת, הקונגרס היהודי האירופי או הקונגרס היהודי העולמי מעידים: תהיה השונות הדתית, התרבותית, הפוליטית או האידאולוגית אשר תהיה, כמו גם חילוקי הדעות התיאורטיים על ההגדרה העצמית, קיים מכנה משותף בין יהודים. יותר מכך, מכנה משותף זה עומד בפני כל ביקורת או ניסיון התרחקות.  

			לא ניתן לשייך את הזהות היהודית באופן חד־משמעי ללאום, לתרבות, לשפה או אפילו לקיום מצוות הדת, גם אם הדת היהודית שיחקה ומשחקת עדיין תפקיד יסודי במסורת. אומנם קיימת הרגשה של שותפות גורל נצחית המחייבת אידיאל מסוים של החיים האנושיים. מדובר בזיכרון (גם אם מודחק) של אלפי שנות היסטוריה שבהן שלטו הגלות והרדיפה, ויחד איתם התקווה האיתנה לחיים. מדובר גם בהרגשת מחויבות כלפי החיים והאנושות. כל עוד מי שאינו יהודי — בין אם הוא קתולי או לא — אינו מבחין במציאות זו, הוא יתקשה ליצור קשרים עם העולם היהודי. הקושי בהבנת הזהות היהודית כולל במובן מסוים גם את היחס ללידתה ולקיומה של מדינת ישראל. אנו יודעים כי ההכרה בה הייתה צעד מכריע בכינון קשרים נורמליים בין הכנסייה הקתולית לבין העולם היהודי.  

			במקביל... 

			כדי להדגיש את הקושי, מן הראוי שננסה לצייר במקביל את דמות הקתולים בעיני היהודים.  

			ראשית כול, האם יהיה פשטני מדי אם אסתפק במילה אחת כתשובה: "גויים"? אך מילה זו נשארת דו־משמעית. עבור האשכנזים, מילה זו הייתה מילה נרדפת ל"נוצרי", כי האוכלוסייה הלא־יהודית שבתוכה הם חיו הייתה מוגדרת כנוצרית. ובדומה למה שקורה אצל הנוצרים, המבט היהודי משליך על כלל הלא־יהודים תבנית זהות מקבילה לזהות היהודית. מבט זה טומן בחובו פגם מסוים. הרב־גוניות בקרב הלא־יהודים היא לאין ערוך רבה מזו הקיימת בקרב היהודים. כי לרוב אחדות בקרב הנוצרים מתקיימת רק אם היא נוצרת על בסיס ארץ או שייכות דתית, או על בסיס מסורת תרבותית או קבוצתית. לעיתים קרובות מדובר באי־הבנה מצד העולם היהודי המצייר את שאר העולם כאילו מדובר בקטגוריה אחת.  

			שנית, מבחינה דתית, לאורך הדורות בחרה המסורת היהודית להתעלם מהנצרות, ואפילו נמנעה מלנקוב בשמה. כאשר הנושא עלה, התשובה הייתה שאין ליהדות צורך בנצרות להגדרה עצמית. האם כדי להגדיר את עצמה באופן מהותי? אולי. האם כדי לתאר את גורלה ופוריותה ההיסטורית? אינני יודע. בכל מקרה, תשובה זו איננה לוקחת בחשבון את הדרך שעשו העמים אשר קיבלו את התנ"ך מעם ישראל.  

			מחלה חשוכת מרפא 

			שלישית, המטען ההיסטורי יצר קשר מורכב בין יהודים ללא־יהודים בארצות המערב. קשר זה כולל הזדהות, לעיתים התבוללות, אך גם דחייה, עד כדי עוינות ושפיכת דמים. קשרים אלה מושפעים מהזיכרון היהודי וההדחקה הקתולית לגבי מעמדו השולי והמשועבד של היהודי. החופש שניתן ב"תקופת ההשכלה", בתנופת האֵמַנְצִיפַּצְיָה, דחף למחוק את הייחודיות היהודית לטובת הזהות המשותפת, המבוססת על אזרחות רציונלית.  

			למרות מקומם החשוב, ולעיתים קרובות המכריע, של היהודים בגיבוש התרבות המודרנית, שונותם נותרה תמיד. שונות בלתי נתפסת ביסודותיה, לעיתים מטושטשת בשל אדישותם של היהודים עצמם, אך תמיד נוכחת ומופיעה כל פעם מחדש, גם תחת האיום של מחלה חשוכת מרפא — האנטישמיות. ברגע שזאת מופיעה, היא מעוררת אצל כל יהודי את הזיכרון, או זכרון הזיכרון, של הרדיפות, האינקוויזיציה, הגיטאות, הפוגרומים, המחנות.... זיכרון ראשוני זה מטיל את משקלו העצום על מחשבותינו ובחירותינו, אך בה בעת משפיעה גם האנרגיה הדוחפת לניצחון החיים על המוות.  

			אמת הדו־שיח  

			לכן חיוני שנמשיך בעבודה סבלנית להיכרות הדדית, עבודה שתכלול את הדימויים ההדדיים האמיתיים, הן של הקתולים הן של היהודים. עלינו לחשוף את המורשת הסמלית אשר מאחדת וגם מפרידה אותנו. כדי לאפשר דו־שיח אמיתי, שלא ייפגם מחשדות או רגישיויות הדדיות, חיוני שנכיר זה את זה, באופן רגשי ומוחשי.  

			אם אתבונן בעשרים השנים האחרונות שבהן הייתי בעמדת תצפית ייחודית, יכולתי להתרשם מהאנרגיה והסבלנות של מספר מנהיגים יהודים ומנהיגי הכנסייה הקתולית. הם עמלו להפיג חשדות וביקורות שהתלקחו על רקע הרגישות לפגיעות העבר ותגובות ההתגוננות שנרכשו במהלך דורות הרדיפות והבוז. לעומת זאת, כאשר הקשר התבסס על אמון הדדי, נוצרה אפשרות לדבר אחד עם השני בעומק ובאמת, בין יצורים רציונליים השייכים לאותה משפחה אנושית, על בסיס הערכה וכבוד הדדיים. אז יכול טבען האמיתי של המחלוקות להופיע במציאות ובאמת, בלי שיעמיסו עליו את כל כובד משקלם של תקריות העבר או של חששות לעתיד.  

			אני חוזר ומדגיש. לא נוכל להסתפק בהסכמה כללית ובפתיחת ערוצי תקשורת. אנו זקוקים להיכרות אמיתית של הרגישויות וההסטוריה שלהן, של האמונות והשתיקות, וגם היכרות של תחומי הבורות שלנו. עבודה כזו מחייבת קשרים אישיים. ואילו המסגרת החברתית של הארצות המפותחות אינה תמיד מעודדת דיונים מסוג זה, ואף יכולה לגרום להתלקחות מתמדת של מקורות חיכוך אחרים. 

			עבורנו, האנטישמיות נשארת איום כואב. ההימור הציוני הציע פתרון רדיקלי כאשר הוא נתן לעם היהודי הגולה מדינה, שבה הוא יהיה מסוגל להגן על עצמו ולדרוש כבוד מאחרים. אופציה אחרת מתבססת על זכויות האדם ועל הצדק הכללי. זהו המקרה של החוק הצרפתי המוקיע ומעניש על אנטישמיות. ישנם יתרונות אך גם מגבלות לתגובות אלה לעליות המחודשות של האנטישמיות. כי האנטישמיות היא התוצאה, המגיעה עד לנקודת בערה של דחיית השונות שלנו, שונות ייחודית הטומנת בחובה את המהות היהודית, שונות בלעדית שבה מוטבע חותם בחירתו של ישראל. כדי להתמודד עם חוסר היגיון זה ועם הכוח הסמלי שיכול להפוך לאלימות הרסנית נחוצות חכמה וזהירות. כאן, מפגשם של מנהיגי הכנסייה הקתולית והיהדות יכול על בסיס אמון הדדי לעזור במיתון ההתפרצויות חסרות ההיגיון של שנאה, טינה או נקמה, ואם ירצה ה', לכונן דו־שיח המבוסס על כבוד הדדי ומפגשים נושאי־פרי.  

			2. התלכדות הדרכים 

			המפגש וההיכרות ההדדית לא ימחקו את ההבדלים. הם יאירו את נקודות ההתלכדות ש"גלובליזצית" התרבויות צריכה להבליט עוד יותר. הם יחזקו את המודעות לגבי עמדות יסוד משותפות על החיים החברתיים.  

			מעבר לאידיאולוגיה 

			ראשית, מעבר לכל חסרונותינו, מדובר בחזון מוסרי של ההתנהגות האנושית. אומנם קיים מגוון גדול של השקפות, הן אצל היהודים הן אצל הנוצרים. אך המסר של התנ"ך ושל ספרי הבשורה מובילים לקראת התלכדות אמיתית וחזקה, אשר אומתה במקרים רבים, מעבר לכל הסכנות האידאולוגיות. שתי מילים מסמלות מפגש זה: צדק ושלום. דוגמה זוהרת היא דמותו הגדולה של רנה קסין, מחברה העיקרי של ההכרזה האוניברסלית בדבר זכויות האדם שהוכרזה בפריז בשנת 1948. מנקודת מבט זו, מעניין גם להזכיר את מקום היהודים בראשית המרקסיזם ובתולדותיו. חלק מאיתנו הצטרפו מתוך שאיפה נלהבת לצדק. אותם אנשים, או ילדיהם, עמדו בראש המתנגדים לרודנות או לאימה כדי להגן על כבוד האדם. הם שילמו על כך מחיר כבד.  

			האם השקפתי היא דתית מדי או פשוט אופטימית? ברם, לגבי רוב הבעיות הנוגעות במעמד האנושי והשלכותיו על גישות חוקתיות, נציגי היהדות והכנסייה נראים לי לרוב תמימי דעים על העקרונות והיסודות של החיים החברתיים.  

			חופש הדת, מפתח הדמוקרטיה  

			נקודת מפגש נוספת בין החוויה המכוננת של הזהות היהודית לבין זו של האמונה הונצרית, או התרבויות שנולדו ממנה, היא תפיסה מסויימת של הדמוקרטיה והחופש. הגנה על זכויות הפרט והחופש הפוליטי נחקקה במסורת היהודית. במסורת זו ביקורת על המלוכה היא חלק מההתגלות התנכית, גם כאשר היא מוקירה את דמויותיהם של דוד ושלמה. המסורת הנוצרית המשיכה בדרך זו, גם כאשר ממלכות חיפשו בנצרות הצדקה לקידוש שלטונם, שכבר אז הביא לרדיפות היהודים. בזמננו, הגנה על חופש הדת מניעה אותנו להתנגד להתעטפות המדינה בסמכות הדתית ושליטה על מצפון האזרחים, שלטון שהוא של האלוהים בלבדו.  

			ייתכן ששפתי היא דתית מדי לדיון בבעיה פוליטית הקשורה באזרחות. אומנם החוויה היהודית והמסורת הקתולית נפגשות היום כדי לשמור על קדושת הדת כשייכת לתוך־תוכו של מצפון האדם, "צלם ודמות האלוהים" ולכבוד לאמת. השוויון המגיע לכל אזרח לא צריך למחוק את המיוחדות הדתית או האתנית של כל אחד, שהוא אוצר אנושי, אלא לפתוח לכולם את המרחב החברתי הנחוץ לקיומם הייחודי, תוך כבוד להבחנות הנחוצות, לחופש הפרט ולטובת הכלל. עובדה היא שקהילות יהודיות משגשגות היום באותן ארצות ברחבי העולם שתרבותן נוצרית ובהן המסורת הדמוקרטית היא העתיקה והאיתנה ביותר: אירופה המערבית וארצות הברית. 

			אוניברסליות ואחדות 

			קיימת נקודה פרקטית נוספת בעלת השלכות חברתיות ניכרות. ניתן לכנותה בביטוי שהוא היום שחוק משימוש יתר: דחיית הגזענות. מנקודת המבט היהודית, ההבחנה בין ישראל לעמים אינה תלויה במאפיינים אתניים או תרבותיים, אלא נובעת באופן בלעדי מזיכרון קריאת אלוהים מכוננת שהעניקה לעם היהודי שליחות למען כלל האנושות. בעיני אל עליון, אין משמעות לעליונות או נחיתות אנושית. רק הקשר לקדוש ברוך הוא קובע הבחנה המכילה בתוכה את האוניברסליות של התקווה ואת זרע הזכות השווה לכולם.  

			החזון הנוצרי ננגס מבפנים בשל ההזדהויות הלאומיות. ברם, בעקבות ישראל, הנצרות יודעת שהיא נושאת בתוכה אוניברסליות מאחדת. כל תרבות, כל קבוצה אתנית, כל שפה, כל עם זכאים להכרה וכבוד לייחודיות שלהם, אך אין לאף אחד מהם זכות לתבוע לעצמו עליונות או לדרוש שלטון שיפגע בכבוד הכלל ובקריאה הייחודית של כל אחד. יתר על כך, תוכנית הבורא, כפי שהיא נתפסת בעיני הקתולים בעקבות המקרא, אוספת את כל משפחות העמים, שהן כבר מאוחדות בבריאתם, באחדות הברכה אשר הובטחה באברהם לכל משפחות האדמה. 

			בשנת 1975, כאשר ארגון האומות המאוחדות תייג את ישראל כ"מדינה גזענית", בדומה לדרום אפריקה בעידן האפרטהייד, הייתה זו התעלמות מדרכי האלוהים ומבחירתו בעמו. כאילו נמחקה ההבחנה הקדושה בין עם ישראל לאומות העולם, ונהפכה בכזב ל־" 231"limpieza di sangreמדומה. החזון האמיתי של האחדות הקתולית שואבת את השראתה מחזון עם האלוהים ומהיחסים בין ישראל לבין הגויים. עבור הקתוליות, הפיתוי היה ונשאר פיתוי של הגויים: למחוק מתודעתה את הייחוד היהודי. עבור היהודים, הסיכון הוא להביט בגויים מבעד למסך של תחושות איום, ולנסות להתעלם מהנצרות, אם לא ניתן פשוט לשכוח אותה. אולי נגלה שמחשבה משותפת תעזור לכל אחד לזקק את חזונו ולתקן את מעשיו.  

			להעמיק את ההיכרות העצמית דרך המפגש עם הזולת  

			אסיים במחשבה הקשורה באופן ישיר יותר לתחום האמונה. ירושת הפולמוסים והחשדות הביאה איתה תפיסה נוקשה של ראיית העצמי ודמות הזולת בקרב הנוצרים והיהודים כאחד. תפיסה זו גרמה להתכחשות אינטלקטואלית הדדית ויחס של התעלמות, כל אחד מתייחס לשני כאילו אינו רואה אותו, כאילו אינו קיים כלל. הדו־שיח מחדש את הקשר, אך גם מחייב כל אחד לחדש את גמישותו כלפי השני, ולכן להשתנות — להעמיק את ההיכרות העצמית שלנו דרך המפגש עם הזולת.  

			הודות לישראל, הצד הקתולי נפתח יותר — להכיר את העברית, שפת התנ"ך, ואת עושר המסורת היהודית על פירושיה. בחמישים השנים האחרונות, השינויים הדרמטיים בנגישותה של ישראל למבקרים וגילוי ההיסטוריה של ארץ ישראל חלחלו לתודעה הקתולית. הארץ מוכרת היום גם למאמין מהשורה. פרשני המקרא וההיסטוריונים יכולים להתבונן בטקסטים המקראיים ובהיסטוריה הקדושה מתוך ראייה ריאלית יותר. במובן עמוק יותר, ההכרה במדינת ישראל ובמתנה הבלתי חוזרת של האלוהים לעמו מעודדת את הקתולים לגלות מחדש את מקורות חזון הישועה ולהכיר שאף הם צמחו ממקורות אלה. הבנת הכנסייה לגבי עצמה מתעצבת מחדש על בסיס חזון תהליך הגאולה הבא לידי ביטוי בתנ"ך ובברית החדשה, חזון הנשכח לעיתים קרובות מדי.  

			האם ניתן לקוות לשינוי דומה ומקביל? המומחים חוקרי תגליות קומרן ותחילת העידן הנוצרי מכירים את השפע המרשים של המחשבה היהודית, וחופש המחשבה של הדיונים בנושא. האם זו מחשבה אוטופית לדמיין דו־שיח חיובי המבוסס על אמון הדדי בין נוצרים ליהודים אשר יועדד גם את היהודים וגם את הנוצרים, כל אחד בנאמנות לקריאתו, לקבל אוצר רוחני נוסף שלא ניתן לנבא מראש מה יהיו פירותיו? במילים אחרות, אני בטוח שנראה פירות שהיום אנו יכולים רק לדמיין במעורפל. האם נצטרך אולי להמתין דור נוסף כדי שמפגש הדדי זה יתרחש, בעקבות לחצי העולם סביבנו, וכל אחד מאיתנו יחווה אותו לא כאיום על זהותו הייחודית, אלא כהזדמנות עבורו? 

			התבוננות בקריאתנו 

			התבוננות כזו בראייה ההדדית של יהודים ונוצרים ובנקודות המפגש ביניהם בעולמנו אינה כריתת ברית טקטית, אלא הכרה בהשתרשות הרוח בהיסטוריה וכלי בהבנת גורלנו.  

			מפגש זה עם הנצרות חושף משהו מהקריאה היהודית, כי הוא מגלה את פירותיה. הוא מראה איך השורש היהודי נושא פירות שאולי נראים לו כזרים, אך מאשרים את המשכיותו ומעידים על מקורו. מפגש זה נותן ליהדות הזדמנות לגלות מחדש את ייעודו האוניברסלי. חלוקה משותפת כבר מתרחשת, אם כי לא בלי חשדות, דרמות ומחלוקות, בתחום החילוני של ההומניזם המודרני. כעת עלינו להתקדם, דרך עליות ומורדות, עד להגשמת ייעודו של ישראל.  

			4 

			מה משמעותו של מפגש היהודים והנוצרים בהתנגשות הציביליזציות?232 

			הביטוי "התנגשות הציביליזציות" של סמואל הנטינגטון נדחתה לרוב באירופה, כפי שמגרשים שד. הצגה של תפישה לעומתית, או אפילו בינרית, של המצב העולמי לדעת הקהל היה נחשב מסוכן מבחינה פוליטית. אירופה, אשר סבלה במשך שנים ממלחמות אחים, נותרה חשדנית כלפי עימותים בינריים ופשטניים. אני מציע שנכיר, לצורך הדיון, לא בהתנגשות ציביליזציות, אלא בהרכבה מחודשת של הציבליזציה של כלל כדור הארץ, מלא העימותים והניגודים, במפגשי דרכים ושיחות, כמו גם בנסיגות הגנתיות. בקיצור, מדובר בתקופה נפלאה מלאת התרחשויות. במצב זה, ניתן לחוש את החשיבות של כינון יחסי שכנות טובים בין נוצרים ליהודים, בין הארגונים היהודיים או נציגיה הדתיים של היהדות לבין אלה של הכנסייה הקתולית, בין הכס הקדוש למדינת ישראל.  

			פרובלמטיקה 

			האם משמעם של יחסים חדשים, חיוביים, בוטחים זה בזה הוא שיתוף אינטרסים, הסכם כלכלי, שיתוף פעולה החיוני לכל אחד מהשותפים כדי להגן על קיומו בעמידה יחד מול ההתנגדויות? אתם כבר תבינו שאין זה האופן שבו אני מבין יחסים אלה — לא בעקרונותיהם, לא בסיבות לכינונם, ובעיקר לא במשמעותם עבור העתיד של הציביליזציות ושירותן, או נכון יותר, של כלל הציביליזציה.  

			על כן אני ניגש לשאלות אלה כפרובלמטיקה בעלת חמש נקודות: 

			 

			1. 	מה המשותף בין יהודים לנוצרים אשר מצדיק התקרבות וברית?  

			2. 	האם ההכרה במשותף מסכנת את היהודים או את הנוצרים באיבוד זהותם בשל הקרבה הזאת?  

			3. 	האם יש לתוכן משותף זה משמעות עבור כלל האנושות?  

			4. 	האם המפגש של יהודים ונוצרים עוזר להם בשליחותם המשותפת עבור האנושות? 

			5. 	אם הדאגה לעולם כולו כבר אינה נתפסת כהשתלטות או כיבוש, מה יהיו הביטויים המעשיים לאוניברסליות זו?  

			יתכן שמהלך מחשבה זה יפתיע בצורתו הקרטזיאנית. אך אציע להתחיל בשאלה האחרונה. כך המומחים במשא ומתן מובילים לסיום מוצלח! 

			הדגם המקראי 

			אם כן, אני מציע שנתחיל בבחינת השאלה האחרונה: הדאגה לאוניברסליות המשותפת ליהודים ולנוצרים אינה תוכנית השתלטות. איך אם כן ניתן להביעה במעשים קונקרטיים לשירות האנושות?  

			נוכל לעשות זאת בדרך מקורית של תכנון וביצוע פעילות פוליטית. בהיסטוריה המקראית, ההצלחה הפוליטית היחידה, גם אם התוצאות לא תאמו את השאיפות, היא זו של דוד ושלמה. במדינות שבהן יש נוכחות יהודית, נדיר מאד לראות יהודי בדרגה הפוליטית העליונה, לבד ממקרים יוצאי דופן כמו ראשי הממשלה בנימין דישראלי באנגליה ולאון בלום בצרפת. במציאות, הדמות המקראית היכולה לשמש דוגמה לנוכחות היהודית בעניני הפוליטיקה היא מרדכי, היועץ. חוכמתו ותבונתו, המבוססות על אמונתו ונאמנותו לאלוהים, מתבטאות בעצות נבונות והגיוניות למושל, שבעצמו אינו שייך לעם היהודי ואינו מצטרף לאמונת ישראל. אפשר לטעון שיש גם את המלכה אסתר! שיהיה. נשאיר את הדיון לחג פורים.  

			ובצד הקתולי? ללא ספק, כל המושלים המרובים אשר הציגו עצמם כקתולים שאפו לכלול בתחום שליטתם לא רק את ארצותיהם, אלא גם את הכנסייה. יחד עם זאת, בנאמנות למסורת התנכית ולהוראת הברית החדשה — זכרו את תשובת ישוע לגבי המס שהטילו הרומאים: "תְּנוּ לַקֵּיסָר אֶת אֲשֶׁר לַקֵּיסָר וְלֵאלֹהִים אֶת אֲשֶׁר לֵאלֹהִים" (מתי כב: 21). האמונה הקתולית אינה שואפת לשליטה פוליטית על מדינות או עמים.  

			אתיקה ופוליטיקה 

			אם כך, האם באמת מתאים לדון בהשפעות או השראות מקראיות או קתוליות על החיים הפוליטיים? יש שידמיינו שמדובר בשתי קבוצות השפעה — יהודיות ונוצריות, אשר יצרפו את מאמציהם לצורך הגנה על אינטרסים משותפים. רחוקה ממני מחשבה זו! אני חושב יותר על ייעוד משותף הדומה לזה של יועץ או מבקר של המושל, מי שמעלה שאלות לגבי פיתוי הכוח להפוך למוחלט. אינני מתייחס רק לפיתוי לרודנות, אלא לפיתוי הבלתי נמנע של כל שלטון לראות את עצמו כקנה המידה לטוב ולרע, כי הכוח השולט הוא הקובע את החוק.  

			כאן היהודים והנוצרים חולקים חזון מאד ברור: קיים חוק, ניכר לתודעה האנושית, ממקור גבוה מכל אדם. הטוב אינו מוגדר בהתאם לרצונות או לדעות, אלא מופיע בעולמנו היחסי כדבר מוחלט; ואבן בוחן זו, שאין להתעלם ממנה בניהול עניני העולם הזה, היא העושה את הפוליטיקה למציאות ראוייה לגורל האדם. נקודת מבט מוסרית זו לגבי הפוליטיקה קוראת תגר על שריריותה. מטרתה היא להבהיר את מהות השלטון, ולא להכחידו. היא מעידה על החכמה האמיתית, חכמה שמקורה באלוהים כפי שמלמדנו המקרא. האין זה אידיאל נעלה עבור האנושות? העמדת העם היהודי והנוצרים כשומרים ועדים למלכות האלוהים מאתגרת ומערערת כל שלטון אנושי. האם אין אנחנו יחד, יהודים ונוצרים, אחראים לאנושות כולה ומחוייבים לה מתוקף נאמנותנו לעיקרון פוליטי זה? האין זו חוכמה החסרה למוסדות העולמיים אשר נוסדו כדי לפקח על השלום בין העמים? ואכן מאבקי כוחות ואינטרסים מונעים מהם לתפקד ביעילות על פי הצדק והמשפט (בראשית יח: 19).  

			אולי הצעה זו תראה כאוטופית. על כך אשיב בדוגמה: האם האפיפיור יוחנן פאולוס השני לא פעל על פי עיקרון זה, ולעיתים הצליח, במשך יותר מעשרים שנה? ייתכן שהיינו יכולים להזכיר את מקומו החשוב של "Dear Henry"233 בפוליטיקה העולמית. אשמר מפלישה זו לפוליטיקה האמריקאית ואתן לכל אחד לענות בעצמו.  

			מהתורה234 לאהבה 

			ניגש כעת לשאלה הבאה: האם מפגשם של יהודים ונוצרים עוזר להם בשליחותם המשותפת כלפי האנושות? 

			נתבונן במתנת התורה, או המצוות. ליהודים, גם אם מדובר בעורכי דין או במומחים של היסטוריית המשפט הרומי או האנגלו־סקסוני, לא ניתן להתייחס למילה "חוק" בלי לחשוב על התורה. נניח כעת את שאלת שמירת המצוות, כפי שהיא מוגדרת בעיני המסורת הרבנית. נסתפק כעת בחוכמת התורה ובכוח השפעתה על התודעה המוסרית. כאן לא מדובר רק בעונש האפשרי, אלא קודם כול בצדק שהתורה מכניסה ליחסים בין בני האדם. תורה זו על כל מצוותיה עומדת על היסוד, לרוב הבלתי נראה לעיני בני האדם, אך זה שהתגלה בסיני — רצונו הקדוש של האלוהים. בצורה זו או אחרת, קדושת התורה מגדירה גם את האדם שאליו היא מתייחסת. 

			ועבור נוצרי? אולי אפתיע את אלה מביניכם שאינם מכירים את הדוקטרינה הקתולית, בין אם הם נוצרים ובין אם הם יהודים, כאשר אומר שככלל — מצוות אלו נחשבות כהתגלות אלוהית אשר ניתנה בתנ"ך. עיינו למשל במסמך האחרון המעיד על כך: הקטכיזמה של הכנסייה הקתולית235 אשר יצאה לאור תחת סמכותו של האפיפיור יוחנן פאולוס השני. נושא המוסר מוצג שם במסגרת עשרת הדברות, ומשם מתפתח דיון במרכיב המוסרי של כל המפעל האנושי, ברמה אישית וחברתית.  

			מובן שכתלמידי ישוע, אנו הנוצרים שומעים ומיישמים מצוות אלה בצורה אחרת. עבור הנוצרי, הפירוש המוסמך הוא הדרך שבה ישוע עצמו קיים מצוות אלה ומבקש מאיתנו לקיימן. מדובר בפירוש המבוסס על "שמע ישראל": "וְאָהַבְתָּ אֵת יְהוָה אֱלֹהֶיךָ בְּכָל־לְבָבְךָ וּבְכָל־נַפְשְׁךָ וּבְכָל־מְאֹדֶךָ" (דברים ו: 4-5, מצוטט במתי כב: 37). מצוות העשה הראשונה בחשיבותה מסכמת את התורה והנביאים במצוות אהבת האלוהים ואהבת הזולת (ויקרא יט: 18; מתי כב: 39), בדמות האהבה שאנו מקבלים מהמשיח, ובהשתתפות בה: "אֶהֱבוּ זֶה אֶת זֶה כְּמוֹ שֶׁאֲנִי אָהַבְתִּי אֶתְכֶם" (יוחנן טו: 12).  

			שליחות משותפת של עמידה על המשמר ועדות 

			מי שהיה מסתכל במבט קצר־ראייה היה יכול לראות תהום שלא ניתן לגשר עליה בין שני החזונות. מבט מעמיק יותר יראה שמקורם זהה: הוא באלוהים עצמו. בשני החזונות ההשלכות על הפעולה האנושית דומות, גם אם צדק ושלום מתבטאים בדרכים מגוונות וניזונים ממשאבים רוחניים שונים זה מזה. הבדלים אלה בוודאי אינם שוליים, והם אפילו חיוניים לחווייתנו. אומנם, מבחינת האנושות, התלכדות הדרכים של יהודים ונוצרים מאפשרת להם ליטול על עצמם ביתר עוז ויתר כבוד את שליחותם הייחודית של עמידה על המשמר והעדות.  

			האם ניתן לחלק את המטלות? הרעיון נראה נועז וגם קרוב לוודאי מוטעה, כי בתחום זה הכול מתחבר ואינו מתחלק. החוויה הנוצרית גרמה לעיתים באוכלוסייה מסוימת להמעטה יחסית בערך המצוות בשם אהבת הזולת. אהבת האלוהים והזולת היא אכן כל התורה כולה; הביטוי הוא מדויק, חזק ויפה ביותר. אכן, חיוני שדרישות האהבה תהיינה באמת מובנות ובנויות על כבוד רצון האלוהים. מפגש פורה בין יהודים לנוצרים היה יכול להזכיר לנוצרים שאין לפסוח על מִצְוַת האלוהים, וליהודים שמִּצְוַת האהבה הניצבת בראש "שמע ישראל" מכוונת את כל הגישות המתבססות עליה, הן ביחסים אנושיים הן כלפי האלוהים. האוניברסליזם הנוצרי פתח לכל אומות העולם, לעיתים בכסות חילונית, את מה שניתן לעם ישראל בהר סיני. ישראל נשאר הערב למתנה זו, יחד עם הנוצרים, לטובת כלל האנושות.  

			"כל גויי הארץ" 

			מכאן אני מגיע לשאלה הבאה: מה יכולה להיות המשמעות של התקרבות בין יהודים ונוצרים עבור כלל האנושות?  

			כמובן שאין בכוונתי להשיב לשאלה זו מבחינת ההשפעה על דעת קהל. יש מי שיחששו מתוצאה הרת־אסון שתאיים על עצמאותה וחירותה של הזהות הייחודית של כל אחד — לאומית או דתית. אחרים, או אולי אותם אנשים, ישאלו את עצמם איך דתות אשר נפרדו עד כדי כך בשל מעללי ההיסטוריה יוכלו לכרות ברית ייחודית שתתרום לקירוב בין תרבויות ודתות? למעשה, קשר זה לכלל האנושות חרות בראשית היהדות. זכרו את הברכה שניתנה לאברהם: "וְנִבְרְכוּ בְךָ כֹּל מִשְׁפְּחֹת הָאֲדָמָה" (בראשית יב: 3). זכרו גם את הנבואה המודיעה שיבואו כל העמים להשתחוות לה' אחד, אלוהי השמים והארץ, בבית מקדשו (ישעיה ב: 2-3).  

			שליחי המשיח היהודים תרמו, למרות קשיים מרובים, להתגשמות הנבואה הזאת בקרב הכנסייה הצעירה. הם גילו, כמעט בעל כורחם, שמתת הרוח אשר הובטחה לישראל ניתנה גם לגויים. מצוות ישוע לתלמידיו "לכו ולמדו את כל הגויים כדי להכשיר ביניהם תלמידים אשר יקבלו את הטבילה" (ראו מתי כח: 19) בעצם מצרפת את הנוצרים ליהודים בתקוותם למען העולם, גם כאשר הגישות הרוחניות והחוויות עדיין נפרדות זו מזו.  

			העם היהודי חי במצב פרדוקסלי. הוא נשאר עם, הוא ממשיך לתבוע שם זה. מאז תחילת דרכו נשאלת השאלה אם הוא עם הדומה לעמים אחרים או שונה מהם. אנו עם שונה מהגויים, כי מדובר בעם שהאלוהים ייעד לעבודתו, ואנו אומה הדומה לאומות אחרות, כי אנו דורשים מלך וכוח כשאר מדינות העולם. מתח עתיק יומין זה צץ מחדש בתפוצות מאז שנוסדה מדינת ישראל. אומנם, במסגרת הגלובליזציה הנוכחית, היהודים והקהילות היהודיות הנפוצות ברחבי העולם נוטלות ללא ספק חלק ברבגוניות התרבויות והאומות, בלי שהדבר ימחק את שייכותם ל"עם היהודי". בדומה לכך, ניתן לומר כי עצם היותם נוצרים מחבר כל אדם וכל קהילה לקיום המשותף של כנסיית המשיח, בכל העמים ובכל תרבות.  

			אחדות וייחודיות 

			כאן אתייחס לשאלות המתעוררות נוכח תופעת הגלובליזציה. האם קיימת סולידריות שתחבר את כל האנושות כולה? האם המחיר יהיה שלילה או שכחה של הייחודיות של כל עם ותרבות, שעד כה נחשבה לאוצר, אך לעתיד עלולה להראות כשריד או מכשול? בוודאי שלא. השליחות, שלפי המקרא נמסרה ליהודים ובהמשך גם לנוצרים היא להוביל את האנושות לתודעת אחדותה ולייעודה המשותף. ייעוד זה מוטבע בהיסטוריה האנושית מרגע בריאת האדם בידי האלוהים, ככתוב בתחילת ספר בראשית, "בצלמו ובדמותו" (ראו בראשית א: 26). בתוך הרבגוניות האנושית, יהודים ונוצרים הם עדים לאמת זו שנתגלתה בראשית. הם הצופים לעבר הגשמת האחדות והייעוד הנובעים ממנה. אין תפקידם לכפות את הבנתם על האחרים, אלא לעזור לאנושות בפיענוח גורלה.  

			קיימת אצל היהודים מודעות לייחודיותם ההיסטורית, כי התגלות זו הופקדה בידיהם בראשונה לתמיד. ההיסטוריה הקדושה התגשמה בחווית העם שעוצב בהשפעת בחירת אלוהים זו. הפיתוי עבור העם היהודי הוא כמובן להסתגר בייחודיותו, הסתגרות שתפגום בתפקידה של ייחודיות זו בתוכנית הישועה. הנוצרים נהנים מהברכה הראשונה הזאת, כי ברגע לידת הכנסייה שנולדה מהיהודים, קיבלו גם הגויים חלק בברכה זו ובהבטחתה. במהלך הדורות, התפתו גם קבוצות או עמים בקרב הנוצרים ליצור לעצמם הגדרות זהות ייחודיות — לאומיות או דתיות. בזה הם איבדו את המודעות לשורשיהם, למקור תקוותם. אולם יהודים ונוצרים אשר בעת פגישתם מודדים את ההבדלים ביניהם, יכולים להבין טוב יותר מה שניתן להם כאמת יסודית ומשימה ראשונית: לגלות לאנושות המפולגת את הקריאה לאחדות חזקה וגדולה יותר מרבגוניותה העצומה.  

			מפגש חיוני 

			אין באזכור מחשבות אלו כדי לאיים על המקוריות היהודית או על הזהות הנוצרית. ננסה להסביר. "הַיְשׁוּעָה מֵאֵת הַיְּהוּדִים הִיא", מבהיר ישוע לאישה שומרונית בבשורה ע"פ יוחנן (יוחנן ד: 22). ללא היהודים, האוניברסליות הנוצרית הייתה בסכנת התמוססות עד כדי הפיכתה להומניות מופשטת. השליחות הנוצרית מראה שניתן לכבד את רבגוניות התרבויות, למרות מכשולים ואי־בהירויות, ושכל תרבות מתעשרת יותר הודות להכרה באחדות האנושות, בת האל האחד. ללא הנוצרים, האם תוכל היהדות, נושאת הברכה שהובטחה לכל הגויים, להגשים את שליחותה הייחודית בלי שתיבלע אל תוך הרציונליות האוניברסלית של עידן הנאורות, ובלי שתרוקן מתוכנה את עצם ההיסטוריה שהולידה אותה?  

			נוכל להסיק מסקנה אחת מההתבוננות בשאלות מורכבות אלה: המפגש בין יהודים לנוצרים נחוץ לכל אחד מהם כדי להבין מה האלוהים דורש מהם. חווייתם המשותפת וההבדלים בתפיסתם את ברכת האלוהים משקפים את האחדות האוניברסלית הנובעת מהבטחת האל לאברהם, שהנביאים הכריזו עליה, והכנסייה הקתולית מעידה עליה בענווה ובתעוזה. אולי נראה שאני מרחיק לכת במסקנה זו. אך היא מתחשבת בקושי שעמו כל אחד מאיתנו נאלץ להתמודד בעידן גלובלי זה. עבור היהודים: מה היא זהותם? האם היא הזהות הלאומית הישראלית או הזהות הגלותית? על מה היא מבוססת? עבור הנוצרים: האם המסר האוניברסלי שלהם אינו אלא מסכה על פני האימפריאליות הרומית ואחריה המערבית? איך יוכל מסר זה להתפשט בתרבויות העולם בלי שייאבד את כוחו ואת תוכנו? הבעיה מחריפה כאשר הנוצרים נושאים את מסר הכתובים, כולל התורה, למדינות כמו אלה שבאסיה. ארצות אלה מוכנות לקבל את דברי ישוע וסיפור חייו כמסר של חירות, כפי שעשה גנדי, אך הן מכריזות שאין להם צורך בתנ"ך ובברית החדשה, כי יש להם את הכתובים שלהם ואת ההיסטוריה הקדושה שלהם. הנצרות איננה יכולה לקבל את עקירתה מהשורש היהודי, זאת אומרת מהברית, מבחירת האלוהים הראשונית.  

			המפגש — הקשר — בין יהודים לנוצרים, עם המתח ביניהם שיש לכבד תמיד, מציע לאנושות כולה את פניה המקוריות ומעודד את תקוותה לאחדות של שלום.  

			קרע פנימי בדור הראשון לנצרות 

			אם כן, מהו הבסיס להתקרבות בין יהודים לנוצרים? מה המשותף בין השניים המצדיק ברית ביניהם?  

			התשובה מופיעה כבר בעמוד הראשון של הברית החדשה. אם תפתחו אותה, בכל הוצאה שתהיה, תתחילו בעץ יוחסין ששורותיה הראשונות הן: "אַבְרָהָם הוֹלִיד אֶת יִצְחָק, יִצְחָק הוֹלִיד אֶת יַעֲקֹב וְיַעֲקֹב הוֹלִיד אֶת יְהוּדָה וְאֶת אֶחָיו..." מילים אלה פותחות, כפי שאומר המבשר הראשון, את "סֵפֶר הַיּוּחֲסִין שֶׁל יֵשׁוּעַ הַמָּשִׁיחַ בֶּן־דָּוִד בֶּן־אַבְרָהָם" (מתי א: 1). הנוצרי מקבל מהעם היהודי את כל כתבי הקודש: התורה, הנביאים, ושאר הכתובים. אנו מקבלים אותם כפי שהם: דבר האלוהים. אמת זו תקפה עבור כל הנוצרים — פרוטסטנטים, קתולים או אורתודוקסים — יהיו פשעיהם או מעללי ההיסטוריה שלהם אשר יהיו. הכנסייה מקבלת את כל דברי הכתובים האלה, וכל אחד מהם ככתובים בהשראת רוח האלוהים. היא רוצה להיות נאמנה להם. יותר מכך, היא אינה יכולה להתקיים בלעדיהם — גם כאשר אנשים מסויימים, כמו מַרקִיון236, היו רוצים קרע רדיקלי אשר ימחק את כל התנ"ך, ההיסטוריה הקדושה, הברית והבחירה מאמונתם של תלמידי ישוע.  

			אולם האם לא הייתה תגובה מקבילה מהצד היהודי? הסיבות מאד ברורות, ואין צורך להזכירן שוב כאן. השתיקה הפכה לגישה המקובלת כלפי הנצרות. יהודים רבים אמרו שאין להם כלל צורך בנוצרים מבחינה דתית. למעשה, בעמדות מנוגדות אלו, אנחנו מזהים את הקרע הפנימי שאפיין את הדור הראשון לנצרות. קרע זה נגרם בשל הדחייה או הקבלה של בשורת ישוע מנצרת מצד היהודים.  

			הבדלים ושותפות בתקווה 

			יהודים ונוצרים חולקים גם שורש משותף וגם מחלוקת. אומנם, בעיני הנוצרים מחלוקת זו מוצאת את מקומה בתוך ההקשר המוכר למחשבה היהודית, של הציפייה להשלמת ההיסטוריה האנושית בהתאם לרצונו של האלוהים. יהודים כמו נוצרים נושאים בתוכם תקווה. הם שותפים להתגלות האלוהים שהתקבלה ונמסרת, המכוונת את מבטם לעבר הקץ, קץ שכל אחד מצייר לעצמו בהתבססו על חוויית הדורות, התרבויות והעמים, בהתאם למה שהוא מקבל או דוחה אצל האחר. מי אינו חש שהמתחים יכולים להפוך חזקים וכואבים יותר, ככל שנקודות ההסכמה והאחדות איתנות יותר? מעצם היותנו מאותו שורש, כל מתח מורגש כפציעה, כדחייה, אבל ניתן גם לחוות מתח זה כתקווה שהאור ילך ויגדל תמיד.  

			 

			היום, בראייה היסטורית, גם אם ההתקרבות אינה מעממת את הפילוגים, דחיפות הייעוד מימי קדם מחייבת את האחים הפרודים, הבכור והצעיר, להיענות כל אחד לשליחותו שלו. כל אחד אינו יכול להגשים את שליחותו ללא השני, אך עובדה זו אינה מעניקה זכות להפעלת כוח על השני או לצמצום מקומו.  

			דמותה הנוכחית של האנושות נושאת בתוכה את התקווה הנוכחת בדברי הנביאים ומוכרזת בברית החדשה — אם כי עדיין בצורה מעורפלת ולעיתים דרך ניגודים. ניפול אל תוך אשליה ושקר, אם נתעלם מהמחלוקות בינינו ומאמונתנו האישית כדי להגשים את התקווה המשותפת. טעות זו תהיה קטלנית, ובעצם זניחת שליחותנו. אולם כל אחד נקרא להמשיך בשליחות הצדק והשלום אשר השמים הפקידו בידיו. הקשר המשותף ליהודים ונוצרים מייסד ביניהם ברית ושליחות משותפת שעליהם לקיים, אחרת ייכשלו באחריותם כלפי האנושות כולה. בזה תלויים איזון ושלום העולם. 

			שתי נקודות רגישות 

			ההתגלות המקראית, כפי שהיא במסורת היהודית, וכפי שהכנסייה מקבלת אותה דרך אמונתה במשיח, היא אוצר לעתיד האנושות, אוצר שטרם נחשף כל עושרו. אם יתפתח דיון באווירה של אמונה הדדית וידידות בין אנשי הדת והמחשבה, תזכה הכנסייה לעושר רב בקבלתה את בחירת ישראל כנתון מייסד עבור ההיסטוריה האנושית ועבור ייעודה שלה! אם רק תתכונן הבנה הדדית בין יהודים לנוצרים, אזי מבטם המשותף על ההיסטוריה המקראית יוכל לפתח הבנה מושכלת יותר של הדתות המגוונות על צורותיהן ותרבויותיהן. האפיפיור הראה את הדרך לפני חודשים ספורים באסיסי237.  

			ניקח דוגמה אחרת. באלפיים השנה האחרונות, המחשבה היהודית זהירה מאד בהתייחסותה לפרקים מב עד נג בספר ישעיהו, כאילו הם עברו אל תחומם של הנוצרים. אומנם האין זו חובתנו לדון, ללא סירוב מראש, בנושאי הסליחה, הסבל, התקווה לגאולה, בציפיית האלוהים לתשובת האדם, בסליחתו, בתוכן תקוותנו? חשוב שהפחד לפגוע אחד בשני, לנצח אחד את שני, כמו שנעשה בוויכוחי המאות הקודמות238, לא יגדע את המסר הנבואי ברגע זה שבו גדלה שאיפת המדינות לאושר, אך גם חשיפתן לאסונות, רגע שבו הסיכונים והפחדים נראים גדולים מתמיד בעקבות היכולות החדשות שרכשו בני האדם.  

			יורשים משותפים 

			לגבי שתי הנקודות הרגישות מכולן — הבחירה והגאולה — דו־שיח מחודש בין נוצרים ליהודים יכול לאפשר לכולם ראייה טובה יותר של אור האלוהים אשר העניק לעמו ואשר אותו הבטיח לכל האומות.  

			העתיד המשותף של יהודים ונוצרים אינו מוגבל להימנעות מוויכוחים. הוא אינו יכול להסתפק בהבנה הדדית מפוייסת, ואפילו לא בסולדריות בשירות האנושות. עתיד זה דורש עבודה על המשותף כמו על המפריד. יהיו נא ההבדלים והמתחים עידוד עבורנו להתעמקות, בהקשבה גוברת תמידית, ברז שההיסטוריה הורישה לנו כיורשים שותפים. מפגש היהודים והנוצרים בשירות האנושות הוא מקור השראה לשלום וברכה עבור כולם.  

			רשימת קיצורים 

			ספרי הברית החדשה המצוטטים (לפי הסדר בברית החדשה) 

			מתי			הבשורה על פי מתי 

			מרקוס			הבשורה על פי מרקוס 

			לוקס			הבשורה על פי לוקס 

			יוחנן			הבשורה על פי יוחנן 

			רומים 			איגרת שאול אל הרומים 

			קורינתים א' 		איגרת שאול הראשונה אל הקורינתים 

			גלטים			איגרת שאול אל הגלטים 

			אפסים			איגרת שאול אל האפסים 

			פיליפים			איגרת שאול אל הפיליפים 

			קולוסים			איגרת שאול אל הקולוסים 

			תסלוניקים ב'		איגרת שאול השנייה אל התסלוניקים 

			עברים			האיגרת אל העברים 

			פטרוס א' 		איגרת פטרוס (כיפא) הראשונה 

			יוחנן א' 			איגרת יוחנן הראשונה 

			התגלות			ספר ההתגלות (חזון יוחנן) 

			קיצורים אחרים 

			ע"פ 			על פי 

			 

			 

			 

		

	
		
			מילון מונחים 

			ההבטחה: מילה זו, שהיא כותרת הספר, איננה מופיעה בתנ"ך בעברית. המילה promesse, שפירושה בעברית "הבטחה", מופיעה בספר הצרפתי כתרגום למילה "אִמְרָתֶךָ", בפסוק המובא מתחת לכותרת: "קִדְּמוּ עֵינַי אַשְׁמֻרוֹת לָשִֹיחַ בְּאִמְרָתֶךָ" (תהילים קיט: 148). בברית החדשה, המילה "ההבטחה" מופיעה לעיתים קרובות. היא מציינת את הבטחת האלוהים לגאולה, כפי שניתנה לאברהם ולזרעו, ובהמשך לבית דוד, במובן הכולל המרחיב הבטחה זו ל"כל משפחות האדמה" (בראשית יב: 3).  

			רז: מציאות עמוקה מהבנתנו, לעיתים קרובות קשורה למהות האלוהים עצמו ולבריתו עם בני האדם. "רז ישראל" מתייחס לברית ה' עם ישראל, לגורל ישראל לאורך היסטוריית הגאולה ולייעוד של עַם ישראל בתוכנית האלוהית; "רז החסד" הוא השפע הבלתי־נתפס של חסד האלוהים. "רז הרוע", או "רז של חטא", הוא ביטוי תמציתי: הרז הוא בקיום הרע ובביטויו בעולם, בעוד שאלוהים הוא הטוב והכול־יכול.  

			קיום/מימוש/הגשמה: המילה accomplissement בצרפתית תורגמה בצורות שונות זו מזו לפי ההקשר. לרוב בחרנו ב"קיום" כאשר מדובר בקיום מצוות, ב"מימוש" או "הגשמה" כאשר מדובר במימוש הבטחות האלוהים בפי הנביאים. הביטוי l’accomplissement d’Israël תורגם לעיתים כ"עם ישראל המגיע לתכליתו", "הגשמת ישראל", "מימוש כל הבטחות האלוהים לישראל". העובדה שמדובר באותה מילה בצרפתית בכל הנסיבות האלה מדגישה את הקשר בין מעשי האדם, או מעשיו של ישוע בקיום מצוות, לבין מעשי האלוהים בקיום/ מימוש הבטחותיו; בעברית, ננקט שימוש בכל אחת מהחלופות מטעמי דיוק, בהירות וסגנון. 

			במשיח: משמש כאן בשני מובנים עיקריים: 1. דרך המשיח, הודות לשינוי שחל בהיסטוריה העולמית בעקבות חייו ומותו של המשיח: "לבני הגויים שהאלוהים קראם, ניתן במשיח חלק בהיסטוריה, בתורה ובתנ"ך, בתפילת ישראל, בחגי ישראל, בארץ", "במשיח נפתח החסד אשר נעשה עִם ישראל גם לגויים". 2. בקשר עם המשיח, בשותפות איתו, כביטוי לאחדות המאמין עם המשיח. חיים "במשיח" הם חיים שבהם המאמין חי ופועל עם המשיח, ומתוך השתתפות בקשר של ישוע עם אביו: "כאשר אנו פועלים כך, במשיח, כוח האלוהים פועל בנו", "יוחנן מדגיש שהקיום המושלם של המצוות איננו ניתן אלא במשיח". ביטוי דומה בספר הוא "השתתפות בחיי המשיח".  

			פגנו־נוצרים: pagano-chrétiens בצרפתית. הכוונה היא לנוצרים שאינם יהודים, בני הגויים. פגנו־נוצרים הם נוצרים לכל דבר, אך תרבותם המקורית קשורה בעבודת אלילים ויכולה להקשות עליהם במעבר מפגניות לאמונה באלוהים האחד. הביטוי מזכיר גם שהכנסייה מורכבת משני חלקים: נוצרים מקרב בני ישראל ונוצרים מקרב הגויים, כפי שניתן לראות בפסיפס מפורסם בכנסיית סנטה סבינה ברומא (ראו פרק 11).  

			רוח הקודש: על פי האמונה הנוצרית, אלוהים האחד הוא אב, בן ורוח הקודש (השילוש הקדוש). רוח הקודש, רוח האלוהים, פועלת בקרב בני האדם ומדריכה אותם; היא פעלה בנביאי ישראל כמקור השראתם. גם אם רוח הקודש קיימת מאז ומתמיד, ספרי הבשורה קושרים אותה במיוחד למותו ולתחייתו של ישוע: היא ניתנה בעת שישוע "מסר את רוחו" (יוחנן יט: 30) על הצלב, ובמפגש בין ישוע לבין תלמידיו לאחר התחייה; בחג השבועות, כפי שמתואר בספר מעשי השליחים, ניתנה רוח הקודש לכנסייה בדמות לשונות אש אשר ירדו על התלמידים.  

			סקרמנט/ אות: תרגום המילה sacrament הוא "אות" או בתעתיק "סקרמנט", בהתאם להקשר. הסקרמנטים הם סימנים, אותות, שהמשיח מסר לכנסייה כדי שזו תפעל בשמו ומכוחו. שבעה הסקרמנטים בכנסייה הקתולית הם: הטבילה, חתימת הקודש (לרוב ניתנת עם גיל הבגרות באמונה), האוכריסטיה (מיסה/סעודת האדון), הווידוי, משיחת החולים (משיחת החולה בשמן ותפילה לריפוי הגוף והנפש), ההסמכה, הנישואים. קיימת גם משמעות רחבה יותר למילה "סקרמנט", המופיעה לעיתים בספר זה: סימן שדרכו פועל האלוהים בעולם. למשל, תלמידי המשיח נקראים להיות "סקרמנט של תקווה".  

			ייעוד, קריאה: מדובר בתרגום של שתי מילים צרפתיות קרובות במשמעותן, vocation ו־appel. הכוונה היא להזמנת האלוהים לאדם (או לעם, כגון ישראל או הכנסייה) להשתתף בתוכנית האלוהית, במסגרת שליחות אישית, שהיא גם לטובת הכלל.  

			הבן העושה את רצון אביו/ציות הבן: מדובר בביטוי obéissant/obéissance בצרפתית, המתבסס על האיגרת אל הפיליפים, שם כתוב שהמשיח "הִשְׁפִּיל עַצְמוֹ וְצִיֵּת עַד מָוֶת, עַד מָוֶת בַּצְּלָב" (פיליפים ב: 8). לא מדובר בציות עיוור, אלא בבן המתאים את רצונו לרצון האב בכל מעשי חייו, גם כשהציות הזה דורש ממנו למסור את חייו. הביטוי תורגם לעיתים כ"ציות/ צייתן", ולעיתים כ"עושה את רצון אביו".  

			ברית ישנה/ תנ"ך: ה"ברית הישנה" בכתבי הקודש של הכנסייה הקתולית נבדלת מהתנ"ך היהודי וכוללת ספרים נוספים (הנחשבים ביהדות לספרים חיצונים): טוביה, יהודית, מכבים א, מכבים ב, חכמת שלמה, בן־סירא, ברוך, וחלקים של אסתר ודניאל. קיימים גם הבדלים מבחינת סדר הספרים המשותפים. בחרנו בתרגום זה להשתמש במילה "תנ"ך" במקומות שבהם נראה שכוונת הקרדינל לוסטיגר היא לכתבי הקודש של עם ישראל, וב"ברית הישנה" במקומות שבהם נראה שמדובר בהגדרה הנוצרית, או בעת השוואה בין הברית הישנה לחדשה.  

			ישוע כחתן, חתונה באחרית הימים: הקשר בין ישוע לכנסייה מתואר כקשר בין חתן לכלה, בדומה לדימויים התנכיים על הקשר בין האלוהים לבין עמו. בברית החדשה, לרוב קשור דימוי זה לאחרית הימים, אז יגיע הקשר להגשמתו המלאה. בחתונה בקנה שבגליל (יוחנן ב: 1-11) ישוע נראה כפועל מאחורי הקלעים: החתן נשאר אלמוני, וישוע הוא זה המגדיל את שמחת המשתתפים כשהמים הופכים ליין. ישוע משתמש פעמים רבות בדימוי ההמתנה לחתן כדי לבטא את הציפייה לבואו בקץ הימים.  

			מלכות האלוהים, מלכות השמים, מלכות הכבוד: בברית החדשה מופיעים ביטויים אלה בשני מובנים הקשורים זה בזה: בואו של ישוע כמימוש מלכות האלוהים, וביטוי לציפייה להגשמתה המלאה באחרית הימים. ישוע עצמו הכריז שמלכות האלוהים כבר הגיעה, ואף שלח את תלמידיו להודיע על בוא המלכות ועל סימניה במעשים כגון ריפוי חולים. יחד עם זאת, הוא גם דיבר על הציפייה למלכות כפי שתתבטא בקץ הימים.  

			ביכורים: הכנסייה הקתולית רואה את הזמן הנוכחי כראשית ימות המשיח. המשיח כבר בא והתגלה לבני האדם, אך טרם בא בהדר כפי שיעשה באחרית הימים. נוכחותו במיסה והקשר עמו בחיי האמונה נחשבים ל"ביכורים", לעומת מה שיינתן בקיץ הימים ובעולם הבא. בדומה לכך, הכנסייה מתייחסת לזמן שמאז ימי הברית החדשה ועד ימינו כתקופת "ביכורים", תחילת מימוש הבטחות הנביאים, שיוגשמו במלואן רק באחרית הימים. ביטויים נוספים בספר בעלי משמעות דומה הם "עירבון" ו"כתקווה". 

			סעודת האדון/ אוכריסטיה/ מיסה: שמות נרדפים לתפילה המרכזית בכנסייה, שבה מזכירים את מותו ואת תחייתו של ישוע ומקבלים את הלחם והיין המקודשים, ההופכים לפי האמונה לגופו ודמו של המשיח. בתרגום זה השימוש במילים השונות הוא בהתאם לשיקולי בהירות וסגנון, ולאו דווקא עוקב אחר הביטוי המקביל במקור הצרפתי.  

			השתתפות תלמידי ישוע בייסוריו ומותו: עבור המאמין הנוצרי, ייסורי המשיח, מותו ותחייתו אינם זיכרון היסטורי בלבד אלא מרכיבים חיוניים של הקשר עם ישוע. בטבילה בא הדבר לידי ביטוי בבירור: "נִקְבַּרְנוּ אִתּוֹ בַּטְּבִילָה לַמָּוֶת כְּדֵי שֶׁנִּתְהַלֵּךְ גַּם אֲנַחְנוּ בְּחַיִּים חֲדָשִׁים" (רומים ו: 4). כל מיסה היא זיכרון והשתתפות במותו ותחייתו של המשיח. מעבר לכך, כל תלמידי ישוע נקראים למסור את עצמם לאלוהים, בעקבות המשיח, ולקבל עמו את עוצמת החיים של התחייה.  

			אסכטולוגי: השייך או קשור לאחרית הימים, לזמן שבו יתממשו כל הבטחות הנביאים, עידן מלכות המשיח במובן המלא.  

			רז הישועה הוא רז של הרחקה והשבה: יש כאן אזכור לפרק יא של האיגרת אל הרומים, שבה דן שאול השליח בשאלה "הַאִם נָטַשׁ אֱלֹהִים אֶת עַמּוֹ?", ועונה בשלילת הטענה הזאת, בהדגשה שהאלוהים נאמן לישראל עמו: "בְּשׁוּם פָּנִים לֹא! ...אֱלֹהִים לֹא נָטַשׁ אֶת עַמּוֹ, הָעָם שֶׁהוּא יָדַע מִקֶּדֶם". בהמשך הפרק שאול מסביר כי נחוץ שרק חלק מעם ישראל יאמינו בישוע כמשיח, כדי שהגויים יוכלו להיכנס לברית, עד ליום שבו "כָּל יִשְׂרָאֵל יִוָּשַׁע": "הֲרֵי אִם הַרְחָקָתָם הִיא רִצּוּי בִּשְׁבִיל הָעוֹלָם, מַה תִּהְיֶה הֲשָׁבָתָם אִם לֹא תְּקוּמָה מִמָּוֶת אֱלֵי חַיִּים?". 

			אמונה (Acte de foi, באנגלית Act of faith): התרגום המילולי הוא "מעשה אמונה"; מדובר בפעולה שבה האדם בוחר במודע להאמין, לשים את מבטחו באלוהים. בהיעדר ביטוי מקביל בעברית, בחרנו להשתמש במילה "אמונה", לבדה או משולבת בתוך ביטויים נוספים, כדי לבטא ככל האפשר את הכוונה המקורית.  

			נטבלים עם המשיח: הטבילה נחשבת ככניסה לברית, הצטרפות לקהילת המשיח. מי שנטבל מתאחד עם המשיח, משתתף במותו ותחייתו. "עם המשיח" גם מזכיר את טבילת המשיח עצמו במי הירדן בידי יוחנן המטביל.  

			מעמד/מצב (condition) של המשיח, של תלמידי המשיח: המילה בצרפתית משמשת לתיאור מצב קיומי. לגבי המשיח הכוונה לגורל/ מצב שהוא קיבל על עצמו בחייו האנושיים, לעומת הכבוד הנצחי של בן האלוהים, כפי שנאמר באיגרת אל הפיליפים (שם אותה מילה תורגמה כ"דמות"): "הוּא אֲשֶׁר הָיָה קַיָּם בִּדְמוּת (מעמד) אֱלֹהִים לֹא חָשַׁב לְשָׁלָל הֱיוֹת שָׁוֶה לֵאלֹהִים, אֶלָּא הֵרִיק אֶת עַצְמוֹ, נָטַל דְּמוּת (מעמד) עֶבֶד וְנִהְיָה כִּבְנֵי אָדָם" (פיליפים ב: 6-7). לגבי תלמידי ישוע, הכוונה שהם שותפים למצבו, לגורלו של המשיח, מבחינת עשייה שהיא לעיתים קרובות נסתרת מעיני העולם, והיותם חשופים לסבל או רדיפה. כאשר מדובר בעם ישראל הביטוי la condition juive תורגם כ"גורלו של העם היהודי". 

			"אברהם אבינו": הכנסייה מכנה בתפילותיה את אברהם "אברהם אבינו". הדוגמה המוכרת ביותר היא תפילה שמקורה בבשורה על פי לוקס, תפילת זכריה אבי יוחנן המטביל לאחר הולדת בנו: "ברוך ה' אלוהי ישראל", (לוקס א: 67-79). תפילה זו נאמרת כל יום בתפילת הבוקר של הכנסייה הקתולית.  

			סקנדל, מכשלה, שערורייה, מכשול: חלופות אלה הן תרגום המילה היוונית σκάνδαλον המשמשת גם למכשול פיזי וגם לשערורייה (scandal באנגלית). המילה מופיעה בספר בשני מובנים עיקריים הקשורים ביניהם: 1. שערוריית הסבל של החפים מפשע ושל הקטנים, המהווה מכשול לאמונה באלוהים. הביטוי משמש כאן לתאר את הרג הילדים התמימים מבית לחם ואת סבלו של עם ישראל בשואה וברדיפות הרבות, כשערורייה המקשה על האמונה. ייסורי ישוע היוו מכשול לראשוני תלמידיו, והם מכשול לכל אלה המתקשים לראות את דמות המשיח באיש העני והסובל. 2. תיאור החטא שבגרימת סקנדל. שערוריית החטא נובעת לא רק מהפגיעה בחפים מפשע, בקטנים, אלא גם מהפגיעה באלה המתקשים להאמין בשל מעשים אלה, ובאופן מיוחד כשהנפגעים הם בחירי האלוהים: "סיפורה של רחל דורש מאיתנו לחשוב על חטא הגויים בנוגע לבחירת ישראל ולמשיח. איך לא תעלה בפנינו אִמרת ישוע: 'כָּל הַמַּכְשִׁיל אֶחָד מִן הַקְּטַנִּים הָאֵלֶּה הַמַּאֲמִינִים בִּי, מוּטָב לוֹ שֶׁתִּתָּלֶה אֶבֶן רֵחַיִם עַל צַוָּארוֹ וִיטֻבַּע בִּמְצוּלוֹת יָם.'" (מתי יח: 6) 

			התקווה לאלוהים, התקווה למשיח: l’espérance en Dieu, l’espérance du Messie בצרפתית. הכוונה לתקווה המבוססת על האמונה בישועת האלוהים, גם ברגעים הקשים ביותר: "קַוֵּה אֶל־יְהוָה חֲזַק וְיַאֲמֵץ לִבֶּךָ וְקַוֵּה אֶל־יְהֹוָה" (תהילים כז). שימוש ייחודי אחר במילה "תקווה" הוא "כתקווה". הכוונה למימוש הבטחות האלוהים בצורה שאיננה שלמה עדיין, אבל נותנת תקווה להגשמתן המלאה, בדומה למונח "ביכורים" הנזכר לעיל. למשל: "אנו מאמינים שבישוע כלל בני האדם אהובי האלוהים מקבלים כתקווה את המתנה שהאלוהים רוצה לתת להם."; "ניתן לומר שכל הבשורה נמצאת בספר דברים כתקווה שאלוהים עתיד להגשים".  

			שירי עבד ה' בספר ישעיהו: המסורת הנוצרית מכנה בשם "שירי עבד ה' המעונה" ארבעה קטעים בספר ישעיהו (ישעיהו מב: 1-9; מט: 1-9; נ: 4-11; נב: 13-נג: 12). קטעים אלה, יחד עם קטעים נוספים, מציירים את דמותו של עבד ה', שליחותו, סבלו והיותו רצוי לפני האלוהים. דמותו מזוהה במסורת הנוצרית עם ישוע, כמשיח מעונה. בכנסייה הקתולית נקראים טקסטים אלה בשבוע לפני חג הפסחא, במסגרת התבוננות בייסורי ישוע ודרכו לקראת הצלב. הקרדינל מזכיר לרוב את דמות העבד כפי שהיא מופיעה בארבעת השירים. לעיתים הוא כולל גם תיאורי עבד או עם נוספים מתוך ספר ישעיהו. 

			זמן ההיסטוריה: הזמן הזה, ההיסטוריה של בני האדם מאז הבריאה, הממשיך עוד היום. בהבנה הנוצרית, מדובר בסיפור תולדות האנושות בהקשר של תולדות הברית עם האלוהים, וזמן ההיסטוריה עתיד להגיע לקיצו בביאתו השנייה של המשיח בהדר באחרית הימים.  

			זמן ההיעדרות, זמן ההצפנה של המשיח, הצפנת התלמידים עם המשיח: הביטוי "זמן ההיעדרות" מתייחס לזמן שמאז עליית המשיח לשמים לאחר תחייתו ועד לביאתו השנייה, תקופה ללא נוכחותו של ישוע כבן אדם עלי אדמות. בביטוי קרוב המתייחס לתקופה של "הצפנת" התלמידים יחד עם המשיח, הדגש הוא על החוויה המשותפת לתלמיד ולמשיח. כפי שישוע היה "צפון" לפני תחילת שליחותו, ומלוא כבודו יתגלה רק בקץ הימים, כך גם התלמידים חיים בעולם הזה בלי ששליחותם או שותפותם עם המשיח ייראו לעיני רוב בני האדם; כל זה עתיד להתגלות רק בקץ הימים.  

			ברכות האושר (Béatitudes): סדרת ברכות המופיעה בתחילת הדרשה על ההר (מתי פרק ה); כל ברכה פותחת במילה "אשרי". בברכות אלה, ישוע מציג בפני תלמידיו את הדרך אל האושר האמיתי בעולם הזה, הדרך שישוע עצמו הלך בה. התלמידים ההולכים באותה דרך, כעניים, רעבים לצדק, רחמנים, רודפי שלום ונרדפים, זוכים להידמות למשיח, להיות תלויים באלוהים לבדו ולקיים את רצונו, ומובטח להם שיזכו לשכרם כשותפי המשיח. ברכות אלה נחשבות מעין תמצית האושר האמיתי עבור המאמין הנוצרי. 

			גוף המשיח, הכנסייה כגוף המשיח, תלמידי ישוע כאיברי גופו של המשיח: מקור הביטויים הוא באיגרת שאול הראשונה אל הקורינתים: "הַאִם אֵינְכֶם יוֹדְעִים שֶׁגּוּפֵיכֶם הֵם אֵיבְרֵי הַמָּשִׁיחַ?" "אַתֶּם גּוּף הַמָּשִׁיחַ וְאֵיבָרָיו, אִישׁ אִישׁ לְפִי חֶלְקוֹ" (קוריניתים א' ו: 15; יב: 27). קהילת המשיח, הכנסייה, נתפסת כגוף אחד — גוף המשיח. המאמינים הם כאיברים בגוף הזה והמשיח הוא ראשו. יש קשר הדוק בין הביטוי הזה לבין האמונה שהמשיח מוסר את גופו למאמינים בלחם וביין, כפי שמבטא זאת אוגוסטינוס: "אם אתם גוף האדון ואיבריו, אות מהותכם נמצא על שולחן האדון... היו מה שאתם רואים וקבלו את עצם מהותכם" (דרשה 272).  

			אמונת ישוע: הקרדינל לוסטיגר מתאר כאן את עמדתו הפנימית של ישוע כמי ששם את כל בטחונו באלוהים. ישוע סומך כולו על נאמנות אביו, חי לפי מצוותיו, מקבל ממנו את הכול באהבה ומפקיד בידיו את כל חייו. במובן זה אומר הקרדינל לוסטיגר: "היינו יכולים לדבר על אמונת ישוע כהגשמה של אמונת ישראל; אמונה המתבטאת בנאמנות הבן". [הרחבה להבנה זו של "אמונת המשיח" מופיעה בכתביו של התיאולוג הנס אורס פון בלתזר (Hans Urs von Balthasar)].  

			העם החדש, העם המחודש אשר נולד מרוח הקודש: "העם החדש" היא הכנסייה, "עם הברית החדשה", המצטרפת לישראל כחלק מעם האלוהים, דרך האמונה בישוע המשיח. כפי שנאמר לעיל (ראו רוח הקודש), בחג השבועות, חמישים יום לאחר תחייתו של ישוע, קיבלו תלמידיו יחד את רוח הקודש. רגע זה נחשב לרגע המכונן של הכנסייה, לכן ניתן לומר שהיא "נולדה מרוח הקודש". הביטוי מזכיר את דברי ישוע על "מִי שֶׁנּוֹלָד מִן הָרוּחַ" (יוחנן ג: 8). 

			מאבק רוחני: המאבק נגד הרע והשקר, נגד כל פיתויי השטן, נחשב כמרכיב יסודי בחיי האמונה של הנוצרי. על המאמין להשקיע את כוחותיו שלו במאבק, ולבקש מאלוהים את החסד הנחוץ כדי להתגבר על תחבולות הרע ולבחור בטוב. רוח הקודש עוזרת לו להבחין בין טוב לרע ומדריכה אותו לעשיית הטוב. כאשר הקרדינל לוסטיגר מדבר על "הדרכים המקובלות של בחירה ברוח הקודש, תפילה והתאחדות עם הצלוב", הכוונה לבחירה בטוב בעזרת רוח הקודש, לתפילה המבקשת את חסד האלוהים, ולמאבק הנשען על נצחונו של המשיח על הרע, בקיימו את רצון האלוהים עד כדי מסירת חייו על הצלב.  

			לִיטַניָה (litanie): פיוט שבח ותחינה עם מרכיב חוזר ומרכיב משתנה. המרכיב החוזר הוא לעיתים קרובות בקשה, כגון: "שְׁמָעֵנוּ", "חָנֵנוּ" (כשפונים לאלוהים), או "התפללו בעדנו" (כשפונים לקדושים). המרכיב המשתנה הוא שמות או תארים, כגון שמות קדושים ב"ליטניית הקדושים" המבקשת את תפילת הקדושים עבורנו, או תארי מרים כאשר מבקשים את תפילתה; בליטניות המופנות לאלוהים מוזכרים תאריו ומעשיו. במילה ליטניה מדגיש הקרדינל לוסטיגר שהוא מונה את מתנות ה' לישראל כרשימת שבחים בתפילת הודיה, ולא רק כרשימת סוגיות בדיון.  

			פסח המשיח: הביטוי מתייחס למותו ותחייתו של ישוע. יוחנן המטביל קרא לישוע "שה האלוהים" (יוחנן 1: 29), ושאול השליח מדבר עליו כ"שה הפסח": "נִזְבַּח שֵׂה הַפֶּסַח שֶׁלָּנוּ — הַמָּשִׁיחַ" (קורינתים א' ה: 7). מדובר בביטוי המכיל בתוכו את ההכרה בישוע המוסר את עצמו כקורבן לגאולת כל בני האדם: השה נקשר לפסח, חג הגאולה, חג היציאה מעבדות לחירות; ואילו אירועי הסעודה האחרונה, הצלב, והתחייה התרחשו בחג הפסח. הכנסייה חוגגת את תחיית המשיח במוצאי שבת הגדול של הלוח הנוצרי; נהוג לומר שבליל חג הפסחא הכנסייה מזכירה וחוגגת את פסח המשיח. 

			Lectio divina (קריאה קדושה): שיטה לקריאת כתבי הקודש, תוך כדי התבוננות והקשבה פנימית. הטקסט נקרא תחילה במובנו המילולי (פשט), מתבוננים במשמעות קטע או פסוק מתוכו, נותנים למשמעות לחדור פנימה ולעורר תפילה. התפילה מובילה למודעות עמוקה לנוכחות האלוהים בחיי המתפלל ובעולם, ולמפגש. אין מדובר בשיטת מדיטציה המבוססת בעיקר על יכולתו ורצונו של האדם להגיע למצב רוחני מסוים, אלא בפתיחות לדבר האלוהים, באמונה שבטקסט הכתוב מדבר האלוהים אל כל אחד ואחת ונותן הזדמנות למפגש, אם האדם רק ירצה ויקשיב ב"לב שומע".  

			שעות התפילה במנזרים: התפילה היומית במנזרים כוללת, בנוסף למיסה היומית, תפילות המחולקות לפי שעות היום, בהתבסס על הפסוק: ‘שֶׁבַע בַּיּוֹם הִלַּלְתִּיךָ עַל מִשְׁפְּטֵי צִדְקֶךָ" (תהילים קיט: 164). תפילות אלה מורכבות בעיקר ממזמורים, יחד עם מקראות ובקשות. הקרדינל לוסטיגר מדגיש שבדומה לתפילות ישראל, תפילת השעות הנוצרית מבוססת על עבודת ה' לפי שעות היום, גם אם לא מדובר בקשר ישיר לקורבנות בית המקדש כמו ביהדות.  

			הצדקה (justification): ההצדקה היא פעולת האלוהים, שבה הוא סולח לאדם על חטאיו ומשחרר אותו מהשעבוד לחטא. אמונת האיש אשר נסלחו חטאיו נחשבת לו לצדקה (רומים, פרק ד), ועבודת האלוהים שלו נעשית מתוך חירות אמיתית. באיגרת אל הרומים נאמר כי בני האדם זוכים להצדקה דרך המשיח, שמותו היא כפרה על החטאים של כלל בני האדם (רומים ג: 21-30).  

			אֶקוּמֶנִיוּת (oecumenisme): השאיפה לאחדות הכנסייה, להתקבצות כל הנוצרים בכנסייה אחת, והמאמצים לקרבה בין הזרמים בנצרות. כאשר הקרדינל לוסטיגר מדבר על "הזמן שבו האלוהים מעניק לכנסייה את האקומניות כשליחות, כחסד", הכוונה לשנים שאחרי מועצת הוותיקן השנייה, אשר קראה לכלל מאמיני הכנסייה הקתולית להיפתח לתהליך האקומני.  

			"תורת הבוז": הביטוי הוא שמו של ספר שכתב ההיסטוריון ז'ול איזק (ראו הערה 3 בהרצאה "מז'ול איזק עד יוחנן פאולוס השני: שאלות לעתיד"). בעקבות פרסום הספר התקבל הביטוי כתיאור התפיסה המבזה כלפי היהודים והיהדות, שהייתה נפוצה במשך מאות שנים בהוראה הנוצרית, ועל בסיסה חדרה האנטישמיות לארצות נוצריות. הוראה זו כללה בין היתר: התייחסות ליהדות בזמנו של ישוע כאל יהדות מקולקלת, שלא הייתה נאמנה למקורותיה; הדעה שעם ישראל כולו נושא באחריות למותו של ישוע; ותפיסת גלות ישראל והשפלתו כעונש משמים על הריגת ישוע. היום מוקיעה הכנסייה את כל ההוראות האלה כביטויים אנטי־יהודיים.  

